file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_6640.txt
|
លោក Romario អតីតកីឡាករក្រុមជម្រើសជាតិប្រេស៊ីល និង Barcelona បានចុះឈ្មោះជាកីឡាករបាល់ទាត់ផ្លូវការជាថ្មីម្តងទៀត ក្នុងក្រុម America-RJ ស្ថិតក្នុងលីគ Campeonato Carioca ក្នុងក្រុង Rio de Janeiro។ ត្រឡប់ធ្វើជាកីឡាករក្នុងវ័យ៥៨ឆ្នាំ ដោយសារ Romario បំពេញបំណងបានលេងជាមួយកូនប្រុស ស្របពេលខ្លួនជាប្រធានក្លិបផង។
|
បុរសវ័យ ៥៨ឆ្នាំ បានបញ្ជាក់នៅលើបណ្តាញសង្គម X អតីត
|
article_6641.txt
|
កីឡាបាល់ទាត់ជាកីឡាមួយប្រភេទដ៏ពេញនិយមបំផុត ដែលមានមនុស្សតាមដានច្រើនជាងគេបង្អស់នៅលើពិភពលោក។ ដោយសារតែមូលហេតុនេះហើយ បានធ្វើឱ្យកីឡាករជាច្រើន មានភាពល្បីល្បាញខ្លាំង និងអាចរកបានចំណូលច្រើនសន្ធឹកសន្ធាប់។ ការណាត់ជួបតារាបង្ហាញម៉ូតស្រី មានរូបសម្រស់ស្អាត ត្រូវបានគេដឹងថា ជាផ្នែកមួយ ដែលតែងកើតមានឡើង សម្រាប់កីឡាករ នៅក្នុងវិស័យបាល់ទាត់នាពេលបច្ចុប្បន្ន។
|
កីឡាករបាល់ទាត់ភាគច្រើនតែងត្រូវធ្វើដំណើរទៅកាន់ប្រទេសជាច្រើន ដើម្បីការប្រកួតសម្រាប់ក្រុមរៀងៗខ្លួន។ ពេលខ្លះថ្ងៃសម្រាករបស់ពួកគេក្នុងអំឡុងបញ្ចប់រដូវកាល ភាគច្រើនកីឡាករទាំងអស់ចូលចិត្តជួបជុំមិត្តភក្ត័ គ្រួសារ និងភាគច្រើនទៀតតែងណាត់ជួបតារាបង្ហាញម៉ូដស្រី ដែលមានរូបសម្រស់ស្រស់ស្អាត។ ខាងក្រោមនេះជាហេតុផល ៥ យ៉ាង ដែលតារាបាល់ទាត់តែងណាត់ជួបតារាបង្ហាញម៉ូដស្រី៖ ភាពជោគជ័យក្នុងអាជីព ជាហេតុផលដ៏សំខាន់បំផុតមួយ ដែលតារាបង្ហាញម៉ូដ តែងតែត្រូវបានណាត់ជួបកីឡាករបាល់ទាត់ ព្រោះតែភាគជោគជ័យក្នុងអាជីព ដែលភាគីទាំងសងខាងទទួលបាន។ កីឡាករបាល់ទាត់អាជីពល្បីៗ តែងរកបានប្រាក់ចំណូលខ្ទង់លានដុល្លារ ក្នុងមួយឆ្នាំ។ ការរកបានប្រាក់ចំណូលច្រើននេះហើយ បានធ្វើឱ្យជីវិតរបស់កីឡាករបាល់ទាត់ទាំងនោះ ឱ្យរស់នៅស្រណុកសុខស្រួលជាមួយនឹងជីវភាពហ៊ឺហាលំដាប់អភិជន។ កីឡាករល្បីៗភាគច្រើនមានផ្ទះរស់នៅធំស្គឹមស្គៃ ជាពិសេសការប្រើប្រាស់រថយន្តទំនើបៗជាច្រើនថែមទៀត ហើយកីឡាករខ្លះទៀត មានរហូតដល់ទៅយន្តហោះឯកជនផ្ទាល់ខ្លួន ដែលជាហេតុផលនៃការធ្វើដំណើរកម្សាន្តវិសមកាលរបស់ពួកគេ កាន់តែមានភាពងាយស្រួល។ ទ្រព្យសម្បត្តិទាំងអស់នេះ បានធ្វើឱ្យកីឡាករបាល់ទាត់ទាំងនោះ មានភាពទាក់ទាញ និងងាយទទួលបានការចាប់អារម្មណ៍ខ្លាំងពីតារាបង្ហាញម៉ូដស្រីជាច្រើន។ បារ ឬក្លិបកម្សាន្តលំដាប់ខ្ពស់ នៅពេលដែលកីឡាករ និងតារាបង្ហាញម៉ូដទាំងនោះ បានណាត់ជួបគ្នា ភាគច្រើនកន្លែងណាត់ជួប គឺជាទីកន្លែងបារ ឬក៏ក្លិបកម្សាន្ត ដែលមានកម្រិតខ្ពស់ៗមានតម្លៃថ្លៃ។ តារាបង្ហាញម៉ូដ មិនត្រឹមតែមានអាជីព ដែលធ្វើឱ្យជីវភាពរស់នៅសមរម្យនោះទេ តែពួកគេក៏មានភាពងាយស្រួល ក្នុងការស្វែងរកកន្លែងរស់នៅលំដាប់ទំនើប និងប្រណិតផងដែរ។ ទាំងសងខាងមានមហិច្ចតាចង់ជោគជ័យ ជាក់ស្តែង កីឡាករបាល់ទាត់ជាច្រើន ពីមួយឆ្នាំ ទៅមួយឆ្នាំ មានដៃគូច្រើន ហើយក៏បង្កើតការចាប់អារម្មណ៍ពីប្រព័ន្ធផ្សព្វផ្សាយ ឬនៅតាមបណ្តាញសង្គមឱ្យកាន់តែច្រើនថែមទៀត លើកេរ្តិ៍ឈ្មោះរបស់ពួកគេ។ ជាឧទាហរណ៍ប្រពន្ធរបស់កីឡាករ Jimie Vardy អ្នកនាង Rebekah បានក្លាយជាអ្នកអធិប្បាយនៅក្នុងទូរទស្សន៍មួយ។ ពិតណាស់ដូចជាខ្សែប្រយុទ្ធ Cristiano Ronaldo បានជួបប្រពន្ធរបស់គេ Georgina Rodriguez នៅក្នុងកម្មវិធីតាំងបង្ហាញផលិតផលសម្ភារៈប្រើប្រាស់ដ៏ល្បីលើពិភពលោក Gucci ដោយកាលនោះនាងគឺជាជំនួយការហាងមួយរូបតែប៉ុណ្ណោះ។ ស្គាល់ Ronaldo បានជួយដល់រូបនាង ក្លាយជាតារាបង្ហាញម៉ូដ មកដល់ពេលនេះ។ យ៉ាងណាតារាបង្ហាញម៉ូដ ដែលមានគំនិតចង់ក្លាយជាមនុស្សល្បីល្បាញកាន់តែខ្លាំង គឺត្រូវបានគេចាប់អារម្មណ៍ថា តែងតែណាត់ជួបកីឡាករបាល់ទាត់ ដើម្បីអនាគតរបស់ពួកគេទៅមុខ។ រូបរាងសង្ហារ និងស្រស់ស្អាតទាក់ភ្នែក ចាប់តាំងពីកីឡាករបាល់ទាត់ ហ្វឹកហាត់ និងមានការប្រកួតជាប្រចាំថ្ងៃ ជួយឱ្យពួកគេមានរាងកាយរឹងមាំ និងរាងសង្ហារ។ កីឡាករបាល់ទាត់ តែងតែមានភាពទាក់ទាញចំពោះតារាបង្ហាញម៉ូដបំផុត ចំណែកតារាបង្ហាញម៉ូដ ដែលមានរូបរាងកាយស្រស់ស្អាតដ៏ទាក់ទាញ ក៏តែងតែជាទីចាប់ចិត្តសម្រាប់កីឡាករបាល់ទាត់វិញដូចគ្នា។ ជាលទ្ធផល តារាបាល់ទាត់ និងតារាបង្ហាញម៉ូដតែងតែណាត់ជួបគ្នា ព្រោះតែសម្រស់នៃភាពទាក់ទាញរូបរាងកាយទាំងសងខាងនេះហើយ ។ ដើម្បីកេរ្តិ៍ឈ្មោះ បុរសដែលមានឥទ្ធិពលមួយរូប នៅលើបណ្តាញសង្គមជាមួយនឹងមិត្តស្រីជាកំពូលតារាម៉ូឌែល គឺជារឿងមួយដែលមនុស្សគ្រប់រូបតែងចង់បាន។ នេះមិនមែនត្រឹមតែសម្រាប់កីឡាករបាល់ទាត់នោះឡើយ ប៉ុន្តែមនុស្សជោគជ័យជាច្រើន ក៏តែងតែមានបំណងមួយនេះដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6642.txt
|
លោក Joe Biden ប្រធានាធិបតីអាម៉េរិក បានផ្ញើសារអបអរដល់ពិធីបុណ្យសង្ក្រាន្តកម្ពុជា ក្នុងឱកាសថ្ងៃបុណ្យចូលឆ្នាំប្រពៃណីខ្មែរ ក៏ដូចសង្រ្កាន្នតាមប្រទេសមួយចំនួនផ្សេងទៀតទាំងក្នុងតំបន់អាស៊ីអាគ្នេយ៍ និងប្រទេសក្នុងទ្វីបអាស៊ី ដែលកំពុងប្រារព្ធទៅតាមបែបសាសន៍រៀងៗខ្លួន។
|
«ជូនចំពោះមនុស្សជុំវិញពិភពលោក ដែលកំពុងតែអបអរនៅពិធី Vaisakhi (ហិណ្ឌូ), Navratri, សង្ក្រាន្ត រួមទាំងកម្មវិធីចូលឆ្នាំដែលនឹងកើតឡើងនៅក្នុងសប្តាហ៍នេះ។ Jill និងខ្ញុំ សូមជូនពរដល់លោកអ្នកមានភាពកក់ក្តៅ ការរួមរូប និងរីករាយ។ រីករាយបុណ្យចូលឆ្នាំខ្មែរ, ឡាវ, ភូមា, នេប៉ាល់, ស៊ិនហាលេស (ស្រីលង្កា), តាមីល (ឥណ្ឌា), ថៃ និងពិធិបុណ្យឆ្នាំថ្មី Vishu។»។ នេះបើតាមការបង្ហោះនៅលើបណ្តាញសង្គមហ្វេសបុកផ្លូវការរបស់លោក Biden នាថ្ងៃទី១៥ ខែមេសា។ គួររំលឹកថាប្រទេសកម្ពុជាកំពុងតែប្រារព្ធពិធីបុណ្យចូលឆ្នាំថ្មីប្រពៃណីជាតិ ដោយនៅតាមរាជធានីខេត្តទាំង ២៥ បានរៀបចំកម្មវិធីសង្ក្រាន្តនៅតាមតំបន់រៀងៗខ្លួន ដើម្បីជាការអបអរ ពីថ្ងៃទី១៣ ដល់ទី១៦ ខែមេសា។ កម្មវិធីសង្ក្រាន្តតាមរាជធានីខេត្តទាំងអស់សុទ្ធសឹងតែមានការរៀបចំតុបតែងលម្អ តំបន់កម្សាន្តរៀងៗខ្លួន ដើម្បីជាការទាក់ទាញដល់ពលរដ្ឋជិតឆ្ងាយមកលេងកម្សាន្ត។ ខេត្តខ្លះបានបញ្ចូលកម្មវិធីកីឡាទៅក្នុងនោះ ហើយជាពិសេសតាមខេត្តនីមួយៗ ក៏មានរៀបចំការលេងបាញ់ទឹក«តំបន់ត្រជាក់» រៀងៗខ្លួនផងដែរ ដើម្បីផ្តល់ភាពសប្បាយរីករាយឱ្យកាន់តែខ្លាំងក្នុងឱកាសបុណ្យចូលឆ្នាំខ្មែរ ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6643.txt
|
តារាបាល់ទាត់មកពីក្រុម Arsenal, Manchester City, Liverpool ភាគច្រើនមានកីឡាករច្រើនជាងគេ ជាប់ឈ្មោះក្នុងជម្រើសកីឡាករ ១១នាក់ មានតម្លៃថ្លៃបំផុតលើពិភពលោក។
|
រដូវកាល ២០២៣-២៤ ក្រុម Arsenal, Liverpool និង Manchester City សុទ្ធសឹងតែជាក្រុម កំពុងតែប្រដេញប្រជែងគ្នាដណ្តើមពានរង្វាន់ Premier League ខណៈក្រុមទាំង ៣ មានពិន្ទុប្រដេញគ្នាមិនដាច់ឆ្ងាយ។ ការប្រជែងពានរង្វាន់រវាងក្រុមទាំង ៣ ធ្វើឱ្យជំនួបក្នុងក្របខណ្ឌលីគកំពូលអង់គ្លេសកាន់តែមានភាពទាក់ទាញ។ យ៉ាងណាកីឡាករដែលចេញពីក្រុមកំពូលទាំង ៣ នេះ សុទ្ធសឹងជាកីឡាករ ដែលមានតម្លៃខ្លួនថ្លៃលើពិភពលោកបាល់ទាត់។ កីឡាករចំនួន ៦រូប មកពីក្លិបទាំង ៣ ក្នុង Premier League ត្រូវបានចាត់ថ្នាក់នៅក្នុងជម្រើសកីឡាករ ១១នាក់ ដែលមានតម្លៃខ្លួនថ្លៃបំផុតលើពិភពលោក ដោយគេហទំព័រ Transfermarkt។ កីឡាករទាំងនោះរួមមាន Trent Alexander-Arnold, Ruben Dias, William Saliba, Declan Rice, Rodri និង Bukayo Saka។ ប្រចាំអង់គ្លេស តារាវ័យក្មេង Saka មានតម្លៃខ្លួនថ្លៃជាងគេបង្អោះ ដោយតម្លៃខ្លួនរបស់គេក្នុងទីផ្សារបច្ចុប្បន្នដល់ទៅ ១៣០លានអឺរ៉ូ (១៣៨លានដុល្លារ)។ ខ្សែបម្រើ Rodri និង Rice តាមពីក្រោយដោយតម្លៃខ្លួន ១១០លានអឺរ៉ូ (១១៧លានដុល្លារ) ដូចគ្នា ចំណែកខ្សែការពារ Saliba និង Dias មានតម្លៃខ្លួន ៨០លានអឺរ៉ូ (៨៥លានដុល្លារ) ហើយ Arnold តម្លៃ ៧០លានអឺរ៉ូ (៨០លានដុល្លារ)។ ខ្សែបម្រើ Jude Bellingham និងខ្សែប្រយុទ្ធ Kylian Mbappe ទាំង ២នាក់ មានតម្លៃខ្លួនថ្លៃជាងគេបង្អស់ ដោយតម្លៃខ្លួនរហូតដល់ ១៨០លានអឺរ៉ូ (១៩២លានដុល្លារ)។ ខាងក្រោមនេះជាកីឡាករជម្រើស ១១នាក់ មានតម្លៃខ្លួនថ្លៃបំផុតលើពិភពលោក ១,២0ពាន់លានអឺរ៉ូ (១,២៨ពាន់លានដុល្លារ)៖ អ្នកចាំទី៖ Diogo Costa (FC Porto) ខ្សែការពារ៖ Trent Alexander-Arnold(Liverpool), Ruben Dias(Man City), William Saliba(Arsenal), Nuno Mendes(PSG) ខ្សែបម្រើ៖ Declan Rice(Arsenal), Rodri(Man City), Jude Bellingham(Real Madrid) ខ្សែប្រយុទ្ធ៖ Bukayo Saka(Arsenal), Vinicius Junior(Real Madrid), Kylian Mbappe(PSG)។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6644.txt
|
លោក Jose Mourinho អតីតអ្នកចាត់ការក្រុម Manchester United មើលឃើញថាក្លិបយក្សអង់គ្លេសមួយនេះបង្ហាញសេចក្តីទុកចិត្ត នឹងគាំទ្រលោក Erik ten Hag ក្នុងកម្រិតខ្ពស់មួយ ខុសពីជំនាន់ខ្លួនដឹកនាំ។ អ្នកចាត់ការរហស្សនាម Special One ចង់ឱ្យក្លិបទាំងអស់ធ្វើបែបនេះទៅកាន់អ្នកចាត់ការពួកគេ ដូចដែលបិសាចក្រហមផ្តល់ឱ្យលោក Ten Hag អ៊ីចឹងដែរ។
|
បុរសសញ្ជាតិព័រទុយហ្កាល់ធ្លាប់បានដឹកនាំក្រុម Man Utd ពីឆ្នាំ ២០១៦ ដល់ ២០១៨ ដោយកាលនោះលោកបានជួយក្រុមឈ្នះពានរង្វាន់លំដាប់ទី២ អឺរ៉ុប Europa League និង EFL Cup។ Mourinho ត្រូវបានក្លិបបណ្តេញចេញកាលពីខែធ្នូ ឆ្នាំ ២០១៨ ក្រោយពេលក្រុមមានគម្លាត ១១ពិន្ទុ មិនស្ថិតនៅកម្រិតប្រជែងកៅអី Champions League។ ក្នុងកិច្ចសម្ភាសជាមួយនឹងកាសែត Telegraph លោក Mourinho បានបញ្ជាក់ដូច្នេះថា លោករងសម្ពាធពីអតីតនាយកប្រតិបត្តិក្លិបលោក Ed Woodward ដែលទាមទារសមិទ្ធផល ដូចជាឈ្នះពានជាដើម ទើបធ្វើឱ្យការប្រកួតប្រជែងក្នុងក្លិបកាន់តែតឹងរឹង។ «ទំនាក់ទំនងខ្ញុំជាមួយអតីតនាយកប្រតិបត្តិ Ed Woodward គឺល្អធម្មតា ល្អដូចនៅក្នុងទស្សនៈផ្ទាល់ខ្លួន មកដល់ពេលនេះយើងតែផ្ញើសារ SMS ទៅវិញទៅមក។ តែបើលើទស្សនៈអាជីពវិញ គឺមិនល្អនោះទេ ខ្ញុំគឺជាខ្ញុំ ខ្ញុំជាអ្នកចូលចិត្តបាល់ទាត់ ចំណែក Ed Woodward មានប្រវត្តិខុសគ្នាពីខ្ញុំ ហើយអ្វីដែល Ten Has ទទួលបានអំឡុងពេលដឹកនាំ Manchester United ពេលនេះ គឺខ្ញុំគ្មានពីមុននោះទេ។»។ លោក Jose Mourinho បានលើកឡើងត្រង់ចំណុចនៃការគ្រប់គ្រងក្លិបរបស់លោកកាលនោះ។ ដោយមើលឃើញពីការគាំទ្ររបស់ក្លិបទៅកាន់លោក Ten Hag ទាំងការផ្តល់ពេលវេលា រួមទាំងប្រាក់ចំណាយយកកីឡាករផ្សេងៗជាដើម អតីតអ្នកចាត់ការ AS Roma ថាមានភាពខុសគ្នាឆ្ងាយណាស់។ លោក Mourinho បន្តដូច្នេះថា៖« ខ្ញុំមិនមានកម្រិតនៃការគាំទ្រដូច្នេះឡើយ ខ្ញុំគ្មានសូម្បីតែកម្រិតនៃការជឿទុកចិត្តដូចនោះ។ រឿងនេះបានធ្វើឱ្យខ្ញុំសោកស្តាយ ព្រោះខ្ញុំមានអារម្មណ៍ថាកាលនោះខ្ញុំក៏ស្ថិតនៅកម្រិតដំបូងនៃដំណើរការផងដែរ ពេលខ្លះ ខ្ញុំមានអារម្មណ៍ពួកគេជឿជាក់ខ្ញុំ ហើយជឿលើបទពិសោធន៍របស់ខ្ញុំ ដែលអាចនឹងក្លាយជារឿងដែលខុសប្លែកគ្នា។»។ សម្រាប់អនាគតរបស់លោក Ten hag ជាមួយក្រុមបិសាចក្រហមកំពុងតែស្ថិតនៅក្នុងបញ្ហាមិនច្បាស់លាស់ ក្រោយពេលវត្តមានរបស់លោក Jim Ratcliffe បានវិនិយោគចូលក្នុងក្លិប បន្ទាប់ពីបានទិញភាគហ៊ុនក្លិប ២៥ភាគរយរួច។ យ៉ាងណា Man United បានឈានជើងដល់វគ្គពាក់កណ្តាលផ្តាច់ព្រ័ត្រ FA Cup ២រដូវកាលជាប់គ្នា ក្រោយយកឈ្នះលើក្រុម Coventry City លទ្ធផលឈ្នះបាល់កាត់សេចក្តី ១១ម៉ែត្រ ក្រោយលទ្ធផលស្មើ ៣-៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6645.txt
|
ក្រុមកីឡាបាល់ទាត់អាយុក្រោម២៣ឆ្នាំ ឥណ្ឌូណេស៊ី វៀតណាម កូរ៉េខាងត្បូង ជប៉ុន អ៊ូសបេគីស្ថាន និងម្ចាស់ផ្ទះ កាតា កក់កៅអីឡើងទៅកាន់វគ្គ៨ក្រុមចុងក្រោយ AFC Asian Cup ឆ្នាំ ២០២៤។ ថៃ ត្រូវសម្រេចជោគវាសនា នៅជំនួបចុងក្រោយវគ្គសន្សំពិន្ទុ ស្របពេល ម៉ាឡេស៊ី ហាលអាវទៅហើយ ទោះសល់១ប្រកួតចុងក្រោយ។
|
បង្ហាញខ្លួនលើកដំបូង ក្រុម U23 ឥណ្ឌូណេស៊ី អាចឆ្លងផុតវគ្គចែកពូល Asian Cup តែម្តង ដោយបញ្ចប់ក្នុងចំណាត់ថ្នាក់ទី២ ក្នុងពូល A។ ៣ប្រកួត ឥណ្ឌូណេស៊ី ដែលដាក់កីឡាករចូលសញ្ជាតិច្រើន ចាញ់ក្រុមខ្លាំងម្ចាស់ផ្ទះកាតា ២-០ និងឈ្នះអូស្ត្រាលី ១-០ និងចុងក្រោយឈ្នះហ្សកដានី ៤-១។ ក្រុមរបស់លោក Shin Tae-yong ទទួលបាន៦ពិន្ទុ ស្ថិតនៅលេខ២ ស្របពេលកាតាមាន៧ពិន្ទុ ឈរកំពូលតារាងពូល A។ អូស្ត្រាលី និងហ្សកដានី អស់ការប្រកួត។ ពូល B កូរ៉េខាងត្បូង និងជប៉ុន ទទួលបានកៅអីវគ្គ៨ក្រុមដោយស្វ័យប្រវត្តិ ទោះសល់១ប្រកួតក្តី។ ពីរប្រកួតដំបូង កូរ៉េខាងត្បូង និង ជប៉ុន សុទ្ធតែឈ្នះ អេមីរ៉ាត់អារ៉ាប់រួម និងចិន ដោយទទួលបាន៦ពិន្ទុដូចគ្នា។ ជំនួបចុងក្រោយ កូរ៉េខាងត្បូង និង ជប៉ុន ត្រូវប៉ះគ្នាប្រជែងចំណាត់ថ្នាក់កំពូលតារាង ស្របពេល ចិន ជួប អេមីរ៉ាត់អារ៉ាប់រួម ត្រឹមជំនួបបង្គ្រប់កិច្ច។ អារ៉ាប៊ីសាអូឌីត ដែលឈ្នះពីរប្រកួតដំបូងក្នុងពូល C មានឱកាសខ្ពស់ឡើងទៅវគ្គខ្វែង ខណៈថៃ អ៊ីរ៉ាក់ និងតាហ្ស៊ីគីស្ថាន សុទ្ធតែមានឱកាសប្រជែងទៅវគ្គបន្តនៅជំនួបចុងក្រោយ។ ថៃ នៅលេខ២បណ្តោះអាសន្នមាន៣ពិន្ទុ ស្មើអ៊ីរ៉ាក់ដែលនៅលេ៣ ក្រោយប្រកួតឈ្នះ១ និងចាញ់១ដូចគ្នា ឯតាហ្ស៊ីគីស្ថាននៅបាតតារាងគ្មានពិន្ទុរាប់នៅឡើយ។ ជំនួបចុងក្រោយ អារ៉ាប៊ីសាអូឌីត ជួបអ៊ីរ៉ាក់ និងថៃ ប៉ះតាហ្ស៊ីគីស្ថាន។ ឯពូល D ឯណោះវិញ ក៏រកឃើញពីរក្រុមឈានទៅវគ្គបន្តផងដែរ បើទោះឆ្លងកាត់ត្រឹម២ប្រកួត។ អ៊ូសបេគីស្ថាន និងវៀតណាម ចាប់ដៃគ្នាឡើងទៅវគ្គ៨ក្រុមចុងក្រោយ បន្ទាប់ពីរកបានជ័យជម្នះទាំងពីរលើកដំបូងរៀងខ្លួន ក្នុងនោះប្រកួតលើកទី២ វៀតណាម ឈ្នះម៉ាឡេស៊ី ២-០ ឯ អ៊ូសបេគីស្ថាន ឈ្នះ កូវ៉ែត ៥-០។ ម៉ាឡេស៊ី និងកូវ៉ែត ហាលអាវ។ ប្រកួតចុងក្រោយ អ៊ូសបេគីស្ថាន និងវៀតណាម ត្រូវប៉ះគ្នាដើម្បីប្រជែងកំពូលតារាង ស្របពេល ម៉ាឡេស៊ី និងកូវ៉ែត ប្រកួតបង្គ្រប់កិច្ច។ សម្រាប់ព្រឹត្តិការណ៍តំបន់អាស៊ី U23 Asian Cup ឆ្នាំ២០២៤នេះ ក្រុមឈ្នះជើងឯក ជើងឯករង និងលេខ៣ នឹងទទួលបានកៅអីទៅអូឡាំពិករដូវក្តៅ ក្រុងប៉ារីស ឆ្នាំ២០២៤ ដោយស្វ័យប្រវត្តិ ស្របពេលក្រុមលេខ៤ ទទួលបានកៅអីជម្រុះ ជាមួយក្រុម U23 African Cup ដើម្បីតប្រជែងគ្នាយក១កៅអីចុងក្រោយទៅកាន់ប្រទេសបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6646.txt
|
ប្រជាជនឥណ្ឌូណេស៊ីកំពុងអបអរសាទរជ័យជម្នះរបស់ក្រុមអាយុក្រោម ២៣ឆ្នាំ ឥណ្ឌូណេស៊ី ដែលបានទម្លាក់ក្រុមខ្លាំង អាយុក្រោម ២៣ឆ្នាំ កូរ៉េខាងត្បូង ដោយលទ្ធផលស៊ុតបាល់កាត់សេចក្តី ១១ម៉ែត្រ ១១-១០ ក្រោយលទ្ធផលស្មើ ២-២ រយៈពេល ១២០នាទី នៃការប្រកួត AFC U23 Asian Cup វគ្គ ៨ក្រុមចុងក្រោយក្នុងទីក្រុងដូហា ប្រទេសកាតា។
|
ជ័យជម្នះដ៏រីករាយ បានរិញច្រានប្រទេសឥណ្ឌូណេស៊ីខិតកាន់តែជិតដោយខ្វះតែមួយជំហានទៀតប៉ុណ្ណោះ សម្រាប់ទទួលបានសំបុត្រទៅកាន់ការប្រកួតពានព្រឹត្តិការណ៍អូឡាំពិកទីក្រុងប៉ារីស ឆ្នាំ ២០២៤។ ក្រុមដែលមានចំណាត់ថ្នាក់លេខ ១ ដល់លេខ៣ នៃការប្រកួត នឹងត្រូវជាប់ទៅកាន់ការប្រកួតអូឡាំពិកទីក្រុងប៉ារីស ខណៈក្រុមលេខ៤ នឹងត្រូវបន្តប្រកួតវគ្គ Playoff អន្តរទ្វីបរវាងតំបន់អាស៊ី និងអាហ្រ្វិក ទល់ក្រុមហ្គីណេ ក្នុងខែឧសភា។ កីឡាករ Rafael Struick ខ្សែបម្រើដែលនៅក្លិបប្រទេសហូឡង់ ADO Den Haag បានស៊ុតបាល់បញ្ចូលទី ២គ្រាប់សម្រាប់ឥណ្ឌូណេស៊ី។ ប៉ុន្តែកំហុសកីឡាករ Trisnanda Komang Teguh ភ្លាត់ស្នៀតធ្វើឱ្យចូលទីខ្លួនឯង ពីការស៊ុតបាល់ពីសំណាក់កីឡាករ Jeong Sang-bin ជាគ្រាប់បាល់ស្មើ ១-១ ចុងបញ្ចប់វគ្គទីមួយ។ កូរ៉េខាងត្បូងព្យាយាមរកគ្រាប់តាមស្មើការប្រកួតជារឿយៗ ដោយក្នុងវគ្គទីពីរ ក្រុមដែលត្រូវបានគេចាប់អារម្មណ៍ថានឹងឈ្នះពាន U23 Asian Cup មួយនេះមានប៉ះទង្គិចធ្វើឱ្យមានកីឡាករត្រឹម ១០នាក់ប៉ុណ្ណោះ ប៉ុន្តែសំណាងល្អទទួលបានឱកាសស៊ុតជាកីឡាករ Jeong Sang-bin ដដែលរកបានគ្រាប់ទី២ ដល់ក្រុម។ ឥណ្ឌូណេស៊ីឈ្នះការប្រកួតនៅពេលកីឡាករ Pratama Arhan ស៊ុតបាល់គ្រាប់ជ័យជម្នះចុងក្រោយទី ១១ ខណៈកីឡាករកូរ៉េខាងត្បូង Lee Kang-hee ស៊ុតត្រូវអ្នកចាំទីជួយសង្គ្រោះបាន។ កូរ៉េខាងត្បូងចាញ់ ធ្វើឱ្យពួកគេធ្លាក់ចេញដោយគ្មានកៅអីអូឡាំពិកលើកដំបូងចាប់តាំងពីឆ្នាំ ១៩៨០។ រឿងដែលគួរឱ្យចាប់អារម្មណ៍បំផុតនោះគឺគ្រូបង្វឹកសញ្ជាតិកូរ៉េខាងត្បូង Shin Tae-yong ដែលដឹកនាំឥណ្ឌូណេស៊ីយកឈ្នះការប្រកួត បានទម្លាក់ក្រុមក្នុងប្រទេសកំណើតរបស់លោកពីវគ្គជម្រុះ។ លោក Tae-Yong កំពុងតែផ្ទុះការល្បីឈ្មោះជាខ្លាំងលើបណ្តាញសង្គម X ប្រទេសកូរ៉េខាងត្បូង។ ឥណ្ឌូណេស៊ី លើវិញ្ញាសាបាល់ទាត់ នេះជាលើកទីពីរសម្រាប់ពួកគេក្នុងការស្វែងរកឱកាសដើម្បីអាចឈានជើងទៅកាន់អូឡាំពិកជាថ្មី និងលើកដំបូងក្នុងរយៈពេល ៦៨ឆ្នាំ ចាប់តាំងពីការប្រកួតអូឡាំពិកទីក្រុងម៊ែលបន។ ដោយឡែកការប្រកួតមួយគូផ្សេងទៀត ជប៉ុន បានបំបាក់ម្ចាស់ផ្ទះកាតាក្នុងម៉ោងបន្ថែម ១៥នាទី ២ដង លទ្ធផល ៤-២ ដើម្បីបញ្ចប់ក្តីសង្ឃឹមម្ចាស់ផ្ទះ។ ក្រុមការពារជើងឯក អារ៉ាប៊ីសាអូឌីត និងត្រូវជួបទល់ក្រុមអ៊ូសបេគីស្ថាន ខណៈអ៊ីរ៉ាក់ ជួប វៀតណាម វគ្គ ៨ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6647.txt
|
ចំណោមក្រុមកីឡាបាល់ទាត់ជម្រើសជាតិ តំណាងប្រទេសទាំង២៤ បានកៅអីទៅប្រជែងវគ្គផ្តាច់ព្រ័ត្រ Euro 2024 នៅអាល្លឺម៉ង់ មាន១៦ក្រុម មិនធ្លាប់ឈ្នះជើងឯកពានរង្វាន់ប្រចាំទ្វីបអឺរ៉ុបនេះឡើយ។ ៨ក្រុមដែលធ្លាប់លើកពាន មានតែម្ចាស់ផ្ទះអាល្លឺម៉ង់ និងអេស្ប៉ាញប៉ុណ្ណោះ ឈ្នះច្រើនជាងគេ ចំនួន៣លើកដូចគ្នា។
|
ការប្រកួតពានរង្វាន់កីឡាបាល់ទាត់ទ្វីបអឺរ៉ុប Euro ឆ្នាំ២០២៤ ដែលអាល្លឺម៉ង់ ធ្វើជាម្ចាស់ផ្ទះ នឹងចាប់ផ្តើមប្រកួតជែងចាប់ពីថ្ងៃទី១៤ ខែមិថុនា រហូតដល់ថ្ងៃទី១៤ ខែកក្កដា ឆ្នាំ២០២៤។ ក្រុមចូលរួមទាំងអស់មាន២៤ ចែកចេញជា៦ពូល ពី A ដល់ F ដោយក្នុង១ពូលមាន៤ក្រុម។ ក្រុមទាំង២៤ ដែលទទួលបានកៅអីទៅជុំផ្តាច់ព្រ័ត្រ រួមមាន ម្ចាស់ការពារតំណែងជើងឯកអ៊ីតាលី ស្វីស តួកគី ប៊ែលហ្ស៊ិក ដាណឺម៉ាក ហូឡង់ អ៊ុយក្រែន អូទ្រីស អង់គ្លេស ក្រូអាស៊ី ឆែក ស្កុតឡែន អេស្ប៉ាញ ប៉ូឡូញ ស្លូវ៉ាគី ហ៊្សកហ្ស៊ី ស្លូវេនី បារាំង ហុងគ្រី ស៊ែប៊ី អាល់បានី រូម៉ានី ព័រទុយហ្កាល់ និងម្ចាស់ផ្ទះអាល្លឺម៉ង់។ ហ៊្សកហ្ស៊ី ជាក្រុមដំបូង ដែលបង្ហាញខ្លួននៅ Euro ជុំផ្តាច់ព្រ័ត្រលើកដំបូងក្នុងប្រវត្តិសាស្ត្រ។ ក្នុងចំណោមក្រុមទាំង២៤ ខាងលើ មាន១៦ក្រុម មិនធ្លាប់ស្គាល់រសជាតិឈ្នះជើងឯកពានរង្វាន់ទ្វីបអឺរ៉ុបនេះឡើយ ដោយក្នុងនោះរួមមាន ស្វ៊ីស តួកគី បែលលហ្ស៊ិក ស្កុតឡែន ហុងគ្រី ស៊ែប៊ី ហ៊្សកហ្ស៊ី ស្លូវេនី អ៊ុយក្រែន អូទ្រីស អង់គ្លេស ក្រូអាស៊ី ប៉ូឡូញ អាល់បានី រូម៉ានី និងស្លូវ៉ាគី។ ដោយឡែក ៨ក្រុម ដែលធ្លាប់គ្រងជើងឯកអឺរ៉ុបនេះរួមមាន អាល្លឺម៉ង់ (អាល្លឺម៉ង់ខាងលិច), អេស្ប៉ាញ, បារាំង, អ៊ីតាលី, ឆែក (ឆេកូស្លូវ៉ាគី), ព័រទុយហ្កាល់, ដាណឺម៉ាក និង ហូឡង់។ ចំណោម៨ក្រុម អាល្លឺម៉ង់ និងអេស្ប៉ាញ គ្រងជើងឯក៣លើកដូចគ្នា ស្របពេលបារាំង និងអ៊ីតាលី ឈ្នះពីរលើក។ ក្រុមទាំង២៤ ដែលត្រូវប្រកួតប្រជែងគ្នាដណ្តើមពានរង្វាន់ Euro 2024 បានចាប់ពូលរួចរាល់ហើយក្នុងនោះ៖ ពូល A៖ អាល្លឺម៉ង់ ស្កុតឡែន ហុងគ្រី និងស្វ៊ីស ពូល B៖ អេស្ប៉ាញ ក្រូអាស៊ី អ៊ីតាលី និងអាល់បានី ពូល C៖ ស្លូវេនី ដាណឺម៉ាក ស៊ែប៊ី និងអង់គ្លេស ពូល D៖ ប៉ូឡូញ ហូឡង់ អូទ្រីស និងបារាំង ពួល E៖ បែលហ្ស៊ិក ស្លូវាគី រូម៉ានី និងអ៊ុយក្រែន ពូល F៖ តួកគី ហ៊្សកហ្ស៊ី ព័រទុយហ្កាល់ និងឆែក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6648.txt
|
លោក Kiatisuk Senamuang អតីតខ្សែប្រយុទ្ធឆ្នើមជម្រើសជាតិថៃ ដែលសព្វថ្ងៃជាគ្រូបង្វឹកក្លិប Cong An Ha Noi លីគកំពូលវៀតណាម (V. League) ជាបេក្ខភាពមួយរូបក្នុងចំណោម៥រូប ដើម្បីក្លាយជាគ្រូបង្វឹកក្រុមជម្រើសជាតិវៀតណាម ជំនួសលោក Philippe Troussier។ យ៉ាងណាអតីតគ្រូថៃ អះអាងថាខ្លួនសព្វថ្ងៃ ផ្តោតអារម្មណ៍លើការងារនៅ V. League។
|
«ក្លាយជាអ្នកដឹកនាំក្រុមជម្រើសជាតិវៀតណាម ជាឱកាសសម្រាប់គ្រូបង្វឹកទាំងអស់ មិនមែនសម្រាប់តែខ្ញុំនោះទេ។ ខ្ញុំសង្ឃឹមថា បុគ្គលនោះនឹងយល់ពីបាល់ទាត់វៀតណាម និងនាំពួកគេទៅកាន់ World Cup»។ លោក Kiatisuk ប្រាប់អ្នកសារព័ត៌មាន ក្រោយជួយ Cong An Ha Noi ឈ្នះ Thanh Hoa FC ២-០ ក្នុងការប្រកួតលីគ ចុងសប្តាហ៍មុន។ បច្ចុប្បន្ន គ្រូបង្វឹករហស្សនាម Zico ជាបេក្ខភាពមួយរូបសម្រាប់តំណែងគ្រូជម្រើសជាតិវៀតណាម បន្ទាប់ពីសហព័ន្ធបាល់ទាត់វៀតណាម (FFA) បានបញ្ចប់កិច្ចសន្យាគ្រូសញ្ជាតិបារាំង Troussier ក្រោយដឹកនាំក្រុមមិនបានល្អនៅវគ្គជម្រុះ World Cup ដោយបរាជ័យ២លើកក្រោមថ្វីជើងឥណ្ឌូណេស៊ី។ បើទោះបានលើកឡើងជុំវិញតំណែងគ្រូវៀតណាម ទៅកាន់ប្រព័ន្ធផ្សព្វផ្សាយ ប៉ុន្តែអតីតខ្សែប្រយុទ្ធ និងគ្រូជម្រើសជាតិថៃ វ័យ៥០រូបនេះ នៅតែផ្តោលើការងារជាគ្រូបង្វឹកក្លិប Cong An Ha Noi នាពេលបច្ចុប្បន្ន។ «ខ្ញុំសូមអរគុណអ្នកគាំទ្រទាំងអស់នៅក្នុងប្រទេសវៀតណាម។ ក្នុងនាមខ្ញុំជាគ្រូបង្វឹក ខ្ញុំរីករាយណាស់ដែលបានធ្វើការនៅប្រទេសវៀតណាម។ ក្នុងវិស័យបាល់ទាត់ អ្វីៗក៏អាចកើតឡើងបានដែរ។ សម្រាប់ពេលបច្ចុប្បន្ន ខ្ញុំផ្តោតលើការដឹកនាំ Cong An Ha Noi ដើម្បីសម្រេចឱ្យបានលទ្ធផល»។ Kiatisuk បន្ថែម។ ក្រៅពី Zico គ្រូបង្វឹកដែលមានទេពកោសល្យមួយចំនួនទៀតដែលមានមូលដ្ឋាននៅ V. League ដែលរំពឹងថានឹងក្លាយជាគ្រូវៀតណាម មានដូចជាលោក Velizar Popov (Thanh Hoa), លោក Chu Dinh Nghiem (Hai Phong FC), លោក Vu Hong Viet (Nam Dinh FC) និង លោក Le Huynh Duc (Becamex Binh Duong)។ ក្រោមការដឹកនាំរបស់លោក Kiatisuk ក្រុម Cong An Ha Noi ស្ថិតនៅចំណាត់ថ្នាក់លេខ៣ ក្នុងតារាង V. League បណ្តោះអាសន្ន ដោយមាន២៥ពិន្ទុ តាមពីក្រោយក្រុមកំពូលតារាង Nam Dinh ៧ពិន្ទុ និងតាមពីក្រោយក្រុមលេខ២ Binh Duong ១ពិន្ទុ។ Kiatisuk ត្រូវបានគេចាត់ទុកជាវីរបុរសបាល់ទាត់ថៃ ដែលបានឈ្នះពានរង្វាន់ V. League ជាមួយ Hoang Anh Gia Lai កាលនៅប្រកបអាជីពជាកីឡាករ ក្នុងឆ្នាំ ២០០៣ និង ២០០៤។ នៅឆ្នាំ ២០២០ Kiatisuk បានត្រលប់ទៅ Hoang Anh Gia Lai វិញក្នុងនាមជាគ្រូបង្វឹក។ ក្រោយដឹកនាំ៤ឆ្នាំ លោកបានផ្លាស់ទៅ Cong An Ha Noi នៅឆ្នាំ២០២៤នេះ។ Kiatisuk Senamuang ធ្លាប់បង្ហាញខ្លួនឱ្យក្រុមដំរីសង្គ្រាម១៣៤ប្រកួត ចន្លោះពីឆ្នាំ ១៩៩៣ ដល់ ២០០៧ ដោយរកបានគ្រាប់ស៊ុតបញ្ចូលទី៧១គ្រាប។ Kiatisuk ឡើងជាគ្រូបង្វឹកក្រុមជម្រើសជាតិថៃពីឆ្នាំ ២០១៤-២០១៧ ដោយទទួលបានជោគជ័យបំផុត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6649.txt
|
Jasmin Karina Paris ក្លាយជាកីឡាការិនីដំបូងគេបង្អស់ក្នុងពិភពលោក ដែលបានរត់ដល់ទីបញ្ចប់នៅក្នុងព្រឹត្តិការណ៍រត់ម៉ារ៉ាតុនឆ្លងឧបសគ្គដ៏ល្បីល្បាញ Barkley Marathons ក្នុងចម្ងាយ ១៦១គីឡូម៉ែត្រ ដោយប្រើពេល ៦០ម៉ោង។ សមិទ្ធផលនេះ បានជួយកីឡាការិនីអង់គ្លេស Jasmin មានភាពល្បីល្បាញសុសសាយពាសពេញពិភពលោក ស្របពេលនាងចាត់ទុកការសម្រេចគោលដៅនេះ ដើម្បីស្ត្រីទូទាំងពិភពលោក។
|
កីឡាការិនីវ័យ ៤០ឆ្នាំ ពិតណាស់បានបំផុសគំនិតដល់មនុស្សរាប់ម៉ឺននាក់ និងថែមទាំងបង្កើតការចាប់អារម្មណ៍មិនធ្លាប់មានពីមុនមក សម្រាប់ព្រឹត្តិការន៍រត់ម៉ារ៉ាតុន ឆ្លងឧបសគ្គ Barkley Marathons។ Jasmin Paris មិនត្រឹមតែជាកីឡាការិនីរត់ម៉ារ៉ាតុនឆ្លងឧបសគ្គប៉ុណ្ណោះទេ អ្នកស្រីក៏មានអាជីពជាពេទ្យសត្វ និងជាអ្នកវិទ្យាសាស្ត្រស្រាវជ្រាវផងដែរ។ កីឡាការិនីដែលមានកូន២នាក់ អាចរត់សម្រេចបានគោលដៅកាលពីថ្ងៃទី២២ ខែមីនា ក្នុងកម្មវិធី Barkley Marathons 2024 និងសម្រេចបានកំណត់ត្រាដែលមិនធ្លាប់មានអ្នកធ្វើបានពីមុនមក ជាមួយនឹងការរត់នៅក្នុងទីលានស្ថិតក្នុងសួនព្រៃឈើធម្មជាតិ Frozen Head State Park ស្ថិតក្នុងទីជនបទ Tennessee ក្នុងទីក្រុង Morgan County ប្រទេសអាម៉េរិក។ ស្ត្រីសញ្ជាតិអង់គ្លេស ធ្វើបានសម្រេចការរត់ចម្ងាយ ១៦១គីឡូម៉ែត្រ (៥ជុំ ក្នុង១ជុំចម្ងាយ២០ម៉ាយ ស្មើ ៣២,២គីឡូម៉ែត្រ) ដោប្រើថេរវេលា ៦០ម៉ោង។ ការរត់នេះ តម្រូវឱ្យឆ្លងកាត់លើផ្លូវរៀបស្មើ កាត់តំបន់ព្រៃភ្នំ និងការឡើងភ្នំអេវឺរ៉ែសចំនួនពីរដង។ អ្នកស្រី Jasmin បានក្លាយជាអ្នករត់ដល់ទីបញ្ចប់នៃព្រឹត្តិការណ៍រត់ឆ្លងឧបសគ្គ Barkley Marathons ទី២០ និងជាស្ត្រីដំបូងគេក្នុងប្រវត្តិសាស្ត្រ ចាប់តាំងពីការរត់នេះបានដំឡើងចម្ងាយឈានដល់ ១០០ម៉ាយ (១៦១គីឡូម៉ែត្រ) តាំងពីឆ្នាំ ១៩៨៩ មក។ អំឡុងពេលរត់នោះ Jasmin និងអ្នករត់ដទៃ ត្រូវបានគ្របដណ្តប់ដោយស្នាមឆ្កូតមុតជាប់សាច់ ដោយសារប៉ះមែកឈើផ្សេងៗ ព្រមទាំងរអិលដួលជាដើម។ ក្រោយពីបញ្ចប់ការរត់នោះរួច បានរយៈពេល ៣ថ្ងៃ កីឡាការិនី Jasmin បានពន្យល់ពីក្តីរីករាយ ដែលខ្លួនអាចសម្រេចបានគោលដៅមិនធ្លាប់មានពីមុននៃកីឡារត់ម៉ារ៉តុនឆ្លងឧបសគ្គ Barkley Marathons។ «ខ្ញុំធ្វើវាសម្រាប់ខ្លួនឯកផ្ទាល់ ហើយខ្ញុំពិតជាមានក្តីរំភើបខ្លាំងមែនទែន ដែលអ្វីខ្ញុំទទួលបានពេលនេះគឺជាអ្វីដែលខ្ញុំបានដាក់គោលដៅត្រូវធ្វើ បន្ទាប់ពីការព្យាយាមអស់រយៈពេល ៣ឆ្នាំ។ ខ្ញុំពិតជារំភើបខ្លាំង នៅពេលដែលអ្វីខ្ញុំធ្វើវា ដើម្បីស្ត្រីទាំងអស់ទូទាំងពិភពលោក។ មិនត្រឹមតែជាអ្នករត់ប៉ុណ្ណោះទេ ប៉ុន្តែស្ត្រីគ្រប់រូបដែលនឹងសាកល្បងប្រកួតប្រជែង និងអ្នកដែលមិនធ្លាប់បានគិត អាចមានជំនឿចិត្តក្នុងការធ្វើរឿងបែបនេះ។ គំនិតមួយនេះហើយដែលខ្ញុំគិតថា នឹងបំផុសដល់ពួកគាត់ឱ្យជឿជាក់លើខ្លួនឯងថានឹងធ្វើបាន។[…]»។ អ្នកស្ត្រី Jasmin បាននិយាយបកស្រាយដូច្នេះប្រាប់ទៅកាន់កាសែត BBC។ ភាពអស្ចារ្យរបស់កីឡាការិនី Jasmin ត្រូវបានមនុស្សជុំវិញពិភពលោកពិពណ៌នាថាជា «ភាពអស្ចារ្យបំផុតក្នុងប្រវត្តិសាស្ត្ររត់ប្រណាំងឆ្លងកាត់ឧបសគ្គ» ដែលមិនធ្លាប់មានពីមុនមក។ កំណត់ត្រារបស់អ្នកស្ត្រី Jasmin បានធ្វើឱ្យលោក Laz Lake ដែលមានឈ្មោះពិត Gary Cantrell អ្នកបង្កើតកម្មវិធីរត់ចម្ងាយឆ្លងកាត់ឧបសគ្គ Barkley Marathons ភ្ញាក់ផ្អើល ហើយថែមទាំងពន្យល់បកស្រាយពីរៀបដែលស្ត្រីសញ្ជាតិអង់គ្លេស បានធ្វើរហូតសម្រេចបានគោលដៅដ៏អស្ចារ្យ។ លោក Laz Lake ម្ចាស់កម្មវិធីបាននិយាយដូច្នេះថា៖«Jasmin Paris សម្រេចបាននូវអ្វីដែលអស្ចារ្យសឹងមិនគួរឱ្យជឿ ហើយដើម្បីសម្រេចបាននូវរឿងអ្វីដែលសឹងមិនគួរឱ្យជឿបែបនេះបាន អ្នកត្រូវតែធ្វើវាបែបនេះ។ ប្រសិនបើអ្នកចង់ធ្វើអីមួយ អ្នកត្រូវតែធ្វើហើយត្រូវចាប់វាឱ្យបាន។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_665.txt
|
តំណាងមកពីរុស្ស៊ី បេឡារុស និងមីយ៉ាន់ម៉ា មិនត្រូវបានអង់គ្លេសអញ្ជើញឱ្យចូលរួមពិធីបុណ្យសពព្រះមហាក្សត្រីយ៍អេលីហ្សាបែតទី២ ឡើយដែលនឹងរៀបចំនៅដើមសប្តាហ៍ក្រោយ។ នេះបើតាមការផ្សាយរបស់ទីភ្នាក់ងារ Reuters នៅថ្ងៃទី១៣ ខែកញ្ញា ដែលស្រង់ប្រភពរដ្ឋាភិបាលអង់គ្លេស។
|
អង់គ្លេស ក៏ដូចជាសម្ព័ន្ធមិត្តលោកខាងលិចដទៃទៀតបានព្យាយាមផាត់រុស្ស៊ី និងសម្ព័ន្ធមិត្តបេឡារុសឱ្យកាន់តែឃ្លានឆ្ងាយពីអន្តរជាតិតាមរយៈទណ្ឌកម្មសេដ្ឋកិច្ច និងវិធានការផ្សេងទៀត តាំងពីរុស្ស៊ីចាប់ផ្តើមឈ្លានពានអ៊ុយក្រែននៅចុងខែកុម្ភៈ។ រីឯ របបសឹកមីយ៉ាន់ម៉ាវិញក៏ត្រូវបានអង់គ្លេសដាក់ទណ្ឌកម្មផ្នែកសេដ្ឋកិច្ចដែរដែលជាសម្ពាធជំរុញឱ្យយោធាមីយ៉ាន់ម៉ាត្រឡប់ទៅរកសន្តិភាព និងលទ្ធិប្រជាធិបតេយ្យវិញ។ យោងតាមទូរទស្សន៍ BBC ឥស្សរជនបរទេសប្រហែល៥០០នាក់រំពឹងថា នឹងចូលរួមពិធីបុណ្យសពព្រះមហាក្សត្រីយ៍អេលីហ្សាបែតទី២ ដែលនឹងធ្វើឡើងនៅថ្ងៃទី១៩ ខែកញ្ញានាទីក្រុងឡុងដ៍ ខណៈលិខិតអញ្ជើញបានផ្ញើទៅប្រមុខរដ្ឋនៃប្រទេសភាគច្រើនដែលអង់គ្លេសមានទំនាក់ទំនងការទូតជាមួយ។ មកទល់ពេលនេះ មេដឹកនាំពិភពលោកជាច្រើនរួមមាននាយករដ្ឋមន្រ្តីកាណាដា ចាស្ទីន ទ្រូដូ នាយករដ្ឋមន្រ្តីអូស្រ្តាលី អាន់ថូនី អាល់បានីស និងនាយករដ្ឋមន្រ្តីនូវែលសេឡង់ ចាស៊ីនដា អាឌើន ដែលមានព្រះមហាក្សត្រអង់គ្លេសជាប្រមុខរដ្ឋ ក៏ដូចជាប្រធានាធិបតីអាម៉េរិក ចូ បៃដិន បានបញ្ជាក់ពីវត្តមានរួចហើយ។ សូមបញ្ជាក់ថា ព្រះមហាក្សត្រីយ៍អេលីហ្សាបែតទី២ដែលជាស្តេចសោយរាជ្យយូរជាងគេក្នុងប្រវត្តិសាស្រ្តអង់គ្លេស និងជាប្រមុខរដ្ឋនៃ ១៤ ប្រទេសក្នុងអាណាចក្រ Commonwealth បានសោយទិវង្គតនៅថ្ងៃទី៨ ខែកញ្ញាក្នុងព្រះជន្ម ៩៦ ព្រះវស្សា។ បុត្រាច្បងរបស់ទ្រង់ ព្រះមហាក្សត្រឆាលស៍ទី៣ ក៏បានឡើងសោយរាជ្យបន្តពីព្រះមាតាដោយស្វ័យប្រវត្តិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6650.txt
|
លោក Russ Cook បុរសសញ្ជាតិអង់គ្លេស ជាអត្តពលិករត់ចម្ងាយឆ្លងកាត់ឧបសគ្គលំបាកខ្លាំងបំផុត អាចរត់បានសម្រេចគោលដៅកាត់ទ្វីបអាហ្រ្វិក ទៅដល់គោលដៅចុងក្រោយនៅប្រទេសទុយណេស៊ី នាថ្ងៃទី៧ ខែមេសា ដោយឆ្លងកាត់ប្រទេសចំនួន ១៦ និងប្រើពេល ៣៥២ថ្ងៃ។ ទម្រាំតែអាចរត់បានសម្រេចគោលដៅលោក Cook ក៏បានប្រឈមមុខនឹងការស្ទាក់ប្លន់ដោយអាវុធ និងការពុលអាហារជាដើម។
|
ចាប់ផ្តើមការរត់លើកដំបូងកាលពីខែមេសា ឆ្នាំ ២០២៣ នៅចំណុចភាគខាងត្បូងបំផុតនៃទ្វីបអាហ្រ្វិក ដែលជាប្រទេសអាហ្វ្រិកខាងត្បូង ក្នុងភូមិមួយមានឈ្មោះថា L’Agulhas។ លោក Cook បានរត់ទៅកាន់ទិសខាងលិចនៃទ្វីបអាហ្វ្រិក ដោយការរត់នេះមានចម្ងាយប្រមាណ ១៦,០០០គីឡូម៉ែត្រ។ បុរសវ័យ ២៧ឆ្នាំ បានរត់កាត់ប្រទេស ណាមីប៊ី, អង់ហ្គោឡា, សាធារណរដ្ឋប្រជាធិបតេយ្យកុងហ្គោ, សាធារណរដ្ឋកុងហ្គោ, កាម៉េរូន, នីហ្សេរីយ៉ា, បេណាំង, តូហ្គោ, ហ្គាណា, កូតឌឺវ័រ, ហ្គីណេ, សេណេហ្កាល់, ម៉ូរីតានី, អាល់ហ្សេរី មុនពេលរត់មកទីក្រុង Ras Angela ប្រទេសទុយណេស៊ី នាវេលាល្ងាចថ្ងៃទី៧ ខែមេសា។ ជាអត្តពលិកពូកែស៊ូទ្រាំ លោក Cook ដែលបានដាក់រហស្សនាមខ្លួនឯងថា បុរសដែលលំបាកបំផុត «Hardest Geezer» ក៏បានរៃអង្គាសប្រាក់បានជាង ៥ម៉ឺនផោន(៦០ម៉ឺនដុល្លារ) ចំពោះការរត់ដើម្បីសប្បុរសធម៌ដ៏វែងឆ្ងាយ។ ពាក្យ«Geezer» ក្នុងភាសាអង់គ្លេស មានន័យថាជាមនុស្សប្រុស ជាបុគ្គលដែលមានភេទប្រុស ឬក៏ជាមនុស្សចាស់ម្នាក់។ «មនុស្សដំបូងគេដែលអាចរត់កាត់ទ្វីបអាហ្រ្វិកបាន បេសកកម្មសម្រេចជោគជ័យ។ នេះបើតាមការបង្ហោះរបស់លោក Russ Cook នៅលើបណ្តាញសង្គម X អតីត
|
article_6651.txt
|
Stuart Dallas ខ្សែការពារក្រុម Leeds United ត្រូវបង្ខំចិត្តចូលនិវត្តន៍ពីអាជីពកីឡាករបាល់ទាត់ ត្រឹមវ័យ ៣២ឆ្នាំ បន្ទាប់ពីបរាជ័យក្នុងការព្យាបាលរបួសជើង។ នេះបើតាមការប្រកាសរបស់ក្លិបស្ថិតក្នុងក្របខណ្ឌ Championship និងកីឡាករផ្ទាល់ នាថ្ងៃទី១០ ខែមេសា។
|
Dallas សញ្ជាតិអៀរឡង់ខាងជើង បានជួបប្រទះបញ្ហារបួសបាក់ជើង អំឡុងការប្រកួតទល់នឹងក្រុម Manchester City កាលពីឆ្នាំ ២០២២ ដោយកាលនោះរូបគេបានប៉ះទង្គិចប្រជែងបាល់គ្នាជាមួយនឹងកីឡាករ Jack Grealish។ ចាប់តាំងពីរបួសមក Dallas ខនខានបង្ហាញខ្លួនពីពេលនោះមកដល់ពេលនេះ។ «រយៈពេលជាង ២ឆ្នាំ ហើយ ដែលក្រុមវេជ្ជសាស្ត្ររបស់ Leeds United រួមជាមួយនឹងក្រុមគ្រូពេទ្យក្នុងទីក្រុងឡុងដ៍ បានធ្វើការងារយ៉ាងយកចិត្តទុកដាក់ដើម្បីជួយព្យាបាល របួសរបស់ខ្ញុំ។ ជារឿងសោកស្តាយ ទោះជាមានការយកចិត្តទុកដាក់ខ្ពស់យ៉ាងណា តែរាងកាយខ្ញុំមិនធ្វើការងារនេះឡើយ។ ខ្ញុំគួរតែទទួលយកវាពេលនេះ ជាការពិតជង្គង់របស់ខ្ញុំបានរងផលប៉ះពាល់ខ្លាំង ខ្ញុំនឹងមិនវិលត្រឡប់ទៅកាន់ការប្រកួតបាល់ទាត់អាជីពវិញឡើយ។»។ Dallas បាននិយាយនៅក្នុងសេចក្តីថ្លែងការណ៍បែបនេះ។ កីឡាករវ័យ ៣២ឆ្នាំ បានបង្ហាញខ្លួន ២៦៦លើក ឱ្យក្រុម Leeds United ដោយបានជួយនាំក្លិបឈ្នះកៅអីលេងនៅក្នុងក្របខណ្ឌ Premier League កាលពីរដូវកាល ២០១៩-២០។ Dallas ក៏បានបង្ហាញខ្លួន ៦២លើក ឱ្យក្រុមជម្រើសជាតិផងដែរ។ ក្លិប Leeds United ក៏បានលើកឡើងក្នុងសេចក្តីថ្លែងការណ៍ដោយក្តីសោកស្តាយដូច្នេះថា៖«Dallas គឺជាតារាមួយរូបប្រចាំក្លិប Leeds ហើយរូបគេតែងតែមានវត្តមាននៅកីឡដ្ឋាន Elland Road។ ការរួមចំណែករបស់គេនឹងស្ថិតក្នុងការចងចាំរបស់ក្លិប ហើយគេបានចារឈ្មោះនៅក្នុងប្រវត្តិសាស្ត្រក្លិបមួយរូបផងដែរ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6652.txt
|
ប្រធានសហព័ន្ធកីឡាបាល់ទាត់ឥណ្ឌូនេស៊ី (PSSI) លោក Erick Thohir មានទំនុកចិត្តលើគ្រូបង្វឹក លោក Shin Tae-yong ក្នុងការនាំក្រុមជម្រើសជាតិឥណ្ឌូណេស៊ីក្រោមអាយុ២៣ឆ្នាំ U23 ឈានដល់វគ្គជម្រុះអូឡាំពិក ក្រុងប៉ារីស ឆ្នាំ២០២៤។
|
ការប្រកួតពានរង្វាន់ U23 Asian Cup ឆ្នាំ ២០២៤ ក៏ជាការប្រកួតវគ្គជម្រុះសម្រាប់ការប្រកួតកីឡាអូឡាំពិករដូវក្តៅឆ្នាំ២០២៤ ក្រុងប៉ារីសផងដែរ។ ក្រុមដែលបញ្ចប់ក្នុងចំណាត់ថ្នាក់ទី១ដល់ទី៣ មានសិទ្ធិទៅកាន់ប្រទេសបារាំងដោយស្វ័យប្រវត្តិ ខណៈក្រុមលេខ៤ នឹងត្រូវជួបក្រុមអាហ្រ្វិកក្នុងការប្រកួតជម្រុះសម្រាប់សំបុត្រ១កៅអី។ ឥណ្ឌូណេស៊ី ដែលជាម្ចាស់មេដាយមាសស៊ីហ្គេមលើកទី៣២ នៅកម្ពុជា ស្ថិតក្នុងពូល A ជាមួយ ហ្សកដានី អូស្ត្រាលី និងម្ចាស់ផ្ទះកាតា។ ដ្បិតនេះជាពូលដ៏តានតឹងដែលសុទ្ធសឹងតែជាក្រុមកំពូលនៅអាស៊ី ប៉ុន្តឥណ្ឌូណេស៊ី នៅតែមានក្តីសង្ឃឹមបញ្ចប់ក្នុងចំណោម៤ក្រុមចុងក្រោយ U23 Asian Cup ដែលនឹងចាប់ផ្តើមការប្រកួតប្រជែងពីថ្ងៃទី១៥ ខែមេសា តទៅ។ លោកមហាសេដ្ឋី Thohirm ដែលជាប្រធាន PSSI បង្ហាញការជឿជាក់លើគ្រូកូរ៉េខាងត្បូងលោក លោក Shin Tae-yong សម្រាប់ភារកិច្ចដ៏លំបាកនេះ។ «ប្រសិនបើយើងអាចឈានដល់វគ្គពាក់កណ្តាលផ្តាច់ព្រ័ត្រ U23 Asian Cup វាពិតជាអស្ចារ្យណាស់។ ប្រសិនបើយើងឈានដល់កំពូលទាំងបី យើងនឹងចូលរួមព្រឹត្តិការណ៍អូឡាំពិកឆ្នាំ ២០២៤ ។ នេះជាអ្វីដែលខ្ញុំចាត់ទុកថាវាពិបាកក្លាយជាការពិត ប៉ុន្តែខ្ញុំនៅតែសង្ឈឹម»។ នេះជាការអះអាងរបស់លោក Thohirm។ ស្របពេលលោក Shin Tae Yong ដាក់គោលដៅដឹកនាំឥណ្ឌូណេស៊ីឆ្លងផុតវគ្គចែកពូល លោក Thohirm បានសារទរ។ ប៉ុន្តែមហាសេដ្ឋីឥណ្ឌូណេស៊ីរូបនេះ ចង់ឱ្យលោក Shin នាំក្រុមទៅវគ្គពាក់កណ្តាលផ្តាច់ព្រ័ត្រ។ អតីតម្ចាស់ក្លិប Inter Milan នៃលីគកំពូលអ៊ីតាលី វ័យ៥៤ឆ្នាំ លើកឡើងថា ឥណ្ឌូណេស៊ីក៏ប្រើកីឡាករ ១១ នាក់ដូចក្រុមផ្សេងទៀតដែរ ដូច្នេះកីឡាករក្រុមដទៃអាចធ្វើបាន ឥណ្ឌូណេស៊ី ក៏អាចធ្វើបានដូចគ្នា។ ឥណ្ឌូណេស៊ី ដែលទើបឈ្នះវៀតណាមក្នុងវគ្គជម្រុះ FIFA World Cup ទាំងពីរជើង បានប្រកាសសមាជិកកីឡាករ U23 ២៤នាក់រួចរាល់ហើយទៅកាន់ប្រកួត U23 Asian Cup។ ចំណោម២៤នាក់ មានកីឡាករលើសពី១១នាក់ ដែលត្រូវបានជ្រើសយកពីក្រុមឈុតធំ ដែលកំពុងបង្ហាញទម្រង់លេងល្អ និងភាគច្រើនជាកីឡករចូលសញ្ជាតិ។ ឥណ្ឌូណេស៊ីនឹងចាប់ផ្តើមយុទ្ធនាការ U23 Asian Cup ឆ្នាំ ២០២៤ របស់ខ្លួន ដោយត្រូវតទល់ ម្ចាស់ផ្ទះកាតា នៅថ្ងៃទី១៥ ខែមេសា មុនជួបអូស្ត្រាលី និងចុក្រោយ ជាមួយហ្សកដានី នៅថ្ងៃទី ២១ ខែមេសា៕ អត្ថបទទាក់ទង U23 Asian Cup៖ ម៉ាឡេស៊ី ដាក់គោលដៅវគ្គ១/២ផ្តាច់ព្រ័ត្រ ដើម្បីជម្រុះទៅអូឡាំពិកប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6653.txt
|
កីឡាការិនី Hidilyn Diaz ម្ចាស់មេដាយមាសអូឡាំពិក តែម្នាក់របស់ហ្វីលីពីន ប្រភេទកីឡាលើកទម្ងន់ ប្តេជ្ញាបន្តអាជីព បើទោះជាបរាជ័យក្នុងការប្រកួតជម្រុះដណ្តើមសំបុត្រទៅកាន់ព្រឹត្តិការណ៍កីឡាអូឡាំពិករដូវកាលក្តៅទីក្រុងប៉ារីស ឆ្នាំ ២០២៤។
|
Diaz ជម្រើសជាតិកីឡាលើកទម្ងន់ហ្វីលីពីន វ័យ ៣៣ឆ្នាំ ប្រកួតចាញ់កីឡាការិនីមិត្តរួមជាតិខ្លួន Elreen Ando លើប្រភេទទម្ងន់ ៥៩គីឡូក្រាម នៅក្នុងការប្រកួតជម្រុះ IWF World Cup ដែលធ្វើឡើងនៅក្នុងប្រទេសថៃ។ Ando វ័យ ២៥ឆ្នាំ ត្រូវតំណាងឱ្យហ្វីលីពីន ប្រភេទកីឡាលើកទម្ងន់ទៅកាន់ ក្រុងប៉ារីស ប្រទេសបារាំង។ Diaz ជាកីឡាការិនីដែលឈ្នះមេដាយមាស អំឡុងការប្រកួតអូឡាំពិកទីក្រុងតូក្យូ ដោយកាលនោះនាងស្ថិតក្នុងប្រភេទទម្ងន់ ៥៥កីឡូក្រាម។ ការប្រកួតវគ្គជម្រុះដណ្តើមសំបុត្រទៅកាន់ព្រឹត្តិការណ៍អូឡាំពិកលើកនេះ កីឡាការិនីវ័យ ៣៣ឆ្នាំ បានត្រឹមបញ្ចប់ចំណាត់ថ្នាក់លេខ ១១ ដោយលើកបានទម្ងន់ ២២២គីឡូក្រាម ប៉ុណ្ណោះ ឈរពីក្រោម Ando ដែលលើកបាន ២២៨គីឡូក្រាម។ នេះជាការខកខានប្រកួតនៅអូឡាំពិកលើកដំបូងសម្រាប់កីឡាការិនី Diaz ចាប់តាំងពីបង្ហាញខ្លួន ៥លើក រាល់ការប្រកួត តាំងពីព្រឹត្តិការណ៍អូឡាំពិកទីក្រុងប៉េកាំង ឆ្នាំ ២០០៨ មក។ ទោះបរាជ័យទៅកាន់អូឡាំពិក តែកីឡាការិនី Diaz បានប្តេជ្ញាចិត្តថានឹងបន្តអាជីពនេះទៀត។ «ខ្ញុំនឹងនៅតែបន្តលើកវា ប៉ុន្តែខ្ញុំមិនដឹងទេថាតើខ្ញុំនឹងអាចធ្វើបានសម្រាប់ព្រឹត្តិការណ៍អូឡាំពិកដទៃទៀត ឬក៏អត់នោះទេ។ ពេលនេះ ខ្ញុំត្រូវតែរីករាយជាមួយអ្វីដែលខ្ញុំធ្វើបាន។ ខ្ញុំនឹងនៅតែចងចាំអ្វីដែលខ្ញុំបានចាប់ផ្តើម ការហ្វឹកហាត់ និងការបណ្តុះបណ្តាលអត្តពលិករបស់យើងក្នុងពេលអនាគត។»។ នេះបើតាមការអះអាងរបស់កីឡាការិនី Diaz ប្រាប់ទីភ្នាក់ងារព័ត៌មាន AFP៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6654.txt
|
Bayer Leverkusen នៅតែរក្សាកំណត់ត្រាមិនចាញ់សោះក្នុង៤២ប្រកួត បន្ទាប់ពីឈ្នះ West Ham United ២-០ ក្នុងការប្រកួត UEFA Europa League វគ្គ៨ក្រុម ជើងទី១។ Liverpool រងបរាជ័យយ៉ាងអាម៉ាស់នៅទឹកដីខ្លួន ដោយចាញ់ Atalanta ដល់ទៅ ៣-០។
|
Jonas Hofmann និង Victor Boniface សម្រេចទីម្នាក់មួយគ្រាប់ ជួយក្រុមលោក Xabi Alonso ទទួលបាន២គ្រាប់ ពីក្រុមភ្ញៀវ West Ham នៅជំនួបជើងទី១ នៅរាត្រីថ្ងៃទី១១ ខែមេសា។ រក្សាភាពមិនចាញ់៤២ប្រកួត Leverkusen មានភាគរយខ្ពស់ក្នុងការឈានទៅវគ្គពាក់កណ្តាលផ្តាច់ព្រ័ត្រ ក្រមខណ្ឌទី២អឺរ៉ុបរដូវកាល ២០២៣-២៤។ Leverkusen បានធ្វើឱ្យមានការភ្ញាក់ផ្អើលយ៉ាងខ្លាំង តាមរយៈទម្រង់លេងដ៏រឹងមាំ ចាប់តាំងពីអ្នកចាត់ការទូទៅលោក Alonso ឡើងដឹកនាំពីឆ្នាំ២០២២មក។ មិនត្រឹមដល់វគ្គផ្តាច់ព្រ័ត្រ DFB Cup ប៉ុណ្ណោះទេ ក្រុមអាល្លឺម៉ង់មួយនេះ ថែមទាំងមានឱកាសខ្ពស់ស្ទើរ១០០ភាគរយទៅហើយ ក្នុងការក្លាយជាជើងឯក Bundesliga លើកដំបូងក្នុងប្រវត្តិសាស្ត្រ ក្រោយរកបានពិន្ទុនាំមុខដាច់គូប្រជែង Bayern Munich ដល់ទៅ១៦ពិន្ទុ ខណៈការប្រកួតនៅសល់តែ៦លើកទៀតនឹងបញ្ចប់រដូវកាល។ គិតមកដល់ពេលនេះ Leverkusen សង្ឃឹមខ្ពស់ក្នងការគ្រងជើងឯកពានរង្វាន់៣ក្នុងមួយរដូវកាល ដែលរួមមាន Bundesliga, DFB Cup និង Europa League។ ជារឿងគួរឱ្យភ្ញាក់ផ្អើលសម្រាប់ Liverpool ដែលរបូតគ្រាប់បាល់ដល់ទៅ៣គ្រាប់ នៅ Anfield ក្នុងជំនួបជើងទី១ ទល់នឹង Atalanta។ ៣គ្រាប់របស់ក្រុមពីលីគកំពូលក្រុមអ៊ីតាលី ធ្វើបានដោយ Gianluca Scamacca ២គ្រាប់ និង Mario Pasalic ១គ្រាប់។ ៣គ្រាប់ របស់ Atalanta បានធ្វើឱ្យហង្សក្រហមក្រោមការដឹកនាំរបស់លោក Jürgen Klopp មានភាគរយខ្ពស់មិនអាចឈានទៅវគ្គបន្ត ដ្បិតជើងទី២ ត្រូវត្រឡប់ទៅទឹកដីអ៊ីតាលី។ លទ្ធផលការប្រកួតពីរគូទៀត AS Roma បានយកឈ្នះម្ចាស់ផ្ទះ AC Milan ១-០ និង Benfica ឈ្នះ Marseille ២-១។ ជំនួបជើងទី២ វគ្គ៨ក្រុមចុងក្រោយ នឹងធ្វើនៅរាត្រីថ្ងៃទី១៩ ខែមេសា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6655.txt
|
លោក Pep Guardiola ត្រូវបានមើលឃើញថាបានពាក់នាឡិកាដៃម៉ាក Richard Mille ដែលមានតម្លៃប្រមាណ ១,១លានផោន (១,៣លានដុល្លារ) អំឡុងដឹកនាំក្រុម Manchester CIty ប្រកួតស្មើ Real Madrid ៣-៣ វគ្គ ៨ក្រុមចុងក្រោយជើងទី១ UEFA Champions League។ នាឡិកាតម្លៃថ្លៃនៅលើដៃបុរសសញ្ជាតិអេស្ប៉ាញ បានទាក់ទាញការចាប់ឱ្យចាប់អារម្មណ៍ពីសំណាក់អ្នកគាំទ្រ។
|
Man City បានបង្ហាញទម្រង់លេងដ៏ល្អមួយទល់នឹងក្រុមម្ចាស់ផ្ទះ Real Madrid ក្នុងជំនួបជើងទី១ UCL វគ្គ ៨ក្រុមចុងក្រោយ។ កីឡាករខ្លះបានស៊ុតបាល់បញ្ចូលទីយ៉ាងអស្ចារ្យក្នុងការប្រកួតវាយសម្រុកគ្នាទៅវិញទៅមកស្មើ ៣-៣។ ការប្រកួតក្នុងទឹកដីប្រទេសអេស្ប៉ាញ ត្រូវបានគេចាត់ទុកថាជាជំនួបដ៏ធំប្រចាំព្រឹត្តិការណ៍ ដោយក្រុមទាំងពីរសុទ្ធសឹងតែជាក្រុមកំពុងតែមានទម្រង់លេងល្អដូចគ្នា។ ជាការប្រកួតដ៏ធំ លោក Guardiola ក៏ត្រូវបានគេកត់សម្គាលថាបានប្រើប្រាស់វត្ថុដ៏មានតម្លៃអំឡុងដឹកនាំក្រុមប្រជែងទល់ Real Madrid។ អ្នកចាត់ការក្រុម Man City រូបនេះ បានបង្ហាញរបៀបនៃការស្លៀកពាក់តាមបែបធម្មតាជាប្រចាំរបស់លោក ពេលដឹកនាំក្រុមប្រកួតម្តងៗដោយ ការពាក់អាវខ្មៅមានកមូល អមដោយអាវធំពីក្រៅ ប៉ុន្តែចំណុចមួយដែលគេចាប់អារម្មណ៍បំផុតនោះគឺជានាឡិកាដៃ ដ៏ទាក់ទាញ។ ក្រសែភ្នែកអ្នកគាំទ្រជាច្រើនបានសម្គាលឃើញ លោក Guardiola ពាក់នាឡិកាដៃដ៏ប្រណិតមួយគ្រឿង ដោយត្រូវបានគេស្គាល់ថាមានម៉ាកយីហោដ៏ល្បីលើពិភពលោក Richard Mille សេរ៊ី Calibre RM27-01។ នាឡិកាដៃនោះទៀតសោត ក៏ត្រូវបានកីឡាករវាយកូនបាល់លំដាប់ពិភពលោក Rafael Nadal មាន ១គ្រឿងដូចគ្នាដែរ។ ជានាឡិកាដៃបានចេញលក់ដំបូងកាលពីឆ្នាំ ២០១៣ ម៉ាក Richard Mille បង្កើតឡើងត្រឹមតែ ៥០គ្រឿងប៉ុណ្ណោះ ហើយនាឡិកា នេះមានទម្ងន់ត្រឹមតែ ៣,៥ក្រាមប៉ុណ្ណោះ លាយឡំជាមួយនឹងការរចនាដ៏ពិសេសនៃរូបរាង ហើយវាក៏ត្រូវបានពិពណ៍នាថាជា«ជ័យជម្នះនៃវិស្វកម្មនិងបច្ចេកវិទ្យា» ដោយក្រុមហ៊ុនដែលផលិត។ ចេញលក់ដំបូងនាឡិកាស្ថិតនៅលើដៃរបស់លោក Pep Guardiola មានតម្លៃចាប់ពី ៦០ម៉ឺនផោន (៧៥ម៉ឺនដុល្លារ) រួចទៅហើយ ហើយតម្លៃមកដល់ពេលនេះត្រូវបានគេប៉ាន់ស្មានថាប្រមាណ ១,៥លានដុល្លារ (១,១៩លានផោន)។ នាឡិកាដៃមួយស្ថិតក្នុងចំណោមម៉ូឌែល Richard Mille ធ្វើឡើងជាពិសេសសម្រាប់ក្រុម Manchester City ត្រូវបានគេស្គាល់ឈ្មោះថា RM-010 Manchester City ដោយមានពណ៌ដូចទៅនឹងពណ៌របស់ក្លិបផ្ទាល់ ត្រូវបានក្រុមហ៊ុនផលិតឡើងមានតែ ៣០គ្រឿងប៉ុណ្ណោះ ដែលតម្លៃចាប់ពី ៩,៥ម៉ឺនដុល្លារ (៧,៥ម៉ឺនផោន)។ អ្នកចាត់ការសញ្ជាតិអេស្ប៉ាញក៏មានប្រើប្រាស់លើម៉ូឌែលនេះដូចគ្នា។ អ្នកចាត់ការ Man City ដដែលក៏ធ្លាប់បានបង្ហាញការពាក់នាឡិកាដៃសេរ៊ី RM 022 Tourbillon Aerodyne ដែលធ្វើឡើងពីដែកទីតាញ៉ូម មានតម្លៃប្រមាណជាង ៥៨ម៉ឺនដុល្លារ ហើយមានតែ ៥គ្រឿងលើពិភពលោក។ សូម្បីតែនាឡិកាដៃម៉ូឌែល Rolex Cellini ដែលជានាឡិកាដៃនិយមពាក់ដោយអតីតប្រធានាធិបតីអាម៉េរិកលោក Barack Obama ក៏លោក Pep Guardiola មានប្រើប្រាស់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6656.txt
|
លោក Carlo Ancelotti ទាមទារឱ្យកីឡាករ Real Madrid ធ្វើឱ្យបានល្អ នៅជើងទី២ ដើម្បីឡើងទៅកាន់វគ្គពាក់កណ្តាលផ្តាច់ព្រ័ត្រ នៃពានរង្វាន់ UEFA Champions League។ អ្នកចាត់ការសញ្ជាតិអ៊ីតាលី បានអះអាងថា ក្រុមទាំងមូលនឹងរក្សាទម្រង់លេងល្អដដែល ក្រោយពេលពួកគេបានព្យាយាមប្រកួតរហូតតាមស្មើក្រុម Manchester City លទ្ធផល ៣-៣ ក្នុងជំនួបជើងទីមួយ។
|
ខ្សែបម្រើ Bernardo Silva ជាអ្នកបង្កើតឱកាសស៊ុតបាល់នាំមុខសម្រាប់ក្រុម Man City តាំងតែនាទី២ មុនពេល ១០នាទីក្រោយ ខ្សែការពារ Ruben Dias បានភ្លាត់ស្នៀតធ្វើឱ្យចូលទីខ្លួនឯង ហើយខ្សែបម្រើប្រយុទ្ធវ័យក្មេង Rodrygo ស៊ុតគ្រាប់ទី២ ឱ្យក្រុមម្ចាស់ផ្ទះនាំមុខវិញ នៅវគ្គទីមួយ។ ការស៊ុតដ៏ល្អពីសំណាក់ Phil Foden ក្នុងនាទី៦៦ និង Josko Gvardiol ជួយដល់ក្រុមការពារជើងឯក បើកការនាំមុខជាថ្មីទៅលើម្ចាស់ផ្ទះ ប៉ុន្តែនាំមុខមិនដល់ ៨នាទីផង ពោលនាទី៧៩ ខ្សែបម្រើ Federico Valverde អាចស៊ុតស្វែងរកគ្រាប់បាល់តាមស្មើ ៣-៣។ ជាមួយលទ្ធផលប្រកួតប្រទាញប្រទង់គ្នា អ្នកចាត់ការសញ្ជាតិអ៊ីតាលី បានសង្កេតឃើញថា ក្រុមរបស់លោកនឹងទទួលបានលទ្ធផលល្អជាងនេះ នៅក្នុងការប្រកួតជំនួបជើងទីពីរនៅសប្តាហ៍ក្រោយ ទោះជាការប្រកួតក្រៅទឹកដីក៏ដោយក្តី។ «យើងចង់មានប្រៀប តែត្រូវតែពេញចិត្តលទ្ធផល ព្រោះយើងបានប្រកួតរួចរាល់ហើយ។ ប្រសិនបើយើងធ្វើវានៅក្នុង Manchester រឿងល្អនឹងអាចកើតឡើង។ ដរាបណាយើងមានកម្លាំងក្នុងការដេញតាមដាក់សម្ពាធដណ្តើមបាល់ និងធ្វើឱ្យពួកគេគ្មានភាពងាយស្រួលនោះ យើងនឹងធ្វើបានល្អ ហើយវាក៏ជាការប្រកួតដែលយើងអាចឈ្នះ យើងមានឱកាសយកបាន ៣-១ តែយើងក៏នឹងអាចត្រូវចាញ់ដូចគ្នា។»។ លោក Ancelotti បាននិយាយបែបនេះក្នុងសន្និសីទកាសែតក្រោយចប់ការប្រកួត។ រំឮកពីរដូវកាលមុន នៃវគ្គពាក់កណ្តាលផ្តាច់ព្រ័ត្រពានរង្វាន់ UEFA Champions League ក្រុមម្ចាស់ពាន ១៤សម័យ Real Madrid បានប្រកួតស្មើទល់នឹងក្រុម Man City លទ្ធផល ១-១ នេះដូចគ្នានៃជំនួបជើងទីមួយ ក្នុងកីឡដ្ឋាន Santiago Bernabeu មុនពេលក្រុមដឹកនាំដោយលោក Pep Guardiola យកឈ្នះក្នុងលទ្ធផល ៤-០ នៅជើងទី២។ ខុសពីបង្ហាញក្តីរំពឹងរបស់គ្រូ Real Madrid ប៉ុន្តែលោក Pep Guardiola បានរិះគន់ស្ថានភាពទីលានរបស់កីឡដ្ឋាន Santiago Bernabeu ថា ពិបាកលេង ខណៈការកសាងកែលម្អកីឡដ្ឋានកំពុងតែបន្ត។ លោក Guardiola បាននិយាយបែបនេះ៖«កីឡដ្ឋានពិតជាគួរចាប់អារម្មណ៍ ពេលនេះពួកគេត្រឹមតែត្រូវការមើលថែទៅលើស្មៅប៉ុណ្ណោះ។ ពួកគេត្រូវតែធ្វើបានឱ្យបានល្អ រឿងដែលបារម្ភតែមួយសម្រាប់ពួកគេគឺរឿងស្មៅមួយប៉ុណ្ណោះ។ ហើយរឿងនេះជាអ្វីដែលកីឡាកររបស់ខ្ញុំបាននិយាយ។»។ ដោយឡែកការប្រកួតនៅក្នុងកីឡដ្ឋាន Emirate របស់កាំភ្លើងធំ Arsenal វិញ ក្រុម Bayern Munich បានត្រឹមប្រកួតស្មើទល់នឹងក្រុមម្ចាស់ផ្ទះ លទ្ធផល ២-២ នៃជំនួបជើងទីមួយ UCL វគ្គ ៨ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6657.txt
|
កំពូតារាកីឡាហែលទឹកសិង្ហបុរី និងម្ចាស់មេដាយមាសអូឡាំពិក Joseph Schooling នៅថ្ងៃទី២ ខែមេសា បានប្រកាសចូលនិវត្តន៍ពីអាជីពកីឡាករហែលទឹក ត្រឹមវ័យ ២៨ឆ្នាំ។ Schooling ថាការចូលនិវត្តន៍ ដោយទុកឱកាសឱ្យក្មេងជំនាន់ក្រោយ និងផ្តោលើគម្រោងបើកសាលាបង្វាត់ហែលទឹករបស់ខ្លួន។
|
«ដល់ពេលដែលមនុស្សគ្រប់គ្នាត្រូវតែបើកទំព័រថ្មី បង្វែរជំពូកថ្មី។ នេះជាពេលវេលាដែលខ្ញុំត្រូវតែធ្វើដូច្នេះ នេះជាការចូលនិវត្តន៍ផ្លូវការរបស់ខ្ញុំ។»។ Joseph Schooling ម្ចាស់មេដាយមាសអូឡាំពិក ក្រុងរីយ៉ូ ឆ្នាំ២០១៦ បាននិយាយនៅក្នុងកិច្ចសម្ភាស ជាមួយសារព័ត៌មាន China News Asia (CNA)។ Schooling បានបង្កើតប្រវត្តិសាស្ត្រសម្រាប់ប្រទេសសិង្ហបុរី ដោយនៅក្នុងព្រឹត្តិការណ៍កីឡាអូឡាំពិកទីក្រុងរីយ៉ូ រូបគេបានឈ្នះមេដាយមាស លើវិញ្ញាសាហែលទឹកក្បាច់មេអំបៅចម្ងាយ ១០០ម៉ែត្រ ដោយបានបំបាក់កីឡាករល្បីលំដាប់ពិភពលោក Michael Phelp ដែលជានិមិត្តរូបរបស់ គេផ្ទាល់។ មិនត្រឹមតែប៉ុណ្ណោះ Schooling ក៏ជាកីឡាករហែលទឹក រក្សាកំណត់ត្រាថ្នាក់ជាតិចំនួន ៨កំណត់ត្រាផងដែរ ដោយ កំណត់ត្រាចំនួន ៦ ធ្វើបានក្នុងវិញ្ញាសាឯកត្តជន និង ២កំណត់ត្រាផ្សេងទៀត លើវិញ្ញាសាបណ្តាក់។ តារាហែលទឹកវ័យ ២៨ឆ្នាំ ដែលធ្លាប់ឈ្នះមេដាយមាសកីឡាអាស៊ី និងស៊ីហ្គេមផង បានលើកហេតុផលការពារពីការចូលនិវត្តន៍របស់គេថា កន្លងមកគេក៏ធ្លាប់បានចង់ប្រកាសចាកចេញ ដោយចង់ផ្តោតទៅលើគម្រោងសាលាបង្ហាត់ហែលទឹកច្រើនជាងការប្រកួត។ Schooling ធ្លាប់រងការរិះគន់យ៉ាងខ្លាំងពីសំណាក់ពលរដ្ឋសិង្ហបុរី ដោយសាររូបគេធ្លាក់វគ្គជម្រុះ ទៅកាន់អូឡាំពិកក្រុងតូក្យូ ឆ្នាំ២០២១។ រូបគេក៏មានពាក់ព័ន្ធក្តីក្តាំប្រើប្រាស់សារធាតុហាមឃាត់ផងដែរ។ ព្រឹត្តិការណ៍ស៊ីហ្គេមលើកទី៣២ នៅកម្ពុជា Schooling បានប្រកាសដកខ្លួនចូលរួមផងដែរ។ ម្ចាស់មេដាយមាសដដែលបានលើកឡើងដូច្នេះ៖«ខ្ញុំពិតជាបានធ្វើអ្វីផ្សេងក្រៅពីនេះពិតមែន ខ្ញុំហាក់មិនសូវជាចូលចិត្តធ្វើអ្វីដែលខ្ញុំតែងបានក្រោកឡើងកាលពីខ្ញុំអាយុ ៤ឆ្នាំទៀតឡើយ។ ខ្ញុំនៅតែក្រឡេកមើលលទ្ធភាពការប្រកួតនៅទីក្រុងប៉ារីស ខ្ញុំតែងតែប្រាប់ខ្លួនឯងថា ខ្ញុំនឹងបញ្ចប់នៅពេលខ្ញុំអាយុ ២៩ឆ្នាំ។ ប៉ុន្តែអ្វីៗក៏អាចនឹងផ្លាស់ប្តូរ ខ្ញុំជឿជាក់ថាការផ្លាស់ប្តូរនោះនឹងក្លាយជារឿងល្អ។»។ កាលពីនៅវ័យកុមារ Schooling ធ្លាប់មានក្តីស្រម៉ៃចង់ចូលរួមនៅក្នុងការប្រកួតកីឡាអូឡាំពិក ដោយកាលនោះរូបគេត្រូវបានជំរុញទឹកចិត្ត ដោយជីតារបស់គេលោក Lloyd Oscar Valberg អតីតកីឡាករលោតកម្ពស់ ធ្លាប់បង្ហាញខ្លួនសម្រាប់សិង្ហបុរី ក្នុងអូឡាំពិកទីក្រុងឡុងដ៍ឆ្នាំ ១៩៤៨។ នៅវ័យ ១៤ឆ្នាំ Schooling ត្រូវបានក្រុមគ្រួសារបញ្ជូន ទៅរស់នៅអាម៉េរិក ដើម្បីហ្វឹកហាត់ និងស្វែងរកជំនាញ ក៏ដូចជាក្តីស្រលាញ់ទៅលើវិស័យកីឡា។ ចូលរួមព្រឹត្តិការណ៍ SEA Games ក្នុងឆ្នាំ ២០១១ និង ២០១៣ ជាមួយការឈ្នះមេដាយមាស ហើយឈានចូលឆ្នាំ ២០១៤ តារាហែលទឹកវ័យ ២៨ឆ្នាំ បានក្លាយជាកីឡាករសញ្ជាតិសិង្ហបុរីលើកដំបូង ដែលឈ្នះមេដាយប្រាក់ លើវិញ្ញាសា ហែលក្បាច់មេអំបៅ ១០០ម៉ែត្រ នៅក្នុងព្រឹត្តិការណ៍កីឡា Commonwealth។ ឆ្នាំ ២០១៤ Schooling បន្តធ្វើបានល្អដោយឈ្នះមេដាយ នៅក្នុងព្រឹត្តិការណ៍កីឡា Asian Games ក្នុងទីក្រុង Incheon ប្រទេសកូរ៉េខាងត្បូង ជាមួយនឹងកំណត់ត្រាពេលវេលាតិចជាងគេបំផុត។ លើសពីនេះ បុរសវ័យ ២៨ឆ្នាំ ដដែល ក៏បានក្លាយជាកីឡាករសិង្ហបុរី ដំបូងដែលឈ្នះមេដាយមាស Asian Games ក្នុងរយៈពេលជាង ២ ទសវត្សរ៍។ ព្រឹត្តិការណ៍ SEA Games ឆ្នាំ ២០១៥ Schooling ឈ្នះមេដាយមាសចំនួន ៩ មុនពេលបង្កើតប្រវតិ្តសាស្ត្រដ៏ធំថែមទៀត ដោយក្លាយជាកីឡាករហែលទឹកសិង្ហបុរី ដំបូងគេ ដែលឈ្នះមេដាយសំរិទ្ធិ ក្នុងកីឡាហែលទឹកនៅព្រឹត្តិការណ៍ Swimming World Championship។ នៅឆ្នាំ ២០១៦ គឺជាឆ្នាំ ដែល School សម្រេចចិត្តបានសមិទ្ធិផលដ៏ធំប្រចាំជីវិត នោះគឺការឈ្នះមេដាយមាសអូឡាំពិក សម្រាប់ប្រទេសសិង្ហបុរី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6658.txt
|
តាមរយៈលទ្ធផលការប្រកួតជើងទី១ វគ្គ ១/៤ ផ្តាច់ព្រ័ត្រ UEFA Champions League បានព្យាករណ៍ថា Barcelona និងក្រុមម្ចាស់ការពារតំណែងជើងេក Manchester City មានភាគរយខ្ពស់ជាងគេក្នុងការឈានទៅវគ្គពាក់កណ្តាលផ្តាច់ព្រ័ត្រ និងវគ្គផ្តាច់ព្រ័ត្រ។ នេះបើយោងតាមស្ថិតិរបស់ Opta Analysts។
|
ការកត់ត្រាតួរលេខ ដោយ Opta Analyst បន្ទាប់ពីការទទួលជ័យជម្នះ ៣-២ លើក្រុមម្ចាស់ផ្ទះ PSG នៅជើងទី១ បានជួយ Barcelona មានឱកាស ៧៧ភាគរយ ក្នុងការឈានទៅវគ្គពាក់កណ្តាលផ្តាច់ព្រ័ត្រ ពោគឺច្រើនជាងគូប្រជែង ៣ ដង។ ជើងទី២ វគ្គ៨ក្រុមចុងក្រោយនៅ Camp Nou នៅថ្ងៃទី១៦ ខែមេសា ក្រុមដែលដឹកនាំដោយអ្នកចាត់ការ Xavi គ្រាន់តែត្រូវការស្មើ PSG ប៉ុណ្ណោះ នឹងទទួលបានកៅអី៤ក្រុមចុងក្រោយ។ សម្រាប់ឱកាសឈានដល់វគ្គផ្តាច់ព្រ័ត្រ របស់ក្រុមរហស្សនាមអ្នកមានបុណ្យ កើនដល់ ៤៤ភាគរយ ស្របពេល Man City មាន៤៦ភាគរយ។ ឱកាសរបស់ Man City និង Barca ក្នុងការឈានទៅវគ្គផ្តាច់ព្រ័ត្រ មានភាគរយទ្វេដង បើធៀបនឹងក្រុម៦ទៀត។ Atletico Madrid ដែឡឈ្នះ Borussia Dortmund ជើងទី១ ក្នុងលទ្ធផល ២-១ មានឱកាស ៦២ភាគរយឆ្លងទៅវគ្គពាក់កណ្តាលផ្តាច់ព្រ័ត្រ និង ២៤ភាគរយឡើងដល់វគ្គផ្តាច់ព្រ័ត្រ ដែលខ្ពស់បំផុតទី៣ បន្ទាប់ពី Man City និង Barca។ Bayern Munich មានឱកាសលើពី ៥០ភាគរយ ឈានទៅវគ្គពាក់កណ្តាលផ្តាច់ព្រ័ត្រ ដោយសារពួកគេបានស្មើនៅទឹកដី Arsenal ២-២ នៅជើងទីមួយវគ្គ៨ក្រុម។ ទោះជាយ៉ាងណាក៏ដោយ ឱកាសសម្រាប់របស់លោក Thomas Tuchel ចូលដល់វគ្គផ្ដាច់ព្រ័ត្រមានតែ ១៥ ប៉ុណ្ណោះ។ Opta ជាក្រុមហ៊ុនស្ថិតិឈានមុខគេរបស់ពិភពលោក និងជាដៃគូទិន្នន័យនៃលីគបាល់ទាត់អឺរ៉ុបជាច្រើន រួមទាំង Premier League របស់អង់គ្លេសផងដែរ។ កាលពីរដូវកាលមុន Opta វាយតម្លៃថា Man City ក្រោមការដឹកនាំរបស់អ្នកចាត់ការទូទៅលោក Pep Guardiola មានភាគរយខ្ពស់ក្នុងការឈ្នះជើងឯកលីគកំពូលអង់គ្លេស ហើយការទាយនេះក្លាយជាការពិត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6659.txt
|
Cristiano Ronaldo ប្រធានក្រុម Al Nassr ត្រូវបានរងពិន័យកាតក្រហមបណ្តេញចេញពីការប្រកួត ក្នុងជំនួបចាញ់ក្រោមថ្វីជើង Al Hilal លទ្ធផល ២-១ ពានរង្វាន់ Saudi Super Cup វគ្គ ៨ក្រុមចុងក្រោយ។ ប្រកួតរវាងក្រុមសងខាងមានការប៉ះទង្គិចគ្នាខ្លាំង សូម្បីតែប្រធានក្រុម Ronaldo ក៏មានជម្លោះក្នុងការប្រកួត។
|
បុរសដែលមានកំណត់ត្រាស៊ុតបញ្ចូលទីច្រើនជាងគេសញ្ជាតិព័រទុយហ្កាល់ ត្រូវបានអាជ្ញាកណ្តាលផ្តល់កាតក្រហម ត្រឹមតែរយៈពេល ៤នាទី ក្រោយពេលរូបគេបានប៉ះទង្គិចលើកីឡាករក្រុម Al Hilal ដោយប្រើប្រាស់កែងដៃ នៅពេល Al Nassr ត្រូវបានគូប្រកួតនាំមុខ ២-០។ បន្ទាប់ពីទទួលបានកាតក្រហម Ronaldo ក៏បានបង្ហាញកាយវិការខ្លួន នៅតាមរយៈវីដេអូឃ្លីប ដោយរូបគេបានលើកកណ្តាប់ដៃ ដែលទំនងបង្ហាញការមិនគោរពដល់អាជ្ញាកណ្តាលកាត់សេចក្តី ស្របពេលដែលមន្ត្រីអាជ្ញាកណ្តាលដែលបានដាក់ពិន័យនោះ បានដើរចេញពីបុរសវ័យ ៣៩ឆ្នាំរូបនេះ។ កីឡាករ Jorge Jesus ស៊ុតគ្រាប់បាល់បើកឆាកសម្រាប់ Al Hilal នៅនាទី៦២ នៅដែលកីឡាករ Salem Al-Dawsari បានបង្កើតឱកាសបញ្ជូនបានកាត់តាមស្លាបជ្រុងខាងស្តាំ ទៅកាន់កីឡាករ Sergej Milinkovic Savic ដើម្បីបញ្ជូនបន្តដល់ រូបគេ។ ឈានដល់នាទី៧២ ពោល ១០នាទីក្រោយ ខ្សែប្រយុទ្ធ Malcolm រកបានគ្រាប់បាល់ទី២ ដោយការតែត ក្រោយពេលកីឡាករ Michael បានបញ្ជូនបាល់វែង ពីចម្ងាយចូលមកក្នុងប្រអប់គ្រោះថ្នាក់របស់ Al Nassr។ អតីតខ្សែប្រយុទ្ធ Liverpool កីឡាករ Sadio Mane ជាអ្នករកបានគ្រាប់តាម ១គ្រាប់ មកវិញសម្រាប់ Al Nassr ប៉ុន្តែមិនសមល្មមជួយឱ្យក្រុមអាចតាមស្មើការប្រកួតបានឡើយ។ ធ្លាក់ចេញពី Saudi Super Cup តារាបាល់ទាត់សញ្ជាតិព័រទុយហ្កាល់ ក្នុងរដូវកាលនេះនឹងអាចខកខានការឈ្នះពានរង្វាន់នានា ចាប់តាំងពីរូបគេបានផ្លាស់ទៅកាន់ក្លិប Al Nassr តាំងពីឆ្នាំ ២០២៣។ Al Nassr បានធ្លាក់ចេញពីពានរង្វាន់ AFC Champions League មានគម្លាតពិន្ទុ ១២ពិន្ទុពីក្រុម Al Hilal នៅក្របខណ្ឌ Saudi Pro League ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_666.txt
|
តុលាការធម្មនុញ្ញរបស់ថៃ នឹងសម្រេចនៅចុងខែកញ្ញាពីរយៈពេលនៃអាណត្តិរបស់លោក ប្រាយុទ្ធ ចន្ទអូចាជានាយករដ្ឋមន្រ្តី។ បើតុលាការសម្រេចលោក ប្រាយុទ្ធ កាន់តំណែងគ្រប់៨ឆ្នាំហើយលោកត្រូវបញ្ចប់តំណែងនាយករដ្ឋមន្រ្តីភ្លាមៗ។
|
តុលាការធម្មនុញ្ញថៃបានកំណត់ថ្ងៃទី៣០ ខែកញ្ញាជាថ្ងៃប្រកាសសេចក្ដីសម្រេចចំពោះអាណត្តិនាយករដ្ឋមន្ត្រីរបស់លោក ប្រាយុទ្ធ ចន្ទអូចា។ កាលពីខែសីហាលោក ប្រាយុទ្ធ ត្រូវបានតុលាការព្យួរតំណែងជានាយករដ្ឋមន្ត្រីសិនបន្ទាប់ពីទទួលយកញត្តិរបស់បក្សប្រឆាំងឱ្យកំណត់អាណត្តិរបស់លោកជានាយករដ្ឋមន្រ្តី។ ក្នុងបណ្ដឹងបក្សប្រឆាំងថៃ Pheu Thai នាយករដ្ឋមន្ត្រីរូបនេះកាន់តំណែងតាំងពីឆ្នាំ២០១៤ មកដូចនេះនៅខែសីហា គ្រប់រយៈពេល៨ឆ្នាំហើយ។ តាមរដ្ឋធម្មនុញ្ញឆ្នាំ២០១៧នាយករដ្ឋមន្រ្តីថៃកាន់តំណែងបានតែ៨ឆ្នាំប៉ុណ្ណោះ។ ទោះបីត្រូវព្យួរតំណែងនាយករដ្ឋមន្ត្រីក្ដី លោក ប្រាយុទ្ធ នៅតែបន្តតួនាទីជារដ្ឋមន្រ្តីការពារជាតិថៃហើយអាចត្រលប់មកធ្វើជានាយករដ្ឋមន្ត្រីវិញប្រសិនបើតុលាការសម្រេចថាលោកមិនទាន់កាន់តំណែងគ្រប់៨ឆ្នាំទេនោះ។ បន្ទាប់ពីការព្យួរតំណែងឧបនាយករដ្ឋមន្ត្រី Prawit Wongsuwon បានឡើងកាន់តំណែងជានាយករដ្ឋមន្រ្តីបណ្តោះអាសន្ន។ ចំណែកក្រុមអ្នកច្បាប់នៃសភាតំណាងរាស្រ្តដែលមាននិន្នាការទៅរកលោក ប្រាយុទ្ធ អះអាងថា លោកប្រាយុទ្ធអាចកាន់តំណែងដល់ឆ្នាំ២០២៧ព្រោះព្រះមហាក្សត្រថៃតែងតាំងជានាយករដ្ឋមន្រ្តីនៅក្នុងក្រោយការបោះឆ្នោតឆ្នាំ២០១៩។ បើគិតពីការចូលធរមានរដ្ឋធម្មនុញ្ញថ្មីនៅឆ្នាំ២០១៧ លោក ប្រាយុទ្ធ នឹងផុតអាណត្តិនៅឆ្នាំ២០២៥ វិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6660.txt
|
ក្រុម D-Roar Legends បានរក្សាជ័យជម្នះ១០០ភាគរយ ក្រោយវាយបកយកឈ្នះលើគូប្រកួត ដោយលទ្ធផល២-១ លើការប្រកួត៤លើកកន្លងមក។ តែយ៉ាងណា Shadow និង Linn ដែលជាសមាជិកក្រុមនេះ យល់ឃើញថា ក្រុមខ្លួន ធ្វើមិនទាន់បានល្អឡើយ។
|
សមាជិក D-Roar Legends ទាំងពីរ បាននិយាយថា ក្រុមខ្លួនត្រូវតែពង្រឹងសមត្ថភាពទៅលើផ្នែកប្រព័ន្ធលេង ក៏ដូចជាទំនាក់ទំនងការយល់ចិត្តគ្នាក្នុងក្រុម ឱ្យកាន់តែល្អខ្លាំងលើសពីកម្រិតបច្ចុប្បន្ន ដើម្បីអាចឈានជើងទៅប្រជែងពានរង្វាន់ នៅវគ្គ Play-Off។ ក្រុមរហស្សនាមកូននាគតូច បានបន្តយកឈ្នះការប្រកួតទៅលើក្រុម PRO Esports លទ្ធផល ២-១ នៅក្នុងជំនួប នាសប្តាហ៍ទី៣ ពានរង្វាន់កីឡាអេឡិចត្រូនិក MPL KH រដូវកាលទី៦ នាផ្សារទំនើបអូឡាំព្យា ថ្ងៃទី៧ ខែមេសា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6661.txt
|
បន្ទាប់ពីចុះកិច្ចសន្យារយៈពេល ៣ឆ្នាំ ជាមួយដៃគូឧបត្ថម្ភជប៉ុន សហព័ន្ធកីឡាបាល់ទាត់វៀតណាម (VFF) នឹងទទួលបានធនធានហិរញ្ញវត្ថុបន្ថែមទៀត ក្នុងការស្វែងរកគ្រូបង្វឹកថ្មីដឹកនាំក្រុមជម្រើសជាតិ។
|
VFF បានចុះកិច្ចព្រមព្រៀង ជាមួយអ្នកឧបត្ថម្ភពីប្រទេសជប៉ុន នៅថ្ងៃទី៣ ខែមេសា។ កិច្ចសន្យាដែលមានសុពលភាពពីឆ្នាំ២០២៤ ដល់ឆ្នាំ២០២៧ ជួយ VFF ទទួលបានប្រាក់កាន់តែច្រើន សម្រាប់ចំណាយលើក្រុមកីឡាករបាល់ទាត់ជម្រើសជាតិវៀតណាម និងស្វែងរកគ្រូបង្វឹកថ្មីប្រកបដោយគុណភាពដឹកនាំផងដែរ។ តំណែងគ្រូបង្វឹកវៀតណាមនៅទំនេរនៅឡើយ បន្ទាប់ពី VFF និងគ្រូបង្វឹកសញ្ជាតិបារាំងលោក Philippe Troussier ចែកផ្លូវគ្នា កាលពីថ្ងៃទី២៦ ខែមីនា។ បញ្ចប់កិច្ចសន្យាមុនកំណត់ ដោយសារលោក Troussier ដឹកនាំវៀតណាមចាញ់ឥណ្ឌូណេស៊ីទាំងពីរជើងក្នុងការប្រកួតជម្រុះ World Cup និងបរាជ័យ៣លើកជាប់ៗគ្នាទល់នឹងគូប្រជែងនៅអាស៊ីអាគ្នេយ៍។ Troussier ទទួលបានប្រាក់ឈ្នួលមួយខែ ៥ម៉ឺនដុល្លារ ក្នុងតំណែងគ្រូវៀតណាម ទាំងឈុតធំ និងក្រោយ២៣ឆ្នាំ។ សម្រាប់តំណែងគ្រូថ្មី VFF នឹងជ្រើសរើសបេក្ខភាពដែលយល់ដឹងច្រើនពីវប្បធម៌របស់ក្រុមវៀតណាម និងភាពបទបែនរបស់កីឡាករ ដើម្បីជៀសវាងកុំឱ្យជាន់ដានម្តងទៀតដែលពួកគេបានធ្វើជាមួយលោក Troussier។ សហព័ន្ធបាល់ទាត់វៀតណាម រំពឹងថាស្ថាប័នខ្លួននឹងអាចប្រកាសបេក្ខជនអ្នកដឹកនាំថ្មីឆាប់ៗ ឱ្យបានមុនការប្រកួតទាំងពីរប្រកួតចុងក្រោយជាមួយហ្វីលីពីន និងអ៊ីរ៉ាក់ ក្នុងជម្រុះជុំទី២ World Cup ឆ្នាំ២០២៦ នសខែមិថុនា។ ដោយឡែក សម្រាប់ភារកិច្ចគ្រូបង្វឹក U23 វៀតណាម ត្រូវបានប្រគល់ឲ្យលោក Hoang Anh Tuan។ ក្រុម U23 នឹងចូលរួមព្រឹត្តិការណ៍ U23 Asian Cup ឆ្នាំ២០២៤ ពីថ្ងៃទី១៥ ខែមេសា ដល់ថ្ងៃទី៣ ខែឧសភា នៅប្រទេសកាតា។ វៀតណាមស្ថិតក្នុងពូល D ជាមួយ អ៊ូសបេគីស្ថាន គូវ៉ែត និងម៉ាឡេស៊ី។ ជំនួបបើកឆាក វៀតណាម ជួបគូវ៉ែត នៅថ្ងៃទី១៧ ខែមេសា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6662.txt
|
Liverpool ឡើងទៅឈរកំពូលតារាង Premier League ជាថ្មី ក្រោយឈ្នះ Brighton ២-១ ក្នុងជំនួបលីគសប្តាហ៍ទី២៩ នៅយប់ថ្ងៃទី៣១ ខែមីនា។ Arsenal ធ្លាក់មកលេខ២ វិញ បន្ទាប់ពីស្មើក្រុមលេខ៣ Manchester City ០-០។ Manchester United ដែលស្មើ Brentford ១-១ ពិបាកក្នុងការប្រជែងយកតំណែង Top4 សម្រាប់កៅអី UEFA Champions League រដូវកាលក្រោយ ដ្បិត Aston Villa និង Tottenham Hotspur កាន់តែកើនគម្លាតពិន្ទុ។
|
ការប្រជែងតំណែងជើងឯកលីគកំពូលអង់គ្លេសរដូវកាល ២០២៣-២៤ នៅតែប្រទាញប្រទង់គ្នាខ្លាំង បន្ទាប់ពី Liverpool, Arsenal និង Man City បន្តរកបានពិន្ទុរៀងខ្លួន។ ក្រោយរកបាន៣ពិន្ទុពី Brighton ក្រុមរហស្សនាមហង្សក្រហមត្រឡប់ទៅឈរកំពូលតារាងវិញ ដោយរកបាន៦៧ពិន្ទុ នាំមុខ Arsenal ចំនួន២ពិន្ទុ និង Man City ៣ពិន្ទុ។ កាំភ្លើងធំ និងក្រុមការពារតំណែងជើងឯកមេឃខៀវ រកបាន១ពិន្ទុម្នាក់បន្ទាប់ពីបញ្ចប់ក្នុងលទ្ធផលស្មើគ្នា ០-០ ក្នុងជំនួបលីគសប្តាហ៍ទី២៩។ Man Utd ឯណោះវិញ ទំនងជាពិបាកក្នុងការដណ្តើមយកតំណែង Top4 ក្រោយបានត្រឹមស្មើ Brentford ១-១។ ២៩ប្រកួត ក្រុមបិសាចក្រហម រកបាន៤៨ពិន្ទុ ស្ថិតនៅចំណាត់ថ្នាក់ទី៦បណ្តោះអាសន្ន តាមពីក្រោយក្រុមលេខ៥ Spurs ចំនួន៨ពិន្ទុ និងតាមក្រុម Aston Villa ដែលឈរលេខ៤ និងប្រកួត៣០លើក ចំនួន ១១ពិន្ទុ។ Nottingham Forest ឡើងទៅតំបន់សុវត្ថិភាព ក្រោយស្មើ Crystal Palace ១-១ ស្របពេល Luton Town ធ្លាក់ចូលតំបន់គ្រោះថ្នាក់វិញ តាមរយៈបរាជ័យក្រោមថ្វីជើង Spurs ២-១។ Nottingham Forest និង Luton Town មាន២២ពិន្ទុស្មើគ្នា ខុសតែសំណល់គ្រាប់បាល់ប៉ុណ្ណោះ។ Burnley និង Sheffiel United បន្តនៅតំបន់ត្រូវកាត់ចោលដដែល។ គិតត្រឹមសប្តាហ៍ទី២៩ Erling Haaland ខ្សែប្រយុទ្ធឆ្នើម Man City នៅតែរក្សាគ្រាប់បាល់ស៊ុតបញ្ចូលទីច្រើនជាងគេចំនួន១៨គ្រាប់ តាមពីក្រោយដោយ Ollie Watkins របស់ Aston Villa, Mohamed Salah របស់ Liverpool និង Dominic Solanke របស់ AFC Bournemouth ដែលរកបាន១៦គ្រាប់ដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6663.txt
|
ប្រទេសរុស្ស៊ី ចោទប្រកាន់ប្រធានគណៈកម្មាធិការអូឡាំពិកអន្តរជាតិ (IOC) លោក Thomas Bach ថាបានសមគំនិតជាមួយនឹងប្រទេសអ៊ុយក្រែន ក្នុងការហាមឃាត់អត្តពលិករុស្ស៊ីចូលរួមការប្រកួតកីឡាអូឡាំពិករដូវកាលក្តៅទីក្រុងប៉ារីសឆ្នាំ ២០២៤។
|
ការចោទប្រកាន់ត្រូវបានធ្វើឡើងដោយ អ្នកនាំពាក្យក្រសួងការបរទេសរុស្ស៊ី លោកស្រី Maria Zakharova ក្រោយពេល ក្រុមអ្នកលេងសៀកបោកបញ្ឆោតរុស្ស៊ី ២នាក់ ដែលគេស្គាល់ឈ្មោះថា Vovan និង Lexus ទម្លាយខ្សែសំឡេងសន្ទនាជាមួយនឹងលោក Thomas Bach ពេលដែលប្រធាន IOC រូបនេះ ត្រូវបានបញ្ឆោតឱ្យជឿថាលោកកំពុងតែជជែកជាមួយនឹងមន្ត្រីកីឡារបស់អាហ្រ្វិក។ សំឡេងសន្ទនានោះ លោក Bach បាននិយាយអំពាវនាថា IOC បានបង្កើតក្រុមពិសេសដើម្បីត្រួតពិនិត្យប្រព័ន្ធផ្សព្វផ្សាយ និងអ៊ីនធឺណិត ដើម្បីជាការធានាថាអត្តពលិករុស្ស៊ី នឹងមិនពាក់ព័ន្ធក្នុងការផ្សព្វផ្សាយរឿងនយោបាយ គាំទ្រដល់រដ្ឋាភិបាលរុស្ស៊ី នៅ Paris 2024។ «យើងក៏បានផ្តល់ជូនភាគីអ៊ុយក្រែនផងដែរ មិនត្រឹមតែផ្តល់ជូនប៉ុណ្ណោះទេ តែបានស្នើឱ្យពួកគេ ដើម្បីផ្តល់ឱ្យយើងនូវចំណេះដឹងរបស់ពួកគេអំពីអាកប្បកិរិយារបស់អត្តពលិក ឬមន្ត្រីរុស្ស៊ីបែបនេះ។»។ នេះជាសម្តីដែលលោក Bach បាននិយាយជាភាសាអង់គ្លេស តាមរយៈសំឡេងដែលត្រូវបានទម្លាយដោយក្រុមសៀករបស់រុស្ស៊ី។ ព្រោះតែរឿងហេតុនេះ អ្នកស្រី Zakharova បានបង្ហោះលើបណ្តាញសង្គមតេឡេក្រាមចោទប្រកាន់ទៅលើមេ IOC ថាបានគប់គិតជាមួយនឹងអ៊ុយក្រែន និងបានលូកដៃចូលក្នុងបញ្ហានយោបាយ ជាក់ស្តែង។ តាមការបង្ហោះរបស់អ្នកនាំពាក្យក្រសួងការបរទេសរុស្ស៊ី បាននិយាយដូច្នេះថា៖«បានចូលទៅក្នុងនយោបាយ-រដ្ឋបាល ហើយជាក់ស្តែង ការឃុបឃិតគ្នាព្រហ្មទណ្ឌជាមួយនឹងភាគីជាក់លាក់មួយ មានន័យថាអ៊ុយក្រែន ដើម្បីដកអ្នកប្រកួតប្រជែងកីឡាខ្លាំងរបស់រុស្ស៊ីពីការប្រកួតអន្តរជាតិ។»។ មិនមានអ្វីខុសប្លែកខ្លាំងឡើយ រវាងទំនាក់ទំនងរបស់រុស្ស៊ី ទល់នឹង IOC បន្ទាប់ពីស្ថាប័នគ្រប់គ្រងកីឡាអូឡាំពិកបានដាក់បម្រាមទណ្ឌកម្មទៅលើប្រទេសរុស្ស៊ី និងបេឡារុស ដោយក្រុមអត្តពលិកត្រូវប្រកួតប្រជែងក្រោមឈ្មោះអព្យាក្រិក ដោយមិនប្រើប្រាស់ទង់ជាតិរុស្ស៊ី និងភ្លេងជាតិរុស្ស៊ីឡើយ។ ការហាមឃាត់ព្រោះតែ ប្រទេសរុស្ស៊ី វាយលុកចូលអ៊ុយក្រែល កាលពីឆ្នាំ ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6664.txt
|
លោក Luis Enrique អ្នកចាត់ការទូទៅ Paris St Germain នៅតែមានទំនុកចិត្តលើកូនក្រុមខ្លួននឹងអាចវាយបកយកឈ្នះ Barcelona នៅជើងទី២ បើទោះចាញ់នៅជើងទី១ វគ្គ៨ក្រុម ក្នុងលទ្ធផល ៣-២ ក្នុងផ្ទះខ្លួនឯង ក្នុងការប្រកួត UEFA Champions League។
|
Raphinha រកបានពីរគ្រាប់ម្នាក់ឯងឱ្យ Barca និងមួយគ្រាប់ជ័យជម្នះសម្រេចបានដោយខ្សែការពារ Andreas Christensen ក្រោយពេល Ousmane Dembélé និង Vitinha សម្រេចទីបាន១គ្រាប់ម្នាក់សម្រាប់ PSG ក្នុងការប្រកួតជើងទី១ វគ្គ៨ក្រុមចុងក្រោយនៅកីឡដ្ឋាន Parc des Princes នៅរាត្រីថ្ងៃទី១០ ខែមេសា។ ចាញ់ក្នុងដីខ្លួនក្នុងលទ្ធផល ៣-២ ប៉ុន្តែលោក Enrique នៅតែជឿជាក់លើកូនក្រុម PSG នឹងរកបានជ័យជម្នះដោយការវាយបកនៅជើងទី២ ដើម្បីឡើងទៅវគ្គពាក់កណ្តាលផ្តាច់ព្រ័ត្រ។ អ្នកចាត់ការសញ្ជាតិអេស្ប៉ាញដែលធ្លាប់ដឹកនាំក្រុមរហស្សនាមអ្នកមានបុណ្យឈ្នះពាន៣ ក្នុងឆ្នាំ ២០១៥ មើលឃើញថាក្រុមអ្នកមានបារាំងសមនឹងឈ្នះនៅជើងទី១នេះតាមរយៈទម្រង់ប្រកួតដ៏ល្អ ហើយបើទោះចាញ់ក្តី ក៏ខ្លួនមិនមានក្តីបារម្ភអ្វីដែរសម្រាប់ជើទី២នៅដីអេស្ប៉ាញ។ លោក Enrique ដែលជាអតីតគ្រូ Barca បានអះអាងក្នុងសន្និសីទសារព័ត៌មានទាំងញញឹមថា៖«បរាជ័យបានធ្វើឱ្យក្រុមមានការឈឺចាប់ ប៉ុន្តែខ្ញុំជឿថាយើងលេងបានល្អជាមួយក្រុមខ្លាំង។ យើងនឹងទៅដី Barcelona ជាមួយនឹងលទ្ធផលវិជ្ជមាន។ ខ្ញុំមានទំនុកចិត្តលើក្រុមរបស់ខ្ញុំ»។ ដោយឡែក ក្រុមអេស្ប៉ាញមួយទៀត AT-Madrid បានយកឈ្នះ Borussia Dortmund ២-១ នៅជើងទី១។ ២គ្រាប់របស់ AT-Madrid កើតឡើងដោយសារកំហុសខ្សែការពារ Dortmund ដែលគ្រាប់ទី១សម្រេចបានដោយ Rodrigo De Paul និងទី២ ដោយ Lino។ ១គ្រាប់របស់ក្រុមអាល្លឺម៉ង់ ធ្វើបានដោយ Sébastien Haller។ សម្រាប់ជំនួបជើងទី២ វគ្គ១/៤ផ្តាច់ព្រ័ត្រក្របខណ្ឌអឺរ៉ុប នឹងចាប់ពីរាត្រីថ្ងៃទី១៧ ខែមេសាតទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6665.txt
|
ក្រុមកីឡាបាល់ទាត់ជម្រើសជាតិម៉ាឡេស៊ី ដាក់គោលដៅឈានដល់វគ្គពាក់កណ្តាលផ្តាច់ព្រ័ត្រ U23 Asian Cup 2024 ដើម្បីបានកៅអីជម្រុះអូឡាំពិកក្រុងប៉ារីស ឆ្នាំ២០២៤។ ៤ក្រុមពីតំបន់អាស៊ីអាគ្នេយ៍ រួមមាន ម៉ាឡេស៊ី ឥណ្ឌូណេស៊ី វៀតណាម និងថៃ ត្រូវប្រជែង១២ក្រុមទៀតក្នុងពានរង្វាន់ទ្វីបអាស៊ីអាយុក្រោម២៣ឆ្នាំ នៅប្រទេសកាតា។
|
ការប្រកួតពានរង្វាន់កីឡាបាល់ទាត់ទ្វីបអាស៊ីអាយុក្រោម២៣ឆ្នាំ AFC U23 Asian Cup ឆ្នាំ ២០២៤ នឹងចាប់ផ្តើមនៅថ្ងៃទី១៥ ខែមេសា។ ម្ចាស់ផ្ទះកាតា នឹងប្រើប្រាស់កីឡដ្ឋានចំនួន៤ រូមមាន Jassim bin Hamad, Khalifa International, Abdullah bin Khalifa និង Al Janoub ដើម្បីដំណើរការប្រកួត ដែលមាន១៦ក្រុមចូលរួម។ តាមច្បាប់អូឡាំពិក ក្រុមជើងឯក ជើងឯករង និងលេខ៣ ពីព្រឹត្តិការណ៍ U23 Asian Cup នេះ នឹងបានកៅអីទៅអូឡាំពិករដូវក្តៅ ក្រុងប៉ារីស ឆ្នាំ២០២៤ ដោយស្វ័យប្រវត្តិ ស្របពេលក្រុមលេខ៤ ត្រូវជម្រុះ ជាមួយក្រុម U23 African Cup សម្រាប់១កៅអីចុងក្រោយទៅកាន់ប្រទេសបារាំង។ លោក Datuk Hamidin Amin ប្រធានសហព័ន្ធកីឡាបាល់ទាត់ម៉ាឡេស៊ី (FAM) បង្ហាញការជឿជាក់លើសមាជិកក្រុម ក្នុងការឈានទៅកាន់វគ្គ៤ក្រុមចុងក្រោយ U23 Asian Cup ឆ្នាំ២០២៤។ «ខ្ញុំជឿថា ម៉ាឡេស៊ី ក្រោមការដឹកនាំរបស់គ្រូបង្វឹកលោក Juan Garrido អាចបង្កើតប្រវត្តិសាស្ត្រថ្មី»។ លោក Amin បានប្រាប់កាសែត New Straits Times។ ម៉ាឡេស៊ី ធ្លាប់បានបង្ហាញខ្លួនក្នុងការប្រកួត U23 Asian Cup ពីរដង ដោយលទ្ធផលល្អបំផុត គឺឈានវគ្គ ៨ក្រុមចុងក្រោយក្នុងឆ្នាំ ២០១៨។ នៅឆ្នាំ ២០២២ ម៉ាឡេស៊ីបានធ្លាក់ចេញពីវគ្គចែកពូលដោយចាញ់ទាំង៣ប្រកួតតែម្តង។ ខុសពីព្រឹត្តិការណ៍មុន លើកនេះ FAM បានរៀបចំក្រុមកាន់តែប្រុងប្រយ័ត្នជាមួយនឹងការប្រកួតមិត្តភាពអន្តរជាតិជាច្រើន។ កាលពីខែមីនា ម៉ាឡេស៊ី ឈ្នះឥណ្ឌា ២-១ និងស្មើ ១-១ ក្នុងជំនួបមិត្តភាពអន្តរជាតិ។ នៅថ្ងៃទី១ ខែមេសា ក្រុមកីឡាករម៉ាឡេស៊ីចំនួន ២៦ នាក់បានមកដល់ប្រទេសកាតា ពោលគឺមុនព្រឹត្តិការណ៍ដល់ទៅពីរសប្តាហ៍ ដើម្បីសម្របខ្លួនទៅនឹងអាកាសធាតុ។ មិនតែប៉ុណ្ណោះ ម៉ាឡេស៊ី នឹងមានប្រកួតមិត្តភាពចំនួនពីរជាមួយចិន និងកាតា នៅទឹកដីកាតា។ ម៉ាឡេស៊ី ស្ថិតក្នុងពូល D ជាមួយវៀតណាម អូសប៊េគីស្ថាន និងកូវែត។ ម៉ាឡេស៊ី នឹងចាប់ផ្តើមការប្រកួតបើកឆាកទល់ក្រុមខ្លាំង អូសប៊េគីស្ថាន នៅថ្ងៃទី១៧ ខែមេសា នៅកីឡដ្ឋាន Khalifa International Stadium វេលាម៉ោង ៤ល្ងាច [ម៉ោងនៅកម្ពុជា]។ ៣ពូលផ្សេងទៀត ក្នុងនោះពូល A មាន ម្ចាស់ផ្ទះកាតា អូស្ត្រាលី ហ្សកដានី និងឥណ្ឌូណេស៊ី។ ពូល B មានជប៉ុន កូរ៉េខាងត្បូង អេមីរ៉ាត់អារ៉ាប់រួម និងចិន។ ពូល C មានម្ចាស់ការពារតំណែងជើងឯកអារ៉ាប៊ីសាអូឌីត អ៊ីរ៉ាក់ ថៃ និងតាហ្ស៊ីគីស្ថាន។ ដោយឡែក សម្រាប់ក្រុមកីឡាបាល់ទាត់ផ្នែកបុរស ទៅកាន់អូឡាំពិកក្រុងប៉ារីស ឆ្នាំ២០២៤ គេបានរកឃើញក្រុមចំនួន១២ ក្នុងចំណោម១៦កក្រុមហើយ។ ទាំង១២ក្រុមនោះរួមមានម្ចាស់ផ្ទះបារាំង អាម៉េរិក ដូមីនីក (CONCACAF), អេស្ប៉ាញ អ៊ីស្រាអែល និងអ៊ុយក្រែន ( UEFA), ម៉ារុក អេហ្ស៊ីប និងម៉ាលី (Africa), នូវែលសេឡង់ (OFC), អាហ្សង់ទីន ជាមួយប៉ារ៉ាហ្កាយ (CONMEBOL)។ ដោយឡែក ៤ក្រុមទៀត នឹងត្រូវជ្រើសចេញពីតំបន់អាស៊ី៣ក្រុម និង១ក្រុម ពីការប្រកួតជម្រុះរវាងក្រុមលេខ៤ ពី U23 Asian Cup ឆ្នាំ២០២៤ ជាមួយ U23 African Cup ពីតំបន់អាហ្វ្រិក៕ អត្ថបទទាក់ទង អាហ្សង់ទីន បញ្ចប់ប្រេស៊ីល ទៅការពារមេដាយមាសអូឡាំពិកនៅប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6666.txt
|
ខ្សែប្រយុទ្ធ Cristiano Ronaldo ស៊ុតបាល់បញ្ចូលទី ៣គ្រាប់ (hat trick) ក្នុងជ័យជម្នះរបស់ក្រុម Al Nassr លើ Al Abha លទ្ធផល ៨-០ នៃជំនួបក្របខណ្ឌ Saudi Pro League។ បន្តរកបាន hat trick តារាបាល់ទាត់ព័រទុយហ្កាល់ក៏បានបង្ហោះសារបង្ហាញពីឆន្ទៈក្រុមថាមិនរាថយឡើយចំពោះការប្រជែង Saudi Pro League។
|
ខ្សែប្រយុទ្ធ Sadio Mane, Abdulmajeed Al Sulaiheem, Abdulrahman Ghareeb ស៊ុតម្នាក់មួយគ្រាប់ក្នុងការប្រកួត និងកីឡាករ Abdulaziz Saud Al Aliwa ស៊ុតចូល ២គ្រាប់ ព្រមទាំងរួមចំណែកធំបន្ថែមពីកីឡាករវ័យ ៣៩ឆ្នាំ ស៊ុត ៣គ្រាប់ ដែលរកបាននៅត្រឹមតែវគ្គទីមួយនោះ ធ្វើឱ្យ Al Nassr យកឈ្នះដោយងាយស្រួលលើគូប្រកួត។ Al Abha ជាក្រុមចំណាត់ថ្នាក់បាតតារាងនៃក្របខណ្ឌលីគកំពូលអារ៉ាប៊ីសាអូឌីត។ ២គ្រាប់កើតចេញពី Ronaldo ធ្វើបានដោយការស៊ុតបាល់ពិន័យ Free Kick ដោយគ្រាប់ទី១ គេរកបាននៅត្រឹមតែនាទី១១ នៃការប្រកួតក្នុងវគ្គទីមួយ មុនពេលគ្រាប់បាល់ទី២ កើតឡើងដដែលគ្នានេះនៅនាទី២១។ គ្រាប់ទី៣ ជាការស៊ុតបាល់យ៉ាងល្អពីម្ចាស់ពាន Ballon d’Or ៥សម័យ នៅនាទី៤២។ រកបាន ៣គ្រាប់បន្ថែម Ronaldo បន្តក្លាយជាកីឡាករនាំមុខគេលើការស៊ុតគ្រាប់បាល់ក្នុងរដូវកាលប្រចាំលីគ Saudi Pro League រកបាន ២៩គ្រាប់ នាំមុខគេកំពូលតារាងប្រជែងស្បែកជើងមាស។ បន្ទាប់ពីការឈ្នះរួច បុរសប្រធានក្រុមជម្រើសជាតិព័រទុយហ្កាល់ បានបង្ហោះសារនៅលើបណ្តាញសង្គម Instagram ដោយអះអាងថាក្រុមនឹងមិនរាថយឡើយចំពោះការប្រកួតប្រជែងពានក្នុងរដូវកាលនេះ។ ដ្បិតឈ្នះដោយងាយ តែ Al Nassr មានគម្លាតចំនួន ១២ពិន្ទុ ពីក្រុម Al Hilal។ «យើងនឹងមិនបន្ធូរបន្ថយឡើយ» តារាបាល់ទាត់វ័យ ៣៩ឆ្នាំ បានបង្ហោះនៅលើបណ្តាញសង្គម Instagram ភ្ជាប់ជាមួយនឹងរូបភាពអបអរជ័យជម្នះបែបនេះ។ សរុបទាំងការស៊ុតបាល់ និងការបញ្ជូនបាល់ក្នុងការប្រកួត Ronaldo មកដល់បច្ចុប្បន្នរកបានគ្រាប់បាល់ចំនួន ៣៦គ្រាប់ និងបញ្ជូនបាល់ ១២គ្រាប់ ពីការបង្ហាញខ្លួន ៣៥លើក នៅរាល់ការប្រកួតក្នុងរដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6667.txt
|
អ្នកគាំទ្រសញ្ជាតិប៉ូឡូញឈ្មោះ Janek នឹងដើរក្នុងចម្ងាយ ១០០គីឡូម៉ែត្រ រយៈពេល ៣ថ្ងៃ ដើម្បីទៅទស្សនាការប្រកួតមួយ បន្ទាប់ពីរូបគេបានប្រកាសនៅលើបណ្តាញសង្គមថា នឹងទៅកាន់កីឡដ្ឋានរបស់ក្រុមទាំងអស់ស្ថិតក្នុងលីគកំពូលប៉ូឡូញ ប្រសិនបើក្លិបណាមានអ្នកចាំទីស៊ុតបាល់បញ្ចូលទី។ ក្រោយការបង្ហោះរបស់ Janek មានកីឡាករចាំទី Gabriel Kobylak របស់ក្លិប RKS Radomiak Radom អាចរកបានគ្រាប់បាល់បញ្ចូលទី។
|
«ប្រសិនបើមានអ្នកចាំទីណាម្នាក់អាចរកបានគ្រាប់បាល់នៅពាក់កណ្តាលរដូវកាលនេះតទៅ ក្នុងចំណោមការប្រកួតនៅសល់ ខ្ញុំនឹងធ្វើដំណើរដោយថ្មើរជើងទៅកាន់ក្លិបរបស់ពួកគេដល់កីឡដ្ឋានប្រកួត។»។ នេះបើតាមការសរសេរបង្ហោះរបស់ Janek នៅលើបណ្តាញសង្គម X កាលពីខែកុម្ភៈ។ Janek ដំបូងឡើយត្រូវបានគេរំពឹងទុកថានឹងប្រាកដថា នឹងធ្វើតាមការសន្យាឡើយ តែរូបគេនឹងត្រូវធ្វើតាមការសន្យា ក្រោយពេលអ្នកចាំទី Gabiel Kobylak របស់ក្លិប Radomiak បានស៊ុតបាល់ចូលទី និងក្លាយជាអ្នកចាំទីដំបូងគេ រកបានគ្រាប់បាល់នៅរដូវកាលនេះ។ Kobylak បានស៊ុតបាល់តាមស្មើ ១-១ ទល់នឹងក្លិប Puszcza Niepolomice នៅក្នុងវគ្គទី២ នៃការប្រកួត បន្ទាប់ពីរូបគេបានទាត់បាល់ចេញពីតំបន់ប្រអប់ទី រហូតធ្វើឱ្យចូលទីគូប្រកួត ដែលមានអ្នកចាំទីឈ្មោះ Oliwier Zych វ័យ ១៩ឆ្នាំ មិនអាចជួយសង្គ្រោះបាល់បាន។ ក្រោយការប្រកួតដែលអ្នកចាំទីស៊ុតបាល់ចូលរួច Janek ពិតជាធ្វើតាមការសន្យារបស់គេ ដោយគេបានបង្ហោះដូច្នេះថា៖«៣ថ្ងៃ និង ៨ម៉ោង នៃការដើរ។ ទីប្រជុំជនសម្រាប់ការសម្រាក និងបានដាក់គោលដៅចូល ហើយសូម្បីតែដៃគូដើរក្បួនក៏បានរៀបចំផងដែរ ការប្រកួតដែលជាគោលដៅគឺ Radomiak ទល់នឹង Zaglebie។»។ Janek អ្នកគាំទ្រ នឹងធ្វើដំណើរដោយថ្មើរជើងទៅកាន់ទីក្រុង Radom ជាទីក្រុងមួយមានចម្ងាយ ១០០គីឡូម៉ែត្រ នៅភាគខាងលិចទីក្រុង Warsaw តាមការគ្រោងទុក ដោយការចេញដំណើរពីតំបន់ភាគអាគ្នេយ៍ទីក្រុង Sandomierz សម្រាប់ទៅកានើការប្រកួតដែលនឹងធ្វើឡើងនៅថ្ងៃទី២៨ ខែមេសា។ លិប Radomiak បានឡើងលេងនៅលីគកំពូលប៉ូឡូញ ឆ្នាំ ២០២១ បន្ទាប់ពីក្លាយជាក្រុមជើងឯក លីគទីពីរ។ បច្ចុប្បន្នក្លិប Radomiak ស្ថិតនៅចំណាត់ថ្នាក់លេខ ១១ ដោយមាន ៣២ពិន្ទុក្រោយឆ្លងកាត់កាត់ប្រកួត ២៦លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6668.txt
|
Arsenal នឹងបើកទ្វារកីឡដ្ឋាន Emirate ទទួលភ្ញៀវ Bayern Munich ក្នុងការប្រកួត UEFA Champions League វគ្គ៨ក្រុមចុងក្រោយ ជើងទី១ នៅរាត្រីថ្ងៃទី៩ ខែមេសា វេលាម៉ោង ២ អាធ្រាត្រ ស្របពេលម្ចាស់ការពារតំណែងជើងឯក Manchester City ទៅជួប Real Madrid ដល់អេស្ប៉ាញ នៅម៉ោងតំណាលគ្នា។
|
អ្នកចាត់ការទូទៅ Arsenal លោក Mekel Arteta បង្ហាញការជឿជាក់លើកូនក្រុមខ្លួន ក្នុងជំនួបទល់នឹង Bayern Munich ប៉ុន្តែឱ្យប្រយ័ត្នចំពោះខ្សែប្រយុទ្ធឆ្នើម Harry Kane។ តាមរយៈទម្រង់លេងដ៏រឹងមាំរបស់ក្រុមតាំងពីរដូវកាលមុន កាំភ្លើងធំនឹងកែប្រែងកំណត់ត្រា ដែលធ្លាក់ក្រោមថ្វីជើងក្រុមយក្សអាល្លឺម៉ង់នៅវគ្គខ្វែងក្របខណ្ឌកំពូលអឺរ៉ុប២លើកចុងក្រោយ។ ជួបគ្នាលើកចុងក្រោយ នៅវគ្គ១៦ក្រុម នារដូវកាល ២០១៦-១៧ Arsenal ចាញ់ Bayern Munich ទាំងពីរជើង ក្នុងលទ្ធផល ៥-១ ដូចគ្នា សរុប ១០-២។ «ជិត ១០ឆ្នាំក្រោយ ក្រុមទាំងពីរប៉ះគ្នាម្តងទៀត ហើយ Arsenal នឹងប្តូរកំណត់ត្រាថ្មី។ នេះជាការអះអាងរបស់ Arteta ទៅកាន់អ្នកព័ត៌មានក្នុងសន្និសីទមុនការប្រកួត។ យ៉ាងណាក៏ដោយ អ្នកចាត់ការវ័យ ៤២ឆ្នាំ ប្រាប់កូនក្រុមធ្វើយ៉ាងណា ប្រយ័ត្នចំពោះខ្សែប្រយុទ្ធឆ្នើម Kane ដែលទើបផ្លាស់ពី Spurs ទៅ Bayern Munich ដើមរដូវកាល។ ទោះក្រុមយក្សអាល្លឺម៉ង់ ធ្លាក់ទម្រង់លេងបន្តិចមែន ប៉ុន្តែគុណភាពរកគ្រាប់បាល់របស់ខ្សែប្រយុទ្ធសញ្ជាតិអង់គ្លេសនៅតែបង្កគ្រោះថ្នាក់ដដែល។ ដោយឡែក ជំនួបរវាងក្រុម្ចាស់ការពារជើងឯក Man City ទល់នឹង Real Madrid ជាការប៉ះគ្នា២លើកជាប់ក្នុងនៅវគ្គ៨ក្រុម ដោយរដូវកាលមុនក្រុមមេឃខៀវ ជាអ្នកទម្លាក់ក្រុមអធិរាជស ក្នងលទ្ធផលទាំងពីរជើង ៥-១។ មុនជួបគ្នាជើងទី១ នៅ Santiago Bernabeu រាត្រីថ្ងៃទី៩ ខែមេសា លោក Pep Guardiola អ្នកចាត់ការទូទៅ Man City មិនរំពឹងថានឹងទទួលជ័យជម្នះលើគូប្រជែងចាស់ Real Madrid ដូចរដូវកាលមុនឡើយ។ លោក Guardiola បានប្រាប់អ្នកយកព័ត៌មានថា៖ «វាពិបាកណាស់ ពីព្រោះការផ្តួលក្រុម Real Madrid ពីរដងតាមរបៀបដូចគ្នាគឺមិនអាចទៅរួចទេ ... ដោយសារតែពួកគេបានសិក្សាពីក្រុមយើង ហើយណាមួយពួកគេជាក្រុមចាស់វស្សានៅ Champions League»។ ទាំង Man City និង Real Madrid សុទ្ធសឹងជាក្រុមខ្លាំង និងរឹងមាំដូចគ្នា ជាពិសេសគុណភាពកីឡាករក្មេងៗ។ ស្របពេលមេឃខៀវមានខ្សែប្រយុទ្ធឆ្នើម និងគ្រោះថ្នាក់ដូចជា Erling Haaland និង Phil Foden ជាដើម ក្រុមអធិរាជស ក៏មាន Jude Bellingham, Vinícius Júnior និង Rodrygo ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6669.txt
|
Raphael Varane ខ្សែការពារក្រុម Manchester United នឹងត្រូវខកខានបង្ហាញខ្លួនឱ្យក្រុមច្រើនសប្តាហ៍ក្រោយពេលជួបបញ្ហារបួសសាច់ដុំ ខណៈ Jonny Evans នឹងត្រូវបាត់មុខពីទីលាន សម្រាប់ជំនួបក្របខណ្ឌ Premier League ទល់នឹងក្រុម AFC Bournemouth ក្នុងសប្តាហ៍នេះ។ ជួបវិបត្តិខ្សែការពារ នឹងបង្កការលំបាកកាន់តែខ្លាំងសម្រាប់ក្លិបរហស្សនាមបិសាចក្រហមប្រជែងកៅអីក្របខណ្ឌអឺរ៉ុប។
|
Varane និង Evans បានរងរបួសនៅក្នុងការប្រកួត Man United ប្រកួតចាញ់ក្រោមថ្វីជើងតោខៀវ Chelsea លទ្ធផល ៤-៣ កាលពីសប្តាហ៍មុន។ បញ្ហារបួសបានរុញច្រានខ្សែការពារគោលទាំងពីរ ត្រូវស្ថិតក្នុងបញ្ជីខ្សែការពាររងរបួសជាមួយនឹងកីឡាករ Lisandro Martinez និង Victor Lindelof។ បើតាមការអះអាងរបស់ក្លិប Man United បញ្ហារបួសអាចនឹងធ្វើឱ្យ Varane វ័យ ៣០ឆ្នាំ ត្រូវអវត្តមានរហូតដល់បញ្ចប់រដូវកាលតែម្តង ប៉ុន្តែ Jonny Evans នឹងអាចវិលត្រឡប់មកវិញក្នុងពេលដ៏ឆាប់ខាងមុខ។ បិសាចក្រហមកំពុងដឹកនាំដោយលោក Erik ten Hag បច្ចុប្បន្នកំពុងតែស្ថិតនៅកៅអីលេខ ៦ ដោយក្រុមបន្តជួបបញ្ហាកីឡាកររបួសជាច្រើនរូប ជាពិសេសតំបន់ការពារស្ទើរតែពេញមួយរដូវកាលតែម្តង។ កីឡាករម្ចាស់ពាន World Cup 2022 សញ្ជាតិអាហ្សង់ទីន Martinez រួមជាមួយនឹងកីឡាករ Lindelof ក៏ដូចជាខ្សែការពារស្លាប Luke Shaw នឹងខកខានការប្រកួតក្នុងសប្តាហ៍នេះ ដោយក្លិបមានក្តីរំពឹងថាពួកគេទាំង ៣ អាចនឹងវិលត្រលប់នៅប៉ុន្មានសប្តាហ៍ខាងមុខ។ ខ្សែការពារ Harry Maguire និង Aaron Wan-Bissaka ព្រមទាំង Tyrell Malacia គ្មានសញ្ញាថានឹងអាចជួយក្រុម ព្រោះតែបញ្ហារបួសជង្គង់កំពុងតែបន្តស្ថិតក្នុងការតាមដាន។ Man United ពិបាកក្នុងការប្រជែងដណ្តើមកៅអីសម្រាប់ប្រកួតពានរង្វាន់អឺរ៉ុបរដូវកាលក្រោយ ទាំង Champions League និង Europa League ដ្បិតមានគម្លាតពិន្ទុឆ្ងាយពីក្រុមលេខ៥ និងលេខ៤ ដល់ទៅ១១ពិន្ទុ ស្របពេលការប្រកួតនៅសល់ចំនួន ៧លើកប៉ុណ្ណោះ នឹងចប់រដូវកាលនេះ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_667.txt
|
តំណាងរុស្ស៊ីនៅអង្គការសហប្រជាជាតិ (UN) នៅថ្ងៃទី៨ ខែកញ្ញា បានទាមទារឱ្យអាម៉េរិក និងអង់គ្លេសផ្តល់ព័ស្តុតាងដើម្បីគាំទ្រការចោទប្រកាន់របស់ប្រទេសទាំងពីរដែលថាទីក្រុងមូស្គូចង់ទិញដ្រូនពីអ៊ីរ៉ង់ និងគ្រាប់រ៉ុក្កែត ក៏ដូចជាគ្រាប់កាំភ្លើងធំពីកូរ៉េខាងជើង ដើម្បីប្រើប្រាស់ក្នុងសង្គ្រាមនៅអ៊ុយក្រែន។
|
រឿងរ៉ាវរុស្ស៊ីទិញដ្រូនពីអ៊ីរ៉ង់ និងទិញគ្រាប់កាំភ្លើងធំ ព្រមទាំងគ្រាប់រ៉ុក្កែតពីកូរ៉េខាងជើង កំពុងរាលដាលខ្លាំង។ តំណាងរុស្ស៊ី អាម៉េរិក និងអង់គ្លេស ឆ្លើយឆ្លងគ្នាពីរឿងនេះនៅកិច្ចប្រជុំក្រុមប្រឹក្សាសន្តិសុខនៅថ្ងៃទី៨ ខែកញ្ញា។ ឯកអគ្គរដ្ឋទូតរងអាម៉េរិក លោក Richard Mills ចោទប្រកាន់អ៊ីរ៉ង់ពីការផ្គត់ផ្គង់ដ្រូនរាប់រយគ្រឿងទៅឱ្យរុស្ស៊ី ហើយរុស្ស៊ីប្រហែលកំពុងទិញគ្រាប់កាំភ្លើងធំ និងគ្រាប់រ៉ុក្កែតរាប់លានគ្រាប់ពីកូរ៉េខាងជើងដើម្បីប្រើក្នុងសង្គ្រាមនៅអ៊ុយក្រែនផងដែរ។ ឯតំណាងចក្រភពអង់គ្លេស លោកស្រី Barbara Woodward ថ្លែងក្នុងកិច្ចប្រជុំដដែលថា រុស្ស៊ីកំពុងបំពានទណ្ឌកម្មរបស់ UN ដែលបានហាមឃាត់រដ្ឋជាសមាជិកមិនឱ្យទិញអាវុធពីកូរ៉េខាងជើង។ តំណាងរុស្ស៊ីបានឆ្លើយតបវិញដោយការទាមទាររកព័ស្តុតាងពីអាម៉េរិក និងអង់គ្លេស។ «ឥឡូវនេះ ខ្ញុំចង់សុំព័ស្តុតាងបញ្ជាក់ ឬការទទួលស្គាល់ថា ពួកគេកំពុងផ្សព្វផ្សាយព័ត៌មានដែលមិនគួរឱ្យទុកចិត្ត»។ ឯកអគ្គរដ្ឋទូតរុស្ស៊ីប្រចាំអង្គការសហប្រជាជាតិ លោក Vassily Nebenzia បានប្រាប់ក្រុមប្រឹក្សាសន្តិសុខរបស់អង្គការសហប្រជាជាតិបែបនេះ។ តំណាងរុស្ស៊ី ក៏ងាកទៅអំពាវនាវឱ្យកិច្ចប្រជុំពិភាក្សាអំពីរឿងផ្គត់ផ្គង់សព្វាវុធបរទេសដល់អ៊ុយក្រែនវិញ ខណៈអាម៉េរិក អង់គ្លេស បារាំង និងប្រទេសដទៃទៀតបានផ្ដល់ជំនួយយោធារាប់ពាន់លានដុល្លារឱ្យអ៊ុយក្រែនថ្ងៃទី២៤ ខែកុម្ភៈមក។ រុស្ស៊ីបានចោទបណ្ដាប្រទេសផ្ដល់ជំនួយដល់អ៊ុយក្រែនថា បានចូលរួមបង្កើនភាពតានតឹងក្នុងសង្គ្រាម និងអូសបន្លាយសង្គ្រាមឱ្យកាន់តែយូរ។ យ៉ាងណាមិញ លោក Mills បានច្រានចោលការអះអាងរបស់រុស្ស៊ីនេះ ជារឿងមិនពិត។ ទោះអ៊ុយក្រែនទទួលបានជំនួយយោធាច្រើនសន្ធឹកសន្ធាប់ក្ដី លោក Nebenzia បានបង្ហាញភាពជឿជាក់ចំពោះការធ្វើសង្គ្រាមរបស់រុស្ស៊ីថា ទីបញ្ចប់នៃសង្គ្រាមនៅឆ្ងាយទៅមុខទៀត ហើយជំនួយសព្វាវុធរបស់លោកខាងលិចមិនអាចសម្រេចទីបញ្ចប់នៃសមរភូមិនេះបានទេ។ ក្នុងកិច្ចប្រជុំដដដែល ឯកអគ្គរដ្ឋទូតអ៊ុយក្រែនប្រចាំអង្គការសហប្រជាជាតិ លោក Sergiy Kyslytsya អះអាងថា អ៊ុយក្រែននឹងប្រយុទ្ធជាមួយរុស្ស៊ីរហូតដល់ទាហានរុស្ស៊ីទាំងអស់ក្នុងទឹកដីអ៊ុយក្រែនត្រូវចុះចាញ់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6670.txt
|
Arsenal, Liverpool និង Manchester City ប្រដេញគ្នាប្រជែងលីគកំពូលអង់គ្លេស Premier League ស្របពេល Leicester City, Ipswich Town និង Leeds United ដណ្តើមគ្នាយកជើងឯកលីគលំដាប់ទី២អង់គ្លេស Championship ឆ្នាំ ២០២៣-២៤។ ខណៈសល់៦ ទៅ៧ប្រកួត នឹងបញ្ចប់រដូវកាល ការប្រជែងពានក្នុងលីគទាំងពីរនេះ មានគម្លាតពិន្ទុមិនលើសពី៣ពិន្ទុនោះទេ។
|
Arsenal ដណ្តើមបានចំណាត់ថ្នាក់កំពូលតារាង EPL សារជាថ្មី នៅជំនួបលីគសប្តាហ៍ទី៣១ ក្រោយយកឈ្នះ Brighton ៣-០ ស្របពេល Liverpool ធ្លាក់ទៅលេខ២វិញ តាមរយៈលទ្ធផលស្មើ Manchester United ២-២។ ម្ចាស់ការពារជើងឯក Man City រក្សាលេខ៣ដដែល ទោះឈ្នះ Crystal Palace ៤-២។ Arsenal និង Liverpool មាន៧១ពិន្ទុដូចគ្នា ឯ Man City មាន៧០ពិន្ទុ។ សល់៧ប្រកួតចុងក្រោយដូចគ្នាដើម្បីកាត់ក្តីថាក្រុមណាជាម្ចាស់ជើងឯកលីគកំពូលរដូវកាលនេះ កាំភ្លើងធំ ត្រូវជួប Aston Villa, Wolves, Chelsea, Tottenhma Hotspur, Bournemouth, Man Utd និង Everton។ ៧ប្រកួតចុងក្រោយរបស់ Liverpool ត្រូវជួប Crystal Palace, Fulham, Everton, West Ham, Spurs, Aston Villa និង Wolves។ ៧ប្រកួតរបស់មេឃខៀវ ប៉ះ Luton Town, Spurs, Nottm Forest, Brighton, Wolves, Fulham និង West Ham។ សម្រាប់តំណែងចំណាត់ថ្នាក់លេខ៤ មានបីក្រុមប្រជែងគ្នារួមមាន Spurs, Aston Villa និង Man Utd។ យ៉ាងក៏ដោយ ក្នុងចំណោម៣ក្រុមនេះ បិសាចក្រហមមានភាគរយតិចបំផុតក្នុងការទទួលបាន Top4 សម្រាប់កៅអី UEFA Champions League រដូវកាលក្រោយ ដ្បិតមានពិន្ទុតិចជាងគេ។ ៣១ប្រកួត Spurs ស្ថិតនៅលេខ៤ រកបាន៦០ពិន្ទុ ស្មើក្រុមលេខ៥ Aston Villa ដែលប្រកួត៣២លើក និងនាំមុខ Man Utd ដែលឈរលេខ៦ ដល់ទៅ១១ពិន្ទុ។ នៅលីកទី២អង់គ្លេសឯណោះវិញ គិតត្រឹមការប្រកួតសប្តាហ៍ទី៤០ និង៤១ មាន៣ក្រុមកំពូលតារាង បង្កើនការប្រកួតប្រជែងគ្នាយ៉ាងស្វិតស្វាញ សម្រាប់តំណែងជើងឯក និងកៅអីឡើងទៅលីគកំពូល។ Leicester ឡើងពីលេខ៣ ទៅឈរកំពូលតារាង ក្រោយរកបានជ័យជម្នះលើក្រុម Birmingham City ២-១ ក្នុងជំនួបសប្តាហ៍ទី៤០របស់គេ ស្របពេល Ipswich Town ធ្លាក់ទៅលេខ២វិញ ក្រោយចាញ់ Norwich City ១-០ ក្នុងការប្រកួតទី៤១។ Leeds ធ្លាក់ពីលេខ២ទៅលេខ៣ តាមរយៈបរាជ័យ ២-១ ក្រោមថ្វីជើង Coventry City នៅសប្តាហ៍ទី៤១។ Leicester ដែលនៅសល់១ប្រកួតក្នុងដៃ រកបាន៨៨ពិន្ទុ នាំមុខ Ipswich ១ពិន្ទុ និង Leeds ២ពិន្ទុ។ Championship មានការប្រកួតសរុបក្នុងមួយក្រុម ៤៦ប្រកួត ក្នុងនោះក្រុមជើងឯក និងលេខ២ ទទួលបានកៅអីស្វ័យប្រវត្តិទៅកាន់ Premier League ស្របពេលក្រុមពីលេខ៣ដល់លេខ៦ ត្រូវប្រកួតជម្រុះ ដើម្បីប្រជែងយកមួយកៅអីទៅលីគកំពួល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6671.txt
|
កីឡាករ ទី ឧត្តម(D7) និង សុខ រដ្ឋ (C Cat) និយាយថាខ្លួនមានអារម្មណ៍អន្ទះអន្ទែងចង់វិលត្រឡប់ចូលរួមប្រកួតខ្លាំង នៅពេលមើលវីដេអូប្រកួតចាស់ពីមុនមក ក្នុងវិស័យកីឡាអេឡិចត្រូនិក Mobile Legend និងលីគអាជីព MPL KH រដូវកាលទី៦។
|
ក្រោយការវិលត្រឡប់ចូលក្នុងការប្រកួតកាលពីសប្តាហ៍មុន D7 និង C Cat បានរួមចំណែកជួយក្រុមយ៉ាងខ្លាំង ដើម្បីស្វែងរកជ័យជម្នះលើកដំបូង ដោយឈ្នះលើក្រុម PRO Esports លទ្ធផល ២-០ ក្រោយក្រុមរងបរាជ័យ ២ប្រកួតជាប់ៗគ្នា នៅសប្តាហ៍ទី១ នៃពានរង្វាន់ MPL KH រដូវកាលទី៦។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6672.txt
|
Sandro Tonali ខ្សែបម្រើក្រុម Newcastle United ត្រូវបានចោទប្រកាន់ពីបទបំពានច្បាប់ល្បែងភ្នាល់របស់សហព័ន្ធកីឡាបាល់ទាត់អង់គ្លេស (FA) ចំនួន ៥០ករណី។ នេះបើតាមការប្រកាសរបស់ FA។
|
Tonali វ័យ ២៣ឆ្នាំ បច្ចុប្បន្នកំពុងតែជាប់បម្រាមពីសកម្មភាពបាល់ទាត់រយៈពេល ១០ខែ ពីសំណាក់សហព័ន្ធបាល់ទាត់អ៊ីតាលី (FIGC) តាំងពីខែតុលា ឆ្នាំ ២០២៣ ចំពោះការបំពានច្បាប់ភ្នាល់នៅក្នុងប្រទេសអ៊ីតាលី។ ចំណែកក្នុងប្រទេសអង់គ្លេសវិញ ខ្សែបម្រើអន្តរជាតិអ៊ីតាលី បានបំពានច្បាប់ E8 ចំនួន ៥០ករណី នៃច្បាប់ភ្នាល់ខុសច្បាប់ ដែលកើតឡើងពីចន្លោះថ្ងៃទី១២ ខែសីហា ដល់ថ្ងៃទី១២ ខែតុលា ឆ្នាំ២០២៣។ FA បានផ្តល់ពេលវេលាសម្រាប់ Tonali ក្នុងការឆ្លើយតបរហូតដល់ថ្ងៃទី៥ ខែមេសា ឆ្នាំ២០២៤។ កាលពីខែតុលា ឆ្នាំ ២០២៣ ប្រព័ន្ធផ្សព្វផ្សាយជាច្រើនបានប្រកាសថា Tonali នឹងខកខានការប្រកួតពេញមួយរដូវកាល នៅសល់សម្រាប់ក្លិប និងជម្រើសជាតិ បន្ទាប់ពីសហព័ន្ធអន្តរជាតិ (FIFA) ផ្តល់សច្ចាប័នលើការហាមឃាត់រយៈពេល ១០ខែ ដល់អាជ្ញាធរបាល់ទាត់អ៊ីតាលី ចោទប្រកាន់លើ Tonali ពីបទបំពានច្បាប់ភ្នាល់។ បន្ទាប់ពីហាមឃាត់ ១០ឆ្នាំ Tonali ក៏ត្រូវបានពិន័យជាប្រាក់ ២០,០០០អឺរ៉ូ (២១,៥០០ដុល្លារ)។ កីឡាករវ័យ ២៣ឆ្នាំ ក៏ត្រូវបានសហព័ន្ធ FIGC តម្រូវឱ្យធ្វើសកម្មភាពសង្គមនានា រយៈពេល ៨ខែ ដើម្បីកែប្រែកំហុសរបស់គេ ពីរឿងរ៉ាវនៃការភ្នាល់ខុសច្បាប់។ ក្រោយការប្រកាសរបស់ FA ក្លិប Newcastle ក៏បានចេញសេចក្តីថ្លែងការណ៍របស់ខ្លួន ទទួលស្គាល់ចំពោះការចោទប្រកាន់ ទៅលើបញ្ហារបស់ Tonali។ «ក្លិប Newcastle United ទទួលស្គាល់ចំពោះការចោទប្រកាន់ខុសច្បាប់ដែលទទួលបានដោយ Santro Tonali ទាក់ទងនឹងការរំលោភច្បាប់ភ្នាល់ FA។ Sandro បន្តអនុវត្តតាមការស៊ើបអង្កេត ដែលពាក់ព័ន្ធយ៉ាងពេញលេញ ហើយគាត់នៅតែរក្សាការគាំទ្រពេញលេញរបស់ក្លិប។ ដោយសារតែដំណឹងការដែលកំពុងដំណើរការនេះ Sandro និង Newcastle United មិនអាចផ្តល់ការអត្ថាធិប្បាយបន្ថែមបានទេ នៅពេលនេះ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6673.txt
|
ក្រុមភេរវកររដ្ឋអ៊ីស្លាមបានគំរាមវាយប្រហារក្នុងការប្រកួត UEFA Champions League វគ្គ៨ក្រុមចុងក្រោយជើងទី១ នៅសប្តាហ៍នេះ ពោលនៅមុនការប្រកួតវាង Arsenal ស្មើ Bayern Munich ២-២ និង Real Madrid ស្មើ Manchester City ៣-៣។
|
កាសែតអេស្ប៉ាញ Marca បានរាយការណ៍ថា រូបភាពភេរវករម្នាក់ដែលមានកាំភ្លើង AK-47 ឈរក្បែរកីឡដ្ឋានចំនួន ៤ ដែលត្រូវរៀបចំការប្រកួតវគ្គ៨ក្រុម ជាមួយនឹងសារដែលសរសេរថា សម្លាប់ពួកគេទាំងអស់ «Kill Them All» បានសាយភាយពេញបណ្តាញសង្គម។ ការប្រកួតវគ្គ ១/៤ ផ្តាច់ព្រ័ត្រជើងទី១ បានចាប់ផ្តើមនៅរាត្រីថ្ងៃទី៩ និងទី១០ ខែមេសា នៅកីឡដ្ឋាន Emirates ក្នុងប្រទេសអង់គ្លេស, Parc des Princes ក្នុងប្រទេសបារាំង រួមនឹងកីឡដ្ឋាន Metropolitano និង Santiago Bernabeu ក្នុងប្រទេសអេស្ប៉ាញ ស្ថិតក្នុងរូបភាពដែលជាគោលដៅវាយប្រហាររបស់ក្រុមរដ្ឋអ៊ីស្លាម។ យ៉ាងណាក៏ដោយ ការប្រកួតរជើងទី១វាង Arsenal និង Bayern Munich នៅ Emirates បានបញ្ចប់ការប្រកួតដោយសុវត្ថិភាព ក្នុងលទ្ធផល ២-២ ស្របពេលជំនួបរវាង Real Madrid និង Man City នៅ Emirates ដែលបញ្ចប់ក្នុងលទ្ធផល ៣-៣ ក៏គ្មានបញ្ហាអសន្តិសុខអ្វីកើតឡើងដូចគ្នា។ យោងតាមកាសែត AS រដ្ឋាភិបាលអេស្ប៉ាញបានដំណើរការនីតិវិធីសុវត្ថិភាពយ៉ាងតឹងរឹងសម្រាប់ការប្រកួត Champions League ទាំងពីរកីឡដ្ឋាន។ តាមកីឡដ្ឋានទាំងពីរក្នុងក្រុងម៉ាដ្រីឌ ត្រូវបានគេដឹងថា បានប្រើប្រាស់បុគ្គលិកសន្តិសុខច្រើនជាង ៣ពាន់នាក់ក្នុងជំនួប Real Madrid ទល់ Manchester City និង Atletico Madrid ទល់ Borussia Dortmund ។ នៅរាត្រីថ្ងៃទី១០ ខែមេសា នឹងមានជំនួបពីរគូទៀតសម្រាប់ជើងទី១ វគ្គ៨ក្រុមចុងក្រោយ រវាង Atletico Madrid ទល់ Borussia Dortmund និង PSG ស្វាគមន៍ Barcelona។ ការគំរាមពីសំណាក់ក្រុមរដ្ឋអ៊ីស្លាមទៅលើការប្រកួតក្របខណ្ឌកំពូលអឺរ៉ុបនេះ បានកើតឡើងភ្លាមៗបន្ទាប់ពីបណ្តាញទំនាក់ទំនងរបស់ក្រុមភេរវករ Sarh Al-Khilafah បានប្រកាសផែនការវាយប្រហារអ្នកគាំទ្រដែលនៅកីឡដ្ឋាន Allianz Arena ក្នុងទីក្រុង Munich ប្រទេសអាល្លឺម៉ង់ ដែលទៅទស្សនាការប្រកួតរវាង Bayern Munich និង Dortmund។ កាលពីថ្ងៃទី២២ ខែមីនា ក្រុមរដ្ឋអ៊ីស្លាម Khorasan ដែលជាសាខានៃរដ្ឋអ៊ីស្លាមនៅអាហ្វហ្គានីស្ថានបានអះអាងពីការទទួលខុសត្រូវចំពោះការវាយប្រហារភេរវកម្មនៅរោងមហោស្រពនៅទីក្រុងម៉ូស្គូដោយបានសម្លាប់មនុស្ស ១៤៤ នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6674.txt
|
ក្រុម Liverpool បានវាយបកតាមស្មើ Manchester United ក្នុងលទ្ធផល ២-២ ក្នុងការប្រកួតក្របខណ្ឌលីគកំពូលអង់គ្លេស Premier League នាថ្ងៃទី៧ ខែមេសា។ រកបានតែ១ពិន្ទុក្រៅដី លោក Jurgen Klopp សុំអ្នកគាំទ្រមានភាពអត់ធ្មត់ ដ្បិតមិនទាន់របូតឱកាសប្រជែងពាននៅឡើយ។
|
«សូមអ្នកគាំទ្រ Liverpool ទាំងមូលរក្សភាពអត់ធ្មត់។ យើងខ្ញុំតែស្ថិតនៅទីកន្លែងដែលយើងបានប៉ងស្រម៉ៃ ហើយនឹងបន្តធ្វើតាមគម្រោងឆ្ពោះទៅមុខ។ តើខ្ញុំត្រូវតែមានក្តីរំពឹងថាយើងនឹងមានគម្លាត ១០ពិន្ទុដាច់ឬ?។ យើងកំពុងស្ថិតនៅកន្លែងដែលចង់បាន ហើយក៏យើងបន្តស្ថិតក្នុងការប្រជែងដូចគ្នា។»។ លោក Klopp បាននិយាយប្រាប់អ្នកកាសែតក្រោយចប់ការប្រកួតបែបនេះ។ ទោះស្ថិតនៅចំណាត់ថ្នាក់លេខ ២ នែតារាងពិន្ទុ EPL ក្រុមរហស្សនាមហង្សក្រហមមានពិន្ទុចំនួន ៧១ពិន្ទុ ស្មើនឹងក្រុមកំពូលតារាង Arsenal និងនាំមុខក្រុមការពារជើងឯក Manchester City ចំនួន១ពិន្ទុ ស្របពេលការប្រកួតនៅសល់ ៧លើកទៀត នឹងបញ្ចប់រដូវកាល។ ដោយឡែកក្នុងការប្រកួតនោះ ក្រុមភ្ញៀវបានបើកឆាកនាំមុខមុន នៅនាទី២៣ ដែលជាការស៊ុតពីកីឡាករ Luis Diaz សហការគ្នាបានយ៉ាងល្អជាមួយនឹងមិត្តរួមក្រុម Darwin Nunez។ យ៉ាងការប្រកួតចូលវគ្គទី២ ប្រធានក្រុម Bruno Fernandes បានស៊ុតបាល់តាមស្មើ ១-១ មកវិញនៅនាទី៥០ មុនពេលដែលកីឡាករវ័យក្មេងកំពុងផ្ទុះសមត្ថភាព Kobbie Mainoo ស៊ុតគ្រាប់ទី២ នាទី៦៧។ បិសាចក្រហមភ្លាត់ស្នៀតបង្កកំហុសនៅនាទី៨៤ បានផ្តល់ឱកាសដល់ខ្សែប្រយុទ្ធ Mohamed Salah ស៊ុតបាល់ពិន័យ ១១ម៉ែត្រ តាមស្មើលទ្ធផល ២-២។ ក្រឡែកទៅការប្រកួតគូដទៃ Sheffield United បានក៏មានការប្រកួតវាយបករហូតអាចដណ្តើមបាន ១ពិន្ទុ ពីលទ្ធផលស្មើ ២-២ មកវិញពីក្រុម Chelsea ដែលកំពុងស្រែកឃ្លានជ័យជម្នះ។ ស្មើការប្រកួត Chelsea កើនពិន្ទុតិចតួចឡើងឈរចំណាត់ថ្នាក់លេខ ៩ ក្នុងតារាង ខណៈ Sheffield United បន្តឈរបាតតារាងមានត្រឹម ១៦ពិន្ទុ។ ចំណែក Tottenham Hotspur បានបំបាក់ក្រុម Nottingham Forest លទ្ធផលការប្រកួត ៣-១ ដើម្បីឡើងមកឈរនៅចំណាត់ថ្នាក់លេខ ៤ ទម្លាក់ក្រុម Aston Villa ទៅលេខ ៥ មាន ៦០ពិន្ទុស្មើគ្នា ក្នុងតារាង Premier League។ ក្រុម Nottingham Forest រងបរាជ័យធ្វើឱ្យខ្លួនបន្តឈរនៅចំណាត់ថ្នាក់លេខ ១៧ មាន ២៥ពិន្ទុ ក្រោយឆ្លងកាត់ការប្រកួតចំនួន ៣២លើក ហើយមានគម្លាតពីក្រុមកាត់ចោល Luton Town ត្រឹមតែ ២គ្រាប់ប៉ុណ្ណោះ ខណៈពិន្ទុ ២៥ស្មើគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6675.txt
|
កីឡាអត្តពលកម្មនឹងក្លាយជាកីឡាដំបូងគេដែលនឹងទទួលបានប្រាក់រង្វាន់នៅព្រឹត្តិការណ៍អូឡាំពិក សម្រាប់អ្នកឈ្នះមេដាយមាសនៅប៉ារីស ឆ្នាំ២០២៤។ ម្ចាស់មេដាយមាសទាំង ៤៨វិញ្ញាសា ក្នុងប្រភេទកីឡាអត្តពលកម្ម នឹងទទួលបានប្រាក់រង្វាន់ ៥ម៉ឺនដុល្លារ។ នេះបើតាមការប្រកាសរបស់ ស្ថាប័នអត្តពលិកពិភពលោក (WA) នៅថ្ងៃទី១០ ខែមេសា ដែលនេះនឹងក្លាយជាទីបញ្ចប់នៃវប្បធម៍ការប្រកួតអូឡាំពិកដោយស្ម័គ្រចិត្តរយៈពេល ១២៨ឆ្នាំ។
|
គំនិតនៃការប្រកួតស្ម័គ្រចិត្តទាំងស្រុងហាក់ត្រូវបានរសាត់ជាយូណាស់មកហើយនៅក្នុងវិស័យកីឡាអូឡាំពិកសម័យទំនើប ដោយរាល់អត្តពលិកតែងទទួលបានការឧបត្ថម្ភនិងការចំណាយផ្សេងៗ ពីខាងអ្នកឧបត្ថម្ភ ដើម្បីចូលរួមការប្រកួតកម្រិតអាជីពរៀងរាល់៤ឆ្នាំរួចមកហើយ។ ការសម្រេចចិត្តរបស់ស្ថាប័នអត្តពលិកពិភពលោក (WA) នឹងធ្វើឱ្យមានការផ្លាស់ប្តូរដ៏សំខាន់បំផុតមួយក្នុងកីឡាអូឡាំពិក។ បើតាមសម្តីរបស់ Sebastian Coe ប្រធាន WA ស្ថាប័នរបស់លោកមិនបានជជែកគ្នាជាមួយនឹងគណៈកម្មាធិការអូឡាំពិក (IOC) ឡើយ ដោយមានត្រឹមតែស្ថាប័ន WA ប៉ុណ្ណោ ដោយប្រកាសផ្តល់ប្រាក់រង្វាន់សរុបសម្រាប់ម្ចាស់មេដាយមាស ២,៤លានដុល្លារ។ ដំណឺងស្តីពីការផ្តល់ប្រាក់រង្វាន់នេះ ធ្វើឱ្យកីឡាករម្ចាស់មេដាយមាសអូឡាំពិក វិញ្ញាសារត់ចម្ងាយ ៤០០ម៉ែត្រ Karsten Warholm អបអរសាទរយ៉ាងខ្លាំង។ Karsten បាននិយាយដូច្នេះ៖« ខ្ញុំគិតថាវាជារឿងល្អ ខ្ញុំចង់គោរពដល់ពួកគេសម្រាប់រឿងនេះ។ តែយ៉ាងណាវានឹងមិនផ្លាស់ប្តូរការតាំងចិត្តរបស់ខ្ញុំសម្រាប់ឈ្នះឡើយ ព្រោះតែសម្រាប់អូឡាំពិក ខ្ញុំមិនមែនធ្វើដើម្បីប្រាក់នោះទេ។ មេដាយមាសពិតជាមានតម្លៃថ្លៃជាងនេះទៅទៀតសម្រាប់ខ្ញុំផ្ទាល់។»។ ក្រោយការប្រកាសពី WA ស្ថាប័ន IOC ក៏បានបញ្ជាក់ថារឿងនេះគឺអាស្រ័យលើសហព័ន្ធអន្តរជាតិនីមួយៗ (IF) និងគណៈកម្មាធិការជាតិអូឡាំពិក (NOC) ដើម្បីកំណត់ពីរបៀបដើម្បីបម្រើអត្តពលិករបស់ពួកគេឱ្យបានល្អបំផុត និងការអភិវឌ្ឍន៍កីឡារបស់ពួកគេ។ IOC ចែកចាយឡើងវិញ ៩០ភាគរយនៃប្រាក់ចំណូកទាំងអស់របស់ខ្លួន ជាពិសេសទៅកាន់ NOC និង IF។ នេះមានន័យថាជារៀងរាល់ថ្ងៃ ទឹកប្រាក់ស្មើនឹង ៤,២លានដុល្លារ ទៅជួយអត្តពលិក និងអង្គកាកីឡាគ្រប់កម្រិតជុំវិញពិភពលោក។ កាលពីព្រឹត្តិការណ៍កីឡាអូឡាំពិកទីក្រុងតូក្យូ ប្រាក់សរុបប្រមាណ ៥៤០លានដុល្លារ ត្រូវបានបែងចែកទៅកាន់ប្រភេទកីឡាចំនួន ២៨ប្រភេទ ដោយអត្តពលិកពិភពលោកទាំងអស់ទទួលបានប្រាក់ច្រើនជាង ៤០លានដុល្លារ។ ទោះជាយ៉ាងណាដំណាក់កាលនៃការផ្តល់ប្រាក់រង្វាន់នេះ មិនមែនផ្តល់សម្រាប់កីឡាទាំងអស់នោះឡើយ ដោយដំណាក់កាលដំបូងនេះ គឺសម្រាប់តែកីឡាអត្តពលកម្មតែប៉ុណ្ណោះ។ ស្ថាប័ន WA ក៏បានអះអាងថែមថាតម្លៃប្រាក់រង្វាន់សម្រាប់មេដាយប្រាក់ និងសំរិទ្ធិ នៅក្នុងប្រភេទកីឡាអត្តពលកម្ម នឹងទទួលបានប្រាក់រង្វាន់ដូចគ្នា ប៉ុន្តែចាប់ពីការប្រកួតអូឡាំពិក ២០២៨ ទីក្រុង Los Angeles៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6676.txt
|
Tiger Woods កីឡាករវាយកូនគោលដ៏អស្ចារ្យកម្រិតពិភពលោក មិនចង់ខ្ជះខ្ជាយកម្លាំងរបស់ខ្លួនលើការរួមភេទ ដោយផ្តោតសំខាន់លើការប្រជែងពានរង្វាន់ Masters Tournament ២០២៤។ អតីតកីឡាករលេខ១ពិភលោក មានបញ្ហាចង្កេះ ក្រោយរងគ្រោះថ្នាក់ចរាចរណ៍។
|
មិត្តរបស់ Woods ម្នាក់ឈ្មោះ Golfweek បានប្រាប់កាសែត New York Post ថា Woods កំពុងផ្តោតអារម្មណ៍ខ្លាំងលើការប្រជែងជើងឯកព្រឹត្តិការណ៍វាយកូនគោលនៅទឹកដីអាម៉េរិក។ «គាត់បង្កើនការហ្វឹកហាត់យ៉ាងខ្លាំង និងកម្រិតរបបអាហារ ហើយគាត់ថែមទាំងតមការរួមភេទថែមទៀត ពោលរហូតដល់បញ្ចប់ការប្រកួត»។ នេះជាការអះអាងរបស់ Golfweek Woods មិនមែនជាអត្តពលិកដំបូងដែលផ្អាកសកម្មភាពផ្លូវភេទនៅមុនពេលការប្រកួតនោះទេ។ លោក Muhammad Ali អតីតកំពូលកីឡាករប្រដាល់អាម៉េរិក ក៏ ធ្លាប់នៅឆ្ងាយពីការរួមភេទរយៈពេល ៦ សប្តាហ៍មុនពេលឡើងសង្វៀនក្នុងជំនួបសំខាន់ ស្របពេល Mike Tyson ក៏ធ្លាប់អះអាងថាមិនរួមភេទដល់ទៅ ៥ ឆ្នាំ។ វិធានការដូចគ្នានេះ ត្រូវបានក្រុមកីឡាបាល់ទាត់ជម្រើសជាតិអង់គ្លេស យកទៅអនុវត្តក្នុងការប្រកួត FIFA World Cup ឆ្នាំ ២០១០ ហើយស៊ីលី ម៉ិកស៊ិក និងរុស្ស៊ី ធ្វើនៅឆ្នាំ ២០១៤។ កម្មវិធី Masters Tournament នឹងរៀបចំនៅទីលាន Augusta National ក្នុងរដ្ឋ Georgia សហរដ្ឋអាម៉េរិក ចាប់ពីថ្ងៃទី១១ ដល់១៤ ខែមេសា ដែលមានប្រាក់រង្វាន់ចំនួន១៨លានដុល្លារ។ Woods បានចូលរួមប្រកួត Masters ដំបូងក្នុងឆ្នាំ១៩៩៥ និងក្លាយជាម្ចាស់ជើងឯកនៅ២ឆ្នាំបន្ទាប់។ គិតមកទល់ពេលនេះ កំពូលកីឡាករវាយកូនគោល សញ្ជាតិអាម៉េរិក វ័យ៤៨ឆ្នាំរូបនេះ ឈ្នះពានរង្វាន់ Masters ចំនួន ៥ ក្នុងចំណោម ១៥ ព្រឹត្តិការណ៍។ Woods ចុះខ្សោយកម្លាំង ក្រោយរងគ្រោះថ្នាក់ចរាចរណ៍អំឡុងឆ្នាំ២០២១ ហើយនៅឆ្នាំដដែលនោះ រូបគេបានអវត្តមាននៅប្រកួត Master។ ត្រលប់ទៅ Masters សារជាថ្មីនៅឆ្នាំ២០២២ Woods បញ្ចប់ក្នុងចំណាត់ថ្នាក់ទី៤៧។ នៅឆ្នាំ២០២៣ រូបគេបានឆ្លងផុតវគ្គជម្រុះទៅហើយ ប៉ុន្តែបានបង្ខំចិត្តដកខ្លួនចេញក្នុងជុំទី៣ ដោយសារហេតុផលសុខភាព។ នៅឆ្នាំ២០២៤ នេះ អតីតកីឡាករលេខ ១ ពិភពលោក ប្រឹងប្រែងហ្វឹកហាត់ និងព្យាយាមរកវិធីដើម្បីធ្វើយ៉ាងណាកសាងទម្រង់ប្រកួតឱ្យប្រសើរវិញ នៅព្រឹតិ្កការណ៍ Master ពោលមិនឱ្យជួបបញ្ហាសុខភាពដូចមុនឡើយ។ យ៉ាងណាក៏ដោយ លោក Golfweek មិត្តស្និទ្ធស្នាលរបស់ Woods អះអាងថា Woods នៅមានបញ្ហាកាយសម្បទា ជាពិសេសត្រង់ចង្កេះ និងកជើងឆ្វេង។ ដឹងពីអាការរបស់ខ្លួនបែបនេះ ទើប Woods តមការរួមភេទ រហូតបញ្ចប់ព្រឹត្តិការណ៍តែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6677.txt
|
លោក Erik ten Hag អ្នកចាត់ការក្រុម Manchester United សារភាពថាការប្រជែងតំណែងកំពូលទាំង៤ Top4 នៅ Premier League ដើម្បីទទួលបានកៅអីក្របខណ្ឌ UEFA Champions League រដូវកាលក្រោយ ពិតជាពិបាកខ្លាំងដោយសារក្រុមមានគម្លាត ១១ពិន្ទុ ពីក្រុមលេខ៤ ខណៈសល់៩ប្រកួតនឹងបញ្ចប់រដូវកាល ២០២៣-២៤។
|
ក្រុមរហស្សនាមបិសាចក្រហម កំពុងនៅចំណាត់ថ្នាក់លេខ ៦ នៃលីគកំពូលអង់គ្លេស ដោយមានការប្រកួតនៅសល់សរុប ៩លើកទៀត ស្របពេលក្រុមលេខ ៤ Aston Villa នៅសល់ ៧ប្រកួត ជាមួយគម្លាតពិន្ទុ១១ពិន្ទុ។ ក្រុម Tottenham Hotspur ស្ថិតនៅលេខ ៥ ក៏កំពុងតែប្រជែងគ្នាដណ្តើមកៅអី Champions League រដូវកាលក្រោយ។ ពិតណាស់តំណែងក្រុមកំពូលទាំង ៤ ដើម្បីកៅអី Champions League ពិតជាពិបាក ប៉ុន្តែការប្រកួតប្រជែងសម្រាប់កៅអីក្របខណ្ឌទី២ អឺរ៉ុប UEFA Europa League នឹងអាចជាផ្លូវតែមួយសម្រាប់ក្រុមបិសាចក្រហម។ លោក Ten Hag អ្នកចាត់ការសញ្ជាតិហូឡង់ មើលឃើញពីភាពលំបាកមិនអាចប្រកែកបានសម្រាប់ Man Utd ក្នុងការប្រជែង Top4។ «ខ្ញុំដឹងថានឹងក្លាយជារឿងដ៏ពិបាក ព្រោះថាយើងមិនស្ថិតក្នុងតំណែងមួយដែលល្អនោះទេ។ ប៉ុន្តែយើងចង់ឱ្យគ្រប់គ្នាឈ្នះរាល់ការប្រកួត នេះជាស្តង់ដាដែលយើងត្រូវការនៅទីនេះ ខ្ញុំជាមនុស្សដែលស្មោះត្រង់គឺថាយើងត្រូវតែចាប់យកឱ្យបាន តែខ្ញុំដឹងថាយើងក៏មានបញ្ហាច្រើន វាគឺដូច្នេះ។»។ លោក Ten Hag បាននិយាយដូច្នេះក្នុងសន្និសីទកាសែត។ Man United ធ្វើមិនបានល្អ បើធៀបទៅនឹងរដូវកាលមុន ដោយពួកគេបានធ្លាក់ចេញពីការប្រកួតពានរង្វាន់ UEFA Champions League, EFL Cup ព្រមទាំងមានចំណាត់ថ្នាក់មិនល្អក្នុងក្របខណ្ឌ Premier League។ លោក Ten Hag បានអះអាងបន្ថែមពីកម្រិតសមត្ថភាពរបស់កូនក្រុមថា កីឡាករម្នាក់ៗមិនមានកម្រិតសមត្ថភាពប្រហែលគ្នាប៉ុន្មានឡើយ ខណៈការប្រកួតនាពេលបច្ចុប្បន្នគឺមានការប្រជែងគ្នាខ្លាំង ក៏ដូចជាទម្លាប់នៃការលេងគឺតែងមានភាពខុសគ្នា។ សម្រាប់ការប្រកួតបន្ទាប់របស់ Man United ក្នុងជំនួបក្របខណ្ឌ Premier League ពួកគេនឹងត្រូវធ្វើដំណើរទៅកាន់ទឹកដី Stanford Bridge តទល់នឹងក្រុមម្ចាស់ផ្ទះ Chelsea ដែលស្ថិតនៅចំណាត់ថ្នាក់លេខ ១២ ក្នុងតារាង នាថ្ងៃទី៤ ខែមេសា វេលាម៉ោង ២:១៥នាទីយប់រំលងអាធា្រត្រ (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6678.txt
|
អតីតកីឡាករក្រុមជម្រើសជាតិអាហ្រ្វិកខាងត្បូង Luke Fleurs ដែលបានលេងឱ្យក្លិបដ៏ល្បីប្រចាំប្រទេសអាហ្រ្វិក ក្លិប Kaizer Chiefs ត្រូវបានបាញ់សម្លាប់នៅនឹងកន្លែង ក្នុងករណីប្លន់ ក្នុងទីក្រុង Johannesburg ប្រទេសអាហ្វ្រិកខាងត្បូង។ នេះបើតាមសេចក្តីថ្លែងការណ៍របស់មន្ត្រីប៉ូលីសអាហ្រ្វិកខាងត្បូង។
|
Luke មានវ័យ ២៤ឆ្នាំ ត្រូវបានខ្មាន់កាំភ្លើងបាញ់ចំដើមទ្រូង នៅក្នុងស្ថានីយចាក់ប្រេងឥន្ទនៈមួយកន្លែង នាពេលរាត្រី ហើយខ្មាន់កាំភ្លើងបានប្លន់យករថយន្តជិះរត់គេចខ្លួន។ «ខណៈដែលគេកំពុងតែរង់ចាំ ពេលកំពុងចាក់ប្រេងឥន្ទនៈ រូបគេត្រូវបានជួបប្រទះហេតុការណ៍ដោយតទល់នឹងបុរស ២នាក់ ដែលមានប្រដាប់អាវុធក្នុងដៃ។»។ នេះបើតាមសម្តីអ្នកនាំពាក្យដែលជាមន្ត្រីប៉ូលិសលោក Colonel Mavela Masondo ប្រាប់ទៅអ្នកកាសែត។ បើតាមការអះអាងបន្ថែមពីសំណាក់មន្ត្រីប៉ូលិសជាអ្នកនាំពាក្យដដែល មកដល់ពេលនេះក្រុមចោរប្លន់ទាំង ២ នៅមិនទាន់ចាប់ខ្លួនបាននៅឡើយ។ Luke Fleurs ជាខ្សែការពារ ដែលធ្លាប់បានលេងគ្រប់ពេលវេលាសម្រាប់ក្រុមជម្រើសជាតិអាហ្រ្វិកខាងត្បូង អំឡុងពេលគេស្ថិតក្នុងបញ្ជីឈ្មោះប្រកួតប្រជែង អំឡុងព្រឹត្តិការណ៍កីឡាអូឡាំពិកទីក្រុងតូក្យូ កាលឆ្នាំ ២០២១។ ឆ្នាំដដែល Luke ត្រូវបានជម្រើសជាតិកោះហៅ ឱ្យទៅប្រកួតប្រជែងសម្រាប់វគ្គជម្រុះ World Cup ទល់នឹងប្រទេសអេទ្យូពី។ សហព័ន្ធបាល់ទាត់អាហ្រ្វិកខាងត្បូង ក៏បានចេញសេចក្តីថ្លែងការណ៍បង្ហាញក្តីសោកស្តាយក្រោយបាត់បង់ធនធានកីឡាករដ៏ល្អមួយរូប។ លោក Danny Jordaan បាននិយាយដូច្នេះថា៖«យើងងើបដឹងខ្លួន ជាមួយនឹងការក្តីតក់ស្លុតបំផុត ចំពោះដំណឹងដ៏ក្រៀមក្រំពីការបាត់បង់ជីវិតរបស់កីឡាករយុវជនរបស់យើង។ នេះគឺជាការបាត់បង់ដ៏ធំសម្រាប់ក្រុមគ្រួសារជនរងគ្រោះ និងមិត្តរួមក្រុមនៃបាល់ទាត់របស់គេ។»។ មិនតែប៉ុណ្ណោះ រដ្ឋមន្ត្រីក្រសួងកីឡា សិល្បៈ និងវប្បធម៍ លោក Zizi Kodwa ក៏បានលើកឡើងថាជារឿងដ៏សោកសៅបំផុតដែលជីវិតមនុស្សម្នាក់ត្រូវបានកាត់ផ្តាច់ប្រើពេលដ៏ខ្លីដោយបញ្ហាហិង្សានៃឧក្រិដ្ឋកម្ម។ កីឡាករ Luke Fleurs បានចូលរួមជាមួយនឹងក្លិប Chiefs ក្រោយផ្ទេរពីក្លិប SuperSport United កាលពីខែតុលា ឆ្នាំ ២០២៣។ បុរសវ័យ ២៤ឆ្នាំ មុនឈានដល់ការលេងបាល់កម្រិតអាជីព រូបគេបានកើតចេញពីការលេងនៅក្នុងក្រុមយុវជនរបស់ក្លិបយុវជន Ubantu Football Academy ក្នុងទីក្រុង Cape Town៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6679.txt
|
លោក Gerardo Martino គ្រូបង្វឹកក្រុម Inter Miami បាននិយាយថាខ្សែប្រយុទ្ធ Lionel Messi មិនត្រូវការលើកទឹកចិត្តឬផ្តល់កម្លាំងចិត្ត ដើម្បីអាចធ្វើឱ្យគេបង្ហាញទម្រង់លេងបានល្អនៅការប្រកួតជើងទីពីរ វគ្គ៨ក្រុមចុងក្រោយ ពានរង្វាន់ CONCACAF Champions Cup (CCC) ទល់នឹងក្រុម Monterrey ឡើយ។ ជើងទី១ Miami ចាញ់ Monterrey ២-១។
|
Messi នឹងបង្ហាញខ្លួនក្នុងក្រុម Miami នៅជំនួបជើងទី២ ក្រោយអវត្តមាននៅពេល Miami បានចាញ់ការប្រកួតជើងទីមួយ ២-១ ទៅលើក្រុម Monterrey សប្តាហ៍មុន។ កីឡាករម្ចាស់ពាន World Cup 2022 មុនការប្រកួតមកដល់ រូបគេបានចូលរួមហ្វឹកហាត់ពេញលេងជាមួយនឹងមិត្តរួមក្រុម កាលពីថ្ងៃទី៩ ខែមេសា នឹងបានបង្ហាញខ្លួនលេងក្នុងការប្រកួត នៅថ្ងៃទី១១ ខែមេសា។ Messi ត្រូវបានគ្រូបង្វឹករំពឹងថានឹងអាចបង្ហាញខ្លួននៅក្នុងជំនួបជើងទីពីរ។ នៅពេលត្រូវបានអ្នកកាសែតចោទសួរពីបញ្ហារបស់ Messi ដែលអវត្តមានការប្រកួតសប្តាហ៍មុន តែបានវិលត្រឡប់មកកាន់ការប្រកួតលើកនេះ លោក Martino បានឆ្លើយដូច្នេះថាកីឡាកររបស់លោកមិនចាំបាច់ត្រូវការលើកទឹកចិត្តជាពិសេស ទើបអាចនាំគេមកប្រកួតវិញបាននោះទេ។ «នៅពេលដែលវេលាមួយមកដល់សម្រាប់កីឡាករដូចជាគេ និងវិធីសាស្ត្រដែលគេប្រជែង វិធីសាស្ត្រនៃការដោះស្រាយតាមបែបកម្រិតអាជីព តាំងពីគេវ័យមាន ១៦ ឬ ១៧។ រូបគេមិនត្រូវការកម្លាំងលើកទឹកចិត្តបន្ថែមនោះទេក្នុងកាលៈទេសៈនេះ។ រូបគេជាក់ស្តែងតែងតែប្រជែងបែបនេះព្រោះ គេមានអារម្មណ៍ពីផ្លូវដែលគែនឹងត្រូវធ្វើ ហើយនៅថ្ងៃដែលគេមិនមានអារម្មណ៍ចំពោះវា គេនឹងចាកចេញពីបាល់ទាត់។»។ លោក Martino បាននិយាយបែបនេះ។ សម្រាប់ជំនួបជើងទី វគ្គ៨ក្រុមចុងក្រោយ ពានរង្វាន់ CONCACAF Champions Cup ក្រុម Inter Miami នឹងត្រូវជួប Monterrey នៅថ្ងៃទី១១ ខែមេសា វេលាម៉ោង ៩:៣០នាទីព្រឹក (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_668.txt
|
ទីក្រុងឡុងដ៍ នឹងអញ្ជើញតំណាងម្នាក់មកពីកូរ៉េខាងជើងដើម្បីចូលរួមពិធីបុណ្យសពរបស់ម្ចាស់ក្សត្រិយានីអេលីហ្សាបែតទី២ (Elizabeth II) នៅថ្ងៃទី១៩ ខែកញ្ញា។ នេះបើតាមការបញ្ជាក់របស់ក្រសួងការបរទេសអង់គ្លេស។
|
ទីភ្នាក់ងារព័ត៌មាន Reuters រាយការណ៍ដោយស្រង់ប្រភពក្រសួងការបរទេសចក្រភពអង់គ្លេសថាតំណាងកូរ៉េខាងជើងនឹងត្រូវបានអញ្ជើញទៅចូលរួមក្នុងពិធីបុណ្យសពម្ចាស់ក្សត្រីយ៍អេលីហ្សាបែត នេះនឹងស្ថិតត្រឹមជាការអញ្ជើញកម្រិតអគ្គរដ្ឋទូតតំណាងប្រទេសមួយនេះ ដូចការអញ្ជើញផ្ញើទៅអ៊ីរ៉ង់ដែរ។ យ៉ាងណាមិញ អង់គ្លេសនឹងមិនអញ្ជើញអាហ្វហ្កានីស្ថាន ស៊ីរី និង វ៉េណេស៊ុយអេឡាដូចចំពោះរុស្ស៊ី មីយ៉ាន់ម៉ា និងបេឡារុស។ ប្រទេសទាំងនេះ កំពុងស្ថិតក្រោមសម្ពាធអន្តរជាតិដោយសារបញ្ហានានាចាប់តាំងពីរបបដឹកនាំក្នុងប្រទេស និងសកម្មភាពនៅក្រៅប្រទេសដូចជារុស្ស៊ីដែលឈ្លានពានអ៊ុយក្រែន។ ពិធីបុណ្យសព្វម្ចាស់ក្សត្រីយ៍នឹងធ្វើឡើងនៅថ្ងៃទី១៩ ខែកញ្ញានៅទីក្រុងឡុងដ៍ដែលនឹងប្រជុំ ដោយមេដឹកនាំប្រទេសផ្សេងៗ រាជវង្ស និងឥស្សរជនសំខាន់ៗ។ មេដឹកនាំប្រទេសធំៗដូចជាជប៉ុន អូស្ត្រាលី និងនូវែសេឡង់ សុទ្ធតែបានបញ្ជាក់ពីវត្តមានក្នុងពិធីនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6680.txt
|
កងរង្វង់តំណាងកីឡាអូឡាំពិក នឹងត្រូវដាក់បង្ហាញនៅលើប៉ម Eiffel អំឡុងការប្រកួតកីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤។ នេះបើតាមសម្តីរបស់ប្រធានក្រុមហ៊ុនប្រតិបត្តិការរបស់វិមាន (SETE)។
|
លោក Jean-Francois Martins បាននិយាយថាការដំឡើងកងរង្វង់និមិត្តសញ្ញាកីឡាអូឡាំពិកនៅលើប៉ម Eiffel អាចនឹងត្រូវចាប់ផ្តើមនៅចុងបញ្ចប់ខែមេសា បន្ទាប់ពីភ្លើងគប់អូឡាំពិក ចាប់ផ្តើមចេញដំណើរពីទីក្រុងបុរាណអូឡាំពិក ក្នុងប្រទេសក្រិក។ កងរង្វង់អូឡាំពិក នឹងដាក់បង្ហាញនៅម្ខាងប៉ម Eiffel ដែលបែរមុខចំទៅនឹងដងទន្លេរសែន (Seine)។ ប៉ម Eiffel ដែលតំណាងឱ្យប្រទេសបារាំង នឹងក្លាយជាផ្នែកកណ្តាលមួយនៃព្រឹត្តិការណ៍កីឡាអូឡាំពិកទីក្រុងប៉ារីស ដោយវិញ្ញាសារត់ចម្ងាយម៉ារ៉ាតុន ប្រវែង ៣៨គីឡូម៉ែត្រនឹងត្រូវចាប់ផ្តើមត្រង់ចំណុចប៉មមួយនេះ ខណៈការប្រកួតបាល់ទះឆ្នេរខ្សាច់វិញ គឺស្ថិតក្នុងបរិវេណប៉ម Eiffel ផ្ទាល់តែម្តង។ ដោយឡែកអណ្តាតភ្លើងអូឡាំពិកដែលបានយកមកពីប្រទេសក្រិក ក៏នឹងត្រូវដាក់ដម្កល់នៅក្នុងវិមាន Jardin des Tuileries ក្បែទៅនឹងសារមន្ទី Louvre ស្ថិតក្នុងទីក្រុងប៉ារីស។ គួររម្លឹកថា ព្រឹត្តិការណ៍ Paris 2024 នឹងត្រូវចាប់ផ្តើមការប្រកួតប្រជែងផ្លូវការ ពីថ្ងៃទី២៦ ខែកក្កដា រហូតដល់ថ្ងៃទី១១ ខែតុលា។ កម្មវិធីបើកព្រឹត្តិការណ៍អូឡាំពិកទីក្រុងប៉ារីស ត្រូវបានគេរំពឹងថានឹងធ្វើនៅក្រៅកីឡដ្ឋានលើកដំបូងក្នុងប្រវត្តិសាស្ត្រ ដោយប្តូររៀបចំនៅតាមដងទន្លេសែន (Seine) ប៉ុន្តែផែនការនេះក៏នឹងអាចផ្លាស់ប្តូរទៅកាន់កាលៈទេសៈ ព្រោះតែប្រទេសបារាំងបានដាក់ក្តីបារម្ភទៅលើបញ្ហាភេរវកម្មអាចនឹងកើតឡើងមិនបានដឹងមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6681.txt
|
Premier League នឹងដាក់ឱ្យប្រើបច្ចេកវិទ្យា offside ពាក់កណ្តាលស្វ័យប្រវត្តិនៅរដូវកាលក្រោយ។ ដាក់ឱ្យប្រើបច្ចេកវិទ្យាថ្មីនេះ ក្នុងគោលបំណងបង្កើនល្បឿនក្នុងការសម្រេចចិត្តកាន់តែលឿន និងត្រឹមត្រូវ។
|
អំឡុងកិច្ចប្រជុំម្ចាស់ភាគហ៊ុនរបស់ក្លិបក្នុងលីគកំពូលអង់គ្លេស នៅថ្ងៃទី១១ ខែមេសា ក្លិបភាគច្រើន យល់ព្រមជាឯកច្ឆ័ន្ទលើការដាក់ឱ្យប្រើប្រាស់ប្រព័ន្ធចាប់បាល់ offside ពាក់កណ្តាលស្វ័យប្រវត្តិ។ បច្ចេកវិទ្យានេះ នឹងអាចសម្រួលក្នុងការប្រកួត និងជួយកាត់បន្ថយការរង់ចាំយូរលើការពិនិត្យ VAR របស់មន្ត្រីអាជ្ញាកណ្តាលក្នុងការសម្រេចថាតើកីឡាករ offside ឬក៏អត់។ «ប្រព័ន្ធថ្មីនេះនឹងត្រូវប្រើប្រាស់លើកដំបូងនៅ Premier League រដូវកាលក្រោយ។ បច្ចេកវិទ្យានេះនឹងផ្តល់ភាពងាយស្រួល និងរហ័សក្នុងការកំណត់បាល់ offside តាមប្រព័ន្ធបច្ចេកវិទ្យាទំនើប ដើម្បីធានាសុក្រិតភាពសម្រាប់កីឡាករ ហើយក៏មានបង្ហាញលើផ្ទាំង LED ឱ្យអ្នកគាំទ្រមើលផងដែរ»។ នេះជាការអះអាងរបស់ស្ថាប័នលីគកំពូលអង់គ្លេស។ បច្ចុប្បន្ន Premier League មានមន្ត្រី VAR ត្រួតពិនិត្យ offsides ប៉ុន្តែប្រព័ន្ធនេះប្រឈមនឹងការរិះគន់យ៉ាងធ្ងន់ធ្ងរ និងប្រើពេលយូរក្នុងការសម្រេចចិត្តម្តងៗ។ សម្រាប់បច្ចេកវិទ្យាថ្មីនេះ ត្រូវពាក់ព័ន្ធនឹងកាមេរ៉ាជាច្រើនដែលតាមដានបាល់ និងកីឡាករម្នាក់ៗផង។ បច្ចេកវិទ្យា offside ពាក់កណ្តាលស្វ័យប្រវត្តិ ត្រូវបានប្រើប្រាស់សាកល្បងរួចហើយក្នុងការប្រកួត FIFA World Cup ឆ្នាំ ២០២២ នៅកាតា និង Champions League ហើយថ្មីៗនេះបានដាក់ឱ្យអនុវត្តនៅ Asian Cup ដើមឆ្នាំ ២០២៤នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6682.txt
|
ក្លិប Liverpool ធ្លាប់បានបង្ហាញបំណងចង់បានអតីតកីឡាករខ្លួន Xabi Alonso ដែលសព្វថ្មៃកំពុងលេចធ្លោក្នុងនាមជាអ្នកចាត់ការទូទៅ Bayer Leverkusen ដើម្បីជំនួសតំណែងរបស់លោក Jurgen Klopp នៅរដូវកាលក្រោយ។ Alonso បដិសេដ ដោយបប្រាប់ពីមូលហេតុ ព្រោះរូបគេត្រូវការកសាងស្មារតីក្រុមបានល្អ និងពេលវេលាមិនទាន់អំណោយផលសមរម្យ។ ហង្សក្រហម ក៏បែរជាបង្វែរចំណាប់អារម្មណ៍វិញ ដោយលើកឡើងថាទុកពេលដល់បុរសវ័យ ៤២ឆ្នាំ បន្តជាមួយក្លិបអាល្លឺម៉ង់។
|
តាំងពីដឹកនាំក្រុម Leverkusen រដូវកាលមុន មកដល់ពេលនេះ លោក Alonso បានកែប្រែវាសនាក្រុមស្ថិតក្នុងលីគកំពូលអាល្លឺម៉ង់យ៉ាងឆាប់រហ័ស។ Leverkusen កំពុងខិតជិតក្នុងការឈ្នះពានរង្វាន់ Bundesliga លើកដំបូងក្នុងប្រវត្តិសាស្ត្រ ខណៈខ្លួននាំមុខដាច់កំពូលតារាងពីការប្រជែងរបស់ក្រុមការពារជើងឯក Bayern Munich ជាមួយគម្លាត ១៦ពិន្ទុ។ មើលឃើញពីសមត្ថភាពដ៏ខ្លាំងរបស់ Alonso ជាលទ្ធផលក្លិបហង្សក្រហមបានបង្ហាញចំណាប់អារម្មណ៍ ចង់បានអ្នកចាត់ការសញ្ជាតិអេស្ប៉ាញមកដឹកនាំក្រុម ក្រោយពេលលោក Jurgen Klopp លាលែងពីតំណេងក្រោយចប់រដូវកាល។ កាលពីខែមុនលោក Alonso ក៏បានបញ្ជាក់ច្បាស់ៗពីអនាគតជាមួយនឹងក្រុម Bayer Leverkusen ថាលោកនឹងនៅបន្តជួយក្រុមនៅរដូវកាលក្រោយបន្ថែមទៀត។ ពេលថ្មីៗនេះជាមួយនឹងកិច្ចសម្ភាសក្នុងទូរទស្សន៍កីឡា TNT Sports បុរសអតីតកីឡាករក្រុម Real Madrid និង Bayern Munich បង្ហើបពីការសម្រេចចិត្តបន្តជាមួយនឹងក្រុម Leverkusen។ «វាមានហេតុផលច្រើនណាស់ក្នុងសម្រេចចិត្តចាប់ផ្តើមនៅក្លិបណាមួយ បន្ទាប់ពីរយៈពេល ១ឆ្នាំ កន្លងផុតទៅ។ យើងបានកសាងក្រុមដ៏អស្ចារ្យមួយជាមួយនឹងស្មារតីដ៏រឹងពឹង យើងបានកសាងក្រុមដ៏ខ្លាំងមួយនៅទីនេះ ហើយពិតណាស់មានហេតុផលច្រើន និងមានកីឡាករច្រើន។ រដូវកាលនេះពិតមានភាពអស្ចារ្យខ្លាំងណាស់ ហើយពិតណាស់សម្រាប់យើងគឺចង់បន្តធ្វើរឿងបែបនេះជាមួយគ្នា។»។ បុរសវ័យ ៤២ឆ្នាំ ក៏បានអះអាងបន្ថែមថាលោកជាផ្នែកមួយនៃក្លិប Bayer Leverkusen បន្ទាប់ពីចំណាយពេលមួយឆ្នាំ ហើយលោកគិតថាមិនមែនជាពេលវេលាដ៏ត្រឹមត្រូវនោះទេក្នុងការចាកចេញ ដែលមូលហេតុបន្តដឹកនាំក្លិបកំពូលតារាងលីគ Bundesliga។ ដោយឡែកបន្ទាប់ខកខានក្នុងការបញ្ចុះបញ្ជូល Alonso ឱ្យដឹកនាំក្រុមនៅរដូវកាលក្រោយ Liverpool ត្រូវបានគេរាយការណ៍ថាបានបង្វែរគោលដៅខ្លួនទៅកាន់លោក Ruben Amorim ដែលជាគ្រូបង្វឹកក្រុម Sporting Lisbon ដើម្បីជំនួសតំណែងរបស់លោក Klopp៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6683.txt
|
លោក Emmanuel Macron ប្រធានាធិបតីបារាំង បាននិយាយថារុស្ស៊ីកំពុងតែផ្សព្វផ្សាយព័ត៌មានមិនពិតជាច្រើន ដែលជាវិធីសាស្ត្រក្នុងការធ្វើឱ្យខូចខាតដល់ការប្រកួតកីឡាអូឡាំពិកទីក្រុងប៉ារីស ឆ្នាំ ២០២៤។
|
ស្ថិតក្នុងកម្មវិធីសម្ពោធមជ្ឈមណ្ឌលហែលទឹកអូឡាំពិកថ្មីមួយ លោកប្រធានាធិបតីបារាំង ត្រូវបានក្រុមអ្នកកាសែតចោទសួរអំពីចក្ខុវិស័យចំពោះប្រទេសរុស្ស៊ី ដែលកំពុងតែដាក់គោលដៅមកលើការប្រកួតកីឡាអូឡាំពិកនៅប៉ារីសនេះ។ លោក Macron បានឆ្លើយតបទៅលើបញ្ហាកំពុងកើតឡើងថា៖«ដោយគ្មានការសង្ស័យ រួមទាំងនៅក្នុងវិស័យសារព័ត៌មាន។ រាល់ថ្ងៃនេះ (រុស្ស៊ី) កំពុងតែផ្សព្វផ្សាយព័ត៌មានមិនពិត ដោយចោទថា យើងនឹងមិនអាចធ្វើរឿងនេះ ឬរឿងនោះនៃការប្រកួតឱ្យកើតឡើងបានឡើយ ដូច្នេះការប្រកួតនឹងមានហានិភ័យខ្ពស់។»។ លោកប្រធានាធិបតី បន្ថែមថា បច្ចុប្បន្នប្រទេសរុស្ស៊ី បានកំពុងស្វែងរកវិធីសាស្ត្រវាយប្រហារមកលើប្រទេសបារាំង ដោយការបង្កើតគណនីក្លែងក្លាយនៅលើបណ្តាញសង្គម ដើម្បីផ្សព្វផ្សាយរាល់ព័ត៌មានមិនពិតទាក់ទងនឹងការប្រកួត។ កន្លងមកប្រទេសបារាំង ត្រូវបានគេដឹងថាមានបញ្ហាជាច្រើននឹងរុស្ស៊ី ដោយមូលហេតុនៃបញ្ហាត្រូវបានផ្តោតសំដៅខ្លាំងពីទំនាក់ទំនងរវាងរដ្ឋាភិបាលបារាំង ជាមួយនឹងអ៊ុយក្រែន ដែលជាសត្រូវកំពុងប្រយុទ្ធគ្នាជាមួយនឹងរុស្ស៊ី។ ទោះជាយ៉ាងណាលោក Macron ក៏បានទាមទារឱ្យមានការយកចិត្តទុកដាក់ខ្លាំងបំផុតពីការជ្រៀតជ្រែករបស់រុស្ស៊ី អំឡុងការប្រកួតព្រឹត្តិការណ៍អូឡាំពិក។ ប្រធានាធិបតីបារាំង បានជំរុញឱ្យមានការប្រុងប្រយ័ត្នចំពោះបញ្ហាដែលនឹងអាចកើតឡើងពីការគំរាមកំហែងភេរវកម្ម ខណៈផែនការជំនួសសម្រាប់ពិធីបើកកីឡាអូឡាំពិកក្នុងខែកក្កដា ត្រូវបានលើកយកមកពិភាក្សាជាថ្មី។ លោក Macron បានបញ្ជាក់ត្រង់ចំណុចនេះដូច្នេះថា៖«យើងបានត្រៀមខ្លួនរួចរាល់។ យើងបានរៀបចំសេណារីយ៉ូជាច្រើនត្រៀមទុកជាមុនរួចស្រេច ប្រសិនបើមានបញ្ហាណាមួយកើតឡើង។»។ កម្មវិធីបើកនៅថ្ងៃទី២៦ ខែកក្កដា ត្រូវបានគេរំពឹងថានឹងត្រូវរៀបចំឡើងនៅតាមដងទន្លេសែន (Siene) ដោយការដង្ហែរអត្តពលិកនៅតាមទូក បណ្តែតតាមផ្ទៃទន្លេ ជាមួយនឹងការទស្សនាពីសំណាក់អ្នកគាំទ្រជាង ៣សែននាក់។ យ៉ាងណាគម្រោងពិធីបើកនេះ ត្រូវបានព្រមានពីបញ្ហាដែលនឹងអាចកើតមានឡើងនៃបញ្ហាភេរវកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6684.txt
|
Liverpool រំពឹងថា Xabi Alonso នឹងបន្តនៅ Bayer Leverkusen រដូវកាលក្រោយ ស្របពេលក្លិប នឹងពិចារណាបេក្ខជនផ្សេងទៀតដើម្បីជំនួសតំណែងអ្នកចាត់ការទូទៅលោក Jurgen Klopp។
|
Xabi Alonso អតីតខ្សែបម្រើឆ្នើមរបស់ហង្សក្រហម បានបង្ហាញភាពភ្ញាក់ផ្អើលតាមរយៈការដឹកនាំ Bayer Leverkusen មិនទាន់ស្គាល់ចាញ់សោះនៅរដូវកាលនេះ និងមានភាគរយខ្ពស់ដើម្បីគ្រងជើងឯក Bundesliga ផង។ អ្នកចាត់ការសញ្ជាតិអេស្ប៉ាញ វ័យ ៤២ឆ្នាំ ធ្លាប់ត្រូវបានផ្សារភ្ជាប់ទៅព័ត៌មានជាច្រើនកន្លងមក ថានឹងអាចចូលកាន់តំណែងនៅ Anfield បន្ទាប់ពីលោក Jurgen Klopp បានប្រកាសថានឹងចុះចេញពីតំណែងក្រោយបញ្ចប់រដូវកាល ២០២៣-២៤។ ក្លិប Leverkusen កំពុងនាំមុខកំពូលតារាងលីគកំពូលអាល្លឺម៉ង់ ព្រមទាំងកំពុងសម្លឹងការឈ្នះពានលីគកំពូលលើកដំបូងក្នុងប្រវតិ្តសាស្ត្រ ក៏ចង់បន្តដំណើរជាមួយនឹងលោក Alonso ដល់រដូវកាលក្រោយទៀត។ ទន្ទឹមនឹងការប្តូរចិត្តវិញរបស់ Liverpool ដោយឡែកប្រធានកិត្តិយសរបស់ក្លិបយក្សអាល្លឺម៉ង់ Bayern Munich លោក Uli Hoeness ក៏បានអះអាងថា ការចង់បាន Alonso ប្រហែលជារឿងមិនអាចទៅរួចឡើយ។ សម្រាប់ Bayern អតីតកីឡាករខ្លួន Alonso ក៏ជាបេក្ខភាពមួយរូបដែលនឹងអាចជំនួសតំណែងកំពូលដឹកនាំក្លិប ក្រោយពេលការចាកចេញរបស់លោក Thomas Tuchel ក្រោយចប់រដូវកាល ២០២៣-២៤។ បើតាមការអះអាងរបស់លោក Hoeness ៖«Alonso មើលទៅមានទំនោរចង់បន្តស្នាក់នៅជាមួយ Bayer Leverkusen ចំពោះភាពជោគជ័យពេលបច្ចុប្បន្ន ព្រោះគេអាចនឹងមិនចង់ចាកចោលក្លិបឡើយ។»។ Alonso ធ្លាប់រួមរស់ជាមួយ Liverpool ពីឆ្នាំ ២០០៤ ដល់ ២០០៩ ដោយបង្ហាញខ្លួន ២១០ប្រកួត។ បន្ទាប់មក Alonso បានផ្លាស់ទៅលេងឱ្យក្លិប Real Madrid មុនបន្តទៅចូលរួម Bayern Munich ដែលជាកន្លែងលោកធ្លាប់បង្ហាញខ្លួន ៣រដូវកាល មុនចូលនិវត្តន៍ពីអាជីពកីឡាករបាល់ទាត់។ ចាប់ផ្តើមអាជីពដឹកនាំដំបូង Alonso បានទៅដឹកនាំក្រុមយុវជន Real Madrid អាយុក្រោម ១៤ឆ្នាំ ពីឆ្នាំ ២០១៨ ហើយបន្ទាប់មកផ្លាស់ទៅដឹកនាំក្រុម Real Sociedad B រយៈពេល ៣ឆ្នាំ។ នៅក្នុងខែតុលា ឆ្នាំ ២០២២ Leverkusen បានផ្តល់ឱកាសដល់បុរសវ័យ ៤២ឆ្នាំ រូបនេះ ឱ្យកាន់កាប់តំណែងដឹកនាំក្រុមឈុតធំលើកដំបូង ដោយលោកបានដឹកនាំក្លិបចាកចេញពីតំបន់កាត់ចោល រហូតឡើងមកដល់ចំណាត់ថ្នាក់លេខ ៦ ក្នុងតារាង Bundesliga កាលពីរដូវកាលមុន។ រដូវកាលនេះ ក្រោមការដឹកនាំពេញដៃរបស់ Alonso ក្លិប Leverkusen បន្តនាំមុខដាច់ ១០ពិន្ទុ ពីក្រោមការពារជើងឯក Bayern Munich ខណៈការប្រកួតលីគកំពូលនៅសល់ ៨ប្រកួត ប៉ុណ្ណោះ។ Leverkusen ក៏នៅមានពានរង្វាន់ចំនួន ២ផ្សេងទៀត ត្រូវប្រជែងរួមមានវគ្គពាក់កណ្តាលផ្តាច់ព្រ័ត្រពាន German Cup និងវគ្គ ៨ក្រុមចុងក្រោយ Europa League។ តំណែងបន្តពីលោក Klopp នៅក្លិបរហស្សនាមហង្សក្រហម ត្រូវបានគេមើលឃើញថាលោក Ruben Amorim អ្នកចាត់ការក្រុម Sporting Lisbon និងលោក Roberto de Zerbi គ្រូបង្វឹករបស់ Brighton & Hove Albion កំពុងក្លាយជាបេក្ខភាពឈានមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6685.txt
|
Liverpool នឹងក្លាយជាជើងឯក Premier League រដូវកាលនេះ ដោយ Arsenal និង Manchester City បញ្ចប់ក្នុងចំណាត់ថ្នាក់លេខ២ និងលេខ៣។ Manchester United មិនទទួលបានកៅអី UEFA Champions League ឡើយ។ នេះបើតាមការទស្សន៍ទាយរបស់កុំព្យូទ័រទំនើបមួយឈ្មោះ BETSiE។
|
បើតាមការផ្សាយរបស់កាសែត The Sun ឧបករណ៍ BETSiE បានទស្សន៍ទាយតារាងចំណាត់ថ្នាក់ចុងក្រោយនៃលីគកំពូលអង់គ្លេស រដូវកាល ២០២៣-២៤នេះ រួមទាំងការប្រជែងតំណែងកំពូលទាំងបួន Top 4 និងក្រុមដែលត្រូវកាត់ចោលទៅលីគទី២ Championship រដូវកាលក្រោយ។ BETSiE ជាព្យូទ័រទំនើបមួយ ដែលអាចទស្សន៍ទាយបាន ដោយផ្អែកលើការងារគណិតវិទ្យា និងដំណើរការទិន្នន័យជាលេខ។ ដោយនៅសល់ការប្រកួតចំនួន៧លើករៀងខ្លួន ឧបករណ៍ BETSiE ទាយថា ការប្រជែងដណ្តើមជើងឯកមានតែ Liverpool, Arsenal និងម្ចាស់ការពារតំណែងជើងឯក Man City ប៉ុណ្ណោះ ដោយក្រុមទាំងបីមានពិន្ទុប្រដេញគ្នា ៧០ ៦៨ និង៦៧ពិន្ទុ។ កុំព្យូទ័រទំនើបនេះ បានគណនាថា Liverpool នឹងក្លាយជាជើងឯកលីគកំពូលអង់គ្លេស ដោយរកបាន ៨៧ពិន្ទុ នៅចុងបញ្ចប់រដូវកាល ដោយរកបាន ១៧ពិន្ទុបន្ថែម ពីការប្រកួត៨លើក។ Arsenal ត្រូវបានព្យាករថានឹងបញ្ចប់ក្នុងចំណាត់ថ្នាក់លេខ២ មាន៨៦ពិន្ទុ និង Man City លេខ ៣ មាន៨៤ពិន្ទុ។ BETSiE គិតថា Aston Villa នឹងបញ្ចប់ក្នុងចំណាត់ថ្នាក់ទី៤ ដោយទទួលបានកៅអី Champions League មាន៦៨ពិន្ទុ តាមពីក្រោយដោយ Tottenham Hotspurs។ Man Utd បានត្រឹមលេខ៦ ជាមួយពិន្ទុសរុប ៥៨ពិន្ទុប៉ុណ្ណោះ។ ទន្ទឹមនឹងនេះ Sheffield United, Burnley និង Luton Town ត្រូវបានព្យាករណ៍ថានឹងត្រូវកាត់ចេញពីលីគកំពូល។ ការប្រកួតចុងក្រោយ Premier League ២០២៣-២៤ នឹងធ្វើឡើងនៅថ្ងៃទី១៩ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6686.txt
|
ក្រុមកំពូលតារាងលីគកំពូលអាល្លឺម៉ង់ Bayer Leverkusen បន្តបង្កភាពភ្ញាក់ផ្អើលទៅកាន់អ្នកស្នេហាវិស័យបាល់ទាត់ ដោយការប្រកួត ៤០លើកចុងក្រោយ មិនដែលបរាជ័យម្តងណាឡើយ។ Leverkusen រកបានជ័យជម្នះ ៣៥ប្រកួត និងស្មើ ៥ប្រកួត បន្ទាប់ពីក្រុមដឹកនាំដោយលោក Xabi Alonso បំបាក់ក្រុម Fortuna Dusseldorf ៤-០ កក់កៅអីវគ្គផ្តាច់ព្រ័ត្រ DFB Cup។
|
ឡើងវគ្គផ្តាច់ព្រ័ត្រ DFB Cup បានជួយឱ្យក្រុមដែលមានបុរសសញ្ជាតិអេស្ប៉ាញលោក Xabi Alonso ជាអ្នកចាត់ការកំពុងតែសម្លឹងស្វែងពាន ១រង្វាន់ ទីមួយប្រចាំរដូវកាល មុនពេលសម្លឹងបន្តការឈ្នះពាន Bundesliga ជាពានលីគលើកដំបូងក្នុងប្រវត្តិសាស្ត្រក្លិប។ ការឈ្នះដដែល បានធ្វើឱ្យលោក Alonso បន្តមានក្តីសង្ឃឹមកាន់តែខ្លាំងឡើងក្នុងការឈ្នះពានរង្វាន់ បន្ទាប់ពីក្រុមបានបន្តភាពអស្ចារ្យនឹកស្មានមិនដល់។ «វាពិតជាសំខាន់ខ្លាំងណាស់ សម្រាប់ការប្រកួតចុងក្រោយប្រចាំរដូវកាល គឺជាវគ្គផ្តាច់ព្រ័ត្រ។ យើងពេលនេះគឺសប្បាយចិត្តខ្លាំងឥតឧបមា ចំពោះឱកាសដ៏ធំបែបនេះ។ វាពិតជាដំណើរដ៏វែងឆ្ងាយ បើយើងសម្លឹងមើលកាលពីខែមិថុនា ជាមួយនឹងកីឡាករថ្មីៗ មកដល់ពេលនេះ យើងធ្វើការងារបានល្អខ្លាំងណាស់។ យើងបានបង្ហាញនៅលើទីលាន ដែលថាអ្វីទៅជារឿងសំខាន់ យើងត្រូវតែរីករាយក្នុងពេលនេះ។»។ លោក Alonso អ្នកចាត់ការក្រុម Leverkusen កំពុងតែត្រូវបានក្លិបយក្សធំៗនៅអឺរ៉ុបចាប់ចិត្តចង់យកទៅដឹកនាំក្រុម។ ៤០ប្រកួតមិនដែលចាញ់ ក៏ជាកំណត់ត្រាមួយដែលនឹងធ្វើឱ្យក្រុម Bayern Munich ដែលក្រុមការពារជើងឯក ទទួលការខកចិត្តពីការប្រជែងពានរង្វាន់ លីគកំពូល Bundesliga ខណៈគម្លាតពិន្ទុក្រុមទាំង ២ ដល់ទៅ ១៣ពិន្ទុ ហើយការប្រកួតនៅសល់ត្រឹមតែ ៧ប្រកួត។ ក្រៅពីពាន DFB Cup, Bundesliga ក្លិប Bayer Leverkusen ក៏បានកំពុងស្ថិតនៅក្នុងវគ្គ ៨ក្រុមចុងក្រោយ នៃពាន Europa League ផងដែរ។ វគ្គផ្តាច់ព្រ័ត្រពានរង្វាន់ DFB Cup ដដែល Leverkusen នឹងត្រូវឡើងទៅជួបក្រុម Kaiserslautern ដែលបានទម្លាក់ក្រុមមកពីលីគទី៣ Saarbrucken លទ្ធផល ២-០ កាលពីថ្ងៃទី២ ខែមេសា។ ជំនួបវគ្គផ្តាច់ព្រ័ត្ររវាងក្រុមទាំងពីរ ក៏នឹងត្រូវធ្វើឡើងនៅថ្ងៃទី២៥ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6687.txt
|
ជើងឯកលីគកំពូលអាល្លឺម៉ង់ Bundesliga កាន់តែរំកិលទៅលើដៃ Bayer Leverkusen បន្ទាប់ពីក្រុមដែលដឹកនាំដោយលោក Xabi Alonso បន្តកំណត់ត្រា ២៨ប្រកួតក្នុងលីគមិនស្គាល់ចាញ់ ស្របពេលគូប្រជែង Bayern Munich បន្តរងបរាជ័យ។ Leverkusen ឈ្នះ Union Berlin ១-០ ឯ Bayern ចាញ់ FC Heidenheim ៣-២។
|
១គ្រាប់របស់ Florian Wirtz បានជួយ Leverkusen ឈ្នះ Union Berlin ១-០ ក្នុងការប្រកួតលីគសប្តាហ៍ទី២៨ នៅថ្ងៃទី៦ ខែមេសា។ ជ័យជម្នះនេះ បានជួយក្រុមលោក Alonso រក្សាកំណត់ត្រាមិនចាញ់៤១លើកពីគ្រប់ការប្រកួតរដូវកាល ២០២៣-២៤ និងកាន់តែគៀកការឈ្នះជើងឯកលីគកំពូលលើកដំបូងក្នុងប្រវត្តិសាស្ត្រ។ ស្របពេល Leverkusen បន្តឈ្នះនៅប្រកួតទី២៨ ម្ចាស់ការពារតំណែងជើងឯក Bayern Munich ឯណោះវិញ រងបរាជ័យក្រោមថ្វីជើង Heidenheim។ លទ្ធផលនេះ បានធ្វើឱ្យក្រុមដែលដឹកនាំដោយអ្នកចាត់ការទូទៅលោក Thomas Tuchel នៅសល់ឱកាសតិចតួចប៉ុណ្ណោះក្នុងការប្រជែងពាន Bundesliga រដូវកាលនេះ និងជាលើកទី១២ជាប់គ្នា។ Bayern គ្រងជើងឯកលីគកំពូលអាល្លឺម៉ង់ តាំងពីឆ្នាំ២០១៣មកម្លេះ ខណៈ Leverkusen មិនធ្លាប់ស្គាល់ជាតិលើកពាននេះនៅឡើយ។ Leverkusen ឈរកំពូលតារាងដោយរកបាន៧៦ពិន្ទុ នាំមុនគូប្រជែង Bayern Munich ដែលជាម្ចាស់ជើងឯក៣៣សម័យ ដាច់ដល់ទៅ១៦ប្រកួត ស្របពេលការប្រកួតនៅសល់៦លើកទៀតប៉ុណ្ណោះ នឹងបញ្ចប់រដូវកាលនេះ។ មិនត្រឹមមានភាគរយខ្ពស់លើកពាន Bundesliga នោះទេ អ្នកចាត់ការទូទៅសញ្ជាតិអេស្ប៉ាញ Alonso ថែមទាំងជួយ Leverkusen ឈានដល់វគ្គផ្តាច់ព្រ័ត្រ DFB Cup ដោយត្រូវជួប Kaiserslautern ថែមទៀត។ ក្រុមអាល្លឺម៉ង់មួយនេះ នៅភារកិច្ចប្រជែងពានរង្វាន់អឺរ៉ុប UEFA Europa League ដោយត្រូវប៉ះក្រុមអង់គ្លេស West Ham United នៅវគ្គ៨ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6688.txt
|
Liverpool បន្តរក្សាកំពូលតារាង Premier League នៅសប្តាហ៍ទី៣០របស់ខ្លួន ក្រោយយកឈ្នះ Sheffield United ៣-១។ ជ័យជម្នះរបស់ Liverpool បានធ្វើឱ្យការប្រជែងជើងឯកលីគកំពូលអង់គ្លេសរដូវកាល ២០២៣-២៤ ជាមួយ Arsenal និង Manchester City កាន់តែមានភាពស្វិតស្វាញ។ ចាញ់ Chelsea ទាំងប្រផិតប្រផើយ ៤-៣ បានធ្វើឱ្យ Manchester United ពិបាកក្នុងការដណ្តើម Top 4 ដើម្បីបានកៅអី UEFA Champions League រដូវកាលក្រោយ។
|
Liverpool, Arsenal និងម្ចាស់ការពារតំណែងជើងឯក Man City សុទ្ធតែរកបាន៣ពិន្ទុរៀងខ្លួនក្នុងជំនួបលីគសប្តាហ៍ទី៣០ នៅថ្ងៃទី៤ និងទី៥ ខែមេសា។ បន្តរកបានជ័យជម្នះរៀងខ្លួន បានធ្វើឱ្យក្រុមទាំង៣នេះ កាន់តែមានការប្រកួតប្រជែងគ្នាខ្លាំង ដើម្បីដណ្តើមជើងឯកលីគកំពូលអង់គ្លេស ជាមួយពិន្ទុប្រដេញគ្នា។ ហង្សក្រហមកើនដល់៧០ពិន្ទុ ឈរកំពូលតារាង តាមពីក្រោយដោយ កាំភ្លើងធំ មាន៦៨ពិន្ទុ និង មេឃខៀវ ៦៧ពិន្ទុ។ ស្របពេលការប្រកួតដល់៨លើក នឹងបញ្ចប់រដូវកាលនេះ ត្រូវបានគេមើលឃើញថា មានតែ៣ក្រុមនេះប៉ុណ្ណោះដែលត្រូវប្រជែងពាន Premier League ដោយសារមានពិន្ទុនាំមុខដាច់។ ដោយឡែក ការប្រជែងតំណែងចំណាត់ថ្នាក់លេខ៤ ឬក្នុងតំបនើ Top4 ដើម្បីទទួលបានកៅអី Champions League រដូវកាលក្រោយ ក៏មានភាពស្វិតស្វាញដែរ។ Aston Villa ដែលឆ្លងកាត់ប្រកួត៣១លើក ស្ថិតនៅលេខ៤បណ្តោះអាសន្ន មាន៥៩ពិន្ទុ ដោយនាំមុខ Tottenham Hotspur ដែលឈរលេខ៥ តែទើបប្រកួត៣០លើក ចំនួន២ពិន្ទុ និង Man Utd ១១ពិន្ទុ។ តាមរយៈពិន្ទុនេះ ធ្វើឱ្យក្រុមបិសាចក្រហមទំនងជាពិបាកក្នុងការដណ្តើមយកលេខ៤ បន្ទាប់ពីពួកគេចាញ់ Chelsea ៤-៣ នៅជំនួបទី៣០។ ចំណែក Aston Villa និង Spurs នឹងមានការប្រជែងគ្នាខ្លាំង ដោយសារមានពិន្ទុប្រដេញគ្នារដឹក។ Luton Town, Burnley និង Sheffield United ស្ថិតនៅតំបន់ត្រូវកាត់ចោលដដែល ស្របពេល Nottingham Forest, Everton និង Brentford ដែលនៅតំបន់សុវត្ថភាព តែក៏មិនទាន់មានលំនឹងដែរ។ Luton ដែលឈរលេខ១៨ មាន២២ពិន្ទុ តាមពីក្រោយក្រុមលេខ១៧ Nottingham Forest តែ៣ពិន្ទុប៉ុណ្ណោះ។ Everton ឈរលេខ១៦ មាន២៦ពិន្ទុ និង Brentford នៅលេខ១៥ មាន២៨ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6689.txt
|
ពានរង្វាន់កីឡាអេឡិចត្រូនិក Mobile Legends Bang Bang Cambodia (MPL) រដូវកាលទី៦ បានវិលត្រឡប់មកវិញក្នុងសប្តាហ៍នេះ។ ក្រុមចំនួន ៨ នឹងត្រូវប្រជែងដើម្បីដណ្តើមតំណែងជាម្ចាស់ជើងឯករដូវកាលថ្មីនេះ ដែលមានប្រាក់រង្វាន់សរុប ៤ម៉ឺនដុល្លារ ព្រមទាំងឈ្នះសំបុត្រទៅប្រជែងក្នុងពានរង្វាន់ Mid Season Cup (MSC) 2024 ជាមួយប្រាក់រង្វាន់ ៣លានដុល្លារ។
|
MPL KH រដូវកាលទី៦ ចាប់ផ្តើមការប្រកួតពីថ្ងៃទី២៣ ខែមីនា រហូតដល់ថ្ងៃទី២៨ ខែមេសា។ ការប្រកួតវគ្គសន្សំពិន្ទុ Regular Season ត្រូវចាប់ផ្តើមក្នុងសប្តាហ៍នេះ ពីថ្ងៃទី២៣ ដល់ថ្ងៃទី២៤ ខែមីនា ដែលធ្វើឡើងនៅក្នុងផ្សារទំនើបអូឡាំព្យា។ ៨ក្រុម ត្រូវមានបេសកកម្មប្រជែង ដើម្បីក្លាយជាជើងឯកពានរង្វាន់កីឡាអេឡិចត្រូនិកដ៏ចាប់អារម្មណ៍បំផុតមួយក្នុងប្រទេសកម្ពុជា។ ក្រុម See You Soon ចំណាត់ថ្នាក់លេខ ៥-៦ នៅក្នុងពានរង្វាន់ M5 World Championship កាលពីខែធ្នូ ឆ្នាំ ២០២៣ និងជាម្ចាស់ពាន MPL Kh ២សម័យកាល ត្រូវបន្តប្រជែងការពារជើងឯក ទល់នឹងក្រុមម្ចាស់ពាន ២សម័យដូចគ្នា Flash Kh ដែលកំពុងមានវត្តមានកីឡាករបរទេសជួយពង្រឹងក្រុមដូចគ្នា។ Team Max, CFU Gaming, Pro Esports, D-Roar Legends រួមទាំងក្រុមដែលឈ្នះកៅអីពីវគ្គជម្រុះ MPL Challenge Cup រួមមានក្រុម Team SV និង Duck Rice Esports នឹងត្រូវបង្ហាញសមត្ថភាពក្នុងដំណើរដណ្តើមតំណែងម្ចាស់តំបន់តំណាងឱ្យកម្ពុជា។ ម្ចាស់ជើងឯក នឹងទទួលបានប្រាក់រង្វាន់ ១៥,០០០ដុល្លារ ជាមួយនឹងសំបុត្រទៅកាន់ MSC 2024។ ជារដូវកាលនឹងមានការប្រកួតប្រជែងខ្លាំងមិនធ្លាប់មាន កីឡាករបរទេសប្រមាណ ១៧រូប សុទ្ធសឹងតែមានទេសពកោសល្យ នឹងបង្ហាញសមត្ថភាពរបស់ពួកគេនៅក្នុងប្រទេសកម្ពុជា។ រដូវកាលទី៦ លីគកីឡាអេឡិចត្រូនិក MLBB កម្ពុជា ជាច្រកផ្លូវតែមួយគត់សម្រាប់ក្រុមទាំង ៨ ត្រូវប្រជែងយកសំបុត្រ ធ្វើដំណើរទៅកាន់ប្រទេសអារ៉ាប៊ីសាអូឌីត ដែលជាទីកន្លែងប្រកួតព្រឹត្តិការណ៍ពានរង្វាន់ដ៏ធំ Mid Season Cup 2024 (MSC) ដែលមានទឹកប្រាក់ដល់ ៣លានដុល្លារ លើកដំបូងនិងជាលើកចុងក្រោយ។ បើតាមក្រុមហ៊ុនអភិវឌ្ឍហ្គេមកីឡាអេឡិចត្រូនិក MOONTON ប្រាក់រង្វាន់ ៣លានដុល្លារ មានតែសម្រាប់ឆ្នាំនេះតែប៉ុណ្ណោះ។ មូលហេតុដែលប្រាក់រង្វាន់ MSC 2024 មានតម្លៃប្រាក់រង្វាន់ខ្ពស់ ព្រោះតែជាការប្រកួតនៅក្រៅទឹកដីប្រទេសតំបន់អាស៊ីអាគ្នេយ៍លើកដំបូង ព្រមទាំងជាការអបអរ កីឡាអេឡិចត្រូនិក MLBB បានក្លាយជាដៃគូសហការ សម្រាប់ការប្រកួតព្រឹត្តិការណ៍កីឡាអេឡិចត្រូនិកពិភពលោក Esports World Cup របស់ប្រទេសអារ៉ាប៊ីសាអូឌីតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_669.txt
|
គណៈកម្មការអឺរ៉ុប នៅថ្ងៃទី១៨ ខែកញ្ញា ចេញសំណើផ្អឹបលុយដែលត្រូវផ្ដល់ឱ្យហុងគ្រី៧,៥ពាន់លានអឺរ៉ូជុំវិញការបំពានគោលការណ៍នីតិរដ្ឋរបស់ប្លុកមួយនេះ។ សំណើនេះនឹងត្រូវរុញទៅក្រុមប្រឹក្សាអឺរ៉ុប១ដំណាក់ទៀតដើម្បីផ្តល់សេចក្តីសម្រេចជាចុងក្រោយក្នុងរយៈពេល៣ខែ ស្របពេលរដ្ឋាភិបាលក្រុងប៊ុយដាប៉ែសសន្យាបំពេញរាល់ការប្តេជ្ញារបស់ខ្លួនដើម្បីកុំឱ្យបាត់បង់វិភាគទានដ៏ច្រើននេះ។
|
ដើម្បីដោះស្រាយបញ្ហាធ្លាក់ចុះនៃលទ្ធិប្រជាធិបតេយ្យក្នុងចំណោមរដ្ឋសមាជិក សហភាពអឺរ៉ុប (EU) កាលពីពីរឆ្នាំមុនបានចេញវិធានការដាក់ទណ្ឌកម្មផ្នែកហិរញ្ញវត្ថុសំដៅជំរុញរដ្ឋសមាជិកឱ្យប្រកាន់ខ្ជាប់នូវគោលការណ៍នីតិរដ្ឋរបស់ប្លុក។ ហុងគ្រី ជាមុខសញ្ញាមុនគេ ពីព្រោះ EU រកឃើញថា មេដឹកនាំជាតិនិយមហុងគ្រី វិកទ័រ អបាន បានបំពាននីតិរដ្ឋដោយរឹតបន្តឹងសិទ្ធិមនុស្ស ប្រព័ន្ធផ្សព្វផ្សាយ ក៏ដូចជាអង្គការក្រៅរដ្ឋាភិបាល ហើយប្រើប្រាស់លុយ EU បម្រើតែបក្ខពួក។ គណៈកម្មការអឺរ៉ុបនៅថ្ងៃទី១៨ ខែកញ្ញា បានស្នើទៅក្រុមប្រឹក្សាអឺរ៉ុបឱ្យផ្អាកវិភាគទានប្រមាណ៧,៥ពាន់លានអឺរ៉ូទៅកាន់ហុងគ្រី។ បើតាមលោក Johannes Hahn ស្នងការគណៈកម្មការអឺរ៉ុបទទួលបន្ទុកថវិកា EU លុយផ្អឹបនេះស្មើនឹង១ភាគ៣នៃមូលនិធិផ្គត់ផ្គង់សរុប១,១ទ្រីលានអឺរ៉ូដែល EU គ្រោងផ្តល់ដល់ហុងគ្រីសម្រាប់ឆ្នាំ ២០២១-២០២៧ ។ «វាជាបញ្ហាអំពីការបំពាននីតិរដ្ឋដែលប៉ះពាល់ដល់ការប្រើប្រាស់ និងគ្រប់គ្រងមូលនិធិ EU»។ លោក Hahn បញ្ជាក់បែបនេះក្នុងសន្និសីទកាសែតទាក់ទងនឹងសេចក្តីសម្រេចរបស់គណៈកម្មការអឺរ៉ុប។ ពាក់ព័ន្ធបញ្ហានេះ ស្នងការទទួលបន្ទុកថវិកាដដែល អះអាងទៀតថា ច្បាប់ផ្គត់ផ្គង់សាធារណៈរបស់ហុងគ្រីមានភាពមិនប្រក្រតី ហើយរដ្ឋាភិបាលហុងគ្រីបរាជ័យដោះស្រាយក្តីបារម្ភជុំវិញផលប្រយោជន៍សាធារណៈ មិនចាត់វិធានការម៉ឺងម៉ាត់ស៊ើបអង្កេតលើករណីប្រើប្រាស់លុយ EU ក៏ដូចជាកង្វះវិធានការប្រឆាំងអំពើពុករលួយផ្សេងទៀតផងដែរ។ រដ្ឋសមាជិក EU មានពេលដល់ទៅ៣ ខែដើម្បីផ្តល់សេចក្តីសម្រេចជាចុងក្រោយលើសំណើផ្អឹបលុយហុងគ្រីជាង ៧ ពាន់លានអឺរ៉ូនេះដែលស្មើនឹង៥ភាគរយនៃផលិតផលក្នុងស្រុកសរុបរបស់ហុងគ្រីក្នុងឆ្នាំ២០២២។ ជាជាងតម្រូវឱ្យមានការឯកភាពគ្នាពីរដ្ឋសមាជិកទាំង២៧ សំណើនេះត្រូវការតែសំឡេងភាគច្រើនដើម្បីអនុម័តប៉ុណ្ណោះ។ សេចក្តីស្នើនេះត្រូវបានសម្រេចឡើង បន្ទាប់ពីគណៈកម្មការអឺរ៉ុបក្នុងខែមេសាបានផ្ញើលិខិតទៅកាន់ហុងគ្រីពាក់ព័ន្ធនឹងបញ្ហាខាងលើ ដែលរដ្ឋាភិបាលហុងគ្រីបានតបទៅវិញនូវសំណើវិធានការជាច្រើនដើម្បីដោះស្រាយក្តីបារម្ភរបស់ EU។ បើតាមរដ្ឋមន្រ្តីអភិវឌ្ឍន៍របស់ហុងគ្រីលោក Tibor Navracsics ដែលទទួលបន្ទុកកិច្ចចរចាជាមួយ EU ហុងគ្រីនឹងបំពេញតាមការប្តេជ្ញាទាំង១៧របស់ខ្លួនដើម្បីបញ្ចៀសការបាត់បង់មូលនិធិ។ លោក Navracsics ថ្លែងនៅសន្និសីទកាសែតថា សមាជិកសភាហុងគ្រីនៅសប្តាហ៍នេះនឹងបោះឆ្នោតលើច្បាប់ជាបន្តបន្ទាប់ដើម្បីដោះស្រាយកង្វល់របស់ EU ដែលរំពឹងថា នឹងមានការបង្កើតក្រុមឯករាជ្យឃ្លាំមើលការប្រឆាំងអំពើពុករលួយដើម្បីត្រួតពិនិត្យការប្រើប្រាស់មូលនិធិរបស់ EU ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6690.txt
|
ខ្សែប្រយុទ្ធ Lionel Messi មិនយកតួលេខអាយុ ដើម្បីកំណត់ការចូលនិវត្តន៍ពីអាជីពកីឡាករបាល់ទាត់របស់ខ្លួនឡើយ។ ចំពោះគម្រោងចូលនិវត្តន៍ ប្រធានក្រុមជម្រើសជាតិអាហ្សង់ទីន នៅមិនទាន់បញ្ជាក់បាននៅឡើយ ស្របពេលសមត្ថភាពលើទីលាននៅតែមានគុណភាព។
|
ប្រធានក្រុមអាហ្សង់ទីន ធ្លាប់ប្រកបអាជីពនៅក្លិប Barcelona រយៈពេល ១៧ឆ្នាំ មុនពេលផ្លាស់ទៅចូលរួមក្លិប Paris Saint Germain កាលពីឆ្នាំ ២០២១។ សព្វថ្ងៃ Messi ស្ថិតនៅក្លិប Inter Miami ដែលជាក្លិបទី៣ក្នុងអាជីព ស្របពេល វ័យនឹងឈានដល់ ៣៧ឆ្នាំ នៅ ៣ខែទៀត។ តែរឿងមួយដែលច្បាស់លាស់ចេញពីសម្តីរបស់ Messi គឺអាយុនឹងមិនក្លាយរឿងដែលត្រូវកំណត់ពីការចូលនិវត្តន៍ពីអាជីពបាល់ទាត់របស់រូបគេឡើយ។ «ខ្ញុំដឹងថាពេលដែលខ្ញុំមានអារម្មណ៍ថាខ្ញុំនឹងមិនអាចលេង ឬបង្ហាញខ្លួនបានទៀត នោះខ្ញុំលែងរីករាយឬជួយមិត្តរួមក្រុមទៀតហើយ ពេលនោះខ្ញុំនឹងចូលនិវត្តន៍។ ខ្ញុំជាមនុស្សដែលតែងរិះគន់ខ្លួនឯង ខ្ញុំដឹងថាពេលខ្ញុំធ្វើបានល្អ ពេលដែលខ្ញុំអត់ ពេលខ្ញុំលេងល្អ ហើយលេងមិនល្អ ពេលខ្ញុំមានអារម្មណ៍ថាដល់ពេលត្រូវបោះជំហាននោះ ខ្ញុំនឹងធ្វើដោយមិនគិតពីអាយុ។ បើសិនខ្ញុំមានអារម្មណ៍ល្អ ខ្ញុំនឹងបន្តប្រកួតប្រជែងព្រោះនេះជាអ្វីដែលខ្ញុំសប្បាយចិត្តនឹងធ្វើ។»។ Messi បានលើកឡើងបែបនេះក្នុងកិច្ចសម្ភាសរបស់កម្មវិធីជជែកផតឃែស Big Time កាលពីពេលថ្មីនេះ។ ក្នុងកិច្ចសម្ភាសដដែល Messi ត្រូវបានគេចោទសួរថាតើកីឡាករប្រធានក្រុមអាហ្សង់ទីន បានចាប់ផ្តើមគិតអំពីរឿងដែលគេនឹងត្រូវធ្វើបន្តឬនៅ? ម្ចាស់ពាន Ballon d’Or ៨សម័យ ហាក់មិនមានចម្លើយដោយត្រង់ឡើយ។ Messi បានឆ្លើយតបដូច្នេះ៖«ខ្ញុំមិនទាន់បានគិតពីរឿងនេះឡើយ។ សម្រាប់ពេលនេះ ខ្ញុំព្យាយាមរីករាយជាមួយវារាល់ថ្ងៃ គ្រប់ពេលដោយមិនគិតពីរឿងអនាគតឡើយ ខ្ញុំគ្មានរឿងដែលច្បាស់លាស់ទេពេលនេះ។ ខ្ញុំសង្ឃឹមថានឹងអាចបន្តលេងបានចូលថែមទៀត។ […]»។ ដោយឡែកការប្រកួតមិត្តភាពកន្លងមករបស់ក្រុមជម្រើសជាតិអាហ្សង់ទីននៅក្នុងប្រទេសអាម៉េរិក ប្រធានក្រុម Messi បានខកខានការប្រកួតចំនួន ២លើកទល់នឹងក្រុមអែលសាល់វ៉ាឌ័រ និងកូស្តារីកា ព្រោះតែបញ្ហារបួសសាច់ដុំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6691.txt
|
ក្រុម Leicester City អាចប្រឈមនឹងការកាត់ពិន្ទុ ក្រោយពេលក្របខណ្ឌ Premier League បានបញ្ជូនសំណើរពាក្យប្តឹងទៅកាន់គណៈកម្មាធិការឯករាជ្យ ដោយចោទប្រកាន់ថាបានបំពានច្បាប់លើការចំណាយរបស់លីគ។
|
បើតាមសេចក្តីប្រកាសរបស់ Premier League ក្លិប Leicester City បានធ្លាក់ទៅកាន់ក្របខណ្ឌ Championship លីគលំដាប់ទី២ របស់អង់គ្លេសកាលពីរដូវកាលមុន បានបរាជ័យការបញ្ជូនរបាយការណ៍គណនីហិរញ្ញវត្ថុ ដែលបានចំណាយនាពេលកន្លងមក។ «ការបំពានដែលត្រូវបានចោទប្រកាន់ទាក់ទងនឹងរយៈពេលវាយតម្លៃបញ្ចប់រដូវកាល ២០២២-២៣ នៅពេលដែលក្លិបជាសមាជិកនៃក្របខណ្ឌ Premier League។ ដំណើរការនឹងត្រូវបានធ្វើឡើង តាមកាលវិភាគដែលបានកំណត់ដោយគណៈកម្មាធិការឯករាជ្យ។»។ នេះបើតាមសេចក្តីថ្លែងការណ៍របស់ Premier League។ ក្លិបម្ចាស់ពាន Premier League ឆ្នាំ ២០១៥-១៦ បានបង្ហាញអារម្មណ៍ហួសចិត្ត ភ្ញាក់ផ្អើល និងខកចិត្តយ៉ាងខ្លាំង ចំពោះការសម្រេចចិត្តរបស់ Premier League ទោះខ្លួនមិនកំពុងស្ថិតក្នុងក្របខណ្ឌលីគកំពូលអង់គ្លេសក៏ដោយ។ ក្រោយប៉ុន្មានម៉ោង ក្លិប Leicester City ក៏បានចេញសេចក្តីថ្លែងការណ៍ឆ្លើយតបចំពោះការសម្រេចរបស់ Premier League ដូច្នេះ៖ «LCFC នឹងនៅតែបន្តឆន្ទៈ និងខ្នះខ្នែងក្នុងការចូលរួមដោយការស្ថាបនាជាមួយ Premier League និង EFL ដើម្បីរកដំណោះស្រាយត្រឹមត្រូវពីការចោទប្រកាន់នេះ ដោយភាពត្រឹមត្រូវ និងតាមពេលវេលាត្រឹមត្រូវ។ ក្លិបនៅទទួលយកដំបូន្មាន យ៉ាងប្រុងប្រយ័ត្នអំពីជំហរខ្លយន បើចាំបាច់ និងការពារខ្លួនពីការខុសច្បាប់ណាមួយរបស់អាជ្ញាធរបាល់ទាត់។»។ ប្រសិនបើរកឃើញបានធ្វើខុស នោះក្លិប Leicester City អាចនឹងក្លាយជាក្លិបទី៣ ប្រឈមនឹងការកាត់ពិន្ទុ ចំពោះការល្មើសច្បាប់ចំណាយរបស់ Premier League បន្ទាប់ពីក្លិប Everton និង Nottingham Forest។ បច្ចុប្បន្ន Leicester City កំពុងឈរចំណាត់ថ្នាក់លេខ២ ក្របខណ្ឌ Championship ដោយមានពិន្ទុស្មើនឹងក្រុមកំពូលតារាង Leeds United ខណៈក្រុមទាំងពីរកំពុងសម្លឹងឱកាសវិលត្រឡប់ទៅលីគកំពូលវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6692.txt
|
ក្រុមកីឡាបាល់ទាត់ជម្រើសជាតិថៃ និងសិង្ហបុរី សុទ្ធតែវាយបកតាមស្មើក្រុមខ្លំាងកូរ៉េខាងត្បូង និងចិន ស្របពេលមីយ៉ាន់ម៉ា ស្មើ ស៊ីរី ក្នុងការប្រកួតជម្រុះ FIFA World Cup ជុំទី២ តំបន់អាស៊ី ជើងទី១។ ឥណ្ឌូណេស៊ី រកបាន៣ពិន្ទុ តាមរយៈជ័យជម្នះលើ វៀតណាម ១-០។
|
ជាលទ្ធផលគួរភ្ញាក់ផ្អើល ដែលក្រុមថៃអាចរកបាន១ពិន្ទុ ពីម្ចាស់ផ្ទះកូរ៉េខាងត្បូង សម្រាប់ជំនួបជើងទី១ នៅកីឡដ្ឋាន Seoul World Cup នៅយប់ថ្ងៃទី២១ ខែមីនា។ ប្រធានក្រុម Son Heung-min ជាអ្នកសម្រេចទីគ្រាប់នាំមុខឱ្យកូរ៉េខាងត្បូងនៅនាទី៤២ បន្ទាប់ពីបង្កើតការវាយសម្រុកលើក្រុមថៃតាំងពីដើមវគ្គទី១។ ឈានដល់វគ្គទី២ ម្ចាស់ផ្ទះនៅតែបន្តគ្រប់គ្រងបាល់បានច្រើន ស្របពេលថៃព្យាយាមបិទបានយ៉ាងល្អ និងវាយបកម្តងម្កាល។ ខ្សែប្រយុទ្ធ Suphanat Mueanta ដែលទើបប្តូរចូលនៅនាទី៥៨ ទីបំផុតបានជួយថៃរកបានគ្រាប់តាមស្មើនៅនាទី៦១ ហើយលទ្ធផល ១-១ បន្តរហូតចប់ការប្រកួតតែម្តង។ លទ្ធផល ១-១ ជាលទ្ធផលគាប់ប្រសើរ និងសំខាន់បំផុតសម្រាប់ក្រុមរហស្សនាមដំរីសង្គ្រាម និងជាអ្វីដែលអ្នកគាំទ្រពួកគេចង់បាន ពីក្រុមខ្លាំងតំបន់អាស៊ីកូរ៉េខាងត្បូង។ អ្នកស្រី Madam Pang ប្រធានសហព័ន្ធកីឡាបាល់ទាត់ថៃ (FAT) និងលោក សេដ្ឋា ថាវីស៊ីន នាយករដ្ឋមន្ត្រីថៃ បានបង្ហាញការសារទរយ៉ាងខ្លាំងចំពោះសមាជិកក្រុមថៃ។ «សូមអរគុណសម្រាប់ ១ពិន្ទុដ៏មានតម្លៃ។ ១ពិន្ទុនេះបាននាំសុភមង្គលដល់ប្រជាជនថៃ។ ខ្ញុំមានមោទនភាពចំពោះអ្នក។ សូមបន្តប្រឹងប្រែងជាមួយគ្នានៅជើងទី២ ថ្ងៃទី២៦ ខែមីនា»។ មហាសេដ្ឋីនីថៃ ដែលទើបឡើងជាប្រធាន FAT បង្ហោះដូច្នេះលើទំព័រហ្វេសប៊ុករបស់ខ្លួន ក្រោយចប់ការប្រកួត។ ដោយឡែកលោក ថាវីស៊ីន ក៏បានបង្ហាញក្តីរីករាយលើហ្វេសប៊ុករបស់ខ្លួនដែរថា៖«ខ្ញុំពិតជាសប្បាយចិត្ត និងអរគុណចេញពីបេះដូងរបស់ខ្ញុំសម្រាប់ការខំប្រឹងរបស់ក្រុមជម្រើសជាតិថៃ ដោយដណ្តើមបាន១ពិន្ទុកូរ៉េខាងត្បូង។ សម្រាកឱ្យបានល្អ ហើយត្រឡប់មកប្រកួតនៅផ្ទះយើងវិញនៅថ្ងៃទី២៦ ខែមីនា»។ ថៃ ត្រូវទទួលកូរ៉េខាងត្បូងសម្រាប់ជំនួបជើងទី២ នៅកីឡដ្ឋាន Rajamangala ក្នុងក្រុងបាងកក នៅថ្ងៃទី២៦ ខែមីនា។ ថៃ រក្សាចំណាត់ថ្នាក់ទី២ ពូល C ដដែល ដោយរកបាន៤ពិន្ទុ ស្មើចិនដែលនៅលេខ៣ និងតាមពីក្រោយក្រុមកំពូលតារាងកូរ៉េខាងជើង៣ពិន្ទុ ពីការប្រកួត៣លើក។ ចិន ខកឱកាសរកបាន៣ពិន្ទុ បន្ទាប់ពីត្រូវម្ចាស់ផ្ទះសិង្ហបុរីតាមស្មើ ២-២វិញ។ ក្រុមភ្ញៀវចិន រកបាន២គ្រាប់នាំមុខមុនទៅហើយ នៅវគ្គទី១ ប៉ុន្តែនៅវគ្គទី២ សិង្ហបុរីតាមបាន២គ្រាប់វិញ។ សិង្ហបុរី ដែលនៅបាតតារាងពូល C ទើបរកបាន១ពិន្ទុនេះប៉ុណ្ណោះ។ មីយ៉ាន់ម៉ា ក៏ទទួលបានលទ្ធផលគាប់ប្រសើរផងដែរ ក្រោយស្មើក្រុមខ្លាំងស៊ីរី ១-១ ក្នុងវគ្គសន្សំពិន្ទុពូល B។ Soe Moe Kyaw ខ្សែការពាររបស់ភ្នំពេញក្រោន ជាអ្នកសម្រេចទីគ្រាប់នាំមុខឱ្យម្ចាស់ផ្ទះមីយ៉ាន់ម៉ា នៅនាទី៣៥ មុនពេល Al Dali រកបានគ្រាប់តាមស្មើឱ្យស៊ីរីវិញនៅនាទី៧១។ មីយ៉ាន់ម៉ា រកបាន១ពិន្ទុដំបូង ចំណោមការប្រកួត៣លើក ស្ថិតនៅបាតតារាងពូល B ស្របពេលស៊ីរីនៅលេខ២ មាន៤ពិន្ទុ នាំមុខកូរ៉ខាងជើងដែលនៅលេខ៣ ចំនួន១ពិន្ទុ។ ជប៉ុន ឈរកំពូលតារាងមាន៩ពិន្ទុពេញ ក្រោយបន្តឈ្នះកូរ៉ខាងជើង ១-០។ នៅពូល F ឯណោះវិញ ដែលមានក្រុមអាស៊ីអាគ្នេយ៍ដល់ទៅ៣ ឥណ្ឌូណេស៊ី វៀតណាម និងហ្វីលីពីន ត្រូវប្រជែងគ្នាខ្លាំងសម្រាប់តំណែងលេខ២។ នៅជំនួបលើកទី៣ ជើងទី១ ឥណ្ឌូណេស៊ី បានយកឈ្នះក្រុមភ្ញៀវវៀតណាម ១-០ ស្របពេលអ៊ីរ៉ាក់បន្តឈ្នះ ហ្វីលីពីន ២-០។ ឥណ្ឌូណេស៊ី ឡើងទៅឈរលេខ២បណ្តោះអាសន្នវិញ ដោយរកបាន៤ពិន្ទុ នាំមុខវៀតណាម ១ពិន្ទុ និងក្រុមបាតតារាងហ្វីលីពីន៣ពិន្ទុ។ អ៊ីរ៉ាក់ នៅកំពូលតារាង មាន៩ពិន្ទុពេញពីការប្រកួត៣លើក។ ជំនួបជើងទី១ វៀតណាម ទទួលឥណ្ឌូណេស៊ីវិញ នៅថ្ងៃទី២៦ ខែមីនា ឯ ហ្វីលីពីនស្វាគមន៍អ៊ីរ៉ាក់។ ក្រុមអាស៊ីអាគ្នេយ៍មួយទៀត គឺម៉ាឡេស៊ី បានធ្លាក់ពីចំណាត់ថ្នាក់កំពូលតារាងពូល D ទៅលេខ៣វិញ ក្រោយចាញ់ ម្ចាស់ផ្ទះអូម៉ង់ ២-០ នៅជើងទី១។ កៀហ្ស៊ីស៊ីស្ថាន ឈ្នះឆាយន្នីសតៃប៉ិ ២-០។ ក្នុងពូល D នេះ ក្រុមលេខ១ ដល់លេខ៣ មាន៦ពិន្ទុស្មើគ្នា ខុសតែសំណល់គ្រាប់បាល់ប៉ុណ្ណោះ លើកលែងតែឆាយន្នីសតៃប៉ិ នៅបាតតារាងគ្មានពិន្ទុរាប់នៅឡើយ៕ អត្ថបទទាក់ទង លោក ថាវីស៊ីន ផ្តល់កម្លាំងចិត្តក្រុមថៃ មុនជួបកូរ៉េខាងត្បូង វគ្គជម្រុះ World Cup ជម្រុះ World Cup៖ សំបុត្រជំនួប ឥណ្ឌូណេស៊ី-វៀតណាម តម្លៃពី៧ទៅ៤៧ដុល្លារ លក់អស់ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6693.txt
|
ក្រុម Nottingham Forest បានធ្លាក់ចូលតំបន់កាត់ចោលពីក្រមខណ្ឌ Premier League រដូវកាល ២០២៣-២៤ នេះ បន្ទាប់ពីរងពិន័យកាត់ ៤ពិន្ទុ ជុំវិញការបំពានច្បាប់ហិរញ្ញវត្ថុរដូវកាលមុន។ Forest ជាក្លិបទី២បន្ទាប់ពី Everton ដែលរងការដាក់ទណ្ឌកម្មនេះ។
|
ក្រោយ Premier League កាត់៤ពិន្ទុ នៅថ្ងៃទី១៨ ខែមីនា បានធ្វើឱ្យ Forest ធ្លាក់ទៅចំណាត់ថ្នាក់ទី១៨ សល់ ២១ ពិន្ទុ តាមពីក្រោយ Luton Town ដែលឡើងទៅតំបន់សុវត្ថិភាពលេខ១៧ ចំនួន១ពិន្ទុ និងមាន ៤ពិន្ទុ ឈរពីលើក្រុមលេខ១៩ Burnley។ ក្របខណ្ឌលីគកំពូលអង់គ្លេស អះអាងថាគណៈកម្មាការឯករាជ្យមួយបានអនុវត្តការកាត់កងភ្លាមៗបន្ទាប់ពីស្ថាប័ននេះទទួលបានឯកសារករណីរំលោភលើច្បាប់ស្តីពីប្រាក់ចំណេញ និងនិរន្តរភាព (PSRs) របស់ EPl ក្នុងរយៈពេលមួយរដូវកាល ២០២២-២៣។ ក្លិប Forest ក៏បានសារភាពថាបានរំលោភលើច្បាប់នេះផងដែរ។ ក្លិបទាំង២០ នៅលីគកំពូលអង់គ្លេស ត្រូវបានអនុញ្ញាតឱ្យខាតប្រាក់ច្រើនបំផុត ១០៥ លានផោន (១៣០ លានដុល្លារ) ក្នុងរយៈពេល៣ឆ្នាំ ប៉ុន្តែក្នុងរយៈពេល ២ឆ្នាំ ក្លិប Forest ខាតជិត៨០លានដុល្លារទៅហើយ។ Nottingham ជាក្លិបទីពីរនៅ Premier League ដែលត្រូវបានកាត់ពិន្ទុនៅរដូវកាលនេះដោយសារការបំពានផ្នែកហិរញ្ញវត្ថុ បន្ទាប់ពី Everton ពិន័យកាត់ ១០ពិន្ទុ កាលពីខែវិច្ឆិកា មុនបន្ថយទណ្ឌកម្មមកត្រឹម ៦ពិន្ទុវិញ ក្រោយឈ្នះលើបណ្តឹងឧទ្ធរណ៍នៅដើមខែមីនានេះ។ Everton មិនទាន់រាច់ខ្លួនពីការដាក់ពិន័យបន្តបន្ទាប់ទៀតឡើយ ដោយត្រូវរង់ចាំការពិន័យជាលើកទីពីរពាក់ព័ន្ធនឹងការចំណាយក្នុងរដូវកាលមុន ២០២២-២៣៕ អត្ថបទទាក់ទង ក្លិប Everton ឈ្នះបណ្តឹងឧទ្ធរណ៍ បន្ថយការកាត់ពិន្ទុពី១០ មកនៅត្រឹម ៦ពិន្ទុ Everton ពិន័យដក១០ពិន្ទុ ជុំវិញការបំពានច្បាប់ហិរញ្ញវត្ថុនៅ Premier League អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6694.txt
|
សហព័ន្ធកីឡាបាល់ទាត់សិង្ហបុរី (FAS) យកប្រាក់មូលនិធិ FIFA Forward ដែលសហព័ន្ធកីឡាបាល់ទាត់អន្តរជាតិ (FIFA) ផ្តល់ឱ្យ ដំឡើងប្រព័ន្ធជំនួយការអាជ្ញាកណ្តាល (VAR) នៅក្នុងលីគកំពូល (SPL) របស់ខ្លួន។
|
នៅក្នុងរបាយការណ៍របស់ FIFA ដែលចេញផ្សាយលើវេបសាយផ្លូវការរបស់ខ្លួន គម្រោង FIFA Forward បានចាយថវិការប្រមាណ ៨០% ស្មើនឹង ២,២៤ ពាន់លានដុល្លារហើយ ទៅដល់សហព័ន្ធជាសមាជិកទាំង ២១១ របស់ខ្លួននៅជុំវិញពិភពលោក។ គម្រោងនេះ បង្កើតឡើង ក្នុងបំណងជំរុញការសាងសង់ ថែទាំ និងធ្វើទំនើបកម្មហេដ្ឋារចនាសម្ព័ន្ធកីឡាបាល់ទាត់ រួមទាំងអភិវឌ្ឍ អនុវត្តការប្រកួតឱ្យកាន់តែប្រសើរឡើង។ សហព័ន្ធកីឡាបាល់ទាត់សិង្ហបុរី FAS បានប្រើប្រាស់មូលនិធិ FIFA Forward សម្រាប់សម្ភារបរិក្ខារទាំងក្នុង និងក្រៅទីលានបាល់ទាត់ក្នុងប្រទេសរបស់ពួកគេ ដើម្បីបង្កើនប្រសិទ្ធភាពការប្រកួតឱ្យកាន់តែរស់រវើក និងសមត្ថភាពខ្ពស់។ ក្នុងនោះ FAS បានយកប្រាក់ ៥០ម៉ឺនដុល្លារ តាមរយៈគម្រោងនេះ ដំឡើងប្រព័ន្ធ VAR សម្រាប់ការប្រកួតលីគកំពូលសិង្ហបុរី (SPL) ផងដែរ។ បញ្ហាកាត់ក្តីលើទីលានបាល់ទាត់ក្នុងរយៈពេលចុងក្រោយកំពុងតែឡើងកម្តៅខ្លាំង ជាពិសេសលីគដែលមិនទាន់មានសមត្ថភាពដំឡើង VAR ក្នុងទីលាន។ ថ្មីៗនេះ ក្រុមវិសាខា បានប្រកាសចាកចេញពីលីគកំពូលកម្ពុជា និងពានសម្តេចហ៊ុន សែន ជុំវិញការកាត់ក្តីរបស់អាជ្ញាកណ្តាល។ សហព័ន្ធកីឡាបាល់ទាត់កម្ពុជា (FFC) ក៏បានទទួលប្រាក់ពីគម្រោង FIFA Forward នេះដែរ។ ថវិការពីគម្រោងនេះ ភាគច្រើន FFC យកទៅអភិវឌ្ឍកីឡាបាល់ទាត់ ជាពិសេសផ្នែកយុវជនថ្នាល។ នៅប្រទេសឡាវ ឯណោះវិញ សហព័ន្ធបាល់ទាត់ឡាវ (LFF) បើកដំណើរការមជ្ឈមណ្ឌលហ្វឹកហ្វឺនកីឡាបាល់ទាត់ថ្មី ក្នុងក្រុងវៀងចន្ទន៍ នៅថ្ងៃទី២៤ ខែកុម្ភៈ ក្រោមជំនួយ មូលនិធិ FIFA Forward នេះ។ មជ្ឈមណ្ឌល ដែលមានឈ្មោះថា ចំប៉ី-ចំប៉ា នេះ បង្កើតឡើងក្នុងគោលបំណងបណ្តុះទេពកោសល្យកីឡាករយុវជន និងពង្រឹងសមត្ថភាពក្រុមបាល់ទាត់ជម្រើសជាតិឡាវ។ FIFA Forward ជាកម្មវិធីអភិវឌ្ឍន៍កីឡាបាល់ទាត់ដែលចាប់កំណើតឡើងនៅឆ្នាំ២០១៦ បន្ទាប់ពីលោក Gianni Infantino ជាប់ឆ្នោតធ្វើជាប្រធាន FIFA។ កម្មវិធីថ្មីនេះ ត្រូវបានប្រើប្រាស់ឡើងដើម្បីជំនួសកម្មវិធីជំនួយហិរញ្ញវត្ថុមួយចំនួនដូចជា General Regulations for FIFA Development Programmes, Goal Regulations, FIFA Financial Assistance Programme (FAP) Regulations, PERFORMANCE Regulations, FIFA Challenger Programme Regulations, FIFA Win-Win Programme Regulations, adidas Goal Ball Project Regulations៕ អត្ថបទទាក់ទង FIFA សង់មជ្ឈមណ្ឌលហ្វឹកហ្វឺនឱ្យឡាវ ដើម្បីជំរុញការអភិវឌ្ឍន៍វិស័យបាល់ទាត់ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6695.txt
|
Linpeng បានដកពាក្យចូលនិវត្តន៍របស់ខ្លួនវិញ ដោយទុកពេលឱ្យក្រុម រកអ្នកជំនួសខ្លួនបានសិន។
|
នៅជំនួបជើងទី១ វគ្គសន្សំពិន្ទុពូល C ក្នុងកីឡដ្ឋានជាតិសិង្ហបុរីកាលពីសប្តាហ៍មុន ចិនបាននាំមុខ ២-០ មុនទៅហើយនៅវគ្គទី១ ប៉ុន្តែដោយសារកំហុសនៅតំបន់ការពារបានធ្វើឱ្យម្ចាស់ផ្ទះសិង្ហបុរីតាមស្មើ ២-២ នៅវគ្គទី២។ ក្នុងចំណោម២គ្រាប់តាមស្មើរបស់សិង្ហបុរី ក៏មានកំហុសរបស់ប្រធានក្រុមចិន Linpeng ផងដែរ។ ខ្សែការពារក្លិប Shanghai Port រូបនេះ បង្កឱ្យមានគ្រាប់បាល់ទី២កើតឡើង ដែលធ្វើឱ្យ Jacob Mahler បញ្ចប់ទីតាមស្មើសម្រាប់សិង្ហបុរី។ Linpeng មិនអាចលាក់បាំងពីការខកចិត្តរបស់ខ្លួន ដែលមិនអាចជួយក្រុមចិនដណ្តើមបាន៣ពិន្ទុ សម្រាប់ជំនួបជើងទី១នេះ។ ក្នុងបទសម្ភាសន៍ក្រោយការប្រកួត ប្រធានក្រុមវ័យ៣៤ឆ្នាំ បាននិយាយថា៖ «ក្រោយការប្រកួត ខ្ញុំគិតថាដល់ពេលត្រូវចូលនិវត្តន៍ពីក្រុមជម្រើសជាតិ។ យើងមិនអាចសូម្បីតែឈ្នះសិង្ហបុរី។ នោះជារឿងអាម៉ាស់បំផុត»។ ដោយសារបញ្ហានេះ Linpeng បានប្រកាសបញ្ចប់អាជីពពីក្រុមជម្រើសជាតិតែម្តង។ នៅលើបណ្តាញសង្គម Weibo របស់ចិន Linpeng បានបង្ហោះទៀតថារូបគេទំនងមិនអាចធ្វើបានល្អជាងនេះទេ បើទោះខំប្រឹងប្រែង ២០០% ជារៀងរាល់ថ្ងៃ។ យោងតាមសារព័ត៌មាន Beijing Sports កីឡាករ Linpeng ជាកីឡាករដែលមានស្ថិតិល្អបំផុតក្នុងចំណោមខ្សែការពាររបស់ចិន បើទោះបានបង្កកំហុសនៅជំនួបទល់សិង្ហបុរីក៏ដោយ។ យ៉ាងណាក៏ដោយ ប្រធានក្រុមជម្រើសជាតិចិនរូបនេះ បានដកការសម្រេចចិត្តចូលនិវត្តន៍ពីក្រុមជម្រើសជាតិវិញ ក្រោមហេតុផលថាទុកពេលឱ្យក្រុមស្វែងរកអ្នកជំនួសខ្លួនបានសិន។ Linpeng ជាប់ជម្រើសជាតិចិនតាំងពីឆ្នាំ ២០០៩ ដោយបង្ហាញខ្លួន ១០៥ ប្រកួត ស៊ុតបញ្ចូលទីបាន ៦ គ្រាប់។ អតីតខ្សែការពារ Guangzhou Evergrande មានបទពិសោធន៍ច្រើនក្នុងការប្រកួតវគ្គជម្រុះ World Cup និង Asian Cup ហើយត្រូវបានគេចាត់ទុកថាជាកីឡាករជើងចាស់ដែលមានគុណភាពរបស់ចិន។ ឆ្លងកាត់ការប្រកួត៣លើក ចិន នៅចំណាត់ថ្នាក់លេខ៣ ក្នុងពូល C មាន ៤ ពិន្ទុស្មើក្រុមថៃដែលឈរលេខ២ ដោយខុសសំណល់គ្រាប់បាល់។ កូរ៉េខាងត្បូង ឈរកំពូលតារាងមាន៧ពិន្ទុ ឯសិង្ហបុរីនៅបាតតារាងមាន១ពិន្ទុ។ ចិនត្រូវទទួលសិង្ហបុរីវិញសម្រាប់ជំនួបជើងទី២ នៅថ្ងៃទី២៦ ខែមីនា មុនបន្តជួបថៃ និងកូរ៉េខាងត្បូងក្នុងខែមិថុនា ដើម្បីរក្សាឱកាសរបស់ពួកគេក្នុងការឈានទៅជុំបន្ទាប់នៃវគ្គជម្រុះ World Cup ឆ្នាំ ២០២៦ តំបន់អាស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6696.txt
|
ក្រុម Leicester City ចាប់ផ្តើមដំណើរផ្នែកផ្លូវច្បាប់ចំនួន ២ ប្រឆាំងទៅនឹងក្របខណ្ឌ Premier League និងEnglish Football League (EFL) Championship ដែលបានប្រកាសនាថ្ងៃទី២២ ខែមីនា ថា បានបញ្ជូនរឿងក្តីពីការបំពានច្បាប់នៃការចំណាយ ទៅកាន់គណៈកម្មាធិការឯករាជ្យ។
|
ក្លិបម្ចាស់ពាន Premier League ឆ្នាំ ២០១៥-១៦ បានធ្លាក់ទៅកាន់ក្របខណ្ឌលំដាប់ទី២ ក្រោយពីបញ្ចប់ចំណាត់ថ្នាក់មិនល្អ ក្នុងតំបន់កាត់ចោលរបស់ Premier League រដូវកាលមុន ហើយដល់ពេលនេះអាចប្រឈមនឹងការកាត់ពិន្ទុ ក្រោយ Premier League បានចេញសេចក្តីណែនាំរួច។ បើតាមស្ថាប័នលីគកំពូលអង់គ្លេស Leicester បានបរាជ័យក្នុងការបញ្ជូនរបាយការណ៍គណនីហិរញ្ញវត្ថុ ដែលបានចំណាយកន្លងមករបស់ខ្លួន ឱ្យទាន់ពេលវេលា។ ក្រោយសេចក្តីប្រកាសរបស់ Premier League ក្លិបលំដាប់ថ្នាក់លេខ ២ នៅក្របខណ្ឌ Championship មួយនេះ ក៏បានឆ្លើយតបដោយហួសចិត្តលើការសម្រេចចិត្តរបស់ក្របខណ្ឌលីគកំពូលអង់គ្លេស ដ្បិតខ្លួនកំពុងនៅលីគទី២ ក្តី។ ក្លិប Leicester បន្តឈានដល់ដំណើរការផ្លូវច្បាប់ ដើម្បីប្រឆាំងទៅនឹងការសម្រេចរបស់ Premier League និង EFL។ «Leicester City ត្រូវបានបង្ខំឱ្យចេញនីតិវិធីផ្លូវច្បាប់បន្ទាន់ចំនួនពីរនៅថ្ងៃនេះ ដើម្បីប្រឆាំងនឹង Premier League និង EFL។ ក្លិប នឹងកំពុងស្វែងរកថាដំណើរការនីមួយៗ នៃដំណើរការទាំងនេះ ត្រូវបានកំណត់ដោយក្រុមប្រឹក្សាច្បាប់សមស្រប និងឯករាជ្យពេញលេញ។»។ នេះបើតាមសេចក្តីថ្លែងការណ៍របស់ក្លិប Leicester City។ កាលពីពេលថ្មីៗ Leicester បានបង្ហោះពីរបាយការណ៍ខ្លួន ដោយខាតបង់ប្រាក់ប្រមាណ ៩២,៥លានផោន(១១៦,៥៣លានដុល្លារ) សម្រាប់រដូវកាល ២០២១-២២។ មិនត្រឹមតែប៉ុណ្ណោះ ពួកគេក៏បានប្រកាសពីការខាតបង់មុនការបង់ពន្ធចំនួន ៣៣,១លានផោន កាលពីឆ្នាំមុនថែមទៀត។ ក្លិបស្ថិតក្នុង Premier League គឺតម្រូវឱ្យមានការខាតបង់ប្រាក់ចំណាយត្រឹមតែ ១០៥លានផោន (១៣២លានដុល្លារ) ប៉ុណ្ណោះ នៅក្នុងរយៈពេល ៣ឆ្នាំ។ ប្រសិនបើមានការរកឃើញថា Leicester City បានបំពានច្បាប់ពិតមែន នោះក្លិបអង់គ្លេសមួយនេះ នឹងក្លាយជាក្លិបទី៣ ហើយ ដែលត្រូវបានកាត់ពិន្ទុដោយការបំពានច្បាប់ ចំណាយផ្នែកហិរញ្ញវត្ថុ បន្ទាប់ពីក្លិប Everton និង Nottingham Forest៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6697.txt
|
អ្នកគាំទ្រដែលបានទិញសំបុត្រក្នុងគោលបំណងទស្សនា Lionel Messi នៅទីក្រុងហុងកុង ក្នុងជំនួបមិត្តភាពរវាងហុកុង និង Inter Miami កាលពីខែកុម្ភៈ នឹងទទួលបានប្រាក់សំណង ៥០% វិញ។ ទទួលបានប្រាក់ពាក់កណ្តាលត្រឡប់ទៅវិញ លុះត្រាអ្នកគាំទ្រគ្មានឈប់បន្តការតវ៉ា ជុំវិញអវត្តមានប្រធានក្រុមអាហ្សង់ទីនលើទីលាន។
|
អ្នកគាំទ្របានចំណាយប្រាក់លើតម្លៃសំបុត្រចន្លោះពី ១១០ដុល្លារ ដល់៦៤០ដុល្លារ ដើម្បីអាចបានឃើញ Messi បង្ហាញខ្លួននៅទីលានប្រកួតក្នុងទឹកដីហុងកុង កាលពីថ្ងៃទី៤ ខែកុម្ភៈ។ ផ្ទុយទៅវិញអ្នកគាំទ្រប្រមាណជិត ៤ម៉ឺននាក់ សុទ្ធតែខកបំណង នៅពេលម្ចាស់ពាន Ballon d'Or ៨សម័យបានត្រឹមអង្គុយនៅកៅអីបម្រុងរហូតចប់ការប្រកួត។ មិនត្រឹមខកចិត្តឡើយ អ្នកគាំទ្រ បានបង្ហាញកាខឹងសម្បារ និងផ្ទុះកំហឹងក្នុងប្រទេសចិន និងពេញបណ្តាញសង្គម។ បើទោះជាប្រធានក្រុមអាហ្សង់ទីនវ័យ ៣៦ ឆ្នាំ បកសា្រយប្រាប់អ្នកគាំទ្រពីមូលហេតុដែលខ្លួនមិនអាចចូលប្រកួតដោយសារបញ្ហារបួសក៏ដោយ អ្នកគាំទ្រទាំងនោះនៅតែមិនអាចទទួលយកបាន និងកាន់តែកើនកំហឹង ដ្បិត២ថ្ងៃក្រោយមក Messi ចូលេងឱ្យ Inter Miami នៅ៣០នាទីចុងក្រោយ ក្នុងជំនួបទល់ Vissel Kobe នៅប្រទេសជប៉ុន ដែលមានអ្នកគាំទ្រជិត ៣ម៉ឺននាក់។ បើតាមក្រុមហ៊ុន Tatler Asia ដែលរ៉ាប់រងរៀបចំការប្រកួត អ្នកគាំទ្រដែលបញ្ជាទិញសំបុត្រពីគេហទំព័រផ្លូវការ នឹងទទួលបានប្រាក់សំណងត្រឡប់ទៅវិញ ៥០ភាគរយ។ មួយវិញទៀត អ្នកគាំទ្រទាំងឡាយណាដែលចង់បានប្រាក់សំណងរបស់ពួកគេត្រឡប់ទៅវិញ ទាល់តែត្រូវយល់ព្រមតាមលក្ខខណ្ឌ «មិនបន្ត ដំណើរការតវ៉ាណាមួយចំពោះករណី Messi នេះបន្តទៀត»។ សំណង ៥០ភាគរយនេះ អ្នករៀបចំការប្រកួត Tatler Asia បានជជែងជាមួយរដ្ឋបាលក្រុងហុងកុងដើម្បីសុំជំនួយចំនួន ១៦ លានដុល្លារកុង (២,៥លានដុល្លារ) ដើម្បីអនុម័តសងត្រឡប់ទៅអ្នកគាំទ្រទាំងនោះវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6698.txt
|
Fenerbahce ពិចារណាដកខ្លួនចេញពីក្របខណ្ឌលីគកីឡាបាល់ទាត់កំពូលតួកគី Super Lig បន្ទាប់ពីកីឡាកររបស់ពួកគេ រងការវាយប្រហារយ៉ាងដំណំពីសំណាក់អ្នកគាំទ្រ Trabzonspor នៅក្នុងទីលាន។ នេះបើតាមការបញ្ជាក់របស់លីគ Super Lig នៅថ្ងៃទី១៨ ខែមីនា។
|
ហេតុការណ៍ហិង្សា កើតឡើងបន្ទាប់ពីក្រុមភ្ញៀវ Fenerbahce ទទួលជ័យជម្នះលើក្រុម Trabzonspor ៣-២ ក្នុងជំនួបលីគចុងសប្តាហ៍មុន។ ភ្លាមៗក្រោយចប់ការប្រកួត អ្នកគាំទ្រក្រុម Trabzonspor បានសម្រុកចូលទីលាន ហើយបានប្រឈមនឹងកងកម្លាំងសន្តិសុខ និងបានដេញវាយកីឡាកររបស់ Fenerbahce ពេញក្នុងទីលាន។ នេះជាឧប្បត្តិហេតុចុងក្រោយបង្អស់ក្នុងលីគតួកគី ដែលគេចាត់ទុកថាមានភាពចម្រូងចម្រាសបំផុតក្នុងរដូវកាលនេះ។ កីឡាររបស់ Fenerbahce ពីររូប Bright Osayi-Samuel និង Michy Batshuayi បានព្យាយាមធ្វើអន្តរាគមន៍ នៅពេលសន្តិសុខបានចូលទៅក្នុងទីលាន។ យ៉ាងណាក៏ដោយ ក្នុងខ្សែវីដេអូមួយដែលបានបង្ហោះលើបណ្តាញសង្គម Batshuayi អតីតខ្សែប្រយុទ្ធ Chelsea បានលោតធាក់អ្នកគាំទ្រម្នាក់នៅក្នុងហេតុការណ៍នោះផងដែរ។ បន្ទាប់ពីករណីនេះ ក្លិប Fenerbahce បានបង្ហាញអំពីការពិចារណាដកខ្លួនចេញពីលីគកំពូលតួកគី។ ក្រុមប្រឹក្សាភិបាលក្លិបបានសម្រេចចិត្តនៅថ្ងៃទី១៨ ខែមីនា ថាក្លិបនឹងបើកកិច្ចប្រជុំមហាសន្និបាតវិសាមញ្ញនៅថ្ងៃទី២ ខែមេសា ដើម្បីសម្រេចចិត្តចុងក្រោយជុំវិញករណីនេះ។ លោក Gianni Infantino ប្រធានសហព័ន្ធកីឡាបាល់ទាត់អន្តរជាតិ (FIFA) បានថ្កោលទោសចំពោះឧបទ្ទវហេតុនេះ។ លោក Infantino ចាត់ទុកថា អំពើហិង្សាក្នុងការប្រកួត Super Lig របស់តួកគីរវាង Fenerbahce និង Trabzonspor មិនអាចទទួលយកបានឡើយ។ Fenerbahce ដែលមានលោក İsmail Kartal ជាគ្រូបង្គោល បច្ចុប្បន្នឈរនៅលេខរៀងទី២ ក្នុងតារាង Super Lig មាន ៧៩ពិន្ទុ ក្រោយឆ្លងកាត់ ៣០ប្រកួត តាមពីក្រោយក្រុមកំពូលតារាង Galatasaray ចំនួន២ពិន្ទុ និងនាំមុខក្រុមលេខ៣ Trabzonspor ចំនួន ៣០ ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6699.txt
|
ចំពេលកិច្ចពិភាក្សាពីរឿងអនាគតជាមួយនឹងក្លិប Real Madrid ខ្សែប្រយុទ្ធ Kylian Mbappe បានដាក់គោលដៅបង្ហាញខ្លួននៅក្នុងព្រឹត្តិការណ៍អូឡាំពិកទីក្រុងប៉ារីស (Paris 2024) នាពេលខាងមុខ ហើយគ្មាននរណាម្នាក់ ដែលអាចហាមឃាត់គេបានឡើយ។
|
Mbappe ត្រូវបានគេដឹងថា នឹងអាចចូលរួមជាមួយក្រុម Real Madrid នៅពេលដែលគេផុតកិច្ចសន្យា នៅចុងរដូវកាល ២០២៣-២៤ ជាមួយក្លិប Paris Saint Germain។ កាលពីពេលថ្មីនេះ ក្លិប Real Madrid បានផ្ញើសារតាមរយៈអ៊ីម៊ែល ទៅកាន់សហព័ន្ធបាល់ទាត់បារាំង ថា ខ្លួននឹងមិនបញ្ចេញកីឡាកររបស់ខ្លួនណាម្នាក់ឡើយ សម្រាប់ព្រឹត្តិការណ៍ Paris 2024។ បច្ចុប្បន្នក្លិប Real Madrid មានកីឡាករវ័យក្មេងសញ្ជាតិបារាំង ២រូប កំពុងបង្ហាញទម្រង់លេងល្អខ្លាំង ព្រមទាំងអាយុក្រោម ២៣ឆ្នាំ។ «ខ្ញុំតែងតែមានមហិច្ឆតាដូចគ្នា ខ្ញុំតែងតែនិយាយថាខ្ញុំចង់ទៅអូឡាំពិក ប៉ុន្តែមិនអាស្រ័យលើខ្ញុំទេ។ ខ្ញុំមិនអាចនិយាយអ្វីបានឡើយ ព្រោះថាគ្មាននរណាម្នាក់អាចប្រាប់ខ្ញុំបានឡើយ ប្រសិនបើខ្ញុំមិនអាចទៅកាន់អូឡាំពិកបាននោះទេ គឺវាបែបនឹងហើយ។ នៅពេលដែលខ្ញុំនិយាយថាគ្មាននរណាអាចប្រាប់ខ្ញុំបាន ខ្ញុំចង់និយាយសំដៅទៅ PSG ព្រោះខ្ញុំកំពុងមានកុងត្រាជាមួយ PSG ហើយគេមិនបាននិយាយអ្វីឡើយពីអូឡាំពិក យើងក៏គ្មានបានជជែកគ្នា។»។ Mbappe បាននិយាយក្នុងសន្និសីទកាសែតមុនជំនួបមិត្តភាពទល់អាល្លឺម៉ង់ នាថ្ងៃទី២៣ ខែមីនា។ រៀងរាល់បង្ហាញខ្លួនក្នុងសន្និសីទកាសែត Mbappe មិនដែលលើកឡើងអំពីរឿងរ៉ាវនៃការផ្ទេរទាក់ទងជាមួយនឹងក្លិប Real Madrid ម្តងឡើយ ចាប់តាំងពីមានការប្រកាសចាកចេញពីក្លិបរបស់គេរួចមក។ ដោយឡែកសម្រាប់ព្រឹត្តិការណ៍អូឡាំពិកប៉ារីស ២០២៤ ដែលនឹងចាប់ផ្តើមពីថ្ងៃទី២៤ ខែកក្កដា រហូតដល់ថ្ងៃទី៩ ខែសីហា លើវិញ្ញាសាបាល់ទាត់ កីឡាករក្នុងក្រុមតម្រូវឱ្យមានកីឡាករអាយុក្រោម ២៣ឆ្នាំ ដោយបូករួមជាមួយនឹងកីឡាករវ័យចំណាស់ ៣រូប សម្រាប់ប្រកួតប្រជែងមេដាយ។ តែយ៉ាងណា ការប្រកួតកីឡា Paris 2024 មានកាលវិភាគមិនស្ថិតក្នុងការប្រកួតក្រោម ការគ្រប់គ្រងរបស់សហព័ន្ធបាល់ទាត់ពិភពលោក (FIFA) ឡើយ។ នេះបានន័យថា ក្លិបបាល់ទាត់មិនតម្រូវចាំបាច់ឱ្យបញ្ចេញកីឡាករ ដើម្បីប្រជែងសម្រាប់ប្រទេសរបស់ពួកគេឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_67.txt
|
ប្រធានាធិបតី ហ្សេលេនស្គី បានប្រកាសថា អ៊ុយក្រែនមិនត្រូវបានអញ្ជើញឱ្យចូលរួមក្នុងកិច្ចចរចារវាងរុស្ស៊ី-អាម៉េរិកនៅអារ៉ាប៊ីសាអូឌីតឡើយ។ ដូច្នេះ រដ្ឋាភិបាលក្រុងកៀវ នឹងមិនទទួលស្គាល់លទ្ធផលនោះទេ។
|
ប្រធានាធិបតីអ៊ុយក្រែនលោក វ៉ូឡូឌីមៀ ហ្សេលេនស្គី បានប្រាប់អ្នកយកព័ត៌មាននៅអេមីរ៉ាត់អារ៉ាប់រួម នៅថ្ងៃទី១៧ ខែកុម្ភៈ ដោយសំដៅទៅលើការចរចានាពេលខាងមុខរវាងគណៈប្រតិភូរុស្ស៊ី និងអាម៉េរិកនៅអារ៉ាប៊ីសាអូឌីតថា «អ៊ុយក្រែននឹងមិនចូលរួមទេ»។ ប្រធានាធិបតីអ៊ុយក្រែនបានបន្ថែមថា លោកនឹងទៅបំពេញទស្សនកិច្ចនៅអារ៉ាប៊ីសាអូឌីតនៅថ្ងៃទី១៩ ខែកុម្ភៈ ប៉ុន្តែវាគឺជាដំណើរទស្សនៈកិច្ចផ្លូវរដ្ឋដែលបានគ្រោងទុកជាមុន ដែលមិនមានអ្វីពាក់ព័ន្ធនឹងកិច្ចចរចារុស្ស៊ី-អាម៉េរិកឡើយ។ សេចក្តីថ្លែងការណ៍នេះធ្វើឡើងដោយលោក ហ្សេលេនស្គី បន្ទាប់ពីរុស្ស៊ី និងអាម៉េរិកបានបញ្ជាក់ថា គណៈប្រតិភូនៃប្រទេសទាំងពីរបានមកដល់រដ្ឋធានីរីយ៉ាដ របស់អារ៉ាប៊ីសាអូឌីត ដើម្បីចូលរួមក្នុងការចរចាកាលពីថ្ងៃទី១៨ ខែកុម្ភៈ លើបញ្ហាជាច្រើន។ ទាំងអ៊ុយក្រែន និងតំណាងអឺរ៉ុបមិនត្រូវបានអញ្ជើញឱ្យចូលរួមក្នុងតុចរចានោះទេ។ ក្រោយការថ្លែងរបស់លោក ហ្សេលេនស្គី អ្នកនាំពាក្យក្រសួងការបរទេសអាម៉េរិក លោកស្រី Tammy Bruce បានប្រតិកម្មថា កិច្ចប្រជុំរវាងគណៈប្រតិភូអាម៉េរិក និងរុស្ស៊ីនៅអារ៉ាប៊ីសាអូឌីត មិនគួរត្រូវបានចាត់ទុកថាជា «ការចរចា»អំពីអ៊ុយក្រែននោះឡើយ។ ទោះបីជាយ៉ាងណា អ្នកនាំពាក្យវិមានក្រឹមឡាំង លោក Dmitry Peskov បាននិយាយមុននេះថា គណៈប្រតិភូទាំងពីរនឹងរៀបចំសម្រាប់កិច្ចពិភាក្សាដែលអាចកើតមាន ស្តីពីការបញ្ចប់ការប្រយុទ្ធគ្នានៅអ៊ុយក្រែន។ នៅក្នុងសន្និសីទសារព័ត៌មានមួយនៅថ្ងៃទី១៧ ខែកុម្ភៈ ប្រធានាធិបតីអ៊ុយក្រែនក៏បានអំពាវនាវឱ្យអាម៉េរិកផ្តល់ការធានាសន្តិសុខកាន់តែខ្លាំង ដែលជាផ្នែកនៃកិច្ចព្រមព្រៀងជាថ្នូរនឹងសិទ្ធិទទួលបានធនធានធម្មជាតិរបស់ទីក្រុងកៀវ។ លោក ហ្សេលេនស្គី បានបន្ថែមថា ៖« សំណួរមិនមែនគ្រាន់តែអំពីការទាញយកធនធានប៉ុណ្ណោះទេ ប៉ុន្តែតើអ្នកនឹងវិនិយោគនៅឯណាដើម្បីបង្កើតតម្លៃពីធនធានទាំងនេះ។ យើងមិនមែនគ្រាន់តែជាអ្នកផ្គត់ផ្គង់វត្ថុធាតុដើមនោះទេ។ ខ្ញុំគិតថាបញ្ហានេះចាំបាច់ត្រូវបញ្ជាក់ឱ្យច្បាស់លាស់»។ កាលពីចុងសប្តាហ៍មុន ប្រព័ន្ធផ្សព្វផ្សាយអាម៉េរិកបានដកស្រង់ប្រភពព័ត៌មានដែលនិយាយថារដ្ឋបាល ត្រាំ បានស្នើឱ្យអ៊ុយក្រែនប្រគល់កម្មសិទ្ធិ ៥០ភាគរយនៃធនធានកម្ររបស់ខ្លួនជាថ្នូរនឹងជំនួយយោធា។ ទោះយ៉ាងណា ភាគីទាំងពីរមិនទាន់បានឯកភាពគ្នាលើកិច្ចព្រមព្រៀងដោះដូរនេះនៅឡើយទេ។ លោកប្រធានាធិបតី ហ្សេលេនស្គី បាននិយាយថា លោកចាំបាច់ត្រូវពិនិត្យមើលឯកសារនេះដោយប្រុងប្រយ័ត្ន ហើយស្នើឱ្យកិច្ចព្រមព្រៀងនេះគួរតែបញ្ជាក់ឱ្យកាន់តែច្បាស់អំពីលក្ខខណ្ឌនៃការធានាសន្តិសុខសម្រាប់អ៊ុយក្រែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_670.txt
|
អង្គការសហប្រជាជាតិ (UN) នៅថ្ងៃទី១២ ខែកញ្ញាក្នុងរបាយការណ៍ថ្មីមួយ បានរាយការណ៍ថា មនុស្សចំនួន៥០លាននាក់ជុំវិញពិភពលោកកំពុងជាប់គាំងក្នុងការធ្វើការងារដោយបង្ខំ និងខ្លះត្រូវបានគេចាប់រៀបការដោយបង្ខំ។ UN អះអាងថា ស្ថានភាពរបស់ពួកគេបានប្រែកាន់តែអាក្រក់យ៉ាងខ្លាំងក្នុងប៉ុន្មានឆ្នាំថ្មីៗនេះ។
|
ចំនួនមនុស្សដែលធ្លាប់ក្នុងស្ថានភាពទាសភាពសម័យទំនើបដូចជាការធ្វើការដោយបង្ខំ និងការរៀបការដោយបង្ខំបានកើនជាង១០លាននាក់នៅចន្លោះឆ្នាំ២០១៦ និងឆ្នាំ២០២១។ នេះបើយោងតាមរបាយការណ៍ថ្មីមួយដែលបានចេញផ្សាយថ្ងៃទី១២ ខែកញ្ញា។ កន្លងមក អង្គការសហប្រជាជាតិ (UN)បានកំណត់គោលដៅលុបបំបាត់រាល់ទម្រង់នៃទាសភាពសម័យទំនើបនៅឆ្នាំនៅត្រឹមឆ្នាំ២០៣០។ នៅក្នុងរបាយការណ៍នេះ ទីភ្នាក់ងាររបស់ UN សម្រាប់ការងារ និងការធ្វើចំណាកស្រុក និងអង្គការ Walk Free Foundation រកឃើញថា នៅត្រឹមចុងឆ្នាំមុន មនុស្សជាង២៨លាននាក់បានធ្លាក់ចូលក្នុងការធ្វើការដោយបង្ខំ ខណៈដែលមនុស្សជាង២២លាននាក់ផ្សេងទៀតកំពុងរស់នៅក្នុងការរៀបអាពាហ៍ពិពាហ៍ដោយបង្ខំ។ នោះមានន័យថាស្ទើរតែម្នាក់ក្នុងចំណោមមនុស្ស១៥០នាក់នៅលើពិភពលោកកំពុងស្ថិតក្នុងស្ថានភាពទាសភាពសម័យទំនើប។ របាយការណ៍ដដែលក៏បានបន្ថែមថា ក្នុងចំណោមមនុស្សដែលរស់នៅក្នុងស្ថានភាពទាសភាពសម័យទំនើប៥នាក់ មានម្នាក់ជាកុមារ។ កុមារទាំងនេះក៏បានទទួលរងនៅការរំលោភបំពានផ្លូវភេទផងដែរ។ «វាគួរឱ្យភ្ញាក់ផ្អើលណាស់ដែលស្ថានភាពទាសភាពសម័យទំនើបមិនមានភាពប្រសើរឡើង»។ លោក Guy Ryder ប្រធានអង្គការពលកម្មអន្តរជាតិ (ILO) បាននិយាយបែបនេះក្នុងសេចក្តីថ្លែងការណ៍មួយ។ បើតាមរបាយការណ៍ដដែល ទាសភាពសម័យទំនើបមានវត្តមាននៅស្ទើរគ្រប់ប្រទេសក្នុងពិភពលោក ដែលជាងពាក់កណ្តាលនៃទាសភាពសម័យទំនើបនេះជាការបង្ខំមនុស្សឱ្យធ្វើការដោយបង្ខំ និងមួយភាគបួនជាការបង្ខំឱ្យអាពាហ៍ពិពាហ៍ក្នុងប្រទេសដែលមានប្រាក់ចំណូលមធ្យមកម្រិត ឬប្រទេសដែលមានប្រាក់ចំណូលខ្ពស់។ របាយការណ៍បានរកឃើញដែរថា ចំនួនស្ត្រីនិងក្មេងស្រីដែលជាប់គាំងក្នុងអាពាហ៍ពិពាហ៍ដោយបង្ខំបានកើនឡើង៦,៦លាននាក់ចាប់តាំងពីសិក្សាចុងក្រោយក្នុងឆ្នាំ២០១៦ ខណៈចំនួនមនុស្សដែលត្រូវបានបង្ខំឱ្យធ្វើការបានកើនឡើងចំនួន២,៧លាននាក់ក្នុងរយៈពេលដូចគ្នានេះ។ របាយការណ៍ដដែលក៏បានចង្អុលបង្ហាញពីការព្រួយបារម្ភយ៉ាងខ្លាំង ដែលការិយាល័យសិទ្ធិមនុស្សរបស់ UN លើកឡើងពីការកើនឡើងនៃការបង្ខំឱ្យធ្វើការងារនៅក្រោមលក្ខខណ្ឌដ៏អាក្រក់នៅកូរ៉េខាងជើង។ របាយការណ៍នេះក៏បានគូសបញ្ជាក់ពីស្ថានភាពនៅចិនដែលទីភ្នាក់ងារ UNជាច្រើនបានព្រមានពីការប្រើមនុស្សដោយបង្ខំនៅក្នុងតំបន់ស៊ីនជាំង ទីដែលប្រទេសលោកខាងលិចចោទប្រកាន់ថាមានការឃុំខ្លួនជនជាតិវីហ្គ័រ ជាងមួយលាននាក់ និងជនជាតិភាគតិចមូស្លីមផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6700.txt
|
លោកឧត្តមសេនីយ៍ឯក ខៀវ សាម៉េត អនុប្រធានសហព័ន្ធកីឡាបាល់ទាត់កម្ពុជា (FFC) បាននិយាយថា បើចង់ឱ្យវិស័យបាល់ទាត់កម្ពុជាខ្លាំងទៅបាន ទាល់តែសហព័ន្ធមានការអនុវត្តទៅតាមយុទ្ធសាស្ត្រ ១២ចំណុច ស្ថិតក្នុងគម្រោងអភិវឌ្ឍបាល់ទាត់កម្ពុជាឆ្នាំ ២០២៤។
|
ការអនុវត្តទៅតាមយុទ្ធសាស្ត្រអភិវឌ្ឍបាល់ទាត់ជាតិរបស់ FFC ទាំង ១២ចំណុច ត្រូវបានលើកឡើងដោយប្រធានសហព័ន្ធបាល់ទាត់អាស៊ាន (AFF) រួមមាន៖ ការអភិវឌ្ឍផ្នែករដ្ឋបាល និងគ្រប់គ្រង, ហេដ្ឋារចនាសម្ព័ន្ធកីឡា, ការប្រកួតថ្នាក់ជាតិ និងអន្តរជាតិ, ការអភិវឌ្ឍសមាគមបាល់ទាត់រាជធានីខេត្តទាំង ២៥, ក្លិបបាល់ទាត់ជាសមាជិក, ក្រុមជម្រើសជាតិបុរស-នាទី, ក្រុមថ្នាល់ និងយុវជន, ការបណ្តុះបណ្តាលគ្រូបង្វឹកបុរស-នារី, អាជ្ញាកណ្តាលបុរស-នារី, បាល់ទាត់ក្នុងសាល និងឆ្នេរខ្សាច់, ផ្នែកវិទ្យាសាស្ត្រកីឡា និងចំណុចចុងក្រោយទំនាក់ទំនងពាណិជ្ជកម្ម និងអ្នកគាំទ្រ។ អនុប្រធាន FFC បានថ្លែងដូច្នេះថា៖«សុរបសេចក្តីមក! បើចង់ឱ្យបាល់ទាត់ជម្រើសជាតិនៃប្រទេសមួយខ្លាំង (កម្ពុជា) ចំណុចអទិភាពទាំង ១២ ខាងលើ គួរតែត្រូវបានអនុវត្តឱ្យបានល្អប្រសើរទាំងបរិមាណ និងគុណភាពព្រមៗគ្នា។»។ នាកិច្ចប្រជុំមហាសន្និបាត FFC លើកទី៨ នាសណ្ឋាគា Hyatt Recency ថ្ងៃទី១៣ ខែមីនា សហព័ន្ធក៏បានបង្ហាញពីប្រាក់ចំណូល និងចំណាយ សម្រាប់អភិវឌ្ឍបាល់ទាត់កម្ពុជា អំឡុងឆ្នាំ ២០២៣ និងថែមទាំងបង្ហាញពីគម្រោងចំណាយសម្រាប់ឆ្នាំ ២០២៤។ ចំណូល និងចំណាយក្នុងឆ្នាំ ២០២៤ របស់សហព័ន្ធ បានថយចុះមកនៅត្រឹមជាង ៣,៨លានដុល្លារ បើធៀបឆ្នាំ ២០២៣ មានចំនួនជាង ៥,៤លានដុល្លារ។ កិច្ចប្រជុំមហាសន្និបាតដ៏ធំប្រចាំឆ្នាំរបស់ FFC ដដែល ក៏បានប្រកាសអំពីសមាជិកជាប់ឆ្នោត ក្នុងនាមជាគណៈកម្មាធិការប្រតិបត្តិ FFC អាណត្តិពីឆ្នាំ ២០២៤ ដល់ឆ្នាំ ២០២៥ រួមមានលោក ប៉ុន សុខ និងលោក ហ៊ុន សាមុត។ គួរបញ្ជាក់បន្ថែមថា ក្លិបបាល់ទាត់ឡាយហ្វរ ខេត្តព្រះសីហនុ (Life Football club) ដែលកំពុងប្រកបអាជីពនៅក្នុងលីគលំដាប់ទីពីរកម្ពុជា (Cambodian Premier League 2) ក៏ត្រូវបានកិច្ចប្រជុំសន្និបាត ប្រកាសទទួលស្គាល់ជាសមាជិកពេញសិទ្ធិរបស់សហព័ន្ធ FFC។ ការប្រកាសទទួលស្គាល់ធ្វើឡើងក្រោយពេល ក្លិបមួយនេះ ទទួលបានសំឡេងគាំទ្រ ៣៦សំឡេង ពីកិច្ចប្រជុំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6701.txt
|
Ederson អ្នកចាំទី Manchester City គ្មានឈ្មោះនៅក្នុងបញ្ជីរក្រុមជម្រើសជាតិប្រេស៊ីល សម្រាប់ការប្រកួតមិត្តភាព ទល់ អង់គ្លេស និងអេស្ប៉ាញ ព្រោះតែបញ្ហារបួសសាច់ដុំ។ Ederson ក៏ទំនងប្រឈមខកខានជួយក្លិបប្រជែងទល់ក្រុមកំពូលតារាង Arsenal ថែមទៀត។
|
បើតាមទូរទស្សន៍ ESPN អ្នកចាំទី Ederson បានរងរបួសសាច់ដុំ (Rectus femoris) ជើងស្តាំ ហើយអាចនឹងអវត្តមានចំនួន ៣ ឬទៅ ៤សប្តាហ៍។ ពេលវេលាកំណត់នេះ បានធ្វើឱ្យអ្នកចាំទីដៃស្អិត នឹងអាចប្រឈមខកខានជួយក្រុម Man City ក្នុងការប្រជែងពិន្ទុទល់នឹងក្រុមកំពូលតារាងកាំភ្លើងធំ Arsenal ក្នុងជំនួបក្របខណ្ឌ Premier League នៅថ្ងៃទី៣១ ខែមីនា។ បញ្ហារបួសនេះភាគីក្លិបរហស្សនាមមេឃខៀវ ក៏បានបញ្ជាក់ដែរថាអ្នកចាំទីខ្លាំងពូកែរបស់ខ្លួន ត្រូវបានរំពឹងថានឹងអាចអវត្តមានចំនួន ៤សប្តាហ៍។ កីឡាករវ័យ ៣០ឆ្នាំ បានរងរបួសអំឡុងការប្រកួតវគ្គទីមួយទល់នឹងក្រុមខ្លាំង Liverpool កាលពីសប្តាហ៍មុន ដែលលទ្ធផលបញ្ចប់ទៅស្មើ ១-១។ បញ្ហារបួសបានធ្វើឱ្យលោក Pep Guardiola ចាត់ទុកថាជារឿងមិនល្អសម្រាប់ក្រុម។ ចំណែកប្រេស៊ីល ត្រូវតទល់ជាមួយនឹងតោកំណាចអង់គ្លេស នៅថ្ងៃទី២៣ ខែមីនា ក្នុងកីឡដ្ឋាន Wembley ព្រមទាំងជួប អេស្ប៉ាញ នៅរយៈពេល ៣ថ្ងៃ បន្ទាប់ក្នុងទីក្រុងម៉ាឌ្រីត។ ដំបូងឡើយ Ederson ត្រូវបានគេរំពឹងថានឹងចាប់ផ្តើមជម្រើស ១១នាក់ដំបូង នៅក្នុងការប្រកួតទាំង ២នេះ ខណៈបច្ចុប្បន្នអ្នកចាំទីដៃទី១ Allison ដែលលេងនៅ Liverpool ក៏កំពុងរងរបួស។ ដោយឡែក Man City បច្ចុប្បន្នកំពុងស្ថិតនៅចំណាត់ថ្នាក់លេខ៣ ឆ្លងកាត់ការប្រកួតចំនួន ២៨លើក រកបាន ៦៣ពិន្ទុ ឈរពីក្រុម Arsenal ក្រុមកំពូលតារាង មានពិន្ទុស្មើនឹងក្រុមលេខ ២ Liverpool ដែល ៦៤ពិន្ទុដូចគ្នា។ Man City នឹងត្រូវប្រឈមមុខទល់នឹងក្រុម Newcastle United ក្នុងពានរង្វាន់ FA Cup វគ្គ ៨ក្រុមចុងក្រោយ ខណៈជួបវិបត្តិអ្នកចាំទី។ តែយ៉ាងណា នៅជំនួបសំខាន់ខ្លាំងទល់កាំភ្លើងធំនៅចុងខែមីនា ទាំងលោក Guardiola និងក្លិបផ្ទាល់កំពុងព្យាយាម ដើម្បីអាចធ្វើឱ្យ Ederson ឆាប់បានចូលលេងវិញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6702.txt
|
មប្រាមមិនឱ្យអត្តពលិករួមភេទអំឡុងកីឡាអូឡាំពិកត្រូវបានដកចេញវិញ ស្របពេលអូឡាំពិករដូវក្តៅក្រុងប៉ារីស ឆ្នាំ២០២៤ បានត្រៀមស្រោមអនាម័យចំនួន ៣០ម៉ឺនស្រោម សម្រាប់ដាក់ឱ្យអត្តពលិកប្រើប្រាស់អំឡុងព្រឹត្តិការណ៍។
|
នាព្រឹត្តិការណ៍កីឡាអូឡាំពិកទីក្រុងតូក្យូឆ្នាំ ២០២០ ដែអូឡាំពិកប៉ារីសលពន្យារទៅឆ្នាំ២០២១ គណៈកម្មាធិការអូឡាំពិកអន្តរជាតិ (IOC) បានដាក់ការហាមប្រាមមិនឱ្យអត្តពលិករួមភេទ ក្នុងគោលបំណងទប់ស្កាត់ជំងឺ កូវីដ-១៩។ ឥឡូវនេះជំងឺរាតត្បាតលែងជាការគម្រាមកំហែងទៀតហើយ ដូច្នេះលោក Thomas Bach ប្រធាន IOC បានដកបម្រាមផ្លូវភេទនេះចេញពីអូឡាំពិកក្រុងប៉ារីសវិញ។ ក្រុងប៉ារីស រដ្ឋធានីរបស់បារាំដែលគេឱ្យឈ្មោះថាជាទីក្រុងនៃក្តីស្រឡាញ់ នឹងស្វាគមន៍អត្តពលិកចំនួន ៩ពាន់នាក់ ក្នុងព្រឹត្តិការណ៍កីឡាអូឡាំពិករដូវក្តៅដែលនឹងប្រព្រឹត្តទៅចាប់ពីថ្ងៃទី ២៦ ខែកក្កដា ដល់ថ្ងៃទី១១ ខែសីហា ឆ្នាំ២០២៤។ បើយោងតាមការផ្សាយរបស់កាសែត TMZ ភូមិអូឡាំពិកនឹងស្តុកស្រោមអនាម័យចំនួន ៣០ម៉ឺនស្រោម សម្រាប់ផ្តល់ជូនអត្តពលិកដោយឥតគិតថ្លៃ។ អ្នកមើលការខុសត្រូវភូមិកីឡាលោក Lauren Michaud អះអាងថាការដកបម្រាបអត្តពលិកអូឡាំពិករួមភេទនេះ ក្នុងគោលបំណងបង្កើតកន្លែងមួយសម្រាប់អត្តពលិក ដើម្បីពួកគេមានអារម្មណ៍រីករាយ និងផាសុខភាព។ អំឡុងព្រឹត្តិការណ៍ អត្តពលិកចូលរួម នឹងទទួលបានអាហារ និងភេសជ្ជៈ យ៉ាងសម្បូរបែបដោយឥតគិតថ្លៃ លើកលែងតែគ្រឿងស្រវឹងប៉ុណ្ណោះ។ យ៉ាងណាក៏ដោយ អ្នករៀបចំអូឡាំពិកប៉ារីសមិនហាមអត្តពលិកសេពគ្រឿងស្រវឹងឡើយ ដោយពួកគេអាចរកបាននៅជុំវិញក្រុងប៉ារីស។ ព្រឹត្តិការណ៍កីឡាលំដាប់ពិភពលោក ឆ្នាំ ២០២៤ នៅប្រទេសបារាំង ត្រូវបានគេរំពឹងថានឹងទាក់ទាញអ្នកទស្សនាច្រើនបំផុត បើគិតចាប់តាំងពីអូឡាំពិករដូវក្តៅឆ្នាំ ២០១២ នៅទីក្រុងឡុងដ៏។ អូឡាំពិកប៉ារីស ក៏នឹងក្លាយជាទីក្រុងទី២ ដែលបានសិទ្ធិធ្វើម្ចាស់ផ្ទះកីឡាអូឡាំពិករដូវក្តៅចំនួន៣លើក បន្ទាប់ពីទីក្រុងឡុងដ៍ របស់អង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6703.txt
|
ប្រទេសបារាំងកំពុងព្យាយាមកម្ចាត់មូសខ្លាឱ្យអស់ ដើម្បីបញ្ចៀសផលប៉ះពាល់ដល់អត្តពលិក និងអ្នកគាំទ្រ រាប់ម៉ឺននាក់ អំឡុងព្រឹត្តិការណ៍កីឡាអូឡាំពិក ក្នុងទីក្រុងប៉ារីស នាពេលខាងមុខ។
|
មូសខ្លាអាស៊ី កំពុងគំរាមកំហែងនៅភាគខាងជើងនៃទ្វីបអឺរ៉ុប រួមទាំងប្រទេសបារាំងផងដែរ ក្នុងរយៈពេលពីរទសវត្សន៍កន្លងមក។ មូសខ្លាអាស៊ី បានបង្កឱ្យមានជំងឺដូចជាគ្រុនឈាម ឈីកុងហ្គូយ៉ា និងហ្ស៊ីកា។ បើតាមអាជ្ញាធរបារាំង ទីក្រុង Normandy នៅភាគពាយព្យ ដែលជាតំបន់ចុងក្រោយបង្អស់ គ្មានមូសខ្លាទៀតឡើយ។ ទោះជាយ៉ាងណា អាជ្ញាធរក៏កំពុងតែបន្តបេសកកម្មកម្ចាត់មូសខ្លា ដើម្បីធានាថាព្រឹត្តិការណ៍ Paris 2024 នាខែកក្កដានោះ គ្មានមូសខ្លារំខានដល់អត្តពលិក និងអ្នកគាំទ្រឡើយ។ អ្នកជំនាញក៏បានព្រមានថា មូសខ្លាខាំអាចនឹងបំផ្លាញឱកាសរបស់អត្តពលិក ក្នុងពេលប្រកួតប្រជែង។ «ពេលអ្នកមានជំងឺគ្រុនឈាម អ្នកនឹងមិនអាចឆ្លងកាត់ឧបសគ្គ ឬការប្រកួតប្រជែងអ្វីបានឡើយ។ ទីក្រុងដែលធ្វើម្ចាស់ផ្ទះ នឹងជាពិសេសភូមិអូឡាំពិកត្រូវតែធានាគ្មានមូស។»។ នេះបើតាមការលើកឡើងរបស់លោក Didier Fontenille អ្នកជំនាញខាងផ្នែកជំងឺឆ្លង។ ទាក់ទងបញ្ហាមូសខ្លានេះ អាជ្ញាធរសុខាភិបាលបានសន្យាថា នឹងបង្កើនការឃ្លាំមើល នៃការគំរាមកំហែងពីមូសនេះ។ សម្រាប់ព្រឹត្តិការណ៍អូឡាំពិកប៉ារីស ២០២៤ នឹងចាប់ផ្តើមពីថ្ងៃទី២៤ ខែកក្កដា ដល់ថ្ងៃទី៩ ខែសីហា ។ កម្មវិធីបើកនឹងត្រូវធ្វើឡើងនៅតាមដងទន្លេសែន (Seine) លើកដំបូងក្នុងប្រវត្តិសាស្ត្រព្រឹត្តិការណ៍អូឡាំពិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6704.txt
|
ក្រុមដំរីចម្បាំងថៃ រំពឹងទាញយកផលប្រយោជន៍ជ័យជម្នះលើក្រុមជើងខ្លាំងកូរ៉េខាងត្បូង ក្នុងជំនួបវគ្គជម្រុះជុំទីពីរ World Cup 2026 តំបន់អាស៊ី ក្នុងជើងទីពីរ ដែលធ្វើឡើងនៅក្នុងទឹកដីកីឡដ្ឋាន Rajamangala នារាត្រីថ្ងៃទី២៦ ខែមីនា។ រីឯវៀតណាម សម្លឹងមើលការការវាយបកឈ្នះលើក្រុមគូប្រជែងក្នុងតំបន់ឥណ្ឌូណេស៊ីក្នុងទឹកដី ក្រោយចាញ់ការប្រកួតជើងទីមួយ។
|
ជំនួបរវាងថៃ ទល់នឹងក្រុមជើងខ្លាំងកូរ៉េខាងត្បូង នឹងត្រូវធ្វើឡើងវេលាម៉ោង ៧:៣០នាទី [ម៉ោងនៅកម្ពុជា] ដោយក្រុមរហស្សនាមដំរីចម្បាំងកំពុងមានភាពជឿជាក់យ៉ាងខ្លាំង ក្រោយពេលរក្សាលទ្ធផលស្មើ ១-១ ក្នុងជំនួបជើងទីមួយនាទីក្រុងសេអ៊ូល កាលពីសប្តាហ៍មុន។ បច្ចុប្បន្នថៃកំពុងនៅចំណាត់ថ្នាក់លេខ ២ មាន ៤ពិន្ទុ ឈរពីចិន ស្ថិតនៅលេខ ៣ មាន ៤ពិន្ទុដូចគ្នា ក្រោយការប្រកួតកាលពីសប្តាហ៍មុនស្មើ ២-២ ទល់នឹងក្រុមសិង្ហបុរី។ សម្រាប់ជំនួបនៅក្នុងប្រទេសថៃ ដែលជាទឹកដីផ្ទាល់ គ្រូបង្វឹកថៃលោក Masatada Ishii ជឿជាក់ថាកូនក្រុមនឹងអាចដណ្តើមពិន្ទុពីជើងខ្លាំងកូរ៉េខាងត្បូង។ «នៅពេលការប្រកួតទល់កូរ៉េខាងត្បូង កីឡាករតែងតែជួយគ្នាទៅវិញទៅមកបានយ៉ាងល្អ ដែលនេះជារឿងសំខាន់សម្រាប់ខ្ញុំ កាលនោះខ្ញុំបានប្រាប់កីឡាករថាយើងត្រូវតែយកឱ្យបាន ១ពិន្ទុពីការប្រកួត […]។ ការប្រកួតបន្ទាប់នៅទីក្រុងបាំងកក វានឹងក្លាយជាការប្រកួតដែលខុសគ្នា នៅទីនេះយើងមានអ្នកគាំទ្រយើង ហើយយើងនឹងក្រសោបពិន្ទុពីការប្រកួត ដែលជាគោលដៅយើង។»។ នេះបើតាមសម្តីលោក Ishii និយាយក្នុងសន្និសីទកាសែតមុនការប្រកួត។ ដោយឡែកវៀតណាម ត្រូវការឈ្នះលើក្រុមឥណ្ឌូណេស៊ី ចាំបាច់យ៉ាងខ្លាំងក្នុងជំនួបជើងទីពីរនេះ ព្រោះក្តីសង្ឃឹមក្នុងការប្រជែងកៅអីដើម្បីបន្តប្រជែងទៅវគ្គទី៣ បន្តទៀត។ ការប្រកួតជើងទីពីរនឹងត្រូវធ្វើឡើងនៅក្នុងកីឡដ្ឋាន ម៉ាយឌីង (My Dinh) បន្ទាប់ពីជម្រើសជាតិវៀតណាម បានរងបរាជ័យក្រោមថ្វីជើងម្ចាស់ផ្ទះឥណ្ឌូណេស៊ី លទ្ធផល ១-០ កាលពីសប្តាហ៍មុន។ ជំនួបជើងទីពីរ អាចនិយាយបានថាជាឱកាសចុងក្រោយតែមួយប៉ុណ្ណោះសម្រាប់ក្រុមដែលដឹកនាំដោយលោក Phillipe Troussier ដើម្បីរក្សាក្តីសង្ឃឹមប្រជែង។ ឥណ្ឌូណេស៊ី ការប្រកួតក្នុងទឹកដីវៀតណាម ពួកគេត្រូវការត្រឹមតែពិន្ទុស្មើតែប៉ុណ្ណោះ ដ្បិតការប្រកួតបន្ទាប់ពួកគេត្រូវជួបក្រុមនឹងត្រូវជួបក្រុមហ្វីលីពីន ដែលនឹងផ្តល់ឱកាសខ្លាំងដល់ខ្លួនដើម្បីឆ្លងកាត់ទៅកាន់ជុំទី៣ វគ្គជម្រុះដណ្តើមកៅអីទៅព្រឹត្តិការណ៍ World Cup 2026 នៅប្រទេសអាម៉េរិក, កាណដា និងម៉ិកស៊ិក។ វៀតណាម បន្ទាប់ពីការប្រកួតជើងទីពីរទល់ឥណ្ឌូណេស៊ី ខ្លួនត្រូវបន្តប៉ះក្រុមខ្លាំងអ៊ីរ៉ាក់ ដែលនឹងក្លាយជាការប្រកួតដ៏លំបាកបំផុតមួយក្នុងការដណ្តើមពិន្ទុ៕ ខាងក្រោមនេះជាការប្រកួតក្រុមដទៃផ្សេងទៀតក្នុងវគ្គជម្រុះ World Cup 2026 តំបន់អាស៊ី៖ ពូល A ឥណ្ឌា ទទួល អាហ្កានីស្ថាន ពូល B ជំនួបរបស់កូរ៉េខាងជើង ទល់ជប៉ុន លុបចោល ពូល C ចិន ទទួល សិង្ហបុរី, ថៃ ទទួល កូរ៉េខាងត្បូង ពូល D កៀហ្ស៊ីគីស្ថាន ទទួល ឆាយនីសតាយប៉ិ, ម៉ាឡេស៊ី ទទួល អូម៉ង់ ពូល E អ៊ូសបេគីស្ថាន ទទួល ហុងកុង, តួកមេនីស្ថាន ទទួល អ៊ីរ៉ង់ ពូល F ហ្វីលីពីន ទទួល អ៊ីរ៉ាក់ ពូល G តាជីគីស្ថាន ទទួល អារ៉ាប៊ីសាអូឌីត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6705.txt
|
រដ្ឋាភិបាលជប៉ុន បានព្រមានអ្នកគាំទ្រក្រុមកីឡាបាល់ទាត់ជម្រើសជាតិរបស់ខ្លួនកុំឱ្យធ្វើដំណើរទៅកាន់ប្រទេសកូរ៉េខាងជើង ក្នុងការប្រកួតជម្រុះ FIFA World Cup ជុំទី៣ តំបន់អាស៊ី ដែលធ្វើឡើងទីក្រុងព្យុងយ៉ាង។
|
ក្រសួងការបរទេសក្រុងតូក្យូ នៅថ្ងៃទី២០ ខែមីនា ប្រាប់សាធារណជនទូទៅឱ្យបដិសេធ ចូលរួមក្នុងការប្រកួតនៅថ្ងៃទី២៦ ខែមីនា រវាងកូរ៉េខាងជើង និង ជប៉ុន ដែលជាលើកដំបូងសម្រាប់ក្រុមទាំងពីរដែលធ្វើឡើងនៅទឹកដីកូរ៉េខាងជើង គិតចាប់ពីឆ្នាំ ២០១១ មក។ មុនធ្វើដំណើរទៅក្រុងព្យុងយ៉ាង ជប៉ុន ត្រូវទទួល កូរ៉េខាងជើង សម្រាប់ជំនួបជើងទី១ វគ្គជម្រុះពានរង្វាន់បាល់ទាត់ពិភពលោក ឆ្នាំ២០២៦ ពូល B ក្នុងក្រុងតូក្យូ នៅថ្ងៃទី២១ ខែមីនា។ «ដូចដែលពលរដ្ឋទាំងអស់បានដឹងហើយថា កូរ៉េខាងជើងមានទស្សនៈជាអរិភាពចំពោះជប៉ុន ហើយការធ្វើដំណើរទៅកាន់ប្រទេសនេះ គួរបោះបង់ចោល»។ នេះបើតាមក្រសួងការបរទេសក្រុងតូក្យូ បានបង្ហោះនៅលើបណ្តាញសង្គម X។ នេះមិនមែនជាករណីថ្មីឡើយ រដ្ឋាភិបាលជប៉ុនតែងណែនាំពលរដ្ឋខ្លួនកុំឱ្យធ្វើដំណើរទៅកូរ៉េខាងជើង ដោយបារម្ភពីសុវត្ថិភាព។ ម្យ៉ាងវិញទៀត ប្រទេសទាំងពីរ ក៏មិនមានទំនាក់ទំនងការទូតអ្វីឡើយ។ រហូតមកទល់ពេលនេះ នៅមិនទាន់មានព័ត៌មានច្បាស់ការណាមួយ ពីចំនួនអ្នកគាំទ្រជប៉ុនប៉ុន្មាននាក់នឹងព្យាយាមធ្វើដំណើរទៅកាន់កូរ៉េខាងជើង ដើម្បីគាំទ្រក្រុមសាំម៉ូរ៉ៃជប៉ុននោះឡើយ។ បើតាមការផ្សាយរបស់ទូរទស្សន៍ជប៉ុន NHK ក្រៅពីសមាជិកក្រុមជម្រើសជាតិជប៉ុន និងបុគ្គលិក មានមន្ត្រីរដ្ឋាភិបាលចំនួន ១៤នាក់ផ្សេងទៀត រួមទាំងប្រព័ន្ធផ្សព្វផ្សាយមួយចំនួនផង នឹងអមដំណើរក្រុមទៅកាន់ក្រុងព្យុងយ៉ាង។ ឆ្លងកាត់ការប្រកួតវគ្គជម្រុះពូល B ចំនួន២លើក ជប៉ុន ឈរកំពូលតារាងមាន៦ពិន្ទុពេញ តាមពីក្រោយដោយកូរ៉េខាងជើង ដែលមាន៣ពិន្ទុ ស្មើស៊ីរី ដែលនៅលេខ៣។ មីយ៉ាន់ម៉ា ស្ថិតនៅបាតតារាងគ្មានពិន្ទុរាប់នៅឡើយ។ មីយ៉ាន់ម៉ា ត្រូវទទួលស៊ីរី នៅថ្ងៃទី២១ ខែមីនា មុនត្រឡប់ទៅស៊ីរីវិញ នៅ៥ថ្ងៃបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6706.txt
|
Amad Diallo ក្លាយជាវីរបុរសក្នុងការជួយ Manchester United ទម្លាក់ Liverpool ដោយគ្រាប់បាល់វាយបកក្នុងលទ្ធផល ៤-៣ ដើម្បីឡើងវគ្គពាក់កណ្តាលផ្តាច់ព្រ័ត្រ FA Cup ឆ្នាំ ២០២៤។ Chelsea, Manchester City និងCoventry City បានកៅអីវគ្គ១/២ផ្តាច់ព្រ័ត្រ។
|
ជំនួបដ៏ជក់ចិត្តក្នុងវគ្គ៨ក្រុមចុងក្រោយ នៅកីឡដ្ឋាន Old Trafford ខ្សែបម្រើ Scott McTominay រកបានគ្រាប់នាំមុខឱ្យ Man Utd មុននៅនាទីទី១០ មុន Alexis Mac Allister តាមស្មើឱ្យ Liverpool វិញនៅនាទី៤៤។ មុនបញ្ចប់វគ្គទី១ Mohamed Salah បន្ថែមគ្រាប់ទី២ ឱ្យហង្សក្រហម ដើម្បីនាំមុខបិសាចក្រហម ២-១។ ចូលដល់វគ្គទី២ ក្រុមទាំងសងខាងនៅតែបន្តវាយម្រុក និងដាក់គ្នាទៅវិញទៅមក រហូត Antony រកបានគ្រាប់តាមស្មើឱ្យក្រុមលោក Erik ten Hag នៅនាទី៨៧។ ក្រោយលទ្ធផល៩០នាទីក្រុមទាំងពីរស្មើគ្នា ២-២ តម្រូវឱ្យបន្ថែម១៥នាទី២ដង។ Harvey Elliott ស៊ុតគ្រាប់ទី៣ ឱ្យ Liverpool នៅនាទី១០៥ មុនពេល Marcus Rashford រកបានគ្រាប់ទី៣ ឱ្យ Man Utd វិញនៅ៧នាទីបន្ទាប់។ ជិតបញ្ចប់ម៉ោងទាំងពីរលើកទៅហើយ ពោលនៅនាទី១២០+២ កីឡាករវ័យក្មេង Amad Diallo បានស៊ុតគ្រាប់ជ័យជម្នះឱ្យបិសាចក្រហមយកឈ្នះហង្សក្រហមក្នុងលទ្ធផល ៤-៣។ តាមរយៈលទ្ធផលនេះ គ្រប់គ្រាន់ដើម្បីនាំក្រុម Man Utd ឈានទៅវគ្គពាក់កណ្តាលផ្តាច់ព្រ័ត្រ FA Cup រដូវកាល ២០២៣-២៤ និងថែមទាំងកាត់បន្ថយសម្ពាធរបស់អ្នកចាត់ការទូទៅលោក Erik ten Hag ផងដែរ។ ផ្ទុយទៅវិញ ក្រុមលោក Jürgen Klopp បានបាត់ឱកាសប្រជែងពាន៤ក្នុងមួយរដូវកាលរបស់ខ្លួនទៅហើយ។ Liverpool ដែលលើកពាន EFL Cup រួចហើយ នឹងត្រូវប្រជែងដណ្តើមពាន Premier League និង UEFA Europa League។ ចំណែក៣ក្រុមទៀត ដែលឈានទៅកាន់វគ្គពាក់កណ្តាលផ្តាច់ព្រ័ត្រ FA Cup រួមមានក្រុមម្ចាស់ការពារតំណែងជើងឯក Man City, Chelsea និង Coventry City ក្រុមពីលីគទី២ Championship។ លទ្ធផលប្រកួត៣គូផ្សេងទៀត៖ Chelsea ៤-២ Leicester City Man City ២-០ Newcastle United Wolves ២-៣ Coventry City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6707.txt
|
លោក Chen Xuyuan អតីតប្រធានសហព័ន្ធកីឡាបាល់ទាត់ចិន (CFA) ត្រូវបានកាត់ទោសឱ្យជាប់ពន្ធនាគារមួយជីវិត ពីបទស៊ីសំណូកប្រាក់ ១១,៣លានដុល្លារ។ នេះបើតាមការផ្សាយរបស់ប្រព័ន្ធផ្សព្វផ្សាយរដ្ឋចិន People's Daily នៅថ្ងៃទី២៦ ស្របពេលលោក Xuyuan ជាបុគ្គលទី២បន្ទាប់ពី លោក Li Tie ដែលរងការកាត់ទោសមួយជីវិត ក្នុងសំណុំរឿងពុករលួយ ក្នុងវិស័យកីឡាបាល់ទាត់ចិន។
|
លោក Xuyuan ដែលធ្លាប់កាន់ការជាប្រធានស្ថាប័នកំពូលកីឡាចិន ត្រូវបានចោទប្រកាន់កាលពីខែកញ្ញា ឆ្នាំ២០២៣ ក្នុងបទពុករលួយ បន្ទាប់ពីលោកបានសារភាពនៅក្នុងភាពយន្តឯកសាររបស់ទូរទស្សន៍ CCTV ថាបានទទួលយកប្រាក់សំណូកយ៉ាងច្រើនដើម្បីផ្តល់តួនាទីក្នុងប្រភេទកីឡាផ្សេងៗ ជាពិសេសកីឡាបាល់ទាត់។ អតីតប្រធាន CFA រូបនេះ បានចូលសវនាការកាត់ទោសពីបទស៊ីសំណូកប្រាក់ ១១,៣លានដុល្លារ នៅថ្ងៃទី២៩ ខែមករា។ ក្នុងសំណុំរឿងសូកប៉ាន់ប្រាក់ ១១,៣លានដុល្លារ ដែលជាប់ពាក់ព័ន្ធថ្នាក់ដឹកនាំជាន់ខ្ពស់ក្នុងកីឡាចិន និងនាយកប្រតិបត្តិ CFA ប្រមាណ ១០នាក់ ក្នុងនោះ លោក Li Tie អតីតគ្រូបង្វឹកក្រុមជម្រើសជាតិចិន ក៏អះអាងថាខ្លួនបានបានបង់ប្រាក់សំណូកដល់ លោក Xuyuan អំឡុងនៅកាន់តំណែងប្រធាន និងជាអនុលេខាបក្ស CFA ចំនួន២លានយ័ន (ជិត៣០ម៉ឺនដុល្លារ) ដើម្បីទទួលបានតំណែងគ្រូជម្រើសជាតិចិន។ ដំបូងឡើយ លោក Xuyuan ត្រូវបានតុលាការកាត់ទោសឱ្យជាប់ពន្ធនាគារ ១៥ ឆ្នាំ ខណៈលោក Li Tie ជាប់ពន្ធនាគាររហូតអស់មួយជីវិត ពីបទសូកប៉ាន់នេះ។ អតីតគ្រូចិន វ័យ៤៦ឆ្នាំ មិនសុខចិត្ត ចំពោះការកាត់ទោសដ៏ធ្ងន់ធ្ងរលើខ្លួន បើប្រៀបធៀបនឹងលោក Xuyuan ដែលជាអ្នកទទួលប្រាក់សំណូក។ លោក Tie បានស្នើសុំការប្តឹងឧទ្ធរណ៍ទៅតុលាការ។ ក្រោយសិក្សា និងស៊ើបអង្កេតជាថ្មី តុលាការប្រជាជនក្នុងក្រុង Huangshi ខេត្ត Hubei ប្រទេសចិនយល់ឃើញថា ការសូកប៉ាន់ដែល Xuyuan បានទទួល ជាករណីធ្ងន់ធ្ងរ ហើយសកម្មភាពនេះបានធ្វើឱ្យខូចខាតយ៉ាងធ្ងន់ធ្ងរដល់ការប្រកួតប្រជែង និងសណ្តាប់ធ្នាប់ក្នុងវិស័យកីឡាបាល់ទាត់ចិន។ លោក Xuyuan វ័យ៦៧ឆ្នាំ ដែលជាសមាជិកបក្សកុម្មុយនិស្តចិនផង ត្រូវបានតុលាការប្រជាជនចិន កាត់ទោសសារជាថ្មីនៅថ្ងៃទី២៦ ខែមីនា ឱ្យជាប់ពន្ធនាគារមួយជីវិតតែម្តង។ ជុំវិញបញ្ហាពុករលួយនេះ បានធ្វើឱ្យក្រុមកីឡាបាល់ទាត់ចិន ធ្លាក់ទម្រង់លេងយ៉ាងខ្លាំង និងបរាជ័យជាបន្តបន្ទាប់ ក្នុងនោះធ្លាក់ចេញពីពានរង្វាន់តំបន់អាស៊ី AFC Asian Cup ឆ្នាំ២០២៣ ត្រឹមវគ្គចែកពូល និងធ្វើមិនបានល្អនៅវគ្គជម្រុះ FIFA World Cup ឆ្នាំ២០២៦ តំបន់អាស៊ី ថែមទៀត។ ថ្មីៗនេះ ចិនបានត្រឹមស្មើ ២-២ ប៉ុណ្ណោះ ក្នុងជំនួបទល់សិង្ហបុរី វគ្គជម្រុះជើងទី១៕ អត្ថបទទាក់ទង លោក Li Tie ត្រូវកាត់ទោសជាប់ពន្ធនាគារមួយជីវិត ពីបទពុករលួយក្នុងវិស័យបាល់ទាត់ចិន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6708.txt
|
ក្រុមពី La Liga របស់អេស្ប៉ាញដល់ទៅ៣ ទទួលបានកៅអីនៅវគ្គ៨ក្រុមចុងក្រោយ UEFA Champions League រដូវកាល២០២៣-២៤ ខណៈក្រុមពី English Premier League របស់អង់គ្លេស និងពី Bundesliga អាល្លឺម៉ង់ មាន២រៀងៗខ្លួន ស្របពេលដែល Ligue 1 របស់បារាំងនៅសល់តែ១ក្រុមប៉ុណ្ណោះ។
|
ម្ចាស់ជើងឯក១៤សម័យកាល Real Madrid បានយកឈ្នះ RB Leipzig ក្នុងលទ្ធផលសរុប ២-១ ដោយស៊ី ១-០ នៅក្រៅទឹកដី ហើយបញ្ចប់ក្នុងលទ្ធផលស្មើ ១-១ នៅកីឡដ្ឋាន Santiago Bernabeu របស់ខ្លួន។ Barcelona ម្ចាស់ជើងឯក៥សម័យកាល ទម្លាក់ Napoli ក្នុងលទ្ធផលសរុប ៤-២ ដោយជើងទីមួយស្មើ ១-១នៅទឹកដីអ៊ីតាលី ហើយក្រុមយក្សរបស់អេស្ប៉ាញ បានយកឈ្នះរហូតដល់ទៅ ៣-១ នៅជើងទីពីរ។ Atletico Madrid ជាក្រុមអេស្ប៉ាញទី៣ដែលឡើងទៅវគ្គ៨ក្រុមចុងក្រោយនារដូវកាលនេះ ក្រោយយកឈ្នះ Inter Milan ដោយការទាត់ប៉េណាល់ទីកាត់សេចក្តីក្នុងលទ្ធផល ៣-២។ ជើងទីមួយ Inter Milan ឈ្នះ ១-០ ហើយ Atletico Madrid វាយបក ២-១ វិញ នៅកីឡដ្ឋានរបស់ខ្លួន ដែលធ្វើឱ្យការប្រកួតឈានដល់ការសម្រេចប៉េណាល់ទី។ Arsenal ដែលកំពុងឈរលើតារាង Premier League ក៏បានទម្លាក់ FC Porto របស់ព័រទុយហ្គាល់ ដោយបាល់ប៉េណាល់ទី ៤-២ ផងដែរ។ ក្រុមទាំងពីរ មានប្រៀបក្នុងលទ្ធផល ១-០ រៀងៗខ្លួននៅក្នុងទឹកដី ប៉ុន្តែកាំភ្លើងធំ ជាអ្នកទទួលបានកៅអីទៅវគ្គបន្ត ក្រោយជ័យជម្នះប៉េណាល់ទីនៅទឹក Emirates របស់ខ្លួន។ ម្ចាស់ការពារតំណែងជើងឯក Manchester City ឡើងទៅវគ្គបន្តជាមួយនឹងជ័យជម្នះយ៉ាងងាយស្រួលលើ Copenhagen របស់ដាណឺម៉ាក។ ក្រុមមេឃខៀវ បានយកឈ្នះក្នុងលទ្ធផល ៣-១ ដូចគ្នា ទាំងជើងទីមួយ និងជើងទីពីរ។ សម្រាប់ក្រុមពីអាល្លឺម៉ង់ ម្ចាស់ជើងឯក៦ជំនាន់ Bayern Munich បានទម្លាក់ Lazio ក្នុងលទ្ធផលសរុប ៣-១។ នៅក្រៅដី Bayern ចាញ់ ១-០ ប៉ុន្តែពួកគេបានស្តារមុខមាត់ ៣-០ វិញ ក្នុងជើងទីពីរ នៅ Allianz Arena។ Borussia Dortmund ដែលជាម្ចាស់ជើងឯកកាលពីឆ្នាំ១៩៩៧ បានបង្អាក់ដំណើររបស់ក្រុមហូឡង់ PSV ក្នុងលទ្ធផលសរុប ៣-១។ ជើងទីមួយ ក្រុមទាំងពីរបញ្ចប់ក្នុងលទ្ធផលស្មើ ១-១ ប៉ុន្តែ Dortmund មានប្រៀប ២-០ វិញនៅជើងទីពីរ។ Paris Saint Germain ជាក្រុមបារាំងតែមួយគត់ដែលបន្តបោះជំហានទៅមុខ ក្រោយយកឈ្នះ Real Sociedad សរុប ៤-១។ នៅទឹកដីខ្លួន PSG ឈ្នះ ២-០ ហើយបន្តឈ្នះ ២-១ ទៀត នៅទឹកដីរបស់ក្រុមអេស្ប៉ាញ។ ការចាប់ឆ្នោតសម្រាប់វគ្គ១ភាគ៤ផ្តាច់ព្រ័ត្រ នឹងប្រព្រឹត្តទៅនៅយប់ថ្ងៃទី១៥ ខែមីនា។ ជើងទីមួយ នឹងត្រូវប្រកួតនៅថ្ងៃទី៩ និងទី១០ ខែមេសា ហើយជើងទីពីរ ប្រព្រឹត្តនាសប្តាហ៍បន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6709.txt
|
ថ្ងៃព្រហស្បតិ៍ទី១៤មីនា២០២៤ ជាលើកទីមួយ កងទ័ពជើងអាកាសបារាំង សហការជាមួយនគរបាលនិងកងអាវុធហត្ថ បានចាប់ផ្តើមហាត់ហ្វឹកហ្វឺន ទ្រង់ទ្រាយធំ អំពីរបៀបប្រយុទ្ធប្រឆាំងនឹងការប្រើប្រាស់ដ្រូនខុសច្បាប់ ដែលអាចមានច្រើននៅក្នុងអំឡុងពេលប្រកួតកីឡាអូឡាំពិក។
|
នៅបួនខែកន្លះមុនការប្រកួតកីឡាអូឡាំពិកក្រុងប៉ារីសចាប់បើក កងទ័ពជើងអាកាសបារាំងសហការជាមួយក្រុមនគរបាល និងកងអាវុធហត្ថ បានដឹកនាំធ្វើលំហាត់ហ្វឹកហ្វឺនអំពីរបៀបកម្ចាត់ដ្រូន ដោយប្រើប្រព័ន្ធផ្សេងៗគ្នាជាច្រើន។ ប្រព័ន្ធទាំងនោះមានដូចជា ដ្រូនធុនធ្ងន់មានបំពាក់រាដា កាមេរ៉ា និងប្រដាប់វាស់ចម្ងាយ ដើម្បីកំណត់ទីតាំងឬចំណុចហោះចេញរបស់ដ្រូនខុសច្បាប់។ ប្រព័ន្ធឬកាំភ្លើងសម្រាប់រារាំង រំខានការហោះឡើងរបស់ដ្រូនពីចម្ងាយ ។ល។ និង។ល។ ទៅតាមកម្មវិធីរបស់ដ្រូននីមួយៗ ភ្នាក់ងារបារាំងអាច បញ្ឈប់ អាចឱ្យហោះចេញ ឬអាចទម្លាក់ដ្រូនល្មើសបាន។ លំហាត់សាកល្បងរយៈពេលពីរសប្តាហ៍ ជាការត្រៀមលក្ខណៈប្រឈមទល់នឹងការគំរាមកំហែងភេរវកម្មផង ចលនាតវ៉ាប្រឆាំងផង និងសកម្មភាពបែបទំនើង ឬរបស់ក្រុមជនខិលខូច ដែលចង់ទៅថតកម្មវិធីកីឡាអូឡាំពិកដោយប្រើដ្រូនផ្ទាល់ខ្លួន។ កូនមីក្រូ កូនដ្រូនតូចៗ ឬក៏ឧបករណ៍ហោះហើរជាល្បែងដែលអាចច្រលំនឹងសត្វស្លាប ហើយមិនមែនជាតំណាងគ្រោះថ្នាក់ និងនាំឱ្យមានការខូចខាតធ្ងន់ធ្ងរសម្រាប់កម្មវិធីខ្នាតអន្តរជាតិទេ ប៉ុន្តែជាអ្វីដែលគេសង្កេតឃើញមានកាន់តែច្រើន និងកាន់តែពេញនិយមនារយៈពេលបីឆ្នាំចុងក្រោយមកនេះ។ ដ្រូនត្រូវបានគេប្រើប្រាស់យ៉ាងទូលំទូលាយ ជាអាវុធក្នុងជម្លោះផ្សេងៗ ដូចជានៅហ្កាហ្សា ឬនៅអ៊ុយក្រែន ដោយមួយខែៗភាគីជម្លោះបានចំណាយដ្រូនគ្រប់ធុនអស់ចំនួន១ម៉ឺនគ្រឿង។ នេះបើតាមវិទ្យាស្ថានទំនាក់ទំនងអន្តរជាតិបារាំង។ នៅក្នុងប្រទេសបារាំង និន្នាការប្រើដ្រូនក៏បានកើនឡើងគួរជាទីកត់សម្គាល់ដែរ៖ ៤សែនគ្រឿងនៅឆ្នាំ២០១៧ ហើយឥលូវមានដល់ទៅជាងបីលានគ្រឿង។ ការប្រយុទ្ធប្រឆាំងនឹងការប្រើដ្រូនក្នុងអំឡុងពេលប្រកូតកីឡាអូឡាំពិក ជាប្រតិបត្តិការធំធេងខ្លាំងជាងបង្អស់។ ជាការប្រៀបធៀប ក្នុងហែក្បួនព្យុះហយាត្រនាថ្ងៃបុណ្យជាតិ១៤កក្កដា២០២៣ ប្រតិបត្តិការប្រឆាំងដ្រូនមានទំហំ៤០ម៉ោង ការប្រកួតកីឡារ៉ូប៊ីពិភពលោក ចំនួន២ពាន់ម៉ោង ឯការប្រកួតកីឡាអូឡាំពិកក្រុងប៉ារីសឆ្នាំ២០២៤ត្រូវការដល់ទៅ២ម៉ឺនម៉ោងឯណោះ។ ជាសរុបបារាំងនឹងរាយប្រព័ន្ធចាប់ដ្រូនធុនធ្ងន់ចំនួន១៥ ក្នុងមានមួយជាប្រព័ន្ធរបស់អង់គ្លេស ចាំចាប់ដ្រូនល្មើស ព្រមទាំងកាំភ្លើងរំខានដំណើរការដ្រូន កាំភ្លើងកាំរស្មីឡាស៊ែរ ឬដ្រូនចាប់ដ្រូន RapidEagle ដោយមានបំពាក់សំណាញ់ផង។ ដែនអាកាស ត្រូវស្ថិតនៅក្រោមការការពារយ៉ាងតឹងតែងពីសំណាក់ក្រសួងការពារជាតិ ដែលគ្រោងហាមឃាត់ការហោះហើរទាំងស្រុងតែម្តងលើផ្ទៃមេឃក្រុងប៉ារីសក្នុងរង្វង់អង្កត់ផ្ចិត១៥០គីឡូម៉ែត្រ នៅថ្ងៃបើកកម្មវិធី៕ ដោយ៖អៀង សុខម៉ិញ/RFI ខេមរភាសា សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_671.txt
|
ប្រធានាធិបតីរុស្ស៊ី វ្ល៉ាឌីមៀ ពូទីន និងសមភាគីចិនលោក ស៊ី ជិនភីង នឹងជួបពិភាក្សាគ្នាដោយផ្ទាល់នៅអ៊ូសបេគីស្ថានអំពីបញ្ហានៅអ៊ុយក្រែន និងតៃវ៉ាន់។ នេះបើតាមការប្រកាសរបស់វិមានក្រេមឡាំងនៅថ្ងៃទី១៣ ខែកញ្ញា។
|
ប្រធានាធិបតីចិន ស៊ី ជិនភីង នឹងចាកចេញពីប្រទេសជាលើកដំបូងក្នុងរយៈពេលជាងពីរឆ្នាំចុងក្រោយនេះដើម្បីចូលរួមកិច្ចប្រជុំមេដឹកនាំអង្គការសហប្រតិបត្តិការសៀងហៃ (SCO) ដែលនឹងប្រព្រឹត្តឡើងនៅថ្ងៃទី១៥-១៦ ខែកញ្ញានៅអ៊ូសបេគីស្ថាន។ នៅក្រៅកិច្ចប្រជុំ SCO ដែលជាប្លុកមានចិន រុស្ស៊ី និងប្រទេសតំបន់អាស៊ីកណ្តាលបួនទៀតជាសមាជិក លោក ស៊ី នឹងជួបផ្ទាល់ជាមួយប្រធានាធិបតីរុស្ស៊ី វ្ល៉ាឌីមៀ ពូទីន នៅថ្ងៃទី១៥ ខែកញ្ញានាទីក្រុង Samarkand។ «ប្រធានាធិបតី( វ្ល៉ាឌីមៀ ពូទីន)នឹងពិភាក្សាទាំងរបៀបវារៈទ្វេភាគី និងប្រធានបទសំខាន់ៗក្នុងតំបន់ និងអន្តរជាតិ»។ ជំនួយការវិមានក្រេមឡាំងលោក Yuri Ushakov ថ្លែងបែបនេះក្នុងសន្និសីទកាសែតខ្លីមួយនៅថ្ងៃទី១៣ ខែកញ្ញានាទីក្រុងមូស្គូដោយបន្ថែមថា ជាធម្មតាមេដឹកនាំទាំងពីរនឹងផ្តល់ការវាយតម្លៃដោយភាពវិជ្ជមានទៅលើទំនុកចិត្តដ៏ខ្ពស់ក្នុងភាពជាដៃគូយុទ្ធសាស្រ្តទ្វេភាគី។ ជំនួបផ្ទាល់មុខរវាងមេដឹកនាំនេះ នឹងរុញទំនាក់ទំនងរវាងរុស្ស៊ី និងចិននឹងកាន់តែជិតស្និទ្ធបន្ថែមទៀត ខណៈប្រទេសទាំងពីររងសម្ពាធពីលោកខាងលិចដូចគ្នា ពិសេសពីអាម៉េរិកជុំវិញបញ្ហានៅអ៊ុយក្រែន និងតៃវ៉ាន់តែម្តង។ បើតាមលោក Ushakov ជំហរកណ្តាលរបស់ចិនចំពោះវិបត្តិអ៊ុយក្រែនពិតជាសំខាន់ណាស់សម្រាប់ក្រុងមូស្គូ ហើយហេតុផលដែលរុស្ស៊ីបើកប្រតិបត្តិការយោធានៅអ៊ុយក្រែនក៏នឹងត្រូវបានលើកឡើងអំឡុងកិច្ចប្រជុំដែរ។ ទណ្ឌកម្មលោកខាងលិចលើរុស្ស៊ីបានរុញប្រទេសនេះបែរទៅរកបណ្តាប្រទេសនៅអាស៊ី ពិសេសចិនដែលក្លាយជាដៃគូគ្មានដែនកំណត់។ ទំហំពាណិជ្ជកម្មរវាងប្រទេសទាំងពីរក៏កាន់តែកើនឡើង ហើយចិនក្លាយជាម៉ូយទិញប្រេងរុស្ស៊ីដ៏ធំដែលវាជាប្រភពចំណូលដ៏សំខាន់សម្រាប់រុស្ស៊ីធ្វើសង្រ្គាមនៅអ៊ុយក្រែន។ សូមបញ្ជាក់ថា ចិន និងរុស្ស៊ីបានបង្ហាញជំហរគាំទ្រគ្នាទៅមកជុំវិញបញ្ហាតៃវ៉ាន់ និងអ៊ុយក្រែន។ ក្រុងមូស្គូចាត់ទុកតៃវ៉ាន់ជាផ្នែកមួយនៃទឹកដីចិន ខណៈក្រុងប៉េកាំងមិនបានថ្កោលទោសការឈ្លានពានរបស់រុស្ស៊ីនៅអ៊ុយក្រែនឡើយ តែបែរជាបានរិះគន់អាម៉េរិកដែលបន្តលក់អាវុធឱ្យក្រុងកៀវទៅវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6710.txt
|
លោក Jose Mourinho បានប្រាប់ពីមូលហេតុ ៣យ៉ាង ដែលលោកបានបដិសេធមិនទៅដឹកនាំនៅក្លិបរបស់ប្រទេសអារ៉ាប៊ីសាអូឌីត ទោះបីជាមានការអូសទាញពីសំណាក់អតីតកូនក្រុមតារាបាល់ទាត់ព័រទុយហ្កាល់ Cristiano Ronaldo។
|
អ្នកចាត់ការសញ្ជាតិព័រទុយហ្កាល់ ទើបត្រូវបានក្លិប AS Roma បណ្តេញចេញ កាលពីខែកុម្ភៈ ត្រូវបានគេរាយការណ៍ថា ក្លិប Al Shabab ស្ថិតក្នុងក្របខណ្ឌ Saudi Pro League ធ្លាប់បានដាក់សំណើរទៅកាន់លោក ចំពោះតំណែងដឹកនាំក្លិប។ បើតាមការផ្សាយរបស់ទូរទស្សន៍ ESPN លោក Mourinho បានជួបជជែកគ្នាជាមួយប្រធានក្លិបមួយរូប មកពីប្រទេសអារ៉ាប៊ីសាអូឌីត លោក Domenico Tite ក្រោយពេលក្លិប Roma បណ្តេញចេញបានត្រឹម ១សប្តាហ៍។ ពេលថ្មីៗនេះ នាកិច្ចសម្ភាស៍ជាមួយអ្នកកាសែតផ្នែកផ្ទេរកីឡាករដ៏ល្បីសញ្ជាតិអ៊ីតាលី គឺលោក Fabrizio Romano អតីតអ្នកចាត់ក្រុម Real Madrid, Chelsea, Manchester United បានប្រាប់ពីមូលហេតុ ៣យ៉ាង ដែលលោកបដិសេធ មិនដឹកនាំក្រុមនៅអារ៉ាប៊ីសាអូឌីត។ ខ្សែប្រយុទ្ធវ័យ ៣៩ឆ្នាំ Ronaldo ក៏បានរួមចំណែកអូសទាញលោក Mourinho ផងដែរ។ លោក Mourinho បានបកស្រាយពីហេតុផល ដែលលោកមិនទៅដឹកនាំក្រុមនៅអារ៉ាប៊ីសាអូឌីត៖«ខ្ញុំគិតថា Cristiano Ronaldo បានបើកទ្វារក្នុងលក្ខខណ្ឌ សម្រាប់មនុស្សដែលមានជំនឿថា អាចទៅកាន់ប្រទេសអារ៉ាប៊ីសាអូឌីត ដើម្បីតែរស់នៅកម្សាន្តនៅទីនោះ និងដើម្បីរីករាយ នឹងការអភិវឌ្ឍន៍ប្រទេស ដែលចង់ក្លាយជាប្រទេសក្នុងវិស័យបាល់ទាត់។ ពេលខ្លះមានចំណងចំណូលចិត្ត តែគ្មានការអភិវឌ្ឍ។»។ បុរសសញ្ជាតិព័រទុយហ្កាល់ ក៏លើកពីហេតុផលរបស់លោកថា លោកចង់បន្តដឹកនាំនៅក្នុងក្លិបស្ថិតនៅតំបន់អឺរ៉ុប ដ្បិតការធ្វើដំណើរទៅប្រទេសអារ៉ាប៊ីសាអូឌីតកន្លងមក ដើម្បីតែកម្សាន្តតែប៉ុណ្ណោះ។ «Cristiano បានបើកផ្លូវ នៅពេលដែលខ្ញុំមានអទិភាព និងសមត្ថភាព ពិតណាស់ សេដ្ឋកិច្ចវាមានសារៈសំខាន់ណាស់។ ខ្ញុំបានបដិសេធព្រោះអ្វីដែលសំខាន់ជាងសម្រាប់ខ្ញុំគឺ Roma គោលដៅបាល់ទាត់អឺរ៉ុប និងការប្តេជ្ញាចិត្ត។ បើសួរខ្ញុំពីរឿងអនាគត បទពិសោធន៍បានបង្រៀនខ្ញុំឱ្យនិយាយថាមិនដែល និងមិនអាច តែបើអ្នកសួរខ្ញុំពីមូលហេតុទៅអារ៉ាប៊ីសាអូឌីតនោះគឺព្រោះតែគ្រាន់តែទៅដើរលេងកម្សាន្តមើល ប្រដាល់, Formula 1 និងជួបជុំមិត្តភក្កិប៉ុណ្ណោះ។»។ លោក Mourinho បាននិយាយដូច្នេះ។ កន្លងមកបុរសរហស្សនាម Special 1 រូបនេះ ត្រូវបានគេប្រទះឃើញមានវត្តមាននៅក្នុងទីលានប្រណាំងរថយន្ត Saudi Grand Prix ជាមួយនឹងលោក Anthony Joshua’Bout និងលោក Francis Ngannou។ លោក Mourinho បានបង្ហើបប្រាប់អ្នកកាសែតថា លោកពេញចិត្តក្នុងការទទួលយកការងារថ្មី ក្នុងរដូវកាលបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6711.txt
|
សៀមរាប៖ ស្រ្តីខ្មែរ ៤រូប បានចូលរួមចំណែកយ៉ាងធំ ក្នុងការជួយពន្យល់ និងផ្សព្វផ្សាយ អំពីវប្បធម៍ ប្រវត្តិសាស្ត្រទឹកដីអង្គរ ទៅកាន់បេក្ខនារីអឺរ៉ុបរបស់កម្មវិធីកីឡាលំដាប់ពិភពលោក Raid Amazones អំឡុងការប្រកួតរយៈពេល ៦ថ្ងៃ នាតំបន់អង្គរ។
|
Raid Amazones ឈានដល់ថ្ងៃចុងក្រោយនៃការប្រកួតប្រជែង នាថ្ងៃទី២០ ខែមីនា នាទឹកដីអង្គរ។ កីឡាការិនីចំនួន ២៧៦នាក់ បានរត់ឆ្លងកាត់ឧបសគ្គចម្ងាយ ១០គីឡូម៉ែត្រ បិទបញ្ចប់បេសកកម្មដ៏អស្ចារ្យ លាយឡំដោយក្តីរំភើប រីករាយ ស្រក់ទឹកភ្នែក រួមទាំងចំណេះដឹងផ្នែកវប្បធម៍ដ៏មហាសាល។ កីឡាការិនីខ្មែរ ៤រូប រួមមានអ្នកនាង កល្យាណ, ម៉ារីណា, សិន្ធារី និងកល្យាណី ចំណោមបេក្ខនារីទាំង ២៧៦ បានចូលរួមចំណែកដ៏សំខាន់ក្នុងការជួយផ្សព្វផ្សាយ និងពន្យល់អំពីវប្បធម៍ ប្រវត្តិសាស្ត្រ ជីវភាពរស់របស់ពលរដ្ឋ ទេសភាពតំបន់អង្គរ ទៅកាន់បេក្ខនារីអឹរ៉ុប ភាគច្រើនជនជាតិដែលតែងតែមានចម្ងល់ ហើយសួរសំដៅទៅកីឡាការីនីទាំងបួនរូប។ គួរបញ្ជាក់ថា កីឡាការិនីទាំង ៤រូប ធ្វើបានសម្រេចបេសកកម្មរយៈពេល ៦ថ្ងៃ រត់ចម្ងាយ ១៥គីឡូម៉ែត្រ, ចែវទូកកានូ, ជិះកង់ និងរត់, ស្វែងរកកំណប់, ជិះកង់ភ្នំ និងរត់ចម្ងាយ ១០គីឡូម៉ែត្រ បិទបញ្ចប់នាថ្ងៃទី២០ ខែមីនា របស់កីឡាបែបទេសចរណ៍ ដកស្រង់សមត្ថភាព ស្វែងយល់ពីវប្បធម៍ Raid Amazones។ ដោយឡែកកីឡាការិនីបារាំង Marie, Isabelle, Armelle, Maryline បានសរសើរយ៉ាងខ្លាំងពីភាពស្រស់ស្អាតទេសភាពតំបន់អង្គរ របស់ប្រទេសកម្ពុជា ថែមទៀត។ កីឡាការិនីអឺរ៉ុប ភាគច្រើនជនជាតិបារាំង កោតសរសើរសម្រស់ដ៏អស្ចារ្យនៃទេសភាពក្នុងទឹកដីតំបន់អង្គរ ប្រទេសកម្ពុជា ប្រៀបបានបង្កើតឡើងដោយវេទមន្តអ្វីមួយ ធ្វើឱ្យពួកគេរំភើបទប់ចិត្តមិនរួច។ ស្នាមញញឺមប្រជាជនខ្មែរ បានក្លាយជាភាពទាក់ទាញខ្លាំងបំផុតមួយ ទន្ទឹមនឹងទេសភាពភូមិអ្នកស្រុក វាលស្រែចម្ការ គោក្របី ក្មេងចាស់ប្រុសស្រី លើកដៃបក់ទៅមកស្វាគមន៍ គួបផ្សំនឹងការស្រែហ៊ោលើកទឹកចិត្ត ដល់កីឡាការិនី Raid Amazones ទាំង ២៧៦រូប អំឡុងពេលបំពេញបសសកម្ម ធ្វើតេស្តលើសមត្ថភាព សិក្សាពីជីវភាព ស្វែងយល់ពីចំណេះដឹងនានា ក្នុងព្រឹត្តិការណ៍លំដាប់ពិភពលោក។ ពាក្យថាប្រៀបបានទៅនឹងវេទមន្ត (Magic) ភាពស្រស់ស្អាត រួសរាយរាក់ទាក់ និងប្រាង្គប្រាសាទដ៏អស្ចារ្យរបស់កម្ពុជា តែងត្រូវបានលេចឮចេញពីមាត់របស់កីឡាការិនី Raid Amazones ទាំងអស់រូបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6712.txt
|
Bayer Leverkusen បានបង្ហាញភាពភ្ញាក់ផ្អើលជាមួយការវាយបកយកឈ្នះ Qarabag FK ក្នុងលទ្ធផល ៣-២ ជើងទី២ វគ្គ១៦ក្រុម ដើម្បីឡេីងវគ្គ៨ក្រុមចុងក្រោយ UEFA Europa League។ ជ័យជម្នះនេះ ជួយក្រុមកំពុងឡេីងជេីងរបស់អាល្លឺម៉ង់ រក្សាភាពមិនចាញ់សោះទាំង៣៧ប្រកួត រដូវកាល ២០២៣-២៤។ ក្រុមអង់គ្លេស Liverpool និង West Ham United ក៏បានកៅអីវគ្គ១៤/ផ្តាច់ព្រ័ត្រ ជាមួយក្រុម៦ផ្សេងទៀត។
|
ក្រោយការប្រកួតទាំងពីរជើង នៅវគ្គ១៦ក្រុមចុងក្រោយ នៅរាត្រីថ្ងៃទី១៤ ខែមីនា គេបានរកឃើញក្រុមទាំង៨ បន្តទៅកាន់វគ្គ ១/៤ផ្តាច់ព្រ័ត្រ Europa League រដូវកាល ២០២៣-២៤។ ក្រុមទាំង៨ រួមមាន ពីអង់គ្លេស២ អ៊ីតាលី៣ អាល្លឺម៉ង់១ បារាំង១ និងព័រទុយហ្កាល់១។ ក្រុមពីអាល្លឺម៉ង់ Leverkusen គួរឱ្យចាប់អារម្មណ៍ជាងគេ ក្នុងចំណោមក្រុមទាំង៨ ដ្បិតក្រុមដែលដឹកនាំដោយអ្នកចាត់ការទូទៅលោក Xabi Alonso មិនដែលស្គាល់ចាញ់ទាល់តែសោះទាំងជំនួបក្នុងលីគ និងក្រៅស្រុក។ វាយបកយកឈ្នះ Qarabag ៣-២ នៅជើងទី២ និងសរុបទាំងពីរជើង ៥-៤ បានជួយ Leverkusen រក្សាភាពមិនចាញ់សោះក្នុងការប្រកួតទាំង៣៧លើក រដូវកាលនេះ។ Liverpool បានទម្លាក់ Sparta Prague ក្នុងលទ្ធផលទាំងពីរជើង ១១-២ ដោយជើងទីពីរវគ្គ១៦ក្រុម ក្រុមរហស្សនាមហង្សក្រហមឈ្នះ ៦-១។ ដោយឡែក West Ham ក៏បង្ហាញភាពខ្លាំងរបស់ខ្លួនផងដែរក្រោយអាចឈានដល់វគ្គ៨ក្រុម ពានរង្វាន់លំដាប់ទី២អឺរ៉ុបនេះ។ ក្រុមរហស្សនាមញញួរបានយកឈ្នះ Freiburg នៅជើងទី២ ក្នុងលទ្ធផល ៥-០ និងសរុបទាំងពីរជើង ៥-១។ Marseille បានទម្លាក់ Villarreal ក្រុមចាស់ទុំក្នុងពានរង្វាន់នេះ ក្នុងលទ្ធផលទាំងពីរជើង ៥-៣។ Befica ឈ្នះ Rangers ទាំងពីរជើង ៣-២។ ក្រុមអ៊ីតាលីចំនួន៣ ដែលបានកៅអីទៅកាន់វគ្គ៨ក្រុម រួមមាន Atalanta, AC Milan និង AS Roma។ Atalanta ទម្លាក់ Sporting ក្នុងលទ្ធផលទាំងពីរជើង ២-១ ស្របពេល AC Milan ឈ្នះ Slavia Prague ទាំងពីរ ៧-៣ និង Roma ឈ្នះ Brighton ៤-១។ ក្រុមទាំង៨ ឡើងទៅប៉ះគ្នាវគ្គ៨ក្រុមចុងក្រោយ Europa League មាន Liverpool, West Ham, AS Roma, Atalanta, AC Milan, Marseille, Befica និង Leverkusen។ ការចាប់ឆ្នោតប៉ះគ្នា នឹងធ្វើឡើងនៅយប់ថ្ងៃទី១៥ ខែមីនា នៅទីក្រុង Nyon ប្រទេសស្វ៊ីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6713.txt
|
សហព័ន្ធបាល់ទាត់អឺរ៉ុប (UEFA) បានឈានដល់ដំណោះស្រាយចុងក្រោយ ជាមួយនឹងក្រុមអ្នកគាំទ្ររបស់ក្លិប Liverpool ដែលរងគ្រោះក្នុងហេតុការណ៍ប៉ះទង្គិច និងអំពើហិង្សារវាងក្រុមមន្ត្រីប៉ូលីសទីក្រុងប៉ារីស អំឡុងការប្រកួតវគ្គផ្តាច់ព្រ័ត្រជំនួប UEFA Champions League ឆ្នាំ ២០២២ ទល់នឹងក្រុម Real Madrid ជាម្ចាស់ពានកាលនោះ។
|
អ្នកគាំទ្ររាប់ពាន់នាក់របស់ Liverpool ត្រូវបានរារាំងក្នុងការចូលក្នុងកីឡដ្ឋាន Stade de France កាលពីជំនួបផ្តាច់ព្រ័ត្រ ថ្ងៃទី២៨ ខែឧសភា ឆ្នាំ ២០២២។ ជំនួបនោះ Real Madrid បានយកឈ្នះក្នុងលទ្ធផល ១-០ នឹងគ្រងជើងឯកលើកទី១៤ ក្នុងប្រវត្តិសាស្ត្រ។ ការប្រកួតត្រូវពន្យាពេល ៣៦នាទី ដោយក្រុមមន្ត្រីប៉ូលីសនៅកីឡដ្ឋាន បានព្យាយាមរារាំងអ្នកគាំទ្រក្រុមហង្សក្រហម ប្រើប្រាស់មូលហេតុកាន់សំបុត្រក្លែងបន្លំ។ ការរារាំងឈានដល់កើតមានអំពើហិង្សា មន្ត្រីប៉ូលីសបានប្រើឧស្ម័នបង្ហូរទឹកភ្នែកបំបែកហ្វូងអ្នកគាំទ្រ។ «អ្នកគាំទ្ររបស់ Liverpool, តំណាងដោយ Pogust Goodhead និង Bingham Long យើងនឹងទទួលយកលទ្ធផលវិជ្ជមានជាសំណងសម្រាប់ការរងទុក្ខរបស់អ្នក និងបញ្ហាដែលអ្នកបានប្រឈមអំឡុងពេលជួបប្រទះ។»។ នេះបើតាមសេចក្តីថ្លែងការណ៍របស់ UEFA ក្រោយពេលប្រកាសអំពីដំណោះស្រាយចុងក្រោយ។ ដំបូងឡើយ UEFA បានស្តីបន្ទោសអ្នកគាំទ្រក្លិបស្ថិតក្នុងតំបន់ Merseyside ចំពោះភាពចលាចល មុនពេលបង្វែរជាការសុំទោសវិញ ក្រោយពីត្រួតពិនិត្យរួច។ ក្រោយបក UEFA បានសម្រេចចិត្តសងប្រាក់ថ្លៃសំបុត្រ។ ទោះយ៉ាងណា Real Madrid បានពណ៌នាថា ការសងប្រាក់ជារឿងមិនគ្រប់គ្រាន់ ខណៈអ្នកគាំទ្ររងផលប៉ះពាល់ បានងាកទៅរកវិធានការផ្លូវច្បាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6714.txt
|
ពានរង្វាន់កីឡាអេឡិចត្រូនិក MPL KH រដូវកាលទី៦ បានបញ្ចប់ការប្រកួតក្នុងសប្តាហ៍ទីមួយ ដោយក្រុមចំណូលថ្មី Duck Rice Esports បង្កភាពភ្ញាក់ផ្អើលក្នុងនាមជាក្រុមកូនខ្មែរ ៥រូប ប្រជែងឈ្នះ ២ប្រកួតឈរកំពូលតារាង។ រីឯក្រុម D-Roar Legends ក៏បង្ហាញសមត្ថភាពក្នុងការប្រជែងនារដូវកាលថ្មីនេះ ដោយ ពួកគេបានបំបាក់ក្រុមម្ចាស់ជើងឯក ២សម័យដូចគ្នា គឺក្រុម See You Soon និង Flash KH។
|
ត្រឹមសប្តាហ៍ដំបូង MPL KH រដូវកាលទី៦ លីគកីឡាអេឡិចត្រូនិកកម្ពុជាលើវិញ្ញាសា Mobile Legends Bang Bang បានបង្កើតភាពភ្ញាក់ផ្អើល នឹងទាក់ទាញយ៉ាងខ្លាំង ពីការប្រកួតប្រជែងដ៏ស្វិតស្វាញពីសំណាក់ក្រុមទាំង ៨។ ក្រុម Duck Rice Esports ដែលឈ្នះកៅអីពីការប្រកួត MPL Challenge Cup ឡើងមកកាន់លីគអាជីពកម្រិតខ្ពស់ ក្នុងរដូវកាលដំបូងរបស់ខ្លួននេះ បានធ្វើឱ្យអ្នកគាំទ្រស្រឡាំងកាំង ចំពោះទម្រង់លេងដ៏យល់ចិត្តគ្នាបំផុតមួយរបស់ក្រុម ដែលមានកូនខ្មែរ ៥រូប ខុសពីក្រុមដទៃមានកីឡាករបរទេសនៅក្នុងនោះ។ សប្តាហ៍ដំបូងក្រុមរហស្សនាមបាយទា រកបាន ៥ពិន្ទុ ឈរកំពូលតារាង ក្រោយពួកគេបានយកឈ្នះលើក្រុមជើងខ្លាំង Flash KH ម្ចាស់ពាន ២សម័យ ក្នុងលទ្ធផលការប្រកួត ២-១ នៅក្នុងថ្ងៃទីមួយ នៃការប្រកួតនាថ្ងៃទី២៣ ខែមីនា។ ចូលដល់ការប្រកួតទី២ នាថ្ងៃទី២៤ ខែមីនា Duck Rice បន្តធ្វើបានល្អខ្លាំង ដោយបានបំបាក់ក្រុម PRO Esports លទ្ធផល ២-០ ដែលការប្រកួតមួយលើកមាន ៣វគ្គ (BO3)។ ចំណែក D-Roar Legends បង្ហាញខ្លួនជាលើកទី២ ក្នុងពាន MPL KH បន្ទាប់ពីរដូវកាលមុនបញ្ចប់ត្រឹមចំណាត់ថ្នាក់លេខ ៥ ។ មកជាមួយគោលដៅ នារដូវកាលទី៦នេះវិញ ក្រុម D-Roar ហាក់បង្ហាញទំនុកចិត្តខ្ពស់លើការប្រកួតប្រជែង ក្នុងនាមជាក្រុមមានសមត្ថភាពខ្លាំងមួយផងដែរ។ ជំនួបសំខាន់ចំនួន ២ នៅសប្តាហ៍ទី១ D-Roar Legends បានឆ្លងកាត់និងបានវាយបកយកឈ្នះលើក្រុមខ្លាំងៗ ដូចជា See You Soon និង Flash KH ដែលសុទ្ធសឹងជាក្រុមឈ្នះជើងឯក ២លើកដូចគ្នា។ ប៉ះ See You Soon ក្នុងជំនួបថ្ងៃទី១ D-Roar Legends មានការប្រកួតប្រជែងដ៏តានតឹង ដោយអាចវាយបកឈ្នះ លើក្រុមការពារជើងឯកលទ្ធផល ២-១ មុនពេលបន្តវាយបកឈ្នះការប្រកួតលើក្រុម Flash KH លទ្ធផល ២-១ ដូចគ្នា នៅក្នុងជំនួបថ្ងៃទី២ នៃសប្តាហ៍ទីមួយ។ D-Roar ឈរតំណែងលេខ ២ បណ្តោះអាសន្ន មាន ៤ពិន្ទុ ពីក្រុម CFU Gaming នៅចំណាត់ថ្នាក់លេខ ៣។ Team SV ជាក្រុមមួយឈ្នះកៅអីពីការប្រកួត MPL Challenge Cup ដែរនោះ ក៏បង្កើតភាពភ្ញាក់ផ្អើលរបស់ខ្លួន ដោយបានប្រកួតឈ្នះលើក្រុម Team Max ក្នុងលទ្ធផល ២-១។ គួររំលឹកថា MPL KH រដូវកាលទី៦ ចាប់ផ្តើមការប្រកួតពីថ្ងៃទី២៣ ខែមីនា រហូតដល់ថ្ងៃទី២៨ ខែមេសា។ ការប្រកួតវគ្គសន្សំពិន្ទុ Regular Season ត្រូវចាប់ផ្តើមក្នុងសប្តាហ៍នេះ ពីថ្ងៃទី២៣ ដល់ថ្ងៃទី២៤ ខែមីនា ដែលធ្វើឡើងនៅក្នុងផ្សារទំនើបអូឡាំព្យា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6715.txt
|
លោក Luis Rubiales អតីតប្រធានសហព័ន្ធបាល់ទាត់អេស្ប៉ាញ (RFEF) អាចនឹងត្រូវជាប់ពន្ធនាគាររយៈពេល ២ឆ្នាំកន្លះ ជុំវិញការបង្កកំហុសបង្កើតរឿងអាស្រូវការថើបលើកីឡាការិនី Jenni Hermoso ក្រុមជម្រើសជាតិអេស្ប៉ាញ។ រដ្ឋអាជ្ញាអេស្ប៉ាញ បានស្នើសុំតុលាការសម្រេចដាក់ទោសលោក Rubiales ជាប់ពន្ធនាគារ ១ឆ្នាំ ពីបទបំពានផ្លូវភេទ និង ១ឆ្នាំកន្លះទៀត ពីបទបង្ខិតបង្ខំ។
|
រឿងអាស្រូវការថើប កើតឡើងនាពេលព្រឹត្តិការណ៍ World Cup ស្ត្រីឆ្នាំ ២០២៣ ក្រោយពេលក្រុមនារីអេស្ប៉ាញ បានបំបាក់ក្រុមនារីអង់គ្លេស ដើម្បីគ្រងជើងឯកម្ចាស់ពានបាល់ទាត់ពិភពលោក។ ពេលកម្មវិធីប្រគល់ពានរង្វាន់ លោក Rubiales បានបង្ហាញកាយវិការឧបថើបលើកីឡាការិនីគ្រប់គ្នា ក្នុងនោះកីឡាការិនី Hermoso ត្រូវបានថើបដល់បបូរមាត់។ នាង Hermoso មិនសប្បាយចិត្តនឹងទង្វើនេះឡើយ។ ពេលវិលត្រឡប់មកដល់ទឹកដីអេស្ប៉ាញ រឿងអាស្រូវការថើបនេះ ត្រូវបានប្រជាជនអេស្ប៉ាញ និងមន្ត្រីរដ្ឋាភិបាលអេស្ប៉ោញរិះគន់យ៉ាងខ្លាំង រហូតធ្វើឱ្យអតីតប្រធានសហព័ន្ធ RFEF ត្រូវចុះចេញពីតំណែង។ លោក Rubiales ក៏ត្រូវបានសហព័ន្ធបាល់ទាត់អន្តរជាតិ (FIFA) ព្យួរពីសកម្មភាពបាល់ទាត់ ហើយតែងតាំងអ្នកជំនួសតំណែងប្រធានសហព័ន្ធថ្មី។ មិនត្រឹមតែលោក Rubiales ម្នាក់ឡើយដែលត្រូវបញ្ចប់តំណែង ក្នុងនោះប្រធានផ្នែកប្រតិបត្តិលោក Albert Luque និងលោក Ruben Rivera ក៏ត្រូវបានរងការចោទប្រកាន់ពីសំណាក់រដ្ឋអាជ្ញាអេស្ប៉ាញ រួមទាំងអតីតគ្រូបង្វឹកក្រុមនារីលោក Jorge Vilda មួយរូបថែមទៀត។ បុរសមានតំណែងក្រោមលោក Rubiales ទាំងបី រងការចោទប្រកាន់ពីបទបង្ខិតបង្ខំ ហើយថែមទាំងត្រូវបង់ប្រាក់ក្នុងម្នាក់ ៥០,០០០អឺរ៉ូ (៥៤,០០០ដុល្លារ) ទៅកាន់កីឡាការិនីរងគ្រោះ។ សហព័ន្ធ RFEF ក៏បានបញ្ជាក់ដែរថាចំពោះបញ្ហាកន្លងមកដែលស្ថិតក្រោមការគ្រប់គ្រងរបស់អតីតប្រធានសហព័ន្ធលោក Rubiales នឹងត្រូវត្រួតពិនិត្យឡើងវិញ។ ការបញ្ជាក់នេះកើតឡើងក្រោយពេលដែលរដ្ឋអាជ្ញាអេស្ប៉ាញបានចោទប្រកាន់លោក Rubiales ពីបទរំលោភបំពានផ្លូវភេទ និងការបង្ខិតបង្ខំ។ «រាល់កិច្ចការដែលជាប់ពាក់ព័ន្ធទៅនឹងការសង្ស័យ ក្រោមការគ្រង់គ្រងរបស់អតីតប្រធានសហព័ន្ធលោក Luis Rubiales នឹងត្រូវបានត្រួតពិនិត្យឡើងវិញ។ RFEF ចង់បង្ហាញពីការផ្តាច់ទំនាក់ទំនងរួចរាល់ពីអាកប្បកិរិយាមិនសមរម្យ ដែលស្ថិតក្រោមការដឹកនាំរបស់អតីតប្រធានសហព័ន្ធ រួមទាំងអ្នកដែលពាក់ព័ន្ធទាំងអស់ស្ថិតក្នុងបញ្ហា។ […]»។ នេះបើតាមសេចក្តីថ្លែងការណ៍របស់ RFEF៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6716.txt
|
ប្រវត្តិសាស្ត្រថ្មីលើកដំបូង សម្រាប់ក្រុមបាល់ទាត់ជម្រើសជាតិហ៊្សកហ្ស៊ី ដែលទទួលបានកៅអីប្រកួតព្រឹត្តិការណ៍បាល់ទាត់ទ្វីបអឺរ៉ុប UEFA Euro 2024 ។ ហ៊្សកហ្ស៊ី បានប្រកួតឈ្នះលើក្រុមក្រិក ដោយបាល់កាត់សេចក្តី ១១ម៉ែត្រ ក្នុងលទ្ធផល៤-២ នៃវគ្គជម្រុះ Play Off។
|
ជំនួបវគ្គ Playoff ដណ្តើមកៅអីព្រឹត្តិការណ៍ Euro 2024 ក្នុងកីឡដ្ឋាន Boris Paichadze Dinamo របស់ម្ចាស់ផ្ទះហ៊្សកហ្ស៊ី បានបញ្ចប់ទៅដោយភាពតឹងតែងពីការស្វែងរកគ្រាប់បាល់ ។ រយៈពេល ៩០នាទីនៃការប្រកួត ក្រុមទាំងសងខាងបញ្ចប់នៅត្រឹមលទ្ធផល ០-០ ហើយចូលវគ្គបន្ថែមម៉ោង ១៥នាទី ២ដង លទ្ធផលរក្សានៅដដែល។ ជ័យជម្នះសម្រាប់ម្ចាស់ផ្ទះ កើតឡើងដោយការស៊ុតបាល់កាត់សេចក្តី ១១ម៉ែត្រ។ ហ៊្សកហ្ស៊ី ស៊ុតបាល់បញ្ចូលទី៤ គ្រាប់ ចំណែកក្រុមភ្ញៀវក្រិកខកខានឱកាសលេងនៅ Euro 2024 ដោយស៊ុតបាល់ចូលទីត្រឹម ២គ្រាប់។ អ្នកគាំទ្រហ៊្សកហ្ស៊ីរំភើបទប់ចិត្តមិនរួច នាំគ្នារត់ចូលទីលាន ក្រោយការផ្លុំកញ្ចែរបញ្ចប់ការប្រកួតពីសំណាក់អាជ្ញាកណ្តាល ដើម្បីអបអរដល់ជ័យជម្នះជាប្រវត្តិសាស្ត្រ នៃវិស័យបាល់ទាត់របស់ខ្លួន។ ហ៊្សកហ្ស៊ី បង្ហាញខ្លួនលេងក្នុងការប្រកួតពានរង្វាន់ទ្វីបអឺរ៉ុប លើកដំបូងក្នុងឆ្នាំ ១៩៩០ ដោយកាលនោះប្រទេសនេះ ជាផ្នែកមួយនៃសហភាពសូវៀត។ ហ៊្សកហ្ស៊ី នឹងត្រូវចូលទៅក្នុងពូល F ដែលមានវត្តមានរបស់ក្រុមខ្លាំងព័រទុយហ្កាល់ តួកគី និងសាធារណៈរដ្ឋឆែក សម្រាប់ការប្រកួតជុំផ្តាច់ព្រ័ត្រ ដែលធ្វើឡើងនៅក្នុងប្រទេសអាល្លឺម៉ង់ ក្នុងខែមិថុនា។ ព្រឹត្តិការណ៍ UEFA Euro 2024 នឹងត្រូវចាប់ផ្តើមពីថ្ងៃទី១៤ ខែមិថុនា រហូតដល់ថ្ងៃទី១៤ ខែកក្កដា។ ដោយឡែក អ៊ុយក្រែន បានយកឈ្នះលើក្រុមអ៊ីស្លង់ ដើម្បីកៅអីជុំផ្តាច់ព្រ័ត្រ Euro 2024 ក្នុងលទ្ធផល ២-១ ដែលជាការស៊ុតដោយកីឡាករ Viktor Tsygankov នាទី៥៤ មុនពេល Mykhailo Mudryk ស៊ុតបន្ថែមគ្រាប់ទី២ នៅនាទី៨៤។ ១គ្រាប់ស៊ុតបើកការនាំមុខរបស់កីឡាករ Albert Gudmundsson មិនសមល្មមជួយអ៊ីស្លង់ឡើងវគ្គបន្ត។ វែលស៍ខកខានឱកាសលេងក្នុងព្រឹត្តិការណ៍ Euro 2024 ក្រោយចាញ់ការស៊ុតបាល់កាត់សេចក្តី ១១ម៉ែត្រ ក្រោមថ្វីជើងក្រុមប៉ូឡូញ លទ្ធផល ៥-៤ ក្រោយលទ្ធផលការប្រកួតស្មើ ០-០ រយៈពេល ១២០នាទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6717.txt
|
ឪពុករបស់តារាឆ្នើមប្រេស៊ីល Neymar Jr និយាយថា គ្រួសារលោកនឹងមិនចំណាយប្រាក់ ១លានអឺរ៉ូ (១,១លានដុល្លារ) ដើម្បីស្នើឱ្យកីឡាករ Dani Alves រស់នៅក្រៅការឃុំឃាំងពន្ធនាគារប្រទេសអេស្ប៉ាញនោះឡើយ។ អតីតខ្សែការពារស្លាបក្រុម Barcelona កន្លងមករង់ការចោទប្រកាន់ពីបទរំលោភបំពានផ្លូវភេទ លើនារីម្នាក់ក្នុងក្លិបមួយកន្លែង។
|
លោក Neymar da Silva Santos Sr បាននិយាយក្នុងសេចក្តីថ្លែងការណ៍មួយ នាពេលថ្មីៗនេះ ថា គ្រួសារលោកបានជួយគាំទ្រផ្នែកហិរញ្ញវត្ថុ អំឡុងពេលដំណើរការរឿងក្តីរបស់ Alves។ យ៉ាងណាពួកគេនឹងមិនធ្វើរឿងនេះម្តងទៀតឡើយ ចាប់តាំងពីអតីតកីឡាករមិត្តរួមក្រុមរបស់ Neymar ត្រូវបានរកឃើញថា បានធ្វើខុស។ Alves រកឃើញថា បានប្រព្រឹត្តិខុសដោយរំលោភបំពានផ្លូវភេទលើនារីម្នាក់ ក្នុងក្លិបកម្សាន្តមួយកន្លែង ក្នុងទីក្រុង Barcelona កាលឆ្នាំ ២០២២។ «សម្រាប់យើង គ្រួសារយើង រឿងនេះត្រូវបានបញ្ចប់ហើយ បញ្ចប់តែម្តង។ វាស្ថិតក្នុងកាលៈទេសៈផ្សេងគ្នា។ ជាមួយនឹងសេចក្តីសម្រេចរបស់តុលាការអេស្ប៉ាញ សម្រាប់ការកាត់ទោសលើរូបគេ ក៏មានការរំពឹងទុក និងការប៉ុនប៉ងភ្ជាប់ឈ្មោះខ្ញុំ និងកូនប្រុសទៅនឹងបញ្ហា ដែលមិនស្ថិតក្នុងរង្វង់គ្រប់គ្រងរបស់យើងទៀតទេ។»។ នេះបើតាមសេចក្តីថ្លែងការណ៍របស់លោក Neymar Santos Sr។ ក្រោមច្បាប់ប្រទេសអេស្ប៉ាញ Alves ប្រឈមជាប់ពន្ធនាគារ រយៈពេលពី៤ ទៅ ១២ឆ្នាំ ខណៈរូបគេក៏ត្រូវបង់ជាប្រាក់ពិន័យចំនួន ១៥០,០០០អឺរ៉ូ (១៦០,០០០ដុល្លារ) ដោយគ្មានការតវ៉ាអ្វីទាំងអស់។ Neymar Jr និង Alves ធ្លាប់ជាមិត្តរួមក្រុមនៅក្លិប Barcelona និង Paris Saint Germain ទាំងនៅក្រុមជម្រើសជាតិប្រេស៊ីលថែមទៀត។ កន្លងមក Alves បានដាក់សំណើរសុំដោះលែងឱ្យនៅក្រៅឃុំ ប៉ុន្តែត្រូវបានបដិសេធ ព្រោះតែតុលាការចាត់ទុកថា ការអនុញ្ញាតលាយឡំហានិភ័យនៃការលួចហោះហើរចេញពីប្រទេសអេស្ប៉ាញ។ ប្រទេសប្រេស៊ីល ជាប្រទេសដែលមិនធ្វើបត្យាប័នពលរដ្ឋរបស់ខ្លួនទេ នៅពេលដែលពួកគេត្រូវបានកាត់ទោសនៅប្រទេសផ្សេង។ ជាលក្ខខណ្ឌនៅក្រៅឃុំ Alves នឹងត្រូវដកហូតលិខិតឆ្លងដែនប្រេស៊ីល និងអេស្ប៉ាញរបស់គេ ហើយត្រូវហាមឃាតមិនឱ្យចេញពីប្រទេសអេស្ប៉ាញ ខណៈរូបគេមានទីលំនៅក្នុងទីក្រុង Barcelona។ ដោយឡែករឿងស្រដៀងគ្នានេះ បានកើតឡើងលើអតីតកីឡាករក្រុមជម្រើសជាតិប្រេស៊ីលមួយរូបទៀត គឺកីឡាករ Robinho ដែលត្រូវបានតុលាការអ៊ីតាលី កាត់ទោសឱ្យជាប់ពន្ធនាគាររយៈពេល ១០ឆ្នាំ ក្រោយរកឃើញ រំលោភលើស្ត្រីម្នាក់ក្នុងប្រទេសអ៊ីតាលី អំឡុងឆ្នាំ ២០១៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6718.txt
|
ក្រុមជម្រើសជាតិរុស្ស៊ី បានលុបចោលជំនួបមិត្តភាពអន្តរជាតិ ទល់នឹងក្រុមប៉ារ៉ាហ្គាយ ក្នុងទីក្រុងមូស្គូ ក្រោយពេលមានការចាញ់ប្រហារក្បែរដ្ឋធានីរបស់ប្រទេសរុស្ស៊ី កាលពីថ្ងៃទី២២ ខែមីនា។ នេះបើតាមសេចក្តីប្រកាសរបស់សហព័ន្ធបាល់ទាត់រុស្ស៊ី នាថ្ងៃទី២៣ ខែមីនា។
|
យ៉ាងហោចមានមនុស្ស ១១៥នាក់ ត្រូវបានសម្លាប់ បន្ទាប់ពីខ្មាន់កាំភ្លើងបានបើកការបាញ់ប្រហារដោយអាវុធស្វ័យប្រវត្តិ នៅក្នុងទីតាំងប្រគុំតន្ត្រីមួយ នៅជិតទីក្រុងមូស្គូ។ ខ្មាន់កាំភ្លើង ជាក្រុមសកម្មប្រយុទ្ធរដ្ឋអ៊ីស្លាម ដែលបានប្រកាសទទួលខុសត្រូវពីការបាញ់ប្រហារនេះ។ រុស្ស៊ី ត្រូវបានសហព័ន្ធបាល់ទាត់ពិភពលោក (FIFA) និង សហព័ន្ធបាល់ទាត់អឺរ៉ុប (UEFA) ហាមឃាត់មិនឱ្យមានការប្រកួតប្រជែងលំដាប់អន្តរជាតិណាមួយឡើយ តាំងពីឆ្នាំ ២០២២ មក ក្រោយពេលរុស្ស៊ី បានបើកការវាយប្រហារលុកលុយចូលប្រទេសអ៊ុយក្រែន។ កន្លងមករុស្ស៊ី បានប្រកួតជំនួបមិត្តភាពតែមួយលើកគត់ ដោយបានចាញ់ក្រោមថ្វីជើងក្រុមស៊ែប៊ី លទ្ធផល ៤-០ កាលពីថ្ងៃទី២១ ខែមីនា ក្នុងកីឡដ្ឋាន VTB Arena ហើយពួកគេក៏តម្រូវឱ្យប្រកួតទល់នឹងក្រុមប៉ារ៉ាហ្គាយ នៅថ្ងៃទី២៥ ខែមីនា។ «ពាក់ព័ន្ធនឹងការវាយប្រហារភេរវកម្មដែលបានកើតឡើង នៅទីក្រុង Krasnogorsk សហព័ន្ធបាល់ទាត់រុស្ស៊ី និងសមាគមបាល់ទាត់ប៉ារ៉ាហ្គាយ បានសម្រេចចិត្តលុបចោលការប្រកួតមិត្តភាព រវាងក្រុមជម្រើសជាតិទាំងពីរ»។ នេះបើតាមសេចក្តីប្រកាសរបស់សហព័ន្ធបាល់ទាត់រុស្ស៊ី (RFU)។ មួយវិញទៀត រាល់កម្សាន្ត និងព្រឹត្តិការណ៍ដ៏ធំផ្សេងៗក្នុងប្រទេសរុស្ស៊ី ត្រូវបានលុបចោលស្ទើរទាំងអស់។ ក្រសួងវប្បធម៍រុស្ស៊ី និង RFU បានប្រកាសនៅថ្ងៃទី២៣ ខែមីនា ថា ពួកគេនឹងពន្យាពេលការប្រកួតទាំងអស់ ដែលបានគ្រោងទុកក្នុងសប្តាហ៍នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6719.txt
|
ក្លិប Al Hilal បំបែកកំណត់ត្រាពិភពលោកសម្រាប់ការឈ្នះ ២៨លើកជាប់ៗគ្នា ដោយគ្មានការប្រកួតស្នើ ក្រោយពេលដែលខ្លួនបានទម្លាក់ក្រុមមកពីលីគអារ៉ាប៊ីសាអូឌីតដូចគ្នា Al Ittihad ក្នុងវគ្គ ៨ក្រុម នៃក្របខណ្ឌ AFC Champions League លទ្ធផល ២-០ និងសរុបទាំងពីរជើង ៤-០។
|
ក្រុមកំពូលតារាង Saudi Pro League បំបាក់ក្រុមរបស់ខ្សែប្រយុទ្ធ Karim Benzema លទ្ធផល ២-០ ជើងទីពីរ ដើម្បីបំបែកកំណត់ត្រាពិភពលោក ឈ្នះ ២៨ប្រកួត ជាប់ៗគ្នា ដោយវាដាច់ក្រុមស្ថិតក្នុងក្របខណ្ឌលីគកំពូលវែលស៍ The New Saints ធ្វើបានក្នុងរដូវកាល ២០១៦-១៧។ សរុបទាំង ២ជើង Al Hilal បំបាក់ Al Ittihad លទ្ធផលសរុប ៤-០ ដើម្បីឈ្នះកៅអីវគ្គពាក់កណ្តាលផ្តាច់ព្រ័ត្រ ACL តំបន់ខាងលិច។ «នេះពិតជាសមិទ្ធិផលដ៏អស្ចារ្យមួយ ហើយខ្ញុំចង់អរគុណអ្នកគ្រប់គ្នានៅក្នុងក្លិបសម្រាប់ផ្នែករបស់ពួកយើង នៅក្នុងការសម្រេចបានកំណត់ត្រាឈ្នះដ៏សំខាន់មួយនេះ។»។ នេះបើតាមសម្តីរបស់លោក Jorge Jesus អ្នកចាត់ការក្លិប។ ទោះសម្រេចបានកំណត់ត្រាដ៏រំភើបក៏ដោយក្តី តែអ្នកចាត់ក្រុមដដែលបានអះអាងថា កំណត់ត្រាមិនសំខាន់ខ្លាំងជាងការឈ្នះពានរង្វាន់បានច្រើននោះទេ។ នៅក្នុងលីគកំពូលវិញ Al Hilal កំពុងមានពិន្ទុនាំមុខគម្លាត ១២ពិន្ទុដាច់កំពូលតារាង ពីក្រុមចំណាត់ថ្នាក់លេខ ២ Al Nassr។ Al Hilal បន្តធ្វើបានល្អក្នុងការប្រកួតជាប់គ្នា បើទោះជាក្រុមបានអវត្តមានតារាបាល់ទាត់ប្រេស៊ីល Neymar Jr ដែលចុះកិច្ចសន្យាកាលពីដើមរដូវកាល ព្រោះតែបញ្ហារបួសដាច់សរសៃពួរ ACL ក៏ដោយ។ ក្លិបម្ចាស់ពាន AFC Champions League ៤សម័យ ច្រើនជាងគេបំផុតមួយនេះ បច្ចុប្បន្នមានកីឡាករខ្សែប្រយុទ្ធជួរមុខដ៏សំខាន់ ជាអតីតកីឡាករធ្លាប់លេងឱ្យក្រុម Fulham និង Newcastle United នៅលីគកំពូលអង់គ្លេស Aleksandar Mitrovic តែងស៊ុតបាល់បញ្ចូលទីនាំជ័យជម្នះ។ កីឡាករអន្តរជាតិស៊ែប៊ី រកបាន ២៩គ្រាប់ ពីការប្រកួតខ្លួនទាំង ២៨លើកជាមួយ Al Hilal។ ក្រៅពី Mitrovic ក្លិបក៏មានកីឡាករពីអឺរ៉ុបល្អៗដូចជា ខ្សែការពារ Kalidou Koulibaly, Ruben Neves និង Sergej Milinkovic Savic ជាដើម ដែលដើរតួនាទីសំខាន់ៗក្នុងក្រុម។ កំណត់ត្រាឈ្នះ ២៨ប្រកួត នេះ រាប់បញ្ចូលការប្រកួត ១៦លើក ក្នុងពាន Saudi Pro League ពានរង្វាន់ក្នុងស្រុក ៣ផ្សេងទៀត និង ៨ប្រកួត ក្នុងពានរង្វាន់ AFC Champions League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_672.txt
|
ប្រធានាធិបតីអាម៉េរិក ចូ បៃដិន និយាយនៅក្នុងកិច្ចសម្ភាសមួយចេញផ្សាយនៅថ្ងៃទី១៨ ខែកញ្ញាថាកងកម្លាំងទ័ពអាម៉េរិកនឹងការពារតៃវ៉ាន់ក្នុងករណីមានការឈ្លានពានរបស់ចិន។ ការលើកឡើងបែបនេះ បង្ហាញពីជំហរកាន់តែច្បាស់រដ្ឋបាលទីក្រុងវ៉ាស៊ីនតោនក្នុងការផ្ដល់ការគាំទ្រដល់តៃវ៉ាន់ ដែលរងការគំរាមពីសំណាក់ចិន។
|
នៅក្នុងកិច្ចសម្ភាសមួយក្នុងកម្មវិធី CBS 60 Minutes ដែលចាក់បញ្ចាំងនៅល្ងាចថ្ងៃទី១៨ ខៃសីហា ប្រធានាធិបតីអាម៉េរិក ចូ បៃដិន ជាថ្មីម្តងទៀតបង្ហាញជំហរគាំទ្រយោធាតៃវ៉ាន់ដើម្បីទប់ទល់នឹងការឈ្លានពានរបស់ចិន ។ កន្លងមក អាម៉េរិកក៏នៅតែបន្តសកម្មភាពផ្សេងដើម្បីគាំទ្រតៃវ៉ាន់ដែលធ្វើឱ្យចិនខឹងយ៉ាងខ្លាំងដូចជា ការបន្តលក់សព្វាវុធ ការអនុម័តសំណើច្បាប់ផ្តល់ជំនួយយោធារាប់ពាន់លានដុល្លារ និងទស្សនកិច្ចពីសំណាក់មន្ត្រីសភា ព្រឹទ្ធសភា និងមន្រ្តីជាន់ខ្ពស់ផ្សេងៗទៀតរបស់អាម៉េរិកជាបន្តបន្ទាប់នៅតៃវ៉ាន់ជាដើម។ ក្នុងកម្មវិធីខាងលើ លោក បៃដិន ត្រូវបានសួរថា តើកងកម្លាំងអាម៉េរិកនឹងការពារកោះតៃវ៉ាន់ដែលចិនអះអាងថាជារបស់ខ្លួនដែរឬទេ? នៅពេលនោះលោកចូ បៃដិនឆ្លើយថា៖ «មែនហើយ កងកម្លាំងអាម៉េរិកនឹងការពារកោះតៃវ៉ាន់ ប្រសិនបើមានការឈ្លានពានណាមួយដែលមិនធ្លាប់មានពីមុនមករបស់ចិន»។ ការលើកឡើងរបស់លោកក្នុងកិច្ចសម្ភាសនេះជាការបង្ហាញជំហរច្បាស់លាស់ជាងមុនរបស់អាម៉េរិកក្នុងការគាំទ្រតៃវ៉ាន់ ដែលវាផ្ទុយពីគោលនយោបាយយុទ្ធសាស្ត្រមិនច្បាស់លាស់របស់អាម៉េរិកដែលមានជាយូរមកហើយ។ គោលនយោបាយនេះមិនបានបញ្ជាក់ច្បាស់អាម៉េរិកនឹងឆ្លើយតបដោយយោធាចំពោះការវាយប្រហាររបស់ចិនលើកោះតៃវ៉ាន់ឬយ៉ាងណាឡើយ។ ជុំវិញកិច្ចសម្ភាសរបស់លោក បៃដិន អ្នកនាំពាក្យរបស់សេតវិមានបញ្ជាក់ថា គោលនយោបាយយុទ្ធសាស្ត្រមិនច្បាស់លាស់របស់អាម៉េរិកចំពោះតៃវ៉ាន់មិនផ្លាស់ប្តូរទេ។ នៅក្នុងកិច្ចសម្ភាសដដែល លោក បៃដិន បន្ថែមថា អាម៉េរិកនៅតែមិនគាំទ្រឯករាជ្យភាពរបស់តៃវ៉ាន់ ហើយអាម៉េរិកនៅតែប្តេជ្ញាចិត្តគោរពគោលនយោបាយចិនតែមួយ ដែលទីក្រុងវ៉ាស៊ីនតោនទទួលស្គាល់ចិនជាផ្លូវការដដែល៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6720.txt
|
ក្រុមកីឡាបាល់ទាត់ជម្រើសជាតិវៀតណាម សល់ឱកាសតិចតួចឆ្លងទៅវគ្គជម្រុះជុំទី៣ FIFA World Cup តំបន់អាស៊ី ក្រោយរងបរាជ័យយ៉ាងអាម៉ាស់ក្រោមថ្វីជើងឥណ្ឌូណេស៊ី ក្នុងលទ្ធផល ៣-០ នៅជំនួបជើងទី២ ជុំទី២។ ចាញ់ឥណ្ឌូណេស៊ីក្នុងដីលើកដំបូងក្នុងរយៈពេល២០ឆ្នាំ សហព័ន្ធកីឡាបាល់ទាត់វៀតណាម (VFF) បានបញ្ចប់តំណែងលោក Philippe Troussier ពីតួនាទីគ្រូបង្វឹកតែម្តង។
|
វៀតណាម បន្តចាញ់ឥណ្ឌូណេស៊ី ទាំងពីរជើង ក្នុងពូល F ដោយជើងទី១នៅទឹកដីឥណ្ឌូណេស៊ី ចាញ់ ១-០ និងជើងទីពីរចាញ់ ៣-០ ក្នុងផ្ទះខ្លួនឯងដែលធ្វើឡើងនៅកីឡដ្ឋាន My Dinh នៅថ្ងៃទី២៦ ខែមីនា។ ទាំង៣គ្រាប់នៅជើងទី២របស់ឥណ្ឌូណេស៊ីធ្វើបានដោយកីឡាករចូលសញ្ជាតិ២រូបរួមមាន Jay Noah Idzes និង Ragnar Anthonius Maria Oratmangoen រួមជាមួយ Muhammad Ramadhan Sananta ១គ្រាប់។ ឥណ្ឌូណេស៊ី ដែលប្រើប្រាស់កីឡាករចូលសញ្ជាតិច្រើន ពិតជាទទួលបានផ្លែផ្កា ក្នុងវគ្គជម្រុះកីឡាបាល់ទាត់ពិភពលោកជុំទី២ តំបន់អាស៊ី។ មិនត្រឹមតែទទួលបាន៣ពិន្ទុពីទឹកដីខ្លួន គ្រូបង្វឹកសញ្ជាតិកូរ៉េខាងត្បូងលោក Shin Tae-yong បានជួយឥណ្ឌូណេស៊ីរកបានជ័យជម្នះលើកដំបូងនៅទឹកដីវៀតណាមក្រោយខកខានរយៈពេល ២០ឆ្នាំ។ ឥណ្ឌូណេស៊ី មានឱកាសច្រើនក្នុងការបន្តទៅជុំទី៣ ក្រោយរកបាន៧ពិន្ទុ ស្ថិតនៅចំណាត់ថ្នាក់ទី២ នាំមុខវៀតណាមដែលនៅលេខ៣ ដល់ទៅ៤ពិន្ទុ ក្រោយឆ្លងកាត់ការប្រកួត៤លើកដូចគ្នា។ ក្នុងពូល F នេះ អ៊ីរ៉ាក់ កក់កៅអីទៅជុំបន្ទាប់ទៅហើយ ស្របពេលហ្វីលីពីនដែលមានតែ១ពិន្ទុ ហាលអាល ដោយស្វ័យប្រវត្តិ។ នៅជំនួបជើងទី២ អ៊ីរ៉ាក់ យកឈ្នះម្ចាស់ផ្ទះហ្វីលីពីន ៥-០។ វៀតណាមដែលសល់ឱកាសតិចតួចបំផុត ក្នុងការប្រជែងតំណែងលេខ២ ក្នុងពូល F ជាមួយឥណ្ឌូណេស៊ី បានសម្រេចបញ្ចប់តំណែងលោក Philippe Troussier ជាគ្រូបង្វឹកភ្លាមៗតែម្តងក្រោយចប់ការប្រកួតនៅ My Dinh ក្រុងហាណូយ។ លោក Duong Nghiep Khoi អគ្គលេខាធិការ VFF បានប្រាប់កាសែត VnExpress ថា ទាំងភាគីសហព័ន្ធ និងលោក Troussier បានព្រមប្រៀងគ្នាបញ្ចប់កិច្ចសន្យាមុនពេលកំណត់ បន្ទាប់ពីបញ្ចប់កិច្ចប្រជុំមួយ។ ក្នុងជំនួបនេះ គ្រូបង្វឹកសញ្ជាតិបារាំង បានអរគុណកីឡាករ ក្លិប VFF ក៏ដូចជាអ្នកគាំទ្រ ប៉ុន្តែលោកបានសូមទោសវៀតណាម ចំពោះលទ្ធផលមិនដូចការរំពឹងទុក។ លោក Troussier បានចុះកិច្ចសន្យាដឹកនាំ U23 វៀតណាម និងក្រុមបាល់ទាត់ជម្រើសជាតិ ក្នុងខែមីនា ឆ្នាំ ២០២៣ ដោយមានសុពលភាពដល់ថ្ងៃទី៣១ ខែកក្កដា ឆ្នាំ ២០២៦។ ដឹកនាំរយៈពេល១ឆ្នាំ វៀតណាមរងបរាជ័យ១០លើកក្នុងចំណោមការប្រកួត១១លើក។ ជ័យជម្នះតែមួយគត់របស់វៀតណាម ឈ្នះហ្វីលីពីនក្នុងការប្រកួតជម្រុះ World Cup ២០២៦ ជុំទី២ កាលពីចុងឆ្នាំ២០២៣។ ថៃដែលរងបរាជ័យក្រោមថ្វីជើងកូរ៉េខាងត្បូង ៣-០ នៅជើងទី២ ក្នុងផ្ទះខ្លួនឯង ក៏សល់ឱកាសតិចតួចផងដែរ ដោយសារចិន ឈ្នះសិង្ហបុរីដល់ទៅ ៤-១។ ឆ្លងកាត៤ប្រកួត កូរ៉េខាងត្បូងមាន១០ពិន្ទុ ឈរកំពូលតារាងពូល C និងមានភាគរយខ្ពស់បំផុតឈានទៅជុំទី៣ ស្របពេលចិន ឡើងទៅលេខ២ ដោយរកបាន៧ពិន្ទុ នាំមុខក្រុមលេខ៣ថៃ ចំនួន៣ពិន្ទុ។ សិង្ហបុរី ហាលអាវ ដោយរកបានត្រឹម១ពិន្ទុប៉ុណ្ណោះ។ ឆ្លងកាត់ការប្រកួត៤លើក ក្នុងវគ្គជម្រុះ World Cup ជុំទី២តំបន់អាស៊ី ពីពូល A ដល់ពូល I គេបានរកឃើញក្រុមចំនួន៧ហើយ ដែលបានកៅអីស្វ័យប្រវត្តិទៅជុំទី៣។ ទាំង៧ក្រុមរួមមាន អូស្ត្រាលី អេមីរ៉ាតអារ៉ាប់រួម អារ៉ាប៊ីសាអូឌីត អ៊ីរ៉ាក់ អ៊ីរ៉ង់ អ៊ូសបេគីស្ថាន ជប៉ុន និងកាតា។ ដោយឡែកក្រុមហាលអាវមាន មីយ៉ាន់ម៉ា សិង្ហបុរី ឆាយន្នីសតៃប៊ិ តួកមេនីស្ថាន ហុងកុង ហ្វីលីពីន ប៉ាគីស្ថាន និងនេប៉ាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6721.txt
|
Josh Cavallo កីឡាករបាល់ទាត់ស្រឡាញ់ភេទដូចគ្នារបស់អូស្ត្រាលី សារភាពស្នេហ៍ទៅដៃគូរបស់ខ្លួននៅលើទីលានក្លិប Adelaide United នៃលីគកំពូលអូស្ត្រាលី A-League។ Cavallo អរគុណសមាជិកក្រុម ក្លិប ដែលគាំទ្រ និងផ្តល់ទីតាំងក្នុងតារាងបាល់ទាត់សម្រាប់ពិធីរបស់ខ្លួន។
|
កាលពីឆ្នាំ ២០២១ Cavallo ជាកីឡាករបាល់ទាត់ដំបូងគេ ដែលហ៊ានសារភាពថា ខ្លួនជាអ្នកស្រឡាញ់ភេទដូចគ្នា។ ខ្សែបម្រើសញ្ជាតិអូស្ត្រាលីរបស់ក្រុម Adelaide United ក៏ជាកីឡាករបាល់ទាត់ស្រឡាញ់ភេទដូចគ្នាម្នាក់គត់ដែលប្រកបអាជីពនៅលីគកំពូលអូស្ត្រាលី។ ក្រោយបើកចំហររឿងរ៉ាវរបស់ខ្លួន មានមិត្តរួមក្រុម និងក្លិបកីឡាបាល់ទាត់ល្បីៗលំដាប់ពិភពលោកដូចជា Sunderland, Athletic Bilbao, Liverpool, Chelsea, Juventus និងក្របខណ្ឌ Premier League ជាដើម ចេញមុខគាំទ្រសារទរ និងគាំទ្រ Cavallo ពេញទំហឹង។ ថ្មីៗនេះ Cavallo បានបង្ហាញខ្លួនក្នុងកីឡដ្ឋាន Hindmarsh របស់ក្លិប Adelaide United ដើម្បីសារភាពស្នេហ៍ទៅកាន់ដៃគូរបស់គេ។ តាមរយៈរូបភាពដែល AFP បានផ្សាយ ខ្សែបមម្រើវ័យ២៤ឆ្នាំ បានលុតជង្គង់ម្ខាងនៅលើទីលាន ហើយប្រគល់ប្រអប់ជញ្ជៀនទៅឱ្យដៃគូ Leighton Morrell ដើម្បីជាការសារភាពស្នេហ៍។ រូបភាពនេះ បានបង្ហោះពាសពេញលើប្រព័ន្ធផ្សព្វផ្សាយសង្គមផងដែរ។ Cavallo ដែលជាប់ជាអ្នកតស៊ូមតិសម្រាប់សិទ្ធិស្រឡាញ់ភេទដូចគ្នាតាំងពីឆ្នាំ ២០២១ នោះមកបាននិយាយអរគុណចំពោះក្លិបថា៖«សូមអរគុណ Adelaide United ដែលបានជួយបង្កើតការភ្ញាក់ផ្អើលនេះ។ ការគាំទ្រគ្មានទីបញ្ចប់របស់អ្នកមានន័យខ្លាំងណាស់សម្រាប់ខ្ញុំ។ អ្នកបានផ្តល់កន្លែងសុវត្ថិភាពក្នុងបាល់ទាត់ឱ្យខ្ញុំ ជាកន្លែងមួយដែលខ្ញុំមិនធ្លាប់គិតក្នុងសុបិនថាអាចទៅរួច។ អរគុណសម្រាប់ការលើកទឹកចិត្តខ្ញុំឱ្យរឹងមាំយ៉ាងពិតប្រាកដដល់សព្វថ្ងៃ»។ ក្រោយ Cavallo សារភាព មានកីឡាករអាជីពនៅលីគកំពូលមួយចំនួនបានបើកចំហថាពួកគេជាខ្ទើយជាបន្តបន្ទាប់ ក្នុងនោះរួមទាំង Jake Daniels នៅក្លិបអង់គ្លេស Blackpool, កីឡាករអន្តរជាតិឆែក Jakub Jankto របស់ក្លិប Cagliari នៃលីគកំពូលអ៊ីតាលី Serie A។ ពួកគេ ជាកីឡាករបាល់ទាត់បុរសស្រលាញ់ភេទដូចគ្នាដែលមានទម្រង់ខ្ពស់ជាងគេផងដែរ។ ទោះយ៉ាងណាក៏ដោយ នៅតែមានកីឡាករស្រឡាញ់ភេទដូចគ្នាមួយចំនួនគ្មានភាពក្លាហានបើកចំហ បើទោះជាមានការគាំទ្រយ៉ាងខ្លាំងពីសំណាក់កីឡាបាល់ទាត់នៅទូទាំងពិភពលោកក៏ដោយ។ មានកីឡាករបាល់ទាត់មួយចំនួនប៉ុណ្ណោះចេញមុខសារភាព បន្ទាប់ពីពួកគេបានចូលនិវត្តន៍ពីអាជីពនេះ ដ្បិតពួកគេបារម្ភអំពីការមើលងាយពីមជ្ឈដ្ឋានខាងក្រៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6722.txt
|
Kyle Walker និង Harry Maguire នឹងត្រូវខកខានជួយជម្រើសជាតិអង់គ្លេស ក្នុងជំនួបមិត្តភាពអន្តរជាតិទល់នឹងក្រុមបែលហ្ស៊ិក ដោយសាររបួស។ ខ្សែការពារទាំងពីរ រងរបួសនៅក្នុងជំនួបដែលអង់គ្លេសចាញ់ប្រេស៊ីល ១-០ ក្នុងកីឡដ្ឋាន Wembley កាលពីសប្តាហ៍មុន។ នេះបើតាមសេចក្តីប្រកាសរបស់សហព័ន្ធបាល់ទាត់អង់គ្លេស (FA) នាថ្ងៃទី២៥ ខែមីនា។
|
អ្នកចាំទីដៃទីពីរ Sam Johnstone ក៏ត្រូវអនុវត្តមានពីការប្រកួតស្ថិតក្នុងកីឡដ្ឋាន Wembley ខណៈអ្នកចាំទីវ័យ ២១ឆ្នាំ James Trafford និងខ្សែការពារវ័យ ២១ឆ្នាំ Rico Lewis ត្រូវបានកោះហៅបន្ទាន់ភ្លាមៗចូលក្រុមជម្រើសជាតិអង់គ្លេស ដើម្បីមកបំពេញចន្លោះខ្វះខាតក្នុងក្រុមដឹកនាំដោយលោក Gareth Southgate។ អ្នកចាំទី Trafford របស់ក្រុម Burnley ត្រូវបានកោះហៅចូលក្រុមជម្រើសជាតិអង់គ្លេសលើកដំបូង ខណៈ Lewis យុវជនរបស់ក្រុម Manchester City ធ្លាប់បង្ហាញខ្លួនលើកដំបូងក្នុងជំនួបទល់នឹងក្រុមម៉ាសេដ្វានខាងជើង កាលពីខែវិច្ឆិកា ឆ្នាំ ២០២៣។ បញ្ហារបួសបានរុញច្រានឱ្យខ្សែការពារ Kyle Walker និង Maguire ក្លាយជាកីឡាករដែលនឹងត្រូវបាត់មុខពីក្រុមអង់គ្លេស ក្រោយពេលដែលប្រធានក្រុម Harry Kane និង Bukayo Saka បានរងរបួសមុនការប្រកួតទល់នឹងប្រេស៊ីល។ បើតាមការបញ្ជាក់របស់ FA កីឡាករដែលរងរបួស នឹងត្រូវវិលត្រឡប់ទៅកាន់ក្លិបរបស់ពួកគេវិញ ដើម្បីត្រួតពិនិត្យ និងវាយតម្លៃសម្រាប់បញ្ហារបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6723.txt
|
Arsenal ឡើងវគ្គ៨ក្រុមចុងក្រោយ UEFA Champions League លើកដំបូងក្រោយខកខាន ១៤ឆ្នាំ តាមរយៈការទម្លាក់ FC Porto ដោយបាល់កាត់សេចក្តី១១ម៉ែត្រក្នុងលទ្ធផល ៤-២។ Barcelona បានយកឈ្នះ Napoli ក្នុងលទ្ធផលទាំងពីរជើង ៤-២ បានកៅអីវគ្គ៨ក្រុមលើកដំបូង ក្នុងរយៈពេល៤ឆ្នាំ។
|
ក្នុងជំនួបជើងទី២ វគ្គ១៦ក្រុមចុងក្រោយ នៅកីឡដ្ឋាន Emirates រាត្រីថ្ងៃទី១២ ខែមីនា Leandro Trossard ជាអ្នកសម្រេចទីគ្រាប់ជ័យជម្នះដើម្បីជួយ Arsenal ឈ្នះ Porto ១-០។ ដោយជើងទី១ ក្រុមពីព័រទុយហ្កាល់ ឈ្នះក្រុមអង់គ្លេស ១-០ (សរុបទាំងពីរជើង ១-១) តម្រូវឱ្យក្រុមទាំងពីរ ថែមម៉ោង ១៥នាទីពីរដង។ ៣០នាទីក្នុងម៉ោងបន្ថែម ក្រុមទាំពីរនៅតែមិនអាចរកគ្រាប់បាល់បាន ទើបឈានដល់វគ្គកាត់ក្តីប៉េណាល់ទី ដោយ Arsenal ឈ្នះ Porto ៤-២។ ក្រោមការដឹកនាំដ៏លេចធ្លោរបស់អ្នកចាត់ការទូទៅ Mikel Arteta ទីបំផុតកាំភ្លើងធំ អាចបង្ហាញមុខក្នុងក្របខណ្ឌអឺរ៉ុបវគ្គ៨ក្រុមចុងក្រោយលើកដំបូង ក្រោយរង់ចាំ១៤ឆ្នាំ។ Arsenal ធ្លាក់ត្រឹមវគ្គ១៦ក្រុមចុងក្រោយ ចំនួន៧លើកជាប់គ្នា។ ដោយឡែក Barcelona ក៏បានឈានទៅវគ្គ៨ក្រុមផងដែរ ក្រោយឈ្នះ Napoli នៅជើងទី២ វគ្គ១៦ក្រុម ៣-១ និងសរុបទាំងពីរជើង ៤-២។ នេះជាលើកទី១ សម្រាប់ក្រុមរហស្សនាមអ្នកមានបុណ្យ សម្រាប់កៅអី៨ក្រុមចុងក្រោយ Champions League ក្រោយខកខាន៤ឆ្នាំជាប់គ្នា។ គិតត្រឹមពេលនេះ គេបានរកឃើញ៦ក្រុមហើយ បានកៅអីវគ្គ១/៤ផ្តាច់ព្រ័ត្រ ក្នុងនោះរួមមាន ម្ចាស់ការពារតំណែងជើងឯក Man City, Bayern Munich, Real Madrid, PSG, Barca និង Arsenal៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6724.txt
|
សហព័ន្ធកីឡាបាល់ទាត់វៀតណាម (VFF) នឹងផ្តល់ប្រាក់បៀវត្សរ៍ប្រចាំខែដល់គ្រូបង្វឹកលោក Philippe Troussier ក្នុងមួយខែ៥ម៉ឺនដុល្លារ ចំនួន៣ខែទៀត។ ការបន្តផ្តល់ថ្លៃឈ្នួល៣ខែ ក្រោយ VFF និងលោក Troussier យល់ព្រមបញ្ចប់កិច្ចសន្យាមុនកាលកំណត់។
|
បន្ទាប់ពីក្រុមកីឡាបាល់ទាត់ជម្រើសជាតិវៀតណាម ចាញ់ឥណ្ឌូណេស៊ី ៣-០ ក្នុងការប្រកួតជម្រុះ FIFA World Cup ជើងទី២ ជុំទី២ តំបន់អាស៊ី នៅទឹកដីខ្លួន ថ្ងៃទី២៦ ខែមីណា ស្ថាប័ន VFF បានរៀបចំជំនួបបន្ទាន់មួយជាមួយលោក Troussier។ ក្រោយជជែកគ្នាជាង១ម៉ោងកន្លះ ភាគីទាំងពីរ បានឈានដល់កិច្ចព្រមព្រៀងចែកផ្លូវគ្នាតែម្តង។ លោក Troussier បានចុះកិច្ចសន្យាដឹកនាំ U23 វៀតណាម និងក្រុមជម្រើសជាតិឈុតធំ ក្នុងខែមីនា ឆ្នាំ ២០២៣ ដោយមានសុពលភាពដល់ថ្ងៃទី៣១ ខែកក្កដា ឆ្នាំ ២០២៦។ ប្រាក់ឈ្នួលដែលគ្រូបង្វឹកសញ្ជាតិបារាំងរូបនេះទទួលបានពី VFF ក្នុងកិច្ចសន្យាមានតម្លៃ ៥ម៉ឺនដុល្លារក្នុង១ខែក្រោយកាន់ពន្ធរួច ពោលគឺខ្ពស់ជាងលោក Park Hang-seo ដែលកាន់តំណែងមុន។ នេះបើយោងតាមការផ្សាយរបស់កាសែត VnExpress។ ដោយផ្អែកលើកិច្ចសន្យាដែលមានសុពលភាពដល់ថ្ងៃទី៣១ ខែកក្កដា ឆ្នាំ ២០២៦ VFF មិនអាចបណ្តេញលោក Troussier បានទេ។ ប៉ុន្តែ VFF នៅតែព្យាយាមបញ្ចុះបញ្ចូលអតីតកីឡាករក្រុមជម្រើសជាតិបារាំង វ័យ៦៩ឆ្នាំ ដោយយោងតាមលទ្ធផលដឹកនាំប្រកួតជាក់ស្តែង។ ទីបំផុតលោក Troussier យល់ព្រមតាមអ្វីដែល VFF បានស្នើ ដោយមិនមានសំណងអ្វីទាំងអស់។ យ៉ាងណាក៏ដោយ ស្ថាប័នគ្រប់គ្រងកីឡាបាល់ទាត់វៀតណាម សម្រេចផ្តល់ប្រាក់ខែចំនួន៣ខែបន្តបន្ទាប់ ក្រោយបញ្ចប់តំណែងដល់លោក Troussier ដើម្បីជាការលើកទឹកចិត្ត ដោយក្នុង ១ខែ ៥ម៉ឺនដុល្លារ។ ក្រុមវៀតណាម នៅតែមានឱកាសក្នុងការប្រជែងកៅអីឡើងទៅកាន់វគ្គជម្រុះកីឡាបាល់ទាត់ពិភពលោកជុំទី៣ តំបន់អាស៊ី ទោះជាតិចតួចក៏ដោយ។ ២ប្រកួតចុងក្រោយក្នុងពូល F វៀតណាម ត្រូវជួបហ្វីលីពីន និងអ៊ីរ៉ាក់ នៅខែមិថុនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6725.txt
|
ពីប្រទេសថៃ នាយករដ្ឋមន្ត្រី លោក សេដ្ឋា ថាវីស៊ីន បានផ្ញើសារលើកទឹកចិត្តក្រុមកីឡាបាល់ទាត់ជម្រើសជាតិថៃ ទាំងកីឡាករ និងគ្រូបង្វឹក ឱ្យប្រឹងប្រែងអស់ពីសមត្ថភាពដើម្បីទទួលបាន៣ពិន្ទុពីម្ចាស់ផ្ទះកូរ៉េខាងត្បូង ក្នុងការប្រកួតវគ្គជម្រុះ FIFA World Cup ឆ្នាំ២០២៦ តំបន់អាស៊ី ជុំទី២ និងជម្រុះ AFC Asian Cup ឆ្នាំ២ឥ២៧។
|
កូរ៉េខាងត្បូង នឹងបើកទ្វារកីឡដ្ឋាន Seoul World Cup ក្នុងក្រុងសេអ៊ូល ទទួលភ្ញៀវថៃ សម្រាប់ជំនួបជើងទី១ ក្នុងពូល C នៅថ្ងៃទី២១ ខែមីនា វេលាម៉ោង៦ល្ងាច [ម៉ោងនៅកម្ពុជា]។ នៅមុនជំនួបនេះ តាមរយៈការបង្ហោះលើផេកហ្វេសប៊ុកផ្លូវការរបស់ខ្លួន នាយករដ្ឋមន្ត្រី លោក ថាវីស៊ីន បានបង្ហាញការគាំទ្ររបស់ខ្លួនចំពោះសមាជិកក្រុមដំរីសង្គ្រាម ក្នុងបំណងលើកទឹកចិត្ត និងបង្កើនស្មារតីរបស់កីឡាករ។ «ខ្ញុំសូមលើកទឹកចិត្តទាំងកីឡាករ និងគ្រូបង្វឹកក្រុមជម្រើសជាតិថៃឱ្យប្រឹងប្រែងអស់ពីសមត្ថភាព។ សូមផ្ញើកម្លាំងចិត្ត និងលើកទឹកចិត្តដល់ក្រុមបាល់ទាត់ថៃសម្រាប់ជំនួបល្ងាចនេះ។ ខ្ញុំគាំទ្រយ៉ាងពេញទំហឹងលើគ្រប់វិស័យកីឡា ពិសេសកីឡាបាល់ទាត់»។ នេះជាសំណេររបស់លោក ថាវីស៊ីន។ បន្ទាប់ពីជំនួបនេះ ថៃ នឹងត្រូវទទួលកូរ៉េខាងត្បូងវិញ នៅថ្ងៃទី២៦ ខែមីនា សម្រាប់ការប្រកួតជុំទី២។ ថៃ ឈរចំណាត់ថ្នាក់ទី២បណ្តោះអាសន្នក្នុងពូល C ដោយរកបាន៣ពិន្ទុពីការប្រកួត២លើក ស្មើក្រុមលេខ៣ចិន និងតាមពីក្រោយក្រុមកំពូលតារាងកូរ៉េខាងត្បូងចំនួន៣ពិន្ទុ។ សិង្ហបុរី នៅបាតតារាងគ្មានពិន្ទុរាប់នៅឡើយ។ ក្នុងពូល C នេះដែរ សិង្ហបុរី ត្រូវទទួលភ្ញៀវចិន នៅកីឡកដ្ឋានជាតិរបស់ខ្លួន នៅជើងទី១ នៅថ្ងៃទី២១ ខែមីនា វេលាម៉ោង ៦:៣០នាទី មុនធ្វើដំណើរទៅចិន សម្រាប់ជំនួបជើងទី២វិញ នៅ៥ថ្ងៃបន្ទាប់។ សម្រាប់ជំនួបក្រុមក្នុងតំបន់អាស៊ីអាគ្នេយ៍ផ្សេងទៀត មីយ៉ាន់ម៉ា ត្រូវទទួល ស៊ីរី នៅជើងទី១ ពូល B នៅម៉ោង ៦ល្ងាច ស្របពេលជប៉ុនស្វាគមន៍កូរ៉េខាងជើងនៅម៉ោង ៧:២៣នាទី។ ពូល D ម៉ាឡេស៊ី ធ្វើដំណើរទៅជួបអូម៉ង់ ឯ ឆាយន្នីសតៃប៉ិ ប៉ះ កៀហ្ស៊ីស៊ីស្ថាន ម៉ោង ៤រសៀល។ ពូល F ឥណ្ឌូណេស៊ី ជួប វៀតណាម នៅម៉ោង ៨:៣០នាទី ស្របពេលអ៊ីរ៉ាក់ ទទួលហ្វីលីពីន នៅម៉ោង ១០យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6726.txt
|
កីឡាបាល់ឱបអាម៉េរិក Travis Kelce បានចំណាយប្រាក់យ៉ាងតិច ៨,២ លានដុល្លារ សម្រាប់ការណាត់ជួប តារាចម្រៀងដ៏ល្បីឈ្មោះ Taylor Swift។ បើតាមការប៉ាន់ស្មានរបស់អ្នកជំនាញ ការចំណាយដ៏ច្រើននេះភាគច្រើនលើការប្រើយន្តហោះឯកជន អំណោយ និងទីតាំងណាត់ជួប។
|
កាសែត New York Post ផ្សាយថា ការចំណាយលើការណាត់ជួបរបស់តារាងបាល់ឱបសញ្ជាតិអាម៉េរិក វ័យ ៣៤ឆ្នាំ និងតារាងចម្រៀង វ័យ៣៤ឆ្នាំ ច្រើនបំផុតទៅលើទីតាំងនៅ Leawood រដ្ឋ Kansas ប្រមាណ ៦លានដុល្លារ។ ការចំណាយលើទីតាំងដ៏ច្រើនេះ ក្នុងគោលបំណងបង្កើនភាពឯកជនរបស់អ្នកទាំងពីរ។ ក្រៅពីនេះ Kelce កីឡាករក្លិប Kansas City Chiefs នៃលីគកំពូល NFL បានចាយប្រាក់ជាង ១,២ លានដុល្លារសម្រាប់ការធ្វើដំណើរតាមយន្តហោះឯកជនទៅកាន់ប្រទេសអាហ្សង់ទីន អូស្ត្រាលី និងសិង្ហបុរី ដើម្បីអមដំណើរ Taylor Swift ក្នុងអំឡុងពេលកម្មវិធីប្រគុំតន្ត្រី «The Eras Tour» របស់នាង។ Kelce បានចំណាយបន្ថែម ១លានដុល្លារសម្រាប់ការស្នាក់នៅរបស់គ្រូសារ Swift ដែលរួមមានបងប្រុសរបស់នាង មិត្តស្រីរបស់បងប្រុសនាង មិត្តភក្តិ និងសមាជិកគ្រួសាររបស់ខ្លួននាកម្មវិធី Super Bowl កាលពីខែកុម្ភៈ។ លើសពីនេះ អំណោយរបស់ Kelce សម្រាប់តារាចម្រៀងដ៏ស្រស់ស្អាត Swift រួមទាំងការប្រារព្ធទិវានៃក្តីស្រឡាញ់ដ៏ធំ ជាមួយនឹងការរៀបចំផ្កាកុលាប Eternity Roses និងសម្ភារ ប្រើប្រាស់ទំនើបផ្សេងៗ មានតម្លៃរាប់សែនដុល្លារទៀត។ តារាឆ្នើមនៅលីគបាល់ឱបអាម៉េរិក NFL ចាប់ផ្តើមមានទំនាក់ទំនងស្នេហាជាមួយ Taylor Swift នៅចុងឆ្នាំ២០២៣ បន្ទាប់ពីបញ្ចប់ជាមួយតារាម៉ូដែល Kayla Nicole កាលពីឆ្នាំ២០២២។ បើតាមទស្សនាវដ្ដី Forbes ទ្រព្យសម្បត្តិរបស់ Taylor Swift សព្វថ្ងៃមានប្រមាណ ១,១ ពាន់លានដុល្លារ ដែលតួលេខដ៏ច្រើននេះ កើនឡើងខ្លាំងដោយសារជោគជ័យរបស់កម្មវិធី «The Eras Tour»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6727.txt
|
លោក Gareth Southgate គ្រូបង្វឹកក្រុមជម្រើសជាតិអង់គ្លេស ច្រានចោល របាយការណ៍មួយ ដែលបានអះអាងថា លោកកំពុងជជែកជាមួយម្ចាស់ក្លិប Manchester United ដើម្បីទទួលការងារនៅក្នុងក្លិបមួយនេះ។ លោក Southgate ចាត់ទុករឿងនេះ មិនពិតទាំងស្រុង និងមិនផ្តល់ការគោរពដល់លោក។
|
មុនកាលប្រកួត Euro 2024 មកដល់ លោក Southgate មិនទាន់មានការសម្រេចលើកិច្ចសន្យាថ្មីណាមួយឡើយ ជាមួយអង់គ្លេស។ ការប្រកួតពានរង្វាន់ដ៏ធំប្រចាំតំបន់អឺរ៉ុបទៀតសោត ក៏ជាពានរង្វាន់ដ៏ធំទី៤ ដែលបុរសសញ្ជាតិអង់គ្លេស បានដឹកនាំក្រុមរហស្សនាមតោកំណាចប្រកួតប្រជែង។ «ខ្ញុំបានផ្តោតអារម្មណ៍នៅក្នុងការប្រកួតពានរង្វាន់ទ្វីបអឺរ៉ុប European Championship។ ខ្ញុំប្រាកដជាមិននិយាយជាមួយអ្នកផ្សេងមុនពេលនេះទេ។ ខ្ញុំមិនដែលទាំងមានរឿងកើតឡើង ។ ខ្ញុំនៅទីនេះប្រាំបីឆ្នាំក្នុងការងារមួយនេះ ខ្ញុំនឹងមិនសប្បាយចិត្តនិយាយជាមួយអ្នកផ្សេងនោះទេ ពេលខ្ញុំកំពុងធ្វើការងារ។»។ លោក Southgate បាននិយាយបែបនេះក្នុងសន្និសីទកាសែត។ បើតាមសេចក្តីរាយការណ៍របស់ប្រព័ន្ធផ្សព្វផ្សាយអង់គ្លេស បុរសវ័យ ៥៣ឆ្នាំ គឺស្ថិតក្នុងគម្រោងបេក្ខភាពរបស់លោក Jim Ratcliffe ក្នុងការជំនួសលោក Erik ten Hag ប្រសិនបើបុរសសញ្ជាតិហូឡង់ ចែកផ្លូវជាមួយក្លិបស្ថិតក្នុងកីឡដ្ឋាន Old Trafford។ ដោយឡែករាត្រីថ្ងៃទី២៣ ខែមីនា ក្រុមតោកំណាចអង់គ្លេស បានប្រកួតជំនួបមិត្តភាព រង់បរាជ័យក្រោមថ្វីជើងក្រុមប្រេស៊ីល លទ្ធផល ១-០ ក្នុងកីឡដ្ឋាន Wembley មុនពេលទៅប៉ះក្រុមប៊ែលហ្ស៊ិកនៅ ៣ថ្ងៃ បន្ទាប់ ក្នុងកីឡដ្ឋានដដែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6728.txt
|
សំបុត្រ ទស្សនាការប្រកួតជម្រុះ FIFA World Cup ឆ្នាំ២០២៦ រវាងឥណ្ឌូណេស៊ី និងវៀតណាម ដែលធ្វើនៅកីឡដ្ឋាន Gelora Bung Karno ក្នុងក្រុងហ្សាការតា លក់អស់គ្មានសល់។ តម្លៃសំបុត្រក្នុងជំនួបនេះ មានចន្លោះពី ៧ ទៅ៤៧ដុល្លារ។
|
សហព័ន្ធកីឡាបាល់ទាត់ឥណ្ឌូណេស៊ី (PSSI) បានប្រកាសពីការលក់សំបុត្រចំនួន ៤៨,០០០ សន្លឹកអស់ ក្នុងចំណោមកៅអីសរុបទាំង ៧៧,០០០ កៅអី។ កៅអីចំនួប ២៣,០០០ ផ្សេងទៀតត្រូវរក្សាទុកសម្រាប់ភ្ញៀវ និងអ្នកឧបត្ថម្ភ និង ៦ពាន់កៅអី សម្រាប់ទស្សនិកជនរបស់ក្រុមភ្ញៀវវៀតណាម។ ការបែងចែកចំនួនកៅអីនេះ ធ្វើឡើងស្របតាមបទប្បញ្ញត្តិរបស់សហព័ន្ធកីឡាបាល់ទាត់អន្តរជាតិ (FIFA)។ PSSI បញ្ជាក់ថា សំបុត្រនេះលក់អស់តាំងពីថ្ងៃទី១៩ ខែមីនា ពោលគឺ២ថ្ងៃ មុនការប្រកួតជើងទី១ ពូល F រវាងម្ចាស់ផ្ទះឥណ្ឌូណេស៊ី និងវៀតណាម ដែលធ្វើឡើងនៅកីឡដ្ឋាន Gelora Bung Karno ថ្ងៃទី២១ ខែមីនា វេលាម៉ោង ៨:៣០នាទីយប់ [ម៉ោងនៅកម្ពុជា]។ សំបុត្រ ដែលបើកលក់ចាប់ពីថ្ងៃទី៧ ខែមីនា មាន៤តម្លៃផ្សេងគ្នា ក្នុងនោះថោកបំផុត ៧ដុល្លារ ១៤ដុល្លារ ២៨ដុល្លារ និង ៤៧ដុល្លារ ដែលជាតម្លៃសំបុត្រថ្លៃជាងគេ សម្រាប់ជំនួបជើងទាំង១ រវាងក្រុមទាំងពីរ។ លោក Erick Thohir ប្រធាន PSSI ចាត់ទុកការគាំទ្ររបស់អ្នកគាំទ្រមានសារៈសំខាន់ណាស់ ក្នុងការចូលរួមកសាងក្រុមកីឡាបាល់ទាត់ឥណ្ឌូណេស៊ី ឱ្យទៅជាក្រុមដ៏រឹងមាំមួយក្នុងតំបន់។ ឥណ្ឌូណេស៊ី នឹងត្រឡប់ទៅទឹកដីវៀតណាមវិញ នៅថ្ងៃទី២៦ ខែមីនា សម្រាប់ជំនួបជើងទី២ វគ្គជម្រុះពានរង្វាន់កីឡាបាល់ទាត់ពិភពលោកជុំទី២ តំបន់អាស៊ី។ បើតាមការផ្សាយរបស់កាសែត VnExpress វៀតណាមដាក់លក់សំបុត្រសម្រាប់ជើងទី២ ក្នុងតម្លៃទាបបំផុត៨ដុល្លារ និងថ្លៃបំផុត២៤ដុល្លារ។ ឆ្លងកាត់ការប្រកួត២លើកដូចគ្នា ឥណ្ឌូណេស៊ីស្ថិតនៅបាតតារាងមាន១ពិន្ទុ ស្មើក្រុមលេខ៣ ហ្វីលីពីន ខណៈ វៀតណាម មាន៣ពិន្ទុ ឈរលេខ២បណ្តោះអាសន្ន តាមពីក្រោយក្រុមកំពូលតារាងអ៊ីរ៉ាក់ ដែលមាន៦ពិន្ទុពេញ។ ក្នុងពូល B នេះ អ៊ីរ៉ាក់ ត្រូវទទួលហ្វីលីពីននៅថ្ងៃទី២១ ខែមីនា ដូចគ្នា មុនត្រឡប់ទៅហ្វីលីពីនវិញសម្រាប់ជំនួបជើងទី២ នៅថ្ងៃទី២៦ ខែមីនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6729.txt
|
ក្រុមជម្រើសជាតិជប៉ុន ឈានជើងឡើងដល់វគ្គជម្រុះជុំទី៣ ព្រឹត្តិការណ៍ FIFA World Cup 2026 វគ្គជម្រុះតំបន់អាស៊ី បន្ទាប់ពីសហព័ន្ធបាល់ទាត់អន្តរជាតិ (FIFA) លុបការប្រកួតរវាងជប៉ុន ទល់នឹងកូរ៉េខាងជើង សម្រាប់ជំនួបជើងទី២ ក្នុងពូល B។
|
ប្រទេសកូរ៉េខាងជើង ត្រូវបានគេសន្មត់ថានឹងរៀបចំធ្វើជាម្ចាស់ផ្ទះការប្រកួតជំនួបជើងទីពីរ ទល់នឹងជប៉ុននាថ្ងៃទី២៦ ខែមីនា ក្នុងទីក្រុងព្យុងយ៉ាង ប៉ុន្តែរយៈពេល ៥ថ្ងៃក្រោយ ក្រុមកូរ៉េខាងជើងចាញ់ការប្រកួតលទ្ធផល ១-០ នាទឹកដីប្រទេសជប៉ុនរួចមក កូរ៉េខាងជើងបែរជាប្រកាសថាខ្លួននឹងមិនអាចរៀបចំការប្រកួតក្នុងនាមជាម្ចាស់ផ្ទះបានឡើយ។ បើតាមការប្រកាសរបស់សហព័ន្ធបាល់ទាត់អាស៊ី (AFC) កាលពីថ្ងៃទី២១ ខែមីនា ការប្រកួតជើងទីពីរ ត្រូវបានប្រកាសលុបចោល មុនពេល FIFA ប្រកាសថាការប្រកួតនឹងមិនត្រូវរៀបចំឡើងវិញទៀតឡើយ។ FIFA បានបញ្ជាក់ថាខ្វះខាតកន្លែងទំនេររៀបចំការប្រកួត ព្រោះតែកាលវិភាគប្រកួតអន្តរជាតិស្ទើរតែពេញអស់។ «បញ្ហា និងលទ្ធផលនៃការប្រកួតនឹងត្រូវបញ្ជូនទៅគណៈកម្មាធិការវិន័យរបស់ FIFA។»។ នេះបើតាមនិយាយបន្ថែមរបស់ FIFA។ ខកខានការប្រកួតជើងទីពីរ ក្រុមកូរ៉េខាងជើងត្រូវរងបរាជ័យក្នុងលទ្ធផល ៣-០ ដោយស្វ័យប្រវត្តិ ហើយលទ្ធផលនេះនឹងត្រូវផ្តល់ទៅឱ្យក្រុមជប៉ុន ដែលរុញច្រានពិន្ទុពួកគេ ឱ្យឡើងទៅកាន់ការប្រកួតជម្រុះជុំទី៣ សម្រាប់វគ្គជម្រុះព្រឹត្តិការណ៍ World Cup 2026 តំបន់អាស៊ី។ ជប៉ុន ឈរលេខ១ពូល B រកបាន១២ពិន្ទុពេញ តាមពីក្រោយដោយស៊ីរីដែលមាន៤ពិន្ទុ និងលេខ៣កូរ៉េខាងត្បូងមាន៣ពិន្ទុ។ មីយ៉ាន់ម៉ា នៅបាតតារាងមាន១ពិន្ទុ។ កន្លងមកគ្រូបង្វឹកជប៉ុន Hajime Moriyasu ធ្លាប់បានចាត់ទុកការប្រកួតប៉ះកូរ៉េខាងជើង គឺជាឱកាសដ៏ល្អបំផុតមួយក្នុងការស្វែងរកពិន្ទុ ដើម្បីឡើងវគ្គជម្រុះជុំទី៣ បើទោះជាការប្រកួតក្នុងទឹកដីប្រទេសជប៉ុនបញ្ចប់ទៅដោយលទ្ធផលដ៏តានតឹងក៏ដោយក្តី។ ការប្រកួត World Cup 2026 នឹងត្រូវធ្វើឡើងនៅក្នុងប្រទេសអាម៉េរិក, កាណាដា និងម៉ិកស៊ិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_673.txt
|
សភាកូរ៉េខាងជើង បានបើកកិច្ចប្រជុំរបស់ខ្លួននៅថ្ងៃទី៧ ខែកញ្ញា ប៉ុន្តែមិនមានវត្តមានមេដឹកនាំកំពូល គីម ជុងអ៊ុន ឡើយ។ សភាកូរ៉េខាងជើង បានអនុម័តច្បាប់២ សំដៅប្រែក្លាយ តំបន់ជនបទទៅជាទឹកដីសង្គមនិយមដ៏ស្រស់ស្អាត និងស៊ីវីល័យផងដែរ ទោះជាស្ថានភាពជាក់ស្ដែងពិបាកនឹងសម្រេចបានក្ដី។
|
បើតាមការផ្សាយរបស់ទីភ្នាក់ងារព័ត៌មានរដ្ឋកូរ៉េខាងជើង (KCNA) សភាប្រជាជនជាន់ខ្ពស់ (SPA) ដែលជាស្ថាប័នសម្រេចចិត្តខ្ពស់បំផុតនៅកូរ៉េខាងជើង តែគ្មានអំណាចអ្វីនោះ បានអនុម័តច្បាប់ស្ដីពី តំបន់ទេសភាព និងការអភិវឌ្ឍជនបទ។ «ច្បាប់ទាំងពីរនឹងជួយជំរុញកិច្ចខិតខំរបស់គណបក្សកាន់អំណាចក្នុងការពាំនាំរបត់សង្គមជនបទ ហើយគោលនយោបាយក្នុងការរៀបចំតំបន់ទេសភាពនឹងជួយឱ្យសម្រេចបានការអភិវឌ្ឍយ៉ាងឆាប់រហ័សនៃសហគមន៍ជនបទសង្គមនិយមបែបកូរ៉េ ហើយនឹងធ្វើឱ្យប្រទេសក្លាយជាសង្គមនិយមដ៏ស្រស់ស្អាត និងស៊ីវិល័យដូចឋានសួគ៌។» អនុប្រធានសភាកូរ៉េខាងជើងម្នាក់អះអាងបែបនេះនៅក្នុងកិច្ចប្រជុំ។ មេដឹកនាំកូរ៉េខាងជើង គីម ជុងអ៊ុន មិនបានចូលរួមកិច្ចប្រជុំខាងលើនោះឡើយ។ កន្លងមក មេដឹកនាំរូបនេះ ក៏ប្ដេជ្ញាធ្វើឱ្យជីវភាពប្រជាជនឱ្យមានភាពប្រសើរឡើង និងជំរុញការអភិវឌ្ឍតំបន់ជនបទកូរ៉េខាងជើង។ ទោះជាយ៉ាងណា ប្រទេសមួយនេះនៅជួបប្រទះវិបត្តិសេដ្ឋកិច្ចដែលបង្កឡើងដោយវិធានការរឹតត្បិតការរីករាលដាលនៃជំងឺកូវីដ-១៩ ដ៏តឹងរ៉ឹង ទណ្ឌកម្មពីសហគមន៍អន្តរជាតិលើកម្មវិធីនុយក្លេអ៊ែរ ព្រមទាំងគ្រោះធម្មជាតិផងដែរ។ យោងតាមរបាយការណ៍មួយចេញផ្សាយកាលពីខែមុនដោយគេហទំព័ 38 North ដែលតាមដានកូរ៉េខាងជើងបានបង្ហាញថាការប្តេជ្ញារបស់លោកគីមក្នុងការអភិវឌ្ឍប្រទេសនេះ មិនសូវមានទៅមុខឡើយជាមួយកត្តាជាច្រើនដូចខាងលើ។ បន្ថែមពីនេះ កូរ៉េខាងជើង ក៏បានចំណាយថវិកាជាតិច្រើនលើកគម្រោងយោធាជាជាងចំណាយសម្រាប់តម្រូវការរបស់ប្រជាជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.